
DAN APOSTOL 


ATLANTIDA ȘI PACIFIDA 


Amintiri din Noaptea Timpului 


Soției mele, scriitoarea RODICA BRETIN, 

de la care am învățat că realitatea este 

doar o fisură ce traversează lumea închipuirilor 

și, drept urmare, nu trebuie întotdeauna luată în tragic. 


INTRODUCERE 


„Nu este necesar să speri pentru a lupta, 
nici să învingi pentru a persevera”. 
Wilhelm de Orania 


Au existat Atlantida și Pacifida? Au fost popoarele atlant și 
viracochas matricea - formată în anii 20000-10000 î.e.n. - care 
a stat la baza primelor civilizații istorice cunoscute? Au venit cei 
dintâi oameni „moderni“ din preistorie (Homo Sapiens Cro- 
Magnon) în Europa și în bazinul mediteranean, în sudul Africii și 
în cele două Americi de pe pământuri dispărute acum 10-12000 
de ani? Au fost găsite dovezi inatacabile în sprijinul acestor 
ipoteze? Și dacă da, pentru ce nu ajung ele la cunoștința 
marelui publici Această carte, produsul a nouă ani de cercetări 
și studii comparate, nu își propune să convingă, ci să enumere 
dovezile găsite, încadrându-le într-o schemă logică rezultată 
aproape de la sine. Este datoria publicistului să prezinte 
asemenea subiecte ieșite din comun - și este privilegiul 
publicului să le admită și să le aprofundeze sau nu. 

De la aparitia oamenilor de Cro-Magnon (specia Homo 
Sapiens fossilis), acum 35000 de ani, pe continentele actuale, în 
insule și în unele zone terestre astăzi scufundate s-au născut, au 
înflorit și s-au stins zeci, poate Chiar sute de civilizații. 
Majoritatea lor sunt insuficient sau deloc cunoscute - nici 
descoperirile arheologice din ultimele trei secole, nici 
perfecționarea aparatelor de detectie, a metodelor de 
investigare, a mijloacelor de descifrare și interpretare a datelor 
n-au reușit să le clarifice pe deplin tainele. Orașele mayașe, 
palatele cretane, monumentele megalitice europene, fortărețele 
preincașe din Anzi, cetățile scufundate în Atlantic, statuile 
pascuane, sistemul construcțiilor în trepte răspândit pe tot 
globul, vestigiile rămase de la olmeci, sumerieni, viracochas, 
atlanti, chiar cele incașe sau egiptene (aparent cercetate în 
amănunțime) continuă să rezerve surprize de proporții. Dar 
dincolo de aceste probleme, nu de neimaginat dacă sunt 
raportate la mileniile de existență a omului modern și la o 
suprafață terestră locuibilă de milioane de kilometri pătrați, 
arheologii sunt confruntati cu un fenomen de o frecvență 
exasperantă de-a lungul istoriei și în orice regiune a Terrei: 


faptul că, asa cum constata revista Science et Vie „realizările 
aproape incredibile ale marilor civilizații străvechi apar ca 
rezultatul unor explozii neașteptate și nu - cum ar fi normal - în 
urma maturizării, de-a lungul a nenumărate secole sau milenii. 
Intrucât fazele tranzitorii, experimentale lipsesc, adesea cu 
desăvârșire, devine evident faptul că realizările respective se 
datorează unor civilizaţii anterioare și în același timp superioare 
celor în cauză.” 

Intr-adevăr, vechile popoare aveau dese contacte și se 
influențau reciproc. Interferențele culturale dintre Europa, 
Africa, Orientul Mijlociu sau cel îndepărtat, cele două Americi și 
insulele Oceaniei demonstrează că, inaintea erei noastre, 
legăturile erau mai frecvente și mai strânse decât se considera 
până nu demult. Dar s-a observat repede că egiptenii, cretanii, 
fenicienii,  sumerienii, grecii continentali și alte popoare 
înaintate din Europa ori din jurul bazinului mediteranean, despre 
care se credea că sunt primele din istorie, au fost influențate de 
o civilizație necunoscută, anterioară lor; aceeași situație de 
partea cealaltă a Atlanticului, la olmeci și mayași. Misterul a fost 
elucidat o dată cu descoperirile ultimelor decenii, care au trecut 
- după părerea multor specialiști - civilizația atlantă din 
domeniul legendei în cel al adevărului istoric (chiar dacă vor fi 
necesare cercetări indelungate și dificile până să se poată schița 
un tablou, fie și sumar, al vietii acestui popor dispărut în apele 
oceanului). Pe coastele și insulele Pacificului se prezintă un caz 
similar: influența enigmaticului popor viracochas asupra apașilor 
pueblo, incașilor, pascuanilor și polinezienilor. În sfârsit, 
generalizarea unor noțiuni tehnice și artistice pe toate 
continentele, ca și adoptarea de către vechile popoare a unor 
principii morale comune, de fapt reguli de funcționare a vieții 
sociale (principii însușite parțial și reclamate nejustificat ca 
aparținându-le de către marile religii monoteiste), vădesc 
existența unor modele originare, creații ale unor impresionante 
civilizații care nu aveau doar un caracter local, periferic. Privind 
din perspectiva istoriei cunoscute, se poate considera fără 
teamă de eroare că acest set de criterii și valori numite astăzi 
umaniste (caracterizate prin rationalism și refuzul de a trăi în 
obediența față de un tel sau o autoritate care neagă dreptul 
individului la libertatea de opinie și fericirea proprie) este cea 
mai importantă moștenire rămasă de la protocivilizațiile 


dispărute acum 10-12 milenii. 

De fapt, cine sau ce dă specificul unei civilizații? Scriitorul 
englez Lawrence Darrell consideră că: „Orice civilizație este o 
mare metaforă, descriind aspirațiile sufletului individual într-o 
formă colectivă”. Nimic mai adevărat. De la operele de artă la 
stilul arhitectural, de la modul de viată la cel de vestimentatie, 
de la concepția despre Univers la cea despre rolul omului în 
cadrul său, spiritul cretanilor, deschis, vioi, elevat, căutător de 
frumos și rafinament, se situează la polul opus caracterului 
neguros și aspru ca diminețile nordice, al constructorilor de 
cromlehuri din Anglia. Aspiratția spre infinit, spre perfecțiune a 
creatorilor de  ziggurate și piramide, mania formelor 
monumental-geometrice, dorinta de a lăsa în urmă ceva 
nepieritor (mărturii ale conștiinței perisabilitătii individului în 
raport cu istoria) specifice sumerienilor și egiptenilor, își găsesc 
corespondențe în pornirea aproape fanatică spre muncă şi 
creație a poporului viracochas. Seninătatea interioară a 
hindușilor, echilibrul chinezilor, înclinația spre spectaculos a 
grecilor, toate oglindesc fidel spiritul civilizațiilor respective. 

Dar caracterul unui popor este determinat și de locurile în 
care îşi duce existența. Civilizatiile insulare, aflate în contact cu 
mările și oceanele lumii au întotdeauna ceva din neliniștea 
„Continentului Albastru” oamenii deșertului păstrează în gândire 
și comportament cruzimea și imprevizibilul dunelor în continuă 
schimbare. Jungla, cu tendința-i obsedantă de a acoperi, de a 
încărca până la saturație orice spațiu liber, și-a pus amprenta pe 
stilul arhitectural, artistic și chiar pe gândirea civilizației maya, 
în vreme ce sobrietatea austeră a piscurilor pierdute printre nori 
se regăsește în spiritul tuturor popoarelor montane, din Anzi 
până în Hinducuș. Inainte de a modela natura, omul este 
modelat de către aceasta; și este firesc să fie așa, căci Homo 
Sapiens face parte integrantă din lumea vie și din Univers, cu 
tot orgoliul său de „ultimă treaptă a scării evolutive”. 

Istoria civilizațiilor care s-au succedat pe Terra este ea însăși 
o lume, fascinantă, dar prea putin explorată. Descoperirile 
ultimelor decenii stau mărturie faptului că acum, în pragul 
mileniului al treilea, există speranțe pentru destrămarea vălului 
de mister ce acoperă, încă, o mare parte din trecutul umanității. 
Trebuie doar ca toti oamenii să-și păstreze mintea și spiritul 
treze, să nu uite că numai dorința de a cunoaște, cea de a 


înțelege și capacitatea de adaptare pot asigura înflorirea unei 
civilizații și supraviețuirea ei în timp. „Gândesc, deci exist“ este 
un îndemn mai necesar ca niciodată într-o lume asaltată de 
voința manifestă și neechivocă a principalelor religii monoteiste 
(catolică, ortodoxă, protestantă, islamică și mozaică) de a 
recâștiga terenul pierdut în ultimele două secole de laicizare a 
vieții publice. Mai periculos chiar decât fenomenul proliferării 
sectelor (niciodată în cursul istoriei, sectele n-au fost altceva 
decât vârful icebergului ignoranței, condamnat la o existență 
efemeră tocmai prin categoria sa de adepți, instabili 
caracterologic, antisociali și chiar labili psihic) este leit-motivul 
subordonării curiozității, spiritului interogativ, fanteziei, în ultimă 
instanță a însăși inteligentei umane, unor modele de 
comportament și de gândire, furnizate de „autorități” sau 
„forțe“ atotputernice și atotștiutoare. Ele nu au nevoie să dea 
răspunsuri, să-și justifice cererile, acțiunile. Este suficient să 
pretindă că detin Panaceul Universal, să promită totul Dincolo și 
nimic Aici (o perfectă platformă electorală, pentru că nimeni nu 
s-a întors de Dincolo, ca să confirme ori să infirme paradisul 
fagăduit!). Și, desigur, aceste intangibile și invizibile forte care 
ar trebui să ne conducă viața o fac prin „umilii” lor purtători de 
cuvânt, instituțiile religioase respective, obligate de logica 
supraviețuirii într-o lume predominant raționalistă să preia 
puterea decizională și să-și elimine (dacă nu fizic, măcar moral, 
social și economic) adversarii. Aceasta este solutia finală a 
renunțării la rațiune, la umanism, singura traducere corectă a 
butadei „Secolul XXI va fi religios sau nu va fi deloc”! 

De fapt, după cum observa antropologul american Stephen 
Jay Gould: „Frica autorităților religioase nu este provocată de 
știința propriu-zisă, ci de abordarea rationalistă, umanistă a 
istoriei lumii vii și a societății omenești. O astfel de abordare 
duce la concluzia inevitabilă că nu trebuie neapărat să existe o 
autoritate supremă în Univers, pe Terra sau măcar în familie. Și 
cred că aceasta deranjează enorm... Ea motivează politic 
grupuri religioase bine organizate și excelent finanțate, cum ar 
fi dreapta evanghelică americană, biserica catolică, 
fundamentalismul islamic sau mozaic (Și, desigur, biserica 
ortodoxă din Estul Europei - n.a.). lar ideea de a se introduce 
predarea oficială a religiei în școli, atât a catehismului, cât și a 
așa-numitului creationism științific (în special atunci când ele 


sunt obligatorii și se adresează claselor primare - n.a.) 
reprezintă încă un front deschis în cadrul marii bătălii duse 
pentru a distruge multe dintre reformele secolului XX - 
drepturile femeilor, egalitatea rasială, separația dintre biserică 
și stat - și a institui un punct de vedere conservator, care, 
neputându-se impune singur unei societăți libere, are nevoie de 
un decret guvernamental!” 

Căci, într-adevăr, unele guverne nu sunt deloc deranjate de 
reapariția vechiului aliat al puterii de stat - religia -, mai ales în 
cazul societăților ce trec prin frământări majore, cum ar fi cele 
est-europene: o populație credulă, cufundată în misticism și 
supunere oarbă este atât de ușor de condus... Clarence Darrow 
spunea: „Ignoranța și fanatismul sunt mereu active și cer să fie 
hrănite. Când sunt hrănite cer mai mult, ajungând să-i devoreze 
pe cei care le-au crescut crezând că le vor putea controla!” 

Din nefericire, la indiferența unei considerabile părti a opiniei 
publice, la blazarea tinerelor generații din ţările puternic 
dezvoltate, care au primit de-a gata valori (ca libertatea și 
bunăstarea) pentru care alţii au trebuit să lupte, să îndure 
privațiuni inimaginabile și chiar să moară, se adaugă interesul 
tuturor guvernelor de a ține secrete informațiile cu adevărat 
importante. Nu doar pentru că ar soca; mai curând, oficialitățile 
se tem că descoperiri de genul celor ce ar necesita o revizuire 
fundamentală a Istoriei pot produce un cutremur în sistemele 
politice, economice, religioase, chiar în gândirea și modul de 
viață ale unor societăți care încearcă să-și păstreze cu orice pret 
stabilitatea. Faptul că stabilitatea obținută prin minciună duce, 
pe termen lung, la stagnare și decădere nu mai contează. 
Importante sunt clipa, certitudinea privilegiilor unei clase, unei 
generatii, unei țări, unor indivizi. „După noi Potopul“ pare a fi 
motto-ul sfârșitului de mileniu. lar într-o lume ce renunță la tot 
mai multe din valorile care i-au asigurat nașterea și 
supraviețuirea pentru o  „mondializare“ (sub stindardul 
superficialitătii și  consumismului) ce neagă identitatea 
natională, culturală și individuală în egală măsură, singura 
speranță este trezirea conștiinței fiecărui individ în parte, cea 
colectivă fiind prea influențată de ofensiva din ce în ce mai 
agresivă a manipulării de toate genurile prin mass-media (a 
cărei independență a fost și rămâne o utopie). 

Acestei conștiințe individuale și perenității spiritului rațional, 


umanist, le sunt destinate paginile ce urmează. 
AUTORUL 


PĂMÂNTUL LUI ATLAS 


Platon scria că Atlantida s-a scufundat în apele oceanului într- 
o zi și o noapte. Poate că dezastrul s-a petrecut în zguduirile 
pământului ce se crăpa în bucăţi, ca la Messina, se prăbușea 
brusc în adâncuri, asemeni Insulei Santorin, era acoperit de lava 
sau cenușa vulcanilor, ca orașele Saint Pierre și Pompei, 
dispărea sub valuri seismice (tsunami), precum Insula Krakatoa. 
Ori poate că n-a fost decât o singură revărsare, cumplită și 
inexorabilă, o răzbunare a mării împotriva uscatului, sub un cer 
sfâșiat de rafalele furtunii, ca aceea evocată într-o povestire a 
regretatului maestru al fantasticului românesc, Vladimir Colin: 
„Vijelia înteţea vacarmul, șuierăturile vântului și ţiuitul nisipului 
însoțeau tipetele oamenilor și scârţâitul pescărușilor, iar 
contrabașii mării vuiau atât de profund, încât îmi simţeam osul 
frunţii vibrând (...) Cerul era negru. Mai puteam vedea doar 
mulțumită luminii spectrale pe care o emana marea (...) Am 
apucat să aud zgomotul năruirii frontului de zgârie-nori 
translucizi înălțat într-o clipă și să văd asaltul muntelui de apă 
cucerind plaja într-o fantastică revărsare fosforescentă ale cărei 
ultime tentacule se apropiau de noi. După care n-a mai fost 
decât spaima“ (Un sfârșit al lumii). 

Ce s-a întâmplat cu locuitorii Atlantidei sau ai ținutului pacific 
Mu, cu viracochas ori cu olmecii? Le-au supraviețuit doar 
creațiile, câte un grup etnic ciudat, iar în locurile unde totul a 
fost înghiţit de ape n-au mai rămas decât legendele. Astăzi pare 
greu de crezut că populaţia unui întreg continent, civilizații 
puternice și înfloritoare pot pieri aproape fără urmă. Totuși, 
teoria derivei continentelor, formulată și demonstrată de 
savantul german Alfred Wegener încă din 1912, este unanim 
acceptată. Se știe că fragmentele păturii superioare a scoarței 
terestre (Sia/ul) plutesc pe cea de dedesubt (Sima) aidoma unor 
iceberguri pe mare și că aceste mișcări au dus la necontenita 
schimbare a formei continentelor Terrei, unite, acum mai bine 
de trei miliarde de ani, într-o singură masă de pământ, Pangaea. 
Se știe, de asemeni, că, în cursul erelor, transgresiuni și 
regresiuni marine ciclice au inundat și au descoperit succesiv 
insule, peninsule, continente întregi, aceasta datorându-se atât 
derivei păturilor sialice, cât și epocilor postglaciare, în care 
inimaginabile cantităţi de gheață se topeau, ridicând nivelul 


mărilor și oceanelor cu 100-200 metri. În sfârșit, mulţi oameni 
de știință consideră ca sigură existența unor pământuri 
(ajungând prin însumare până la dimensiunile unei insule ca 
Marea Britanie) plasate între actualele continente, în Atlantic 
(Atlantida, care făcea legătura între cele două Americi, Europa și 
Africa de Nord) și, respectiv, în Pacific (Pacifida, „punte“ între 
America de Sud, Oceania și poate chiar Asia). 

Primele menționări despre aceste pământuri legendare apar 
încă din antichitate, iar filosoful grec Platon a descris amănunțit 
insula sau continentul Atlantida în cele două „dialoguri” dintre 
el, Critias cel Tânăr și Socrate, devenite celebre. Continuare 
directă a importantei opere a lui Platon, Republica (10 volume 
de comentarii politice și istorice), cele două relatări numite 
Timaeus și Critias au fost scrise în anul 348 î.e.n., dar se 
bazează pe documente lăsate succesiv de Critias, Solon, 
Dropites, scribi din Sais, grecul Cranton, preoţi egipteni din 
Neith, cea mai veche sursă greacă scrisă fiind memoriile lui 
Solon (terminate în anul 560 î.e.n.). Cu toate acestea puțini 
istorici moderni le acordă credit, poate și pentru că Platon a 
prezentat informaţiile respective sub o formă literară, 
metaforică, iar cei care l-au citit nu aveau posibilitatea de a-i 
verifica afirmaţiile. Dar... până la Schliemann, Troia, Micene și 
Tirint erau „fabulaţiile lui Homer”, iar Evans a fost singurul care 
l-a luat în serios pe Herodot și a descoperit fascinanta lume a 
civilizaţiei minoice! 

Grecii antici erau siguri de faptul că dincolo de „Coloanele lui 
Hercule” (Gibraltar) și la sud-vest de Britania existase cândva 
un pământ locuit de o populaţie mai civilizată decât cretanii, 
aheenii ori egiptenii, decât oricare alta întâlnită de ei vreodată. 
Căci acest popor de albi înalți și puternici, aparţinând unui tip 
somatic mai curând nordic decât mediteranean, locuia în cetăți 
cu ziduri ciclopice, construite din blocuri de sute de tone, 
îmbinate fără mortar și acoperite cu plăci dintr-un aliaj metalic 
necunoscut (orical/cul - mai preţios decât aurul prin calităţile 
sale), dispunea de flote uriașe, numărând mii de nave mai 
rapide și mai manevrabile decât orice corabie văzută de heleni, 
avea arme, unelte și mașinării ciudate, daruri ale lui Atlas, 
strămoșul primilor atlanţi... lar a respinge informaţiile lăsate de 
Platon despre Atlantida înseamnă a nega și alte date, perfect 
verificabile geologic și pe care autorul „dialogurilor” nu avea de 


unde să le cunoască. Deoarece Platon afirmă că nivelul 
Atlanticului și al Mediteranei era cu 100-200 metri mai scăzut 
acum 15000-20000 ani (cifra exactă este 180 m acum 12000 
ani) și că regiunile Attica și Atena erau situate cu 100m mai sus 
decât astăzi în raport cu nivelul mării (cifra exactă este cu 94 
mai înalte acum 5000 de ani)! 

Dacă Platon, Herodot, Plinius, Homer, Hesiod, Diodor din 
Sicilia, Euripide, Strabon, Produs, Theopompus din Chios, Aelian, 
Pomponius Mela și alţi autori antici, fie ei greci, egipteni sau 
romani, pomenesc despre continentul american și insulele 
atlantice, aceasta se datorează faptului că aveau la dispoziţie 
nu numai mărturii păstrate în arhivele sau tradiţiile cretane, 
feniciene, sumeriene și egiptene, dar și documentele aflate 
printre cele 500000 de lucrări ale faimoasei Biblioteci din 
Alexandria, fondată în anii 300 î.e.n., de Ptolemaios | Soter. In 
acest măreț locaș de cultură se acumulaseră de-a lungul 
timpului remarcabile opere literare și științifice, cele mai 
complexe culegeri de informaţii despre omenire și Pământ 
cunoscute în antichitate. Biblioteca alexandriană era, la 
începutul erei noastre, un adevărat far, nu doar necesar ci vital 
pentru progresul omenirii. Și, într-adevăr, a fost folosită ca să 
dea lumină, numai că la propriu - jumătate din manuscrise au 
ars într-un incendiu, când legiunile lui lulius Cezar au înfrânt 
revolta populară izbucnită în oraș (anul 48 î.e.n.), iar restul au 
servit la... încălzirea băilor publice, din ordinul califului Omar 
(717-720 e.n.), care și-a motivat decizia astfel: „Dacă toată 
înţelepciunea lumii se află în Coran, atunci nu mai este nevoie 
de alte cărţi, iar dacă ea nu poate fi găsită în Coran, celelalte 
cărţi trebuie distruse ca să nu se observe aceasta”. Era una 
dintre cele dintâi manifestări istorice ale  periculosului 
fundamentalism islamic - dar nu și prima distrugere de arhive 
și, din nefericire, nici ultima. 

Paradoxal, căci așa cum constata scriitorul Horia Aramă în 
volumul său, /nsulele fericite: „Să arzi o carte înseamnă să 
capitulezi public în faţa cuvântului adevărat (...) În fond, cărţile 
pot fi înecate, strânse de gât, rupte cu dinții, pot fi călcate în 
picioare și - de ce nu? — spânzurate! O carte atârnând sub un 
felinar ciung ar lumina mai bine ca felinarul (...) Dar o Carte 
rămâne o Carte, așa cum un Om rămâne un Om: dincolo de 
toate plutoanele de execuţie”. Nenorocirea este că, în vreme ce 


după inventarea tiparului cărțile n-au mai fost unicate (ceea ce 
face autodafe-urile de tip nazist mai curând simbolice și lipsite 
de eficienţă, cu rezerva că, așa cum avertiza Heine: „Cei care 
ard cărţi vor arde în curând oameni”), lucrările distruse în 
antichitate și evul mediu s-au pierdut pentru totdeauna. Cât de 
mândri s-ar fi simţit „iluminatul” Pavel (care a distrus cele 
200000 volume ale bibliotecii din Pergam, considerate 
periculoase pentru creștinism), împăratul Cheng Shih Huang-ti 
(cel ce a ars bibliotecile strânse de înaintașii săi, în anul 213 
î.e.n.), Marele Inca Pachacuti al IV-lea, califul Omar și 
eminenţele lor Diego de Landa, Tomas de Torquemada sau Juan 
de Zumâraga să știe că au izbutit ceea ce Hitler n-a putut să 
realizeze, cu toate eforturile sale - să distrugă, în câteva ore sau 
câteva zile, gândirea și experiența adunate cu trudă în milenii 
de existenţă a omenirii... lar astăzi, culme a ironiei, puţinele 
arhive  scăpate sunt desconsiderate cu o condamnabilă 
suficiență de universitari blazaţi, care văd în ele pericolul 
zdruncinării vechilor și comodelor teorii „unanim acceptate”. 
Astfel, în analele dinastiei chineze Han de Est (25-220 e.n.) se 
consemnează prezența unei solii a împăratului roman Marcus 
Aurelius (161-180 e.n.) trimisă în scopul unei posibile alianţe cu 
„imperiul celest” în anul 166 e.n. Istoricii moderni au luat în 
derâdere o asemenea afirmaţie (deși era evident că scribii 
arhivelor imperiale chineze nu colportau zvonuri și nu fabulau în 
actele oficiale), până ce, în 1944 au fost găsite monede romane 
de aur cu efigia lui Marcus Aurelius la Oc-Eo, pe coasta 
Cochinchinei (Vietnam, cucerit de chinezi în anul 43 e.n.). 
Revenind la informaţiile despre Atlantida, timp de aproape 
2300 de ani ele s-au limitat la scrieri, legende, deducții logice. Și 
iată că, începând cu 1960 au fost descoperite dovezi atât de 
numeroase privind existenţa unor pământuri și a unei splendide 
civilizaţii atlantice, încât astăzi, Atlantida este considerată, de 
numeroși specialiști, la fel de reală ca Regatul Egiptean sau 
Creta Minoică. Mai mult chiar, așa cum susține Pierre Carnac în 
volumul său L'Histoire commence à Bimini (Istoria începe la 
Bimini) este foarte probabil ca, în perioada mileniilor 40-10 
î.e.n., „leagănul omenirii” să fi fost nu continentele actuale, ci 
mase continentale și insulare din Atlantic și Pacific, dispărute cu 
10-12000 de ani în urmă. Faptul nu este nici pe departe atât de 
șocant pe cât pare. Populaţiile Cro-Magnon, Chancelade, 


Grimaldi, Obercassel, Brünn, Předmost, Comb-Capelle etc., deci 
Homo Sapiens fossilis, s-au ivit brusc și inexplicabil în Europa 
anilor 35000-10000 î.e.n. Nu numai că nu se trăgeau din specia 
anterioară lor (Homo neanderthalensis), dar difereau major de 
aceasta din punct de vedere genetic și antropologic, ca nivel 
cultural, tehnico-știinţific, ca mod de viaţă și concepţie asupra 
rolului lor în cadrul lumii vii și al Universului în general. De unde 
veneau Homo Sapiens fossilis? În nici un caz de pe continentele 
cunoscute, pe care urmele lor sunt cu desăvârșire inexistente în 
anii 40000-30000 î.e.n. 

O altă problemă ce dă de gândit este faptul că primele mari 
civilizaţii antice prezintă, în cele mai multe cazuri, un straniu 
fenomen de „generaţie spontanee”. O parte considerabilă a 
cunoștințelor și a realizărilor lor artistice, tehnice, științifice etc. 
Nu a trecut prin forme tranzitorii, experimentale și ţâșnește 
asemeni unui fluviu năvalnic dintr-un anumit punct al istoriei. Ca 
și mărețele vestigii ale egiptenilor, cretanilor ori sumerienilor, 
cele rămase de la olmeci, incași, mayași sau poporul Chavin 
apar ca „rezultatul unor explozii neașteptate și nu, așa cum ar fi 
fost normal, în urma unei maturizări lente, de-a lungul a 
nenumărate secole sau milenii” (Science et Vie, ianuarie 1971). 
Se poate deduce, deci, că ele se datorează unei civilizaţii 
anterioare și, în același timp, superioare celor în cauză. Căci, 
dacă similitudinile culturale și de gândire (prea dese pentru a fi 
simple coincidente) între popoare asiatice, africane, polineziene, 
americane și europene ar mai putea fi puse pe seama 
legăturilor între acestea pe calea mării sau a uscatului (deși 
populaţiile respective nu par să fi avut întotdeauna posibilitatea 
sau dorința să stabilească contacte, fie și sporadice, la 
asemenea distanțe colosale), salturile calitative și apariţia 
bruscă a unor noi civilizaţii nu pot fi opera câtorva călătorii 
întâmplătoare, soldate în cel mai bun caz cu schimburi 
comerciale fără semnificaţie ulterioară. Migraţii peste ocean ale 
unor grupuri restrânse de populaţii primitive se mai pot 
concepe, cu tot hazardul și rezultatele lor aleatorii. Dar pentru 
legături regulate, adevărate rute comerciale transoceanice, 
pentru deplasări de popoare întregi (cu mijloace tehnice, provizii 
și mărfuri în cantităţi mari, specii de plante și animale destinate 
aclimatizării etc.) era nevoie de navigatori și nave cum n-aveau 
nici egiptenii, nici incașii, nici polinezienii, nici triburile ce 


populau coastele africane și asiatice acum 5-10000 de ani. 

Acceptând însă faptul că civilizaţia atlantă a dispărut sub 
apele oceanului acum 10-12000 de ani, cum se explică 
influenţele sale asupra unor popoare apărute în anii 6000-1000 
î.e.n.? Răspunsul este simplu. O civilizaţie de navigatori, 
exploratori și comercianţi pricepuţi (nu în ultimul rând 
războinică) nu putea să se dezvolte și să prospere fără stabilirea 
unei infrastructuri de tip imperial, cu puncte de sprijin strategic 
în continentele și insulele importante, învecinate sau nu, ori 
situate pe principalele rute comerciale ce le legau. Chiar dacă 
nu au avut aspectul structural al Imperiului Britanic din secolul 
al XIX-lea, colonii, baze militare, navale și porturi comerciale au 
fost fondate și, probabil, menținute de atlanţi de-a lungul a mii 
de ani, în cele două Americi și Africa, dar mai ales în Europa și 
bazinul mediteranean. Devenite entităţi independente economic 
și militar (poate chiar politic) 

de metropolă, aceste „colonii” au supraviețuit catastrofei 
abătute asupra ţării originare, continuând să răspândească 
civilizaţia atlantă în lume. Totuși, repercusiunile dezastrului s-au 
manifestat în timp, ducând la dispariţia sau fuziunea cu 
populaţiile locale a majorităţii rămășițelor imperiului atlant - 
poate datorită efectivului etnic redus, poate din cauza șocului 
provocat de natura și vastitatea nemaiîntâlnite până atunci, ale 
fenomenului ce dusese la pieire patria-mamă. ` 

Care sunt dovezile unor asemenea afirmaţii? Incă din 1890, 
Edward Herbert Thompson (descoperitorul celor mai multe 
centre mayașe din Yucatan și al „fântânilor morţii” de la 
Chichén Itza) afirmase existența, în Oceanul Atlantic, a unui mic 
continent sau a unui lanț de insule de pe care un popor de 
navigatori pornise, cu milenii înaintea fenicienilor, să exploreze 
întreaga lume. 

Teoria lui Thompson se poate rezuma astfel: o puternică 
civilizație atlantă s-a dezvoltat pe insulele mai mari sau mai mici 
dintre America și Africa, până prin mileniul al IX-lea î.e.n., când 
ridicarea apelor, după sfârșitul ultimei glaciațiuni i-a inundat 
patria, din care nu au mai rămas decât rămășițe (Insulele 
Bahamas, Madeira, Azore, Canare, Capului Verde). Dar, dacă 
atlanţii din metropolă au pierit, multe din coloniile lor, 
contoarele! comerciale și bazele navale au scăpat, influențând 
puternic, afirma Thompson, ba chiar, în unele cazuri, având un 
rol decisiv în civilizarea populațiilor locale. Astfel s-ar putea 
explica multe dintre enigmele olmece, cretane și egiptene, 
prezența unor grupări cu caractere antropologice neobișnuite în 
vestul Africii și în Mediterana (cum ar fi guanchos-ii din Canare 
sau toreenii din Corsica), existența celor 2500 de monumente 
megalitice în Baleare, a celor de tip nuraghi în Sardinia, a 


1 Termenul de contoar (comercial) are un înţeles aparte în 
literatura istorică și vine de la un cuvânt francez care a avut 
două semnificaţii de-a lungul secolelor. Mai întâi, între secolele 
al XII-lea și al XIV-lea desemna filialele din Franţa ale băncilor 
genoveze și florentine, care efectuau operaţiuni cu bani lichizi 
(comptoire = a număra, numărător); ulterior, între secolele al 
XVII-lea și al XIX-lea a desemnat agenţiile de schimb comercial 
(atât în natură, cât și pe relația bani lichizi-marfa) instalate de 
francezi în colonii și la marginea ținuturilor neexplorate din 
America de Nord și Africa. 


uluitorului hipogeu din dale de piatră albă, aflat la Hal Salfieni 
(Malta) și datând probabil din anii 2800-2600 î.e.n., (un labirint 
de peste 500m?, ale cărui etaje în trepte amintesc frapant de 
construcțiile mayașe și incașe); în sfârșit, ar căpăta un sens 
descoperirile lui Henry Breuil. 

Marele specialist în arta parietală a prezentat adesea, în 
expunerile de la Fundaţia Singer-Polignac și de la Muzeul Omului 
din Paris, dovezi despre existenţa unei populaţii europide în 
sudul Africii, cu mii de ani înaintea erei noastre. Nu numai că 
acești oameni erau foarte înalţi, albi și aveau părul blond sau 
roșu, dar unele din veșmintele și armele cu care sunt 
reprezentaţi în picturile de la Namib sau de la Brandberg 
seamănă până la identitate cu cele uzuale în epoca de maximă 
înflorire a Egiptului și Cretei. Găsirea în zonă a unor cranii 
europide, lipsite de prognatismul tipic ramurii negride, africane, 
a speciei Homo Sapiens fossilis şi datând cam din anii 8000- 
6000 î.e.n., (deci dinainte de apariţia statelor egiptean și 
cretan), nu a făcut decât să argumenteze ipoteza lui Breuil, 
enunțată după descoperirea celebrei picturi „Doamna albă“ de 
la Brandberg - Africa de Sud. Veche de 3-5000 de ani și 
prezentând asemănări izbitoare cu picturile egiptene, cretane, 
hoggariene și cantabrice, fresca de la Brandberg are ca 
personaje centrale (într-o vastă suită de animale, vânători și 
femei de tip negrid) o femeie albă cu părul roșu și un bărbat ce 
poartă coif micenian și are sabie, cizme și short cretan... De 
altfel,  săbii-rapieră identice celor cretane ca formă și 
dimensiuni, erau prezente și la războinicii regatului etiopian 
Axoun între anii 200 î.e.n. și 400 e.n. 


După cel de-al doilea război mondial au început să se 
răspândească tot mai mult teoriile privitoare la schimburile 
culturale și comerciale regulate între populaţii din Lumea Veche 
și cea Nouă. Dovezile nu lipseau. Se știa, încă de acum un secol, 
că egiptenii, incașii și mayașii marcau locurile unde razele 
soarelui cădeau perpendicular pe pământ la vreme de solstiţiu, 
prin obeliscuri aidoma, numite „stâlpi de priponire a Soarelui”; 
iar la începutul anilor '70, scafandrul italian R. Rola descoperea, 
în largul Insulelor Bahamas, patru coloane de piatră, cilindrice și 
foarte lungi, realizate într-un stil egiptean inconfundabil.. Însă 
cea mai şocantă dovadă de acest gen o constituie inscripţiile 
hieroglifice egiptene datând din anul 30 î.e.n., găsite 

Piramida lui Kheops (secțiune pe axa N-S) 


la Wollongong (80 km sud de Sydney) și care demonstrează că 
măcar o navă a Cleopatrei ajunsese în Australia! 

Faimosul complex (conținând trei piramide, Sfinxul și templul 
său) de la Gizeh este atribuit celor mai puternici faraoni 
(Kheops, Khephren și Mykerinos) din Dinastia a 4-a (2723-2563 
î.e.n.). Acest ansamblu arhitectural are o semnificaţie deosebită 


datorită multiplelor sale utilizări astronomice, specialiștii 
admițând astăzi că scopul iniţial al construcției primelor mari 
piramide nu a fost acela de monument funerar. Piramida 
atribuită lui Kheops, spre exemplu, constituie un adevărat 
„document de identitate” al Terrei, înălțimea ei indicând cu 
precizie distanţa Pămiînt-Soare (în raportul de 1 la 1 milion), 
greutatea fiind cea a planetei noastre divizată cu 1015, iar 
suprafața bazei fiind egală cu a Pământului divizată cu 10'. De 
asemeni, plasarea Marii Piramide, ca și a celorlalte din Complex, 
nu este întâmplătoare, ele fiind orientate astfel încât să 
reproducă poziţia a 3 stele foarte strălucitoare din constelația 
Orion, așa cum se găseau acestea plasate în raport cu Terra în 
anul 10450 î.e.n.! 

Însă cel mai interesant detaliu îl constituie Sfinxul. Cercetări 
ale unor specialiști reputați (Hancock, Bouval, West) au dus la 
constatări (urmate de ipoteze) tulburătoare. Astfel, capul actual, 
uman, al Sfinxului nu este cel original. Statuia iniţială era mai 
înaltă și avea un uriaș cap de leu, perfect proporţionat cu trupul 
(spre deosebire de cel actual, pus de unul din faraonii Dinastiei 
a 4-a, și mult mai mic decât ar fi normal). Templul Sfinxului nu 
amintește de arhitectura egipteană, fiind singurul construit altfel 
decât orice alt monument de pe teritoriul Egiptului Antic. În 
sfârșit, modul în care au fost erodate pietrele ce compun statuia 
(cu excepția capului) atestă acţiunea unor precipitații 
catastrofale, care au acţionat de sus în jos, rotunjind dalele în 
partea superioară în loc să le scobească pe orizontală în lungul 
trupului, cum s-ar fi întâmplat în cazul eroziunii provocate de 
vânturi. Or, singura perioadă în care au existat asemenea 
precipitaţii copleșitoare și continue în Nordul Africii au fost anii 
12000-9500 î.e.n., marcați de sfârșitul ultimei glaciaţiuni. De 
cine a fost construit Sfinxul cu opt milenii mai înainte decât se 
credea?! 

După cum s-a menţionat, autorii antici cunoșteau existenţa 
Americilor și a Atlanticului. Fenicienii și egiptenii afirmau că au 
ajuns acolo prin anii 5000-1000 î.e.n., Seneca, Aelian, Lucian și 
Diodor din Sicilia amintesc de continente și insule mari situate 
dincolo de Oceanul de Vest (Atlanticul), iar Plutarh le descrie 
astfel: „Spre vestul Marelui Ocean sunt multe insule locuite de 
oameni cu pielea roșie, iar dincolo de ele se află un enorm 
continent cu fluvii mari, navigabile, câmpii și păduri nesfârșite“ 


(De Facie in Orbe Lunae)... O dovadă peremptorie în sprijinul 
acestor afirmaţii este descoperirea, în 1836, la Gávea (Brazilia), 
a stâncii situate la altitudinea de 840 și sculptate în forma 
capului unui bărbat cu barbă și coif fenician, precum și a 
inscripţiilor uriașe de pe steiurile din jur. Exploratorul A. 
Braghine și arheologul brazilian Bernardo da Sylva Ramos au 
observat că literele mesajului principal sunt identice scrierii 
feniciene și au reușit să descifreze textul: „Badezir din Tyr, 
Fenicia, primul fiu al lui Jeth-Baal”. (Trebuie subliniat că Badezir 
a domnit într-adevăr în Fenicia, urmându-i tatălui său Jeth, în 
856 î.e.n.) 

In 1970, o echipă de experţi ai O.N.U. (geologi, botaniști, 
zoologi, antropologi, etnografi) a întreprins o expediţie în 
Arhipelagul Canare, pentru a studia atât originea insulelor, cât și 
a guanchosilor, băștinașii înalţi de 1,80-2m, cu pielea albă, 
părul blond și ochii albaștri găsiți aici de francezi și apoi de 
spanioli, care au ocupat succesiv cele șapte insule ale 
arhipelagului. Cercetători ca  Milduho-Maklai, Haeckel și 
Heyerdahl au observat în ultimele două secole că, nu departe de 
Canare, pe coasta Marocului, există triburi berbere complet 
diferite atât antropologic, cât și cultural sau religios de arabi: 
oameni albi și blonzi, cu ochii albaștri și ale căror săbii au 
mânere în formă de cruce. Apoi s-a constatat că motivele 
decorative ale ceramicii din Canare păstrează imaginea discului 
solar cu 16 raze, așa cum este el reprezentat în Japonia și 
Mexic. Pe insule s-au descoperit tăblițe cu inscripţii străvechi, 
asemănătoare cu scrierea maya (dar nedescifrate) și morți 
mumificaţi după reţete apropiate de cele egiptene, păstraţi în 
grote sau în mici piramide tetraedrice. Numai în Insula De 
Hierro, spre exemplu, există zeci de piramide tetraedrice și 
tronconice în stil egiptean și mayaș, situate în apropierea unor 
peșteri mortuare uriașe, cum ar fi cea de la Barranco de Herque, 
care adăpostește o mie de mumii aparţinând unei populații 
europide, albe, de tip nordic. Dar guanchos nu știau să 
navigheze și aveau o spaimă atavică de ocean... În 1981, câţiva 
scafandri italieni au descoperit în apropiere de Insula Lanzarote, 
din Arhipelagul Canarelor, o uriașă scară, ale cărei trepte 
dreptunghiulare, din piatră dură, cioplite și șlefuite cu migală, 
cântăresc câteva tone fiecare. Unele au fost desprinse și aduse 
la suprafaţă cu mare dificultate, pentru a fi expuse în noiembrie 


1981, la Salonul Nautic Internaţional de la Genova. În zonă 
există și ruinele mai multor clădiri și fortificaţii, în parte 
acoperite de nisip și vegetaţie marină, or ele nu puteau fi în nici 
un caz construite de mica populaţie a arhipelagului, chiar pe 
vremea când acesta ocupa suprafețe mai întinse decât astăzi. În 
Insula Fuerteventura se pot vedea încă ruinele a numeroase 
monumente megalitice (menhire singulare sau în șiruri, 
dolmene și cromlehuri), vechi de mii de ani și identice cu cele 
din Franța, Anglia și largul Bermudelor. Din nefericire, nu se știu 
prea multe despre guanchos, care - deși pașnici și primitori - au 
luptat cu vitejie împotriva cotropitorilor, preferând moartea 
sclaviei. Ei au fost masacrați până la unul (înainte de sfârșitul 
secolului al XV-lea), lăsând posterităţii doar vestigii ale unei 
civilizaţii enigmatice. 

Asemenea urme pot fi, câteodată, rezultatul unor contacte 
regulate, chiar la mari distanţe. Spre exemplu, mormintele 
piramidale și mumificarea morților la guanchos se pot datora 
influenţei egiptene, presupunând că flota faraonilor a trecut în 
Atlantic. Dar cum se explică reminiscenţele maya, când este 
știut că nici mayașii, nici băștinașii din Canare nu aveau flote și 
nu practicau nici măcar cabotajul costier, fiind popoare exclusiv 
terestre?! Și cum se explică prezența unei populaţii europide 
nordice în arhipelag?! Ea nu venea, cu siguranţă, din Egipt ori 
din Mediterana și cu atât mai puţin din Yucatan... 

Astfel de contacte nu puteau schimba însă viaţa uneia sau 
alteia din grupările respective decât dacă erau urmate de 
colonizări și nici atunci întotdeauna. Grecii și, mai târziu, 
macedonenii lui Alexandru cel Mare au influenţat puternic (deși 
nu esenţial) civilizațiile orientale, de la cea indiană până la cea 
egipteană; dar romanii nu i-au putut schimba nici pe armeni, 
nici pe egipteni, nici pe celți ori pe numizi. 

În 1902, arheologul și geologul William Niven a descoperit 
ruinele unui oraș necunoscut, situat pe coasta Golfului Mexic, 
parte pe țărm - sub un strat de cenușă vulcanică și pământ, 
gros de peste 6 m, în care au fost găsite și zeci de tăblițe cu o 
scriere indescifrabilă - și parte continuându-se în apele 
Atlanticului (sub o pătură de aproape 2 de nisip). Zidurile de 
apărare, temeliile caselor, terasele și străzile pietruite nu 
prezintă nici o similitudine cu cele ale altor cetăţi din America 
Latină și de Nord, fiind construite mai curând în stilul orașelor 


italice din perioada de apogeu a Imperiului Roman. Romani în 
America? De ce nu? În 1982, agenţia U.P.l. Cita declaraţiile lui 
Robert Marks, președintele Consiliului American de Arheologie 
Subacvatică. Acesta anunța că, în timpul unor cercetări 
efectuate în largul portului Rio de Janeiro (Brazilia), au fost 
descoperite în nisipul platformei continentale, fragmente de 
amfore și vase romane vechi de circa 2000 de ani. Răspândite 
pe o suprafaţă de peste 300 metri pătraţi, rămășițele provin, 
probabil, de la două sau mai multe nave și autenticitatea lor 
este garantată nu numai de stratul sedimentar depus la 
suprafaţă, dar și de compoziţia ceramicii, reţeta lacului și modul 
de prelucrare, specific italice. (Cele câteva bucăţi de lemn 
găsite în jur sunt însă prea deteriorate pentru a da vreun indiciu 
cu privire la tipul de navă căreia i-au aparţinut.) De altfel, urme 
ale romanilor fuseseră găsite și în Statele Unite: limba indienilor 
Modoc din statul Oregon conţine multe cuvinte... latine, o 
monedă din Roma Republicană (sec. IV î.e.n.) a fost descoperită 
în 1833, la 9 adâncime, în largul portului Norfolk (statul 
Virginia), iar în 1913, arheologii au dezgropat dintr-o colină 
situată în statul Illinois o altă monedă romană, datând din 
secolul al II-lea î.e.n. 

Deci contacte, poate chiar colonii au existat. Și, cu toate 
acestea, romanii nu au lăsat ceva durabil în cele două Americi, 
cum n-au izbutit nici cartaginezii înaintea lor, nici vikingii după 
ei. Singurii care au făcut-o sunt viracochas în Vest și atlanţii în 
Est. 

Astfel, revista OMNI amintea în numărul din ianuarie 1973 
despre reţeaua de șosele care leagă cele 12 orașe și marele 
observator astronomic al indienilor Anasazi, vestigii aflate în 
Chaco Canyon (nord-vestul statului american New Mexico). 
Populaţia Anasazi nu avea vehicule, animale de povară sau de 
călărie, și după cât se pare, nu cunoștea roata; dar construia 
autostrăzi de 60-100km lungime, unele perfect rectilinii, altele 
alcătuind bucle și serpentine complicate, aparent lipsite de sens 
de vreme ce se află în câmp deschis și fără denivelări. 
Drumurile au 10 lăţime, sunt pavate cu dale de piatră foarte 
rezistentă și acoperă asemeni unei pânze de păianjen o 
suprafaţă de aproape 100000km?. Uneori traversează zone 
stâncoase; în aceste locuri, bolovanii au fost sparţi și tasaţi, 
formând un pat de pietriș pentru șoseaua propriu-zisă. 


Cercetătoarea Chris Kincaid, de la Biroul pentru Administrarea 
Terenurilor (care a iniţiat un proiect de identificare, catalogare și 
cartografiere a reţelei de drumuri), este de părere că efortul 
ingineresc și investițiile de muncă ale indienilor Anasazi au fost 
remarcabile, dar absolut de neînțeles. Șoselele și cetăţile nu le- 
au folosit prea multă vreme: populaţia Anasazi a venit în San 
Juan Basin (unde se află Chaco Canyon) prin anul 1175 și l-a 
părăsit cam în 1250. Deci a avut doar 75 de ani pentru a 
construi, folosi și abandona uimitorul complex rutier și 
urbanistic, înainte de a pleca mai departe, în Necunoscut... 

Sistemele de fortificaţii indiene de tip „Pueblo“ din America 
de Nord sunt atât de vaste și au forme atât de perfect 
geometrice, de funcţionale și eficiente, încât îi uimesc pe 
specialiști. Turnuri cilindrice, bastioane și citadele în formă de 
paralelipiped sau trunchi de piramidă, cu deschizături mici, 
pătrate, în partea superioară și etajele retrăgându-se succesiv 
spre vârf - toate aceste construcţii din blocuri de piatră dură, 
datând din secolul | î.e.n., erau superioare majorităţii tipurilor de 
fortificații europene concepute până în timpul Renașterii. 

Meterezele uriașe care se pot întâlni în unele state americane 
sunt și astăzi o enigmă pentru arheologi. „Zidul Marelui Șarpe” 
spre exemplu, situat pe un podiș stâncos din Ohio, are înălțimea 
de 15m, lăţimea de 3,5m și o lungime de 400 m. Văzut din 
avion, el seamănă cu un șarpe cu clopoței unduind spre pradă. 
Intrucât buclele pe care le face nu se îmbină decât în zona 
capului (unde formează un bastion circular, inclus în altul 
elipsoidal), deci zidul nu înconjoară o incintă, ci rămâne deschis, 
utilitatea lui ca fortificaţie este îndoielnică, iar altă funcţie decât 
cea decorativă nu i s-a putut găsi. Un alt zid, de la Cahokia 
(Illinois) are 360 lungime, 22m lăţime și 30 m înălţime. 

Ohio - „Zidul Marelui Șarpe“. 

Suprafețele sale sunt pline de basoreliefuri reprezentând 
șerpi, bizoni, vulturi, broaște țestoase. La bază s-au găsit 
morminte conţinând bijuterii de cupru și aur, presărate peste 
oseminte vechi de două milenii, însă, după gradul de eroziune al 
sculpturilor, vechimea construcţiei pare să fie mult mai mare. 
Nu se știe cine a ridicat aceste metereze mărețe, cu nimic mai 
prejos decât realizările monumentale din America de Sud. 
Inainte să fie descoperite, se credea că indienii nord-americani 
fuseseră foarte înapoiaţi până la venirea europenilor, trăind, 
practic, la nivelul Neoliticului timpuriu, fără să cunoască 
metalele și fără să aibă așezări sau locuinţe stabile... 

Asemenea metereze serpentiforme, precum și coline 
terasate, identice ca formă cu piramidele în trepte din Egipt și 
Mexic există în multe state din Sudul și Centrul S.U.A. Săpăturile 
înăuntrul lor au dat la iveală topoare, cuțite, inele, brățări și 
plăci pectorale din cupru, plumb, fier, aur, argint și chiar... oţel 
inoxidabil (!), a căror prelucrare demonstrează existenţa unei 
civilizaţii foarte avansate. Vechimea osemintelor descoperite 


alături este de 11-12000 de ani, dar, ceea ce constituie o 
surpriză de proporții, ele aparţin speciei Cro-Magnon. 
Cercetătorii americani |. Donnelly și H. Verrill consideră că acești 
oameni veneau din Atlantida și amintesc de legendele indienilor 
Okanogan, din Columbia Britanică (Canada), care certifică 
existența în mijlocul Oceanului Atlantic, a unei insule numite 
„Pământul Omului Alb”, locuită de uriași albi, blonzi și cu ochi 
albaștri. Marcel Homet, în lucrarea sa On the Trail of the Sun 
Gods (Pe urmele Zeilor Soarelui) amintește descoperirea 
exploratorului O. Stefansson, care a găsit în 1939, în Canada, 
dincolo de Cercul Polar, ruinele unei așezări străvechi, cu 800 de 
case din piatră și zeci de morminte ale unor oameni de Cro- 
Magnon albi și blonzi. În sfârșit, schelete de Cro-Magnon, 
obiecte de bronz, vase de piatră splendid șlefuite și podoabe de 
aur (pandantive, brățări), toate vechi de 17 000 de ani au fost 
scoase la suprafaţă din niște gorgane situate în Ontario 
(Canada). 

În complexul de peșteri Loltun, din provincia Yucatan (Mexic) 
au fost descoperite câteva statui omenești colosale, cioplite din 
lavă pietrificată. De fapt, acest lanţ de peșteri neobișnuit de 
spaţioase, ascunde numeroase sculpturi de diverse mărimi și 
forme, a căror vârstă nu a putut fi determinată nici măcar 
aproximativ. Prin maniera de execuţie și detaliile exterioare, 
statuile se deosebesc de orice realizare a vreunei civilizații 
amerindiene cunoscute. Pe suprafeţele lor s-au încrustat 
numeroase exemplare de plante și vieţuitoare marine fosilizate 
și pietrificate. Peșterile se află astăzi la câteva sute de metri 
deasupra nivelului apei, dar geologii consideră că ţărmul s-a 
ridicat o dată cu scufundarea marilor insule din zona Bahamas 
(deci acum circa 10 milenii). Or, statuile n-au putut fi cioplite 
decât pe vremea când peșterile nu erau încă inundate, adică 
înainte de sfârșitul glaciaţiei Wurm; adăugând și perioada 
necesară depunerii straturilor succesive de faună acvatică și a 
fosilizării lor sub apă, data sculptării ar cobori în urmă cu peste 
30-40 de milenii. Ce popor ar fi fost capabil de un asemenea 
efort, într-o vreme când, teoretic, specia umană abia devenea 
conștientă de propria-i existenţă? Şi ce motiv ar fi avut să 
înceapă tocmai cu astfel de realizări monumentale? Statuile din 
Loltun Caverns constituie, în mod evident, opera unor creatori 
stăpâni pe arta lor, beneficiind de experiența multor generaţii 


anterioare. Cine și când le-a putut ciopli? Ce unelte au folosit 
artiștii anonimi pentru a sparge lava pietrificată, extrem de 
dură? Și de ce se află uriașele statui (dintre care unele 
cântăresc zeci de tone) în peșteri? 

În Costa Rica și Guatemala există aproape 2000 de sfere de 
granit (numărul cunoscut până astăzi), răspândite pe întreg 
teritoriul ambelor ţări. Cea mai mare dintre ele are 2,5m 
circumferință și 16 tone greutate; toate au fost sculptate fără 
vreo abatere de la forma geometrică, iar materialul a fost adus 
din cariere montane, îndepărtate de orice punct în care se află 
câte o astfel de ciudăţenie. Vechimea sferelor depășește, 
probabil, câteva milenii, și încercarea de a le identifica prin 
concreţiuni naturale, formate în cursul erupţiilor vulcanice, a 
eșuat. 

La 19 octombrie 1967, profesorul A.l. Berg declara, la 
Academia de Științe a U.R.S.S.: „Ipoteza existenţei Atlantidei se 
va putea verifica încă înainte de sfârșitul acestui secol”. Căci 
dovezile acumulate prin strădania unor cercetători ca N.F. Jirov, 
P. Termitier, H. Daniel, I. Donnelly tindeau să confirme nu numai 
existenţa propriu-zisă, dar și plasarea „pământului lui Atlas“ în 
Atlantic și nu în Mediterana (Insula Santorin) sau... în nord- 
vestul Africii (Hoggar) așa cum căutaseră zadarnic să 
demonstreze unii arheologi. În ultimele două secole, geografi, 
naturaliști, exploratori, arheologi, geologi și istorici celebri 
(Buffon, Zanne, Schliemann, Spence, Morieux, Malaise, Enqvist) 
au susținut și argumentat că în Atlantic existau acum 10-40000 
de ani pământuri pe care a înflorit o puternică civilizaţie și de 
unde au venit valuri succesive de coloniști în Europa. Insă 
dovezile decisive au apărut abia mai târziu. 

Totul a început în august 1968, când piloţii Robert Brush și 
Trig Adams efectuau un zbor cu un avion cargou deasupra 
Insulei Andros (coasta de est a S.U.A.). Observând sub apa 
limpede ceva ce părea o construcţie, Brusb a fotografiat zona, 
iar imaginile obţinute de el, publicate pentru prima oară de The 
Miami News la 23 august 1968 și apoi reluate în mai toate 
revistele științifice americane și europene, de la nation al 
Geographic la Science et Vie, arătau un 


Poziționarea și conturul aproximativ al Atlantidei, după 
descrierea lui Platon. 


ansamblu de ziduri măsurând 33x25m, parţial acoperite de 
vegetaţie marină. Botezate „Templul submarin” de către ziariștii 
americani, ruinele păreau a fi de natură artificială și Robert 
Brush a anunţat descoperirea unor specialiști de prestigiu în 
domeniul explorărilor marine: Dimitri Rebikoff (unul dintre 
pionierii fotografiei subacvatice) și prof. Dr. J. Manson Valentine 
(conservator la Muzeul de Științe din Miami și unul dintre cei 
mai cunoscuţi arheologi submarini din S.U.A.). 

Cei doi cercetători, cărora li s-au alăturat câteva echipe de 
scafandri, precum și doctorul Evans, de la Massachusetts 
Institute of Technology s-au deplasat imediat pe Insula Andros. 
Profesorul Valentine a publicat în buletinul Muzeului din Miami 
câteva fotografii și un articol în care își exprima părerea că așa- 
numitul templu era un edificiu precolumbian, extrem de vechi, 
având în vedere modul cum se întăriseră nisipul și cochiliile ce 
acopereau baza zidurilor. Dar publicaţia avea tiraj foarte mic și 
nu a ajuns la cunoștința prea multor specialiști. Ulterior, a mai 
fost descoperită o structură în formă de a cărei linie dreaptă are 
120m lungime. Analizând fotografiile celor două structuri, 
profesorul Thomas Goedicke a relevat importanţa acestor 
descoperiri, opinând că ele nu sunt în nici un caz opera naturii. 

S-a pornit o controversă aprinsă, majoritatea arheologilor 
americani afirmând că zidurile fuseseră ridicate în acea poziție 
de cutremurele submarine și căpătaseră forma respectivă sub 
acţiunea apei. Câteva luni mai târziu, o echipă de scafandri 


reușea să aducă la suprafaţă o dală de piatră lungă de 6 m, în 
mod evident prelucrată de om. Fiecare din blocurile ce 
compuneau zidurile avea o greutate de 25-30 tone! 

Disputei i s-a pus capăt prin cercetările lui Dimitri Rebikoff. El 
a explorat din aer și sub apă imensul platou scufundat care se 
întinde între Insulele Berry, Andros și Bimini (numit și Great 
Bahama Bank). In afara unui hidroavion special amenajat, 
echipa sa dispunea de cele mai perfecţionate „avioane 
submarine” la vremea aceea (cunoscute sub numele de „torpile 
Pégase” și folosite de marinele militare americană, britanică, 
franceză și canadiană), vehicule prevăzute cu aparate de 
cartografiere fotogrametrică, permițând, asemeni sistemelor de 
pe staţia spaţială Lunar Orbiter, realizarea automată a unor 
hărți în relief cu o precizie milimetrică. După fotografierea în 
sistem „foto-mozaic” efectuată pe zone de câte 60 metri pătraţi 
și sub un unghi diagonal de 92 grade sub apă, imaginile 
obţinute de echipele submarine și de cele aeriene au fost 
asamblate, coroborate și reproduse la scară, pe modele în relief. 
S-au putut analiza astfel cu o remarcabilă acuratețe marile 
ziduri din est (70m lungime și 10m lățime) și respectiv din vest 
(500m lungime și 10m lăţime). Blocurile ce alcătuiesc aceste 
ziduri au fost măsurate prin metode utilizate în tehnica aero- 
spaţială. Dimensiunile dalelor de piatră sunt impresionante: 
latura de 5m și grosimea de 0,5m (deci având o greutate de 25 
tone la o densitate a rocii considerată ca minimă). 

După cum declara Rebikoff, cele mai importante informaţii au 
fost obţinute prin săparea a două mici șanțuri de explorare la 
suprafaţa zidului de est. Astfel s-a putut constata că: 

„1) sub primul pat de pietre există cel puţin încă unul, identic. 
Toate sunt legate între ele printr-un strat de ciment ce 
depășește 6 cm grosime; 2) faţada exterioară a zidului este 
perfect dreaptă, iar pietrele au fost aliniate și șlefuite, în stilul 
de la Tiahuanaco; 3) colţurile inferioare ale blocurilor, protejate 
de eroziunea valurilor, sunt perfect perpendiculare în cele trei 
axe; 4) laturile care au fost acoperite de ciment poartă urme 
clare de prelucrare cu unelte puternice, după cum s-a putut 
constata peste tot unde s-a izbutit să fie îndepărtat stratul de 
liant; 5) zidurile principale sunt perfect rectilinii, orientate N-S și 
paralele cu suprafaţa apei, la adâncimea de 6m. Aceasta indică 
faptul că au fost ridicate pe o fundaţie dreaptă, făcută din rocă 


tare și concepută de constructori pricepuţi. Altfel nu se poate 
explica modul cum aceste ziduri ciclopice au rezistat mii și mii 
de ani la taifunele și uraganele tropicale, însoţite de vânturi de 
zeci sau sute de km/oră și de valuri înalte de 10m. Astăzi nu s-ar 
putea face o construcţie mai solidă; 6) este de asemenea 
surprinzător ca aceste ziduri să fie atât de puţin năpădite de 
viață submarină (cu excepţia câtorva vietăți inferioare: alge, 
bureţi, briozoare și madreporari). Unii geologi sugerează că 
ansamblul ruinelor a stat ascuns sub nisip de-a lungul secolelor 
și numai recent a fost degajat de uraganele anilor '60“ (Science 
et Vie, ianuarie 1971). 

O descoperire remarcabilă este așa-numitul „Bimini Wall“ 
(„Zidul din Bimini”), găsit în 1968 de echipa scafandrilor Jacques 
Mayol, Harold Climo și Robert Angove, condusă de doctorul J. 
Manson Valentine. lată cum descria acesta construcţia 
respectivă: „Este un zid sau poate un drum realizat din pietre 
netede, rectangulare și poligonale, de variate mărimi și grosimi, 
prelucrate și aliniate pentru a forma un aranjament evident 
artificial. Aceste blocuri de stâncă au zăcut multă vreme sub 
apă, deoarece colţurile celor mari s-au rotunjit, dându-le 
înfățișarea unor gigantice pâini sau perne. Unele sunt însă 
absolut rectangulare, alcătuind pătrate perfecte, or, se știe că 
liniile și unghiurile drepte nu se întâlnesc la formaţiuni 
subacvatice naturale. Cele mai mari piese, având 3-4,5m au 
fost folosite pentru a delimita cele două margini ale drumului, 
pe când cele mai mici formează un pavaj gen mozaic, acoperind 
porţiunea dintre laturile exterioare. (...) In zonă sunt mai multe 
drumuri realizate din pietre care au fost așezate în așa fel încât 
să se îmbine perfect una cu alta. Aceste străzi sunt drepte și 
paralele, iar cea mai lungă dintre ele este o șosea cu două laturi 
exterioare bine delimitate și realizate din pietre foarte mari, 
plate, sprijinite la fiecare capăt de stâlpi verticali (ca la 
străvechile dolmene din Europa). Extremitatea sudică a acestei 
impresionante autostrăzi se sfârșește într-o curbă executată cu 
mare acuratețe; tot acolo există și trei scurtături care unesc 
braţele buclei și sunt realizate din pietre mari, aliniate cu 
precizie și încadrate de șiruri de blocuri cioplite, având suprafeţe 
și unghiuri de o uniformitate clar artificială” (Charles Berlitz, The 
Bermuda Triangle - Triunghiul Bermudelor). 

Ulterior, s-au găsit în zona Bahamas (unde sute de insule 


aproape plate sunt înconjurate de câmpii submarine aflate la 
mică adâncime, dar întrerupte brusc de falii cu profunzimi de 
mii de metri) alte „șosele”, compuse din dale dreptunghiulare, 
precum și coloane de piatră sau chiar de marmură. Există, în 
unele locuri, blocuri prelungi, susținute de patru stâlpi conici, 
jgheaburi mari de piatră albă, fragmente de zid puternic 
cimentate între ele etc. Iniţial, aceste descoperiri au fost 
considerate simple formaţiuni naturale de către majoritatea 
geologilor și arheologilor care nu vizitaseră niciodată zona. Un 
exemplu tipic ar fi americanul W. Harrison, amintit de revista 
Science et Vie în iunie 1971, care susţinea că „toate zidurile și 
drumurile de lângă Bimini sau Bahamas nu sunt altceva decât 
îngrămădiri de pietre, depuse de-a lungul anilor și modelate în 
aceste forme de cutremurele submarine”. Faptul n-ar fi fost 
imposibil, în cazul unui singur drum, alcătuit din pietre de 
mărimi şi forme neregulate. Dar atunci când sunt găsite zeci de 
străzi și ziduri paralele sau curbe, unite între ele de drumuri 
secundare și realizate din blocuri prelucrate, ipoteza devine 
inconsistentă și lipsită de sens, în afara cazului în care se aplică 
faimosul principiu al lui Finagle: „Știința este singura 
certitudine. Nu trebuie să ne lăsăm impresionați de fapte”. 

Şi fapte, dovezi, argumente există. Explorările aeriene, care 
au debutat în 1968, au demonstrat prezenţa în jurul Insulelor 
Bahamas (zonele Bahama Banks, Andros, Bimini etc.), Cuba, 
Haiti și Santo Domingo a numeroase ansambluri de clădiri, 
șosele și fortificaţii scufundate. Unele dintre ele sunt piramide, 
domuri gigantice sau platforme pe care se înălțau odată temple 
și bastioane. Astfel, lângă Bimini a fost descoperit un trunchi de 
piramidă cu dimensiunile bazei mici de 54x42m și jumătatea 
inferioară îngropată în nisip. În apropierea lui se află o șosea 
lată de 4m și câteva coloane răsturnate. Contururile unor diguri 
și ale unor bastioane rectangulare (printre care unul de 
18x30m), precum și o serie de terase artificiale au fost găsite 
într-o zonă întinzându-se de la Bimini până dincolo de Insulele 
Harbour și Du Chat. La Cay Lobos, vârful unui munte submarin 
este înconjurat de un drum sau un zid mare, fotografiat și 
localizat cu precizie. 

Vestigii a ceea ce par să fi fost bastioane, temple, porturi sau 
incinte cu rol nedeterminat se întind și se ramifică în jurul Insulei 
Bimini, într-o structură gigantică, ale cărei destinaţii rămân 


necunoscute. Despre acest complex, dr. Valentine spunea: 
„Opinia mea personală este că multitudinea de construcţii și 
drumuri scufundate (...) ar putea reprezenta un centru de 
ceremonie sau ceva asemănător. In această ordine de idei, 
trebuie amintit că unele incinte sacre străvechi, cum ar fi 
Glastonbury Circle (49 km circumferință) sau desenele de la 
Nazca, cu linii și imagini de animale (uneori lungi de câţiva 
kilometri), - vizibile integral numai de la mare înălţime (...), nu 
au nici un punct virtual de referință cu tehnologia noastră 
modernă, iar scopurile acestor creaţii maiestuoase sunt absolut 
de neînțeles pentru noi“ (The Bermuda Triangle). 

După 1970, unele ruine au fost curățate de sedimente și se 
disting cu perfectă claritate ca fiind în mod evident opera 
omului. Un oceanograf sceptic, doctorul James Thorne, a 
examinat amănunţit coloanele groase care susțin marile dale de 
piatră încastrate în „The Bimini Wall”. Concluzia sa a fost că „în 
nici un caz natura nu putea ridica blocuri dreptunghiulare pe 
câte doi sau patru stâlpi conici similari, și asta pe un interval de 
600m. Deși nu mi-a venit să cred când am aflat, acum mă înclin 
în faţa realităţii: s-a descoperit o mare civilizaţie” (The Bermuda 
Triangle). Un grup de scafandri a găsit, mai târziu, o podea 
pavată lângă Bimini. Scufundătorii erau în căutarea unui galion 
spaniol căruia îi găsiseră ancora și, când au îndepărtat nisipul de 
pe o formă geometrică, s-au pomenit înaintea unui dreptunghi 
de câţiva metri pătraţi, acoperit cu plăcuţe de mozaic frumos 
colorat. 

Ulterior, problema a fost studiată separat de comandantul J.Y. 
Cousteau și arheologul John A. Gifford de la Universitatea din 
Miami. După cum remarca revista Science et Vie, în numerele 
din ianuarie și septembrie 1971, atât specialistul francez, cât și 
cel american s-au alăturat părerii exprimate iniţial de Valentine 
și Rebikoff, respingând ipoteza unor formaţiuni naturale. 
Complexul de la Bahama Banks este, fără îndoială, opera unor 
populaţii din America. Dar care? Spaniolii, în secolele al XVI-lea 
și al XVII-lea? Ar fi trebuit să construiască sub mare, cu pietre 
uriașe! Or, nici un document spaniol nu atestă construirea de 
diguri sau porturi în zona Bahamas și nu există nici o dovadă că 
fundul apei s-ar fi lăsat în ultimele cinci secole. Atunci poate o 
civilizaţie precolumbiană locală, cum ar fi de exemplu olmecii, 
care au realizat impresionantele monumente și sculpturi de pe 


coasta atlantică (La Venta, Baie de Cap&che, San-Lorenzo, Las 
Choapas etc.)? Insă tipul de construcţii megalitice olmece diferă 
Considerabil de complexul scufundat, care se aseamănă mai 
mult cetăților Greciei miceniene sau celor preincașe din Peru și 
Bolivia. 

Vârsta vestigiilor de la Bahama Banks este incertă, dar 
datarea prin metoda Ca. a rădăcinilor de mangrove (formaţiune 
vegetală tropicală, caracteristică ţărmurilor marine mlăștinoase) 
fosilizate printre pietre atestă o vechime de circa 12000 de ani. 
Pe de altă parte, geologia submarină afirmă că, în zona Great 
Bahama Banks, nivelul apei a fost cu 6m mai scăzut decât cel 
actual cam prin anii 6000 î.e.n. Dar piramidele și terasele sunt și 
mai vechi, probabil din anii 12000-10000 î.e.n., când nivelul 
mării era cu 12-14m mai scăzut decât astăzi. Echipa inginerului 
Rebikoff a datat prin metoda Ci, o serie de probe dintr-o 
turbărie scufundată în zona Bahamas. Rezultatele au arătat 
6000 ani pentru 4m adâncime și 10000 ani pentru 6m. După 
cum se știe, topirea ghețarilor după ultima glaciaţie (sfârşită 
prin anii 25000 î.e.n.) a provocat o creștere considerabilă a 
oceanului, inundând, între anii 9500-8000 î.e.n., zone mari din 
Florida și dintre Insulele Bahamas, Bimini, Andros, New 
Providence, Harbour și Du Chat (pământuri unite odinioară în 
mase continentale, după opiniile geologilor). Astăzi, în mijlocul 
acestora există un canion subacvatic foarte adânc, numit „The 
Tongue of the Ocean“ („Limba Oceanului”), care a fost, cu mii 
de ani în urmă, o strâmtoare sau un golf navigabil. 

Descoperirile din Bahamas nu sunt singulare. Între 1952 și 
1997, revistele Naţional Geographic, Nature și Science et Vie au 
prezentat numeroase altele. Astfel, căutând specii rare de 
moluște în adâncurile de la Milne-Edward (coasta de est a 
S.U.A.), directorul programului de cercetări oceanografice ale 
Laboratorului Marin de la Universitatea Duke, doctorul Robert J. 
Menzies, a fotografiat câteva uriașe coloane de piatră pe care 
erau săpate semne indescifrabile. După gradul de eroziune al 
acestora, coloanele păreau să fi zăcut sub apă multe mii de ani. 

Doi ofiţeri din Marina Militară Franceză, căpitanul Georges 
Houot și locotenentul Gerard de Froberville (care au coborât cu 
batiscaful Archimede până la cea mai mare adâncime a 
Oceanului Atlantic), au descoperit în largul coastei nordice a 
Insulei Puerto Rico o scară lungă de 8 kilometri, ale cărei trepte 


fuseseră tăiate în roca platformei continentale. Uriașele trepte 
(cu dimensiuni riguros egale) erau erodate, dar aveau o formă 
dreptunghiulară, obţinută în urma prelucrării cu unelte și nu a 
hazardului geologic. Batiscaful Archimede a urmat această 
ciudată scară până la capătul ei, pierdut între niște formaţiuni 
stâncoase unde nava nu mai putea pătrunde. Geologii sunt de 
părere că platforma continentală din zonă s-a scufundat prin 
anii 12000-9000 î.e.n. 

Pe coasta Peninsulei Yucatan au fost observate, din avion, 
numeroase drumuri de piatră care se continuă rectiliniu sub 
apă, îndreptându-se spre larg. Dacă porțiunile terestre sunt greu 
detectabile datorită junglei care le acoperă, cele submarine sunt 
vizibile chiar și din barcă, atunci când curenţii sau furtunile 
mătură nisipul ce le maschează. 

In 1967, submarinul de mare adâncime A/uminaut a efectuat 
o misiune în largul coastelor Floridei, Georgiei și Carolinei de 
Sud, descoperind întâmplător o enormă „șosea“ pe fundul 
oceanului. Coborând până la adâncimea de 1000 m, având 
peste 250 km lungime și 20 m lăţime, acest drum este pavat cu 
un strat gros de oxid de mangan și s-a păstrat atât de intact 
încât, atunci când pe A/uminaut au fost instalate roţi, 
submarinul l-a putut parcurge în întregime, asemeni unui 
autovehicul! Cine construia autostrăzi pe platforma continentală 
acum 15 milenii?! Tot în anii '70, doctorul Bruce Heezen, de la 
Observatorul Lamont (Universitatea Columbia), a găsit o 
suprafață pavată cu dale mari, albe întinzându-se pe sute de 
metri pătraţi în apropierea Insulelor Bahamas, iar o echipă de 
scafandri britanici a semnalat un uriaș bastion tronconic lângă 
Insula Bimini. 

Unele dintre aceste construcţii sunt vizibile din avion sau din 
batiscafe și submarine, însă majoritatea rămân îngropate sub 
nisipul de pe fundul oceanului. După cum se știe, ruinele 
terestre acoperite de pământ schimbă culoarea, aranjamentul 
sau densitatea vegetației de deasupra lor. Pe baza acestor 
constatări și a observaţiilor aeriene au putut fi găsite orașe 
dispărute de mii de ani pe teritoriile Iranului, Irakului, Turciei și 
în Asia Centrală, castre și drumuri romane în Anglia, cetăţi și 
porturi etrusce în Italia etc. Asemănător s-a procedat și în zona 
Bahamas, unde pe platoul continental, aflat doar la câţiva metri 
sub apă, au fost fotografiate din avion numeroase linii lungi, 


paralele (unele cotind în unghiuri drepte), precum și pătrate, 
triunghiuri, hexagoane sau cercuri concentrice de ziduri, toate 
identificate după prezenţa sau absenţa ierbii de mare deasupra 
lor. În aceste cazuri, respectivele construcţii zac îngropate sub 
un strat de nisip gros de 1-3m, după cum au dovedit-o 
sondajele echipelor de scafandri americani și francezi. 

Paradoxal, descoperirile din Atlantic i-au surprins profund pe 
arheologi. Până atunci, cercetările pentru găsirea unor civilizaţii 
pierite sub ape fuseseră concentrate în Mediterana, în special în 
jurul Insulei Santorin. Scafandrii din Bahamas și de pe coastele 
Floridei vânau epavele galioanelor spaniole încărcate cu aur și 
argint, ocupaţie evident mai rentabilă decât căutarea de ruine 
despre care nimeni nu știa când și de cine au fost construite. 
Apoi, după cum scria Berlitz, „chiar cu dovezile în mână, un 
efort egal cu cel necesar explorării este cheltuit de unele cercuri 
științifice în vederea discreditării descoperirilor respective”. 
Faptul pare doar în aparenţă absurd: a rescrie istoria începutului 
civilizaţiei umane, a schimba radical manuale și enciclopedii, a 
renunţa la certitudini vechi de două secole necesită un curaj pe 
care puţini oameni de știință sau profesori universitari îl posedă. 

În plus, datorită acţiunii furtunilor, nisipul acoperă adesea o 
parte din ruinele cartografiate deja și dezvelește altele, dând 
naștere unei confuzii permanente. După 1971, o serie de 
uragane și o mișcare de ridicare a bancului din jurul Insulei 
Great Bahama, au dat la iveală câteva formaţiuni care nu 
fuseseră văzute în 1968, cum ar fi o uriașă săgeată de piatră, la 
S-E de South Caicos, arătând spre S-E (în larg) și aliniată cu un 
zid rectiliniu și gros, sau o altă săgeată, de 30m lungime, aflată 
între North Cat și South Cat Cays (Bimini). lar în anii '90-'92 au 
fost găsite mari structuri piramidale în trepte, plasate la 28 km 
nord de Bimini... Căci, așa cum constată una din legile lui 
Murphy: „Dacă natura ţine întotdeauna cu părţile ascunse, ea 
este schimbătoare și ceea ce a fost ascuns nu rămâne prea 
multă vreme ascuns”. 

Problema cea mai dificilă, la începutul deceniului al optulea 
era identificarea civilizaţiei care a realizat complexul din 
Atlanticul de Vest. Dovezile materiale (filme, fotografii, blocuri 
de stâncă prelucrată, fragmente de coloane și jgheaburi, hărți 
ale zonei etc.) au fost analizate de numeroși specialiști: geologii 
și arheologii de la Universitatea din Miami, sub conducerea 


profesorilor de geologie marină dr. Cesare Emiliani și dr. H. 
Ginzburg, precum și a arheologului John Hall; în Mexic, la Muzeul 
Juarez, de către Don Pablo Bush Romero, expert în arheologia 
precolumbiană; la Paris, sub îndrumarea profesorului Lehman de 
la Muzeul Omului, și separat, la Laboratorul de Geologie 
Dinamică al Facultăţii de Științe (de către Wladimir Nesteroff), 
precum și de vulcanologul Haroun Tazieff; la Congresul 
Internaţional de Arheologie Submarină de la Saint-Raphaël, de 
către toţi experţii reuniți cu acest prilej, printre care prof. Nino 
Lamboglia și M. Denis Fouquer, descoperitorul faimosului oraș 
grec scufundat lângă Adige. Concluzia a fost unanimă: nici una 
dintre civilizațiile precolumbiene cunoscute, din America 
Centrală și de Sud (inclusiv olmecii și viracochas), nu prezintă 
un stil arhitectural și o concepţie urbanistică similară (unele 
contingenţe există, dar ele denotă cel mult contacte sporadice 
și lipsite de importanţă). Civilizaţia orașelor scufundate în zona 
Bahamas era nu numai originală, dar și incomparabil mai veche 
decât cele amerindiene de pe coasta de est a celor două 
Americi. In plus s-a observat că similitudinile cu stilul 
arhitectural al constructorilor de dolmene și cromlehuri din 
Anglia și Franţa, al arhitecţilor cetăților și sanctuarelor ciclopice 
din Grecia miceniană și Malta, și al primilor arhitecţi egipteni 
sunt remarcabile. Or, aceste popoare și formaţiuni statale 
apărând după anii 6000 î.e.n., nu puteau fi, în mod evident, 
inițiatorii civilizaţiei atlantice; mai curând erau cei care 
beneficiaseră de experienţa și cunoștințele atlanţilor scăpaţi din 
marea catastrofa. 

In 1973, un grup de cercetători americani și spanioli conduși 
de profesorul Maxim Asher, de la Universitatea Pipperdine (Los 
Angeles - S.U.A.) au descoperit și fotografiat în largul Golfului 
Cadix (coasta atlantică a Spaniei), o serie de șosele pietruite, 
coloane decorate cu motive în spirală, ziduri și ruine ale unor 
porturi și bastioane tronconice care se continuă spre mijlocul 
oceanului dincolo de limita teritorială a apelor spaniole (pe 
atunci 12 mile marine). Câţiva ani mai târziu, nava sovietică de 
cercetări Vitiaz, având la bord o echipă de 50 specialiști, printre 
care și directorul adjunct al Institutului Oceanografie al 
Academiei de Științe a U.R.S.S., prof. Andrei Aksenov, găsea, în 
zona munţilor marini de la jumătatea drumului între Portugalia 
și Arhipelagul Madeira, vestigiile unor construcţii scufundate. 


După cum declara Aksenov în timpul unei escale la Lisabona, 
aparatele navei au obţinut o serie de imagini, dintre care opt 
arată ziduri și scări ciclopice, făcute din blocuri enorme, albe, 
erodate și acoperite parţial de ierburi marine. Se mai pot 
deosebi și câteva șosele pavate cu pietre dreptunghiulare, iar 
pe coastele munţilor au fost observate două terase aparent 
artificiale. După 1980, echipele comandantului Cousteau (și 
unele nave militare americane) aveau să fotografieze drumuri 
pietruite și construcţii uriașe în largul coastelor europene 
(Spania, Portugalia) și americane (Florida, Bermude, Bimini, 
Puerto-Rico). lată deci destule dovezi în sprijinul concluziei lui 
N.F. Jirov: „In prezent, majoritatea datelor științifice atestă 
existenţa reală, în trecut, a Atlantidei lui Platon”. Căci Platon 
plasa insula chiar în dreptul coastelor iberice, la o treime a 
distanţei dintre Europa și America; ceea ce intră însă în 
contradicție atât cu lungimea drumului pe mare până la insulă, 
estimată tot de el, cât și cu descoperirile din zona Bahamas - 
Bermude... 

Abia în ultimele decenii a fost studiată (fără a fi nici pe 
departe descifrată) misterioasa civilizație care înflorise în 
Sardinia prin anii 1000 î.e.n. Aparţinând unei populaţii aparent 
redusă numeric, de tip protonordic, vestigiile ei sunt uimitoare. 
În primul rând, așa-numitele nuraghi, mari turnuri tronconice 
construite din blocuri de piatră dură, care nu sunt legate prin 
mortar ci rămân în poziţie datorită propriei greutăţi și calculării 
exacte a plasării fiecăruia în parte. Aceste turnuri au unul, 
adesea două etaje, prevăzute cu ferestre-fantă (înguste la 
exterior și lărgindu-se spre interior ca la cazematele moderne), 
și porţi compuse din piloni-picioare și o uriașă dală-buiandrug? 
prinse între ele prin câte o ghermeas, ca la sanctuarul din 
Stonehenge. 

Stilul de construcţie amintește de cetatea Zimbabwe, de 
Tiahuanaco, dar și de misterioasa fortăreață miceniană Gla. 
Turnurile sunt legate prin ziduri groase și formează incinte 
concentrice, greu de cucerit; pe insulă s-au ridicat însă și 
numeroase sanctuare și hipogee asemănătoare celor din Malta 


? Buiandrug: grindă așezată orizontal peste golul unei porţi, 
ferestre sau uși, pentru a susţine zidăria de deasupra. 

3 Ghermea: piesă prismatică sau rotundă, care face legătura 
între tocul unei uși sau al unei ferestre și zidărie. 


și nord-vestul Franţei. Au fost găsite statui de bronz executate 
cu un simţ artistic ieșit din comun și prezentând similitudini 
remarcabile cu statuile celte sau cu cele de la Mohenjo-Daro 
(India): zeități (întotdeauna feminine), printre care și Marea 
Zeiţă a Pământului, cunoscută din mitologia celtă; războinici cu 
săbii drepte, coifuri și scuturi în stil micenian și etrusc; 
dansatoare goale, unele surprinse în timpul unui act sexual 
lesbian; animale (tauri, cerbi, porumbei,  cocoși); înalţi 
funcţionari în veșminte de ceremonie. 

Nimeni nu știe astăzi de unde a venit populaţia care a 
construit aceste ansambluri arhitecturale impresionante, cât a 
durat civilizaţia ei și unde a dispărut sau din ce cauze. Pe insulă 
nu există urmele unei evoluţii prin faze tranzitorii, vestigiile par 
să fi fost ridicate, folosite și abandonate în decurs de 2-3 secole, 
iar populaţia ulterioară prezintă un nivel incomparabil mai 
scăzut... 

În anul 1979 a fost organizată în Bermude o expediţie franco- 
italo-americană din care făceau parte, printre alţii, Charles 
Berlitz și Jaques Mayol. Totul pornise de la filmul obţinut de o 
cameră de adâncime a unei nave americane de cercetări, care 
imortalizase pe peliculă un obiect piramidal de mari dimensiuni 
(162m înălţime și 126m latura bazei), având două orificii situate 
pe laturi opuse: printr-unul apa era „aspirată”, iar prin celălalt 
„expulzată” din ciudata construcţie. Expediția a descoperit într- 
adevăr o piramidă, la 900m adâncime, având un unghi de 
înclinare al feţelor identic cu al piramidei lui Kheops și fiind 
situată la aceeași latitudine. Ce vechime are această 
construcţie?! La S-E de Mexico City (Mexic) se află o piramidă 
tronconică, Culilcuilco, acoperită parţial de lavă solidificată. Nu 
departe de ea se înalță vulcanii din Cerro Xitle, ale căror ultime 
erupții s-au produs, după cum consideră C.W. Ceram în cartea 
sa Goas, Graves and Scholars (Zei, Morminte și Cărturari), acum 
circa 8000 de ani. Ceea ce înseamnă că piramida a fost 
construită înainte de anii 6000 îe.n.! 

În Mexic, Columbia, Peru și Brazilia apar mereu dovezi ale 
existenţei unor civilizații din ce în ce mai vechi. Se crezuse 
iniţial că mayașii și incașii sunt primele popoare puternice și 
prospere din America. S-au descoperit însă urmele olmecilor, 
apoi ale civilizaţiilor de la Chavin de Huantar, Moche, Choapas, 
Kotosh și Cerra Gallan; au fost găsite, la Pedras (Rio Utamă - 


Amazonia) inscripţii parietale vechi de 8-10000 de ani. Este 
greu de ignorat faptul că istoria cunoscută își mărește limitele 
spre un trecut tot mai îndepărtat: în America prin Tiahuanaco 
sau Cerra Galian, în Asia prin Chatal Huyuk sau Mohenjo-Daro, 
în Europa prin vestigiile de la Lepenski Vir (Iugoslavia - zona 
„Porţile de Fier”), în Africa prin cetatea Zimbabwe etc. 

Astăzi, puţini oameni de știință contestă existenţa unui popor 
străvechi, care a influenţat direct sau indirect primele civilizaţii 
„istorice” mediteraneene (Egipt, Summer, Creta), precum și, 
înaintea lor, populaţiile nord-africane (din Canare până în 
Hoggar) sau cele din Europa de Vest (Anglia, Franţa, Peninsula 
Iberică). Dar, tocmai datorită preponderenţei urmelor sale în 
Lumea Veche, până la descoperirile din 1967-1970, Atlantida a 
fost căutată în Mediterana, în Suedia, Spitzbergen, Heligoland, 
Munţii Atlas, Caucaz, în largul coastelor iberice sau marocane, 
până și în Sahara, oriunde numai în dreptul țărmului american 
nu. Un argument de prim ordin era faptul că, pe coasta de esta 
celor două Americi, situaţia nu apărea atât de clară ca pe cea de 
vest. Căci nimeni nu putea nega prezenţa viracochas-ilor, 
grupări de tip Cro-Magnon, Comb-Capelle și Brünn-Předmost în 
Peru, Bolivia, Ecuador și Columbia, iar mai la nord, în Mexic și 
chiar (deși tot mai puţin numeroase) în vestul S.U.A. Sau al 
Canadei, și nimeni nu putea trece cu vederea dovezile de ordin 
antropologic, arheologic, etnografic etc. 

În schimb, doar două populaţii estice prezentau caractere 
antropologice ciudate și un nivel de civilizație ieșit din comun: 
olmecii și mavyașii. Atât unii, cât și ceilalți cunoșteau existenţa 
unor oameni albi și negri (de Cro-Magnon, respectiv Grimaldi?), 
se preocupau de astronomie și matematică, erau arhitecţi și 
sculptori de excepţie, dar nu și navigatori; atât unii, cât și 
ceilalți au lăsat vestigii uluitoare, însă nu identice cu cele din 
Lumea Veche. Faptul a fost interpretat ca o dovadă a lipsei 
legăturilor cu ea sau cel puţin a absenței unei influenţe 
originare comune. Dar aceasta nu implica automat situarea 
Atlantidei mai aproape de Europa sau de Africa: se consideră că 
primele formaţiuni statale mayașe importante s-au cristalizat în 
anii 600-500 î.e.n., (deși unul din cele 3 manuscrise originale 
rămase de la mayași, Codex Troanus a fost redactat în anii 1000 
î.e.n., și consemnează ca dată de început a lumii maya, anul 
8498 îe.n.), iar civilizaţia olmecă pare să se fi dezvoltat 


începând cu anii 2500 î.e.n. (însă unele urme ale ei sunt mai 
vechi), or, la acea dată, Atlantida era scufundată de milenii! Ca 
și în Europa și Africa, supravieţuiseră, probabil, colonii, baze 
navale, contoare de schimburi comerciale; însă ele par să fi fost 
puţin numeroase în cele două Americi, atlanţii preferând, poate, 
legăturile cu popoarele din Europa și Mediterana, cu care aveau 
concepţii și nevoi comune. 

Astfel, din descrierea lui Platon se rețin patru aspecte 
esenţiale, caracteristice lumii atlante: a) necunoașterea 
metalurgiei fierului, înlocuit de misteriosul oricalc (acesta 
nefiind un aliaj metalic conceput ca atare ci, probabil o mixtură 
obținută din depozite naturale bogate în cupru, staniu, 
antimoniu, arsenic și zinc, asemeni celor din ţinutul Cornwall), 
urmat de un bronz de calitate superioară; o religie politeistă, 
avându-l ca zeu suprem pe Poseidon, ca zeu protector Soarele și 
ca rit principal cultul taurului, dar prezentând evidente accente 
umaniste; c) preferința pentru construcţii ciclopice - probabil 
determinată de împrejurări, întrucât insula era adesea zguduită 
de cutremure - folosindu-se frecvent stilul arhitecturii „în 
trepte”; d) importanţa acordată navigaţiei și schimburilor 
comercial-culturale cu alte popoare. Or, toate acestea se 
întâlnesc mai curând la populațiile vest-europene și 
mediteraneene decât la cele de pe coasta de est a Americii de 
Sud, Centrale și de Nord, deși ele fuseseră, geografic, mai 
aproape de atlanţi. (Trebuie amintit că vegetația și animalele 
menţionate de Platon certifică o climă subtropicală, tipică zonei 
unde au fost găsite construcţiile scufundate din Atlantic.) Spre 
exemplu, cultul taurului este prezent la cretani, egipteni, 
aheeni, la constructorii de cromlehuri și dolmene din Anglia și 
Franţa, dar nu și la popoarele amerindiene; acestea construiau 
uriașe complexe arhitecturale în trepte, ca și civilizațiile 
mediteraneene, dar se dezinteresau total de navigaţie; în 
schimb, nici unul dintre popoarele enumerate nu cunoștea 
tehnologia fierului. Se poate concluziona că fiece populaţie 
venită în contact cu atlanţii a luat de la aceștia numai ce putea 
mixa cu specificul ei, ori că influenţa atlantă a acţionat diferit în 
funcţie de distanţă și, mai ales, de gradul înrudirii cu poporul 
respectiv (cele europide având întâietate faţă de cele 
mongpolide). 

Una dintre cele mai interesante civilizații străvechi, fanând 


parte din mozaicul care poate da o imagine, fie și fragmentară, 
despre tipul și întinderea influențelor atlante este fascinanta și 
misterioasa lume a olmecilor. Despre ea, Jacques Soustelle, 
proeminentă personalitate a culturii franceze contemporane, în 
egală măsură competent arheolog, antropolog, istoric și filosof, 
scria în remarcabila sa lucrare Les Olmèques. La plus ancienne 
civilisation du Mexique (Olmecii. Cea mai veche civilizaţie din 
Mexic): „O înaltă civilizaţie de un stil inimitabil, ale cărei rădăcini 
nu pot fi descoperite nicăieri, trecând ca un meteor la orizontul 
preclasic - dar o putem oare califica drept preclasică, atâta 
vreme cât operele sale sunt desăvârșite, tot atât de sofisticate 
ca și cele ale marilor civilizații amerindiene din mileniul întâi? — 
și dispărând la fel de inexplicabil cum a apărut, nu însă fără a 
lăsa în urma ei o moștenire care va fi transmisă din veac în veac 
până la sfârșit, până la căderea aztecilor și mayașilor. Să 
remarcăm, în plus, că această civilizație elevată este 
contemporană cu bâlbâielile arhaice (ale amerindienilor - n.a.): 
sculptura sa monumentală se ridica în mijlocul junglei 
înăbușitoare a Golfului (Mexic - n.a.), atunci când ţăranii 
mezoamericani de-abia își modelau figurinele lor stângace [...) 
Nu știm cum își spuneau și ce limbă vorbeau acești olmeci 
(cuvântul era folosit de azteci pentru a-i desemna pe indienii 
care trăiau la începutul secolului al XVI-lea pe fostele teritorii 
ocupate de civilizația din La Venta și San Lorenzo - n.a.). Până 
acum câteva decenii nici nu bănuiam existenţa lor. Apariţia 
neașteptată a olmecilor în plină antichitate autohtonă (general 
acceptată arheologic - n.a.) a avut efectul unui uragan; 
schemele admise până atunci au fost anulate; s-a dovedit 
necesară revizuirea sau regândirea lor, iar faptul nu s-a petrecut 
fără reticenţe (...) De aceea, nu este surprinzător că, până s-a 
impus realitatea, lumea științifică a fost zdruncinată de 
nenumărate dispute și controverse. Astăzi, nimeni nu mai pune 
la îndoială vechimea atinsă de civilizația olmecă (și nici nivelul 
său uluitor - n.a.). Dar există încă multe lucruri nelămurite, și 
cum ar putea fi altfel câtă vreme numeroase așezări cunoscute 
nu au făcut obiectul unor săpături sistematice, iar altele 
așteaptă încă să fie localizate?”. 

Descoperirea civilizaţiei olmece se datorează unui explorator 
mexican, Jose Maria Melgar y Serrano, care a descris primul, în 
1862, un cap enorm de piatră cu trăsături negride găsit cu puţin 


înainte la Hueyapan (regiunea San Andrés Tuxtla, aparținând 
statului mexican Veracruz). A urmat o pauză de șase decenii, 
întreruptă sporadic de studii și cercetări lipsite de anvergură: 
Alfredo Chavero (1886) Alfredo F. Kunz (1890), Eduard Seler 
(1905). Abia în 1925, danezul Farns Blom și francezul Oliver La 
Farge (în acea perioadă amândoi profesori la universităţi din 
S.U.A.) au explorat succesiv regiunea Los Tuxtlas (Piedra 
Labrada, Vulcanul San Martin Pajapan) și luncile mlăștinoase ale 
Râului Tonală (frontiera dintre statele Veracruz și Tabasco) unde 
aveau să descopere cea mai importantă așezare a lumii olmece 
cunoscută până atunci: Insula La Venta. După ce, în cartea lor 
de călătorie (Tribes and Temples - Triburi și temple - 1926), 
Blom și La Farge au descris amănunţit un al doilea cap colosal, 
similar monolitului de la Hueyapan, arheologii au început să se 
intereseze de această civilizaţie răsărită ca din senin - mai întâi 
Hermann Beyer (1927), apoi Marshall H. Saville (1929), George 
C. Vaillant și Albert Weyerstall (1932). În 1938-1939 a avut loc 
prima campanie de săpături sistematice în zona Tres Zapotes - 
Hueyapan, iniţiată de Clarence Weiant și Matthew Stirling, omul 
care avea să devină unul dintre primii cercetători specializaţi în 
civilizaţia olmecă, legându-și definitiv numele de cele mai 
importante descoperiri privind această lume. 

Săpăturile sale ulterioare (1941) în La Venta (împreună cu 
Philip Drucker) au dus la dezgroparea unor monumente astăzi 
celebre: „Altarul celor cinci gemeni”, „Stela Unchiului Sam”, 
patru capete colosale, o piramidă impresionantă, așa-numitele 
„ofrande masive” de serpentin etc. Noi săpături efectuate tot de 
Stirling și Drucker, dar în 1946, au dus la găsirea altor centre 
olmece, San Lorenzo și Potrero Nuevo (așezate pe Râul Chiquito 
din statul Veracruz). Dintre ele, San Lorenzo a fost studiat în anii 
1964-1968 și de Michael D. Coe, arheolog la Universitatea Yale, 
care a constatat că, în afara celor șapte capete uriașe și a celor 
75 de monumente de la San Lorenzo, olmecii construiseră 
chiar... Platoul San Lorenzo, o incredibilă colină artificială 
măsurând 1200m lungime, 50m înălţime și conţinând sute de 
construcţii piramidale sau prismatic-dreptunghiulare, precum și 
un sistem de canale subterane racordate la 20 de bazine de 
drenaj (numai pentru ridicarea acestui complex arhitectural s-au 
folosit milioane de tone de bazalt și pământ, de către un popor 
ce nu cunoștea roata ori animalele de povară). 


În anii 1955 și 1964, datări cu Ca. ale unor rămăşiţe de lemn 
carbonizat găsite în La Venta și, respectiv, San Lorenzo au 
stabilit că prima așezare a fost fondată în 1154 î.e.n., iar cea de- 
a doua între anii 1500-1200 î.e.n. Trebuie remarcat faptul că 
rămășițele de materii organice sunt extrem de rare, scheletele 
de oameni sau animale fiind distruse în doar câţiva ani de 
umiditatea excesivă a aerului și solului, iar șansele de a se găsi 
fragmente de vegetaţie carbonizată rămânând foarte reduse. In 
consecință, datarea lumii olmece este incertă, elementele pe 
care se bazează fiind ridicol de puţine: cercetările din 1984 au 
dus la ipoteza că principalele așezări olmece ar putea fi cu sute 
de ani mai vechi decât se credea până atunci. 

PLANUL AŞEZĂRII DIN LA VENTA 
(după Bernal) 


În ceea ce privește întinderea teritoriului stăpânit de acest 
popor enigmatic, lucrurile nu sunt câtuși de puţin mai clare. 
Zona „metropolitană” olmecă pare să fi avut 18000km2?, de la 
Cerro de Las Mesas și Nopiloa (Rio Bianco - statul Veracruz) în 
nord-vest, până la San Lorenzo și Potrero Nuevo (Rio Chiquito - 
statul Veracruz) în sud și, respectiv, La Venta (Rio Tonală - 
statul Tabasco) în est. In 1988 se cunoșteau în Mexic circa 45 de 
așezări și centre de ceremonie olmece (dintre care 90 în statul 
Veracruz și 10 în statul Tabasco); după 1970 au fost găsite 
câteva centre și monumente de tip olmec și în nordul 
Guatemalei, în zonele de junglă mlăștinoasă care fac parte din 
Peninsula Yucatan. Dar inima teritoriului olmec cunoscut 
arheologilor după șapte decenii de săpături rămâne regiunea 
dintre El ViejOn și La Venta, străbătută de trei fluvii și zeci de 
râuri și înălțându-se în medie doar cu 100m deasupra mării. 
Climatul ei se poate caracteriza astfel: nouă luni pe an ploi 
torențiale și trei luni o căldură umedă, înăbușitoare, de cazan cu 
aburi. Totuși, hrana, procurată atât prin agricultura sedentară 
(cultivarea porumbului), cât și prin vânătoare, pescuit și cules 
de fructe era mai mult decât abundentă, după cum arată 
detaliile fiziologice relevate de sculpturi (prezentând în general 
personaje cu o evidentă tendinţă spre obezitate), precum și 
construcţiile monumentale, care necesitau, fără îndoială, mase 
de oameni alimentaţi bogat și variat (în special în proteine) 
pentru a putea 

depune eforturile istovitoare cerute de aceste munci titanice. 

Cei care încearcă să descifreze lumea olmecă au de înfruntat 
dificultăţi aproape  insurmontabile. După cum constata 
Soustelle: „Contrar popoarelor din Lumea Veche, ca sumerienii 
sau hitiţii, civilizaţia lor nu poate fi reconstruită cu ajutorul 
documentelor scrise. (Nu există - n.a.) nici tăblițe cu litere 
cuneiforme, nici inscripţii bilingve sau dicţionare folosite de 
scribi. Mesajul olmecilor ajunge până la noi numai prin centrele 
lor de ceremonie, prin delicatele statuete, cizelate cu artă, prin 
gravurile și picturile rupestre și prin fragilele lor ceramici”. Și, 
desigur, prin faimoasele capete uriașe, care le sunt 
caracteristice și au stârnit mai multe controverse decât orice 
alte vestigii rămase de la ei. 

Din punct de vedere antropologic, olmecii sunt o problemă. 
Oseminte s-au descoperit extrem de rar și, chiar dacă unele au 
beneficiat de condiţii particulare de conservare, au ajuns până 
în zilele noastre prea incomplete pentru a putea permite 
stabilirea unui tip somatic. Un asemenea caz este cel al 
„Mormântului nr. 1“ din Insula La Venta, un fel de „colibă” 
aproximativ cubică, construită din coloane cilindrice de bazalt și 
acoperită cu un tumulus. In interior au fost găsite osemintele a 
doi adolescenţi, poate chiar copii, probabil băieţi amândoi, 
acoperiţi cu un strat gros de ocru roșu. Dacă inventarul funerar 
(statuete de jad, discuri de obsidian, oglinzi de hematit și 
magnetit) s-a conservat perfect, în schimb osemintele sunt atât 
de distruse, încât nu s-au putut stabili cu certitudine nici vârsta, 
nici sexul, nici cauzele morții, nici rasa căreia îi aparțineau 
defuncţii. In aceste condiţii, singura posibilitate de a determina 
apartenenţa rasială a olmecilor rămâne sculptura lor. Arheologii 
sunt extrem de divizați în această problemă: cei „tradiţionaliști” 
susţin că olmecii erau o populaţie pur mongolidă, având doar 
câteva particularităţi zonale (în primul rând obezitatea care a 
acţionat și asupra trăsăturilor feţei); cei „fanteziști” susţin 
ipoteza migrării unei populaţii negride din Africa și a unei 
populaţii albe din Europa, care au stat la originea formării 
poporului olmec. „Moderaţii” afirmă (și demonstrează) că 
adevărul este pe undeva la mijloc. Pentru că, dacă teoriile lui R. 
A. Jairazbhoy, care vede în olmeci orice (egipteni, negri, chinezi, 
sumerieni, semiţi) în afară de indieni nu rezistă unei analize 
atente, nici cele ale lui Soustelle, care ignoră elementele vădit 


negrido-europide din fizionomia statuilor, atribuindu-le unor 
„particularităţi locale” (unice în amândouă Americile și reduse la 
10 din totalul olmecilor și așa nu prea numeroși?!) nu par să se 
apropie de realitate. 

De fapt, problema este următoarea: marea majoritate a 
statuetelor, a picturilor rupestre, basoreliefurilor și chiar o parte 
a statuilor mari prezintă același tip asiatic cu ochi oblici, 
mongpolizi, caracteristic tuturor populațiilor de indieni 
mezoamericani, dar având o particularitate - fața rotundă, nasul 
turtit și buzele groase (caracteristică pentru această categorie, 
ce reprezenta, se pare, tipul „clasic“ olmec, ar fi statuia 
„Prințul” descoperită la Cruz del Milagro, regiunea Sayula din 
statul mexican Veracruz). Există însă și alte două categorii de 
statui, care nu se încadrează în acest canon. Prima ar fi aşa- 
numita „grupare a Unchiului Sam”, ai cărei reprezentanți tipici 
sunt cel de pe „stela nr. 3“ din La Venta și „Luptătorul“ din 
Uxpanapa (statul Veracruz). Acest gen de statui confirmă 
prezența unei minorități (plasate spre vârful piramidei sociale) 
aparținând rasei albe: personajele au nas acvilin, barbă și 
mustăți, chipul și corpul nu păstrează urmele obezității olmece, 
pomeţii nu protuberează, ochii nu sunt oblici, craniul nu prezintă 
urmele deformării după canoanele frumuseţii olmece etc. 

În sfârșit, a doua categorie o constituie capetele uriașe. Acești 
monoliţi ajungând adesea la 25 tone greutate (uneori chiar mai 
mult) redau foarte realist un tip care nu poate fi considerat 
exclusiv mongolid. Căci, dacă așa-numitul „cap nr. 2“ din Tres 
Zapotes, „capul nr. 1“ din La Venta și cel din Santiago Tuxtla 
(singurul cu ochii închiși) au un prognatism și niște trăsături clar 
asiatice, în schimb altele, cum ar fi cel din Hueyapan, „capul nr. 
1“ din San Lorenzo, dar în special „capetele nr. 2 și 3“ din La 
Venta și „nr. 1“ din Tres Zapotes au elemente de fizionomie 
tipic negride - arcadele proeminente, nările mult lăţite, osul 
nazal neprotuberant, bărbia rotundă, buzele mai groase decât 
cele ale olmecilor și reliefându-se clar în afară, și, în special, 
acel pliu inferior dat de partea orbitală a mușchiului orbicular al 
ochiului, care nu este caracteristic rasei mongolide și nu apare 
la alte statui olmece. De altfel, faptul că unele capete uriașe 
prezintă trăsături mixte afroasiatice, iar unele statui tip „Unchiul 
Sam“ au ochii oblici nu înseamnă decât că artistul s-a conformat 
unui canon estetic la modă sau că grupările albe și negre, 


minoritare, erau obligate, mai devreme sau mai târziu să 
accepte căsătorii interrasiale, pierzându-se treptat în marea 
masă a mezoamericanilor. În sprijinul acestei afirmaţii vine și 
descoperirea la Monte Alban (lângă Oaxaca - Mexic) a unui oraș 
cu ziduri ciclopice, construit de olmeci pe un deal uriaș, 
remodelat (despădurit și terasat) pe mii de hectare, ceea ce a 
necesitat îndepărtarea a milioane de metri cubi de sol și 
aducerea a sute de mii de tone de piatră în blocuri de 3-20 tone 
fiecare. Or aici, alături de unelte, arme și podoabe de jad, 
piroxen și hematit au fost găsite numeroase desene gravate în 
stâncă, reprezentând dansatori și războinici în mărime naturală, 
cu trăsături indubitabil africane. 

Capetele uriașe, reprezentând în opinia multor arheologi, 
„eroi, conducători sau mari preoţi“ poartă căști ciudate (făcute, 
poate, din fâșii de piele) asemănate adesea cu căștile aviatorilor 
din primul război mondial sau cu cele ale jucătorilor de baseball 
americani. Este interesant de remarcat că o parte din ele 
prezintă un detaliu ce revine constant: curelele care se petrec 
pe sub bărbie au, la îmbinarea cu marginea căștii, un cerc 
rotund, ca o capsă metalică. Or, olmecii nu cunoșteau metalele, 
sau cel puţin așa s-a dedus de vreme ce în așezările lor nu a 
fost găsit nici un obiect metalic (care, oricum n-ar fi putut 
rezista mediului corosiv al junglei Golfului Mexic vreme de peste 
trei milenii). Problemele cele mai importante în legătură cu 
sculpturile acestea impresionante rămân însă proveniența și 
transportarea materialului, și modul de cioplire. 


| Hueyapan - cap colosal 
Dimensiunile câtorva dintre monoliţi sunt fără îndoială șocante: 

Capul nr. 1 din La Venta - 2,41m înălţime, 6,40m 
circumferință, 24t greutate. 

Capul nr. 2 din La Venta - 1,63m înălțime, 4,24m 
circumferință, 11,8t greutate. 

Capul nr. 4 din La Venta - 2,26m înălțime, 6,50m 
circumferință, 19,8t greutate. 

Capul nr. 1 din San Lorenzo - 2,85m înălțime, 5,90m 
circumferință, 25,3t greutate. 

Capul nr. 3 din San Lorenzo - 1,78m înălțime, 4,02m 
circumferință, 9,4t greutate. 

Capul aflat astăzi la Santiago Tuxtla (dar descoperit în 
regiunea Cerro El Vigia - Veracruz) - 3,40m înălţime, 9,42m 
circumferință și aproximativ 34t greutate. 

Capetele uriașe, ca și o parte din monumentele caracteristice 
olmecilor („altarul nr. 1“ din La Venta: 1,85m înălţime, 2,80m 
lungime, 2,65m lăţime; „altarul nr. 4“ din La Venta: 1,60m 
înălţime, 3,19m lungime, 1,90m lăţime; „altarul nr. 14“ din San 
Lorenzo: 1,83m înălţime, 3,48m lungime, 1,52m lăţime, fiecare 


dintre ele cântărind între 8 și 19 tone), coloanele cilindrice ale 
„mormântului-colibă nr. 1“ din La Venta și zecile de coloane 
prismatice care delimitează așa-numita „curte ceremonială a 
complexului A“ din La Venta (cântărind între 700kg și 1000kg 
una) sunt cioplite fără excepţie din bazalt dur și greu. Celelalte 
statui și monumente mari sunt din blocuri de andezit, rocă 
vulcanică mai puţin dură decât bazaltul, însă nicidecum mai 
ușoară. Or, cele mai apropiate surse de andezit și bazalt sunt 
Munţii Los Tuxias (în special masivul Cerro Cintepec) situaţi la 
circa o sută de kilometri în linie dreaptă de La Venta și, 
respectiv San Lorenzo. Şi aceasta nu este totul. O singură 
„ofrandă masivă”, cum este cea din La Venta (o uriașă groapă 
de 8m adâncime, 20m lungime și 17m lăţime) umplută cu plăci 
juxtapuse de serpetin și straturi de argilă divers colorată (totul 
acoperit cu pământ) a necesitat 1000 tone de serpentin și 
aproape tot atâta argilă colorată. Cele mai apropiate zăcăminte 
de serpentin (mineral foarte dur, rezultat prin hidroliza silicatului 
de magneziu) 


San Lorenzo - Cap colosal nr. 1 


se află în bazinul Râului Balsas și, mai ales, pe teritoriul 


actualului stat mexican Puebla, găsindu-se deci de partea 
cealaltă a istmului ce separă Pacificul de Atlantic, la sute de 
kilometri vest de zona metropolitană olmecă. După cum 
conchidea Soustelle: 


San Lorenzo - Cap colosal nr. 2. 


„Este uimitor câtă energie au consacrat olmecii căutării, 
extragerii, transportării, prelucrării și, în sfârșit, îngropării 
(aparent fără sens - n.a.) unor enorme cantităţi de pietre grele”. 

Cum au fost transportați monoliţii de bazalt din Cerro 
Cintepec (dacă de acolo provin) în La Venta și San Lorenzo? 
Olmecii nu aveau animale de povară și nu cunoșteau roata (sau 
n-o foloseau), dar, oricum, aceste mijloace de tracţiune ar fi fost 
inutile în jungla mlăștinoasă. Din motive similare (lipsa 
drumurilor capabile să suporte o greutate mare, lipsa de 
consistenţă a solului îmbibat cu apă) nu se poate admite ipoteza 
târârii monoliţilor pe straturi de bușteni, cu atât mai inuit cu cât 
olmecii nu erau nici foarte numeroși și nici prea războinici 
(puţinele arme găsite sunt niște securi de ilmenit și cuțite de 
ceremonie frumos șlefuite dar nu foarte eficiente) ca să dispună 


de mână de lucru ieftină, furnizată de prinșii în lupte sau raiduri. 
Soustelle sugerează că blocurile de piatră au fost transportate 
pe plute, de-a lungul coastei atlantice, din zona Los Tuxtlas 
până la gura Râului Tonală și apoi, urcând pe cursul lui, până la 
Insula La Venta. Similar s-ar fi petrecut lucrurile cu pietrele 
pentru San Lorenzo, care ar fi fost aduse până la gura Râului 
Coatzacoalcos și apoi în sus pe acesta și pe afluentul său, Râul 
Chiquito, până în apropiere de locul amplasării. 

Ipoteza este seducătoare prin simplitatea ei, dar nu rezistă 
unei analize atente. In primul rând, olmecii nu erau un popor de 
navigatori ci, aparent, de oameni ai junglei. Pescari din 
necesitate, făuriseră luntre monoxile care le permiteau să se 
aventureze pe râuri și fluvii, uneori la câteva sute de metri în 
largul coastelor atlantice, să transporte câteva zeci de 
kilograme de pește, să urmărească broaște țestoase; dar nimic 
din vestigiile olmece nu atestă calităţile marinărești obligatorii 
pentru construcţia și manevrarea (cârmirea, propulsarea) unor 
plute sau bărci destul de mari pentru a putea încărca greutăţi 
de 20 de tone (nave ale căror imagini sau rămășițe nu au fost 
găsite nicăieri de altfel). Nimic nu sugerează existenţa unei flote 
importante, a unei vieţi economice legate de comerţul pe apă; 
ar fi ridicol să se considere că olmecii nu foloseau flota decât la 
transportul pietrelor pentru statui și monumente, spre centre de 
ceremonie și urbane situate în junglă, specific terestre. De ce 
dintre toate așezările olmece descoperite până în prezent nici 
una nu este port la mare și doar câteva sunt situate aproape de 
fluviu? De ce nu s-a descoperit măcar o singură statuie ori 
statuetă, un singur basorelief sau desen rupestru care să 
reprezinte un personaj olmec într-o barcă, și asta în ciuda 
faptului că pescuitul era o ocupaţie destul de frecventă? Oare 
nu este dovedită astfel lipsa de preocupare a unui popor 
continental pentru probleme legate de navigaţie?! Jadul 
albastru-verzui folosit de olmecii din La Venta și San Lorenzo nu 
poate fi întâlnit decât în Peninsula Nicoya (Costa Rica) și la 
Guerrero, în masivele de roci metamorfice din bazinul Râului 
Balsas, (Mexic) situate la 900km și, respectiv, 500km în linie 
dreaptă de centrul zonei metropolitane. Or, printre desenele 
gravate pe stânci și figurile în stil olmec descoperite în aceste 
locuri nu 

se află nici o singurii reprezentare de navă. Se impune deci 
concluzia că miile de tone de piatră și argilă colorată necesare 
construcţiilor și artei olmece au fost aduse prin junglă, pe 
drumuri defrișate în prealabil. Dar de unde masele de oameni și 
uneltele necesare unei astfel de întreprinderi care, în secolul 
nostru a putut fi realizată abia după 1950, cu utilaje speciale?! 

Cum au fost desprinse și cioplite uriașele blocuri de bazalt și 
andezit sau plăcile de serpentin? Olmecii nu cunoșteau metalele 
sau cel puţin așa se consideră, având în vedere multitudinea de 
obiecte uzuale de piatră, absenţa oricărui obiect metalic și a 
oricărei urme de extragere și prelucrare a vreunui metal. Dar 
era oare nevoie ca acest metal să fie topit, turnat, forjat ca în 
Lumea Veche? 


Cruz del Milagro = „Prinţul“ 


Numeroase surse antice indică faptul că, deși atlanţii nu 
descoperiseră procedeele de obţinere și prelucrare a fierului, 
foloseau acest metal pentru arme și unelte, luând ca materie 
primă fie fierul meteoritic, fie magnetita pură. lar în La Venta au 
fost găsite șapte oglinzi concave făcute din hematit, magnetit și 
ilmenit (oxizi naturali de fier și fier-titaniu, foarte duri). Uneltele 
făurite din astfel de roci cu înalt conţinut metalic ar fi putut 
sparge piatra obișnuită la fel ca acelea din metal pur. Dar cu ce 
au fost realizate aceste unelte?! J.E. Gullberg, un specialist citat 
de Soustelle, afirma: „Ne este imposibil să reconstituim tehnica 


utilizată pentru fabricarea oglinzilor olmece (...) Faţa concavă a 
fost executată cu o grijă care pare să depășească normele celor 
mai desăvârșiţi șlefuitori de pietre preţioase”. Experiențele au 
arătat că, datorită luciului fără cusur și calculării perfecte a 
curburii, ele concentrează lumina solară într-o rază atât de 
puternică încât poate incendia chiar și jungla veșnic umedă a 
Golfului. Modul de execuţie a acestor obiecte rămâne însă o 
enigmă, căci în zonă nu există minerale mai dure, cu care să 
poată fi tăiate și șlefuite hematitul și ilmenitul. 

Un mister similar este „piramida“ din Insula La Venta. Acest 
monument straniu, descoperit în 1925, dar degajat complet abia 
în 1968, se prezintă sub forma unui con ascuţit, brăzdat de zece 
șanțuri adânci, plasate la intervale regulate și având pereţii 
taluzaţi, cu margini proeminente, ca niște nervuri. „Piramida“ 
este făcută din pământ bătătorit, acoperind straturi de argilă; 
întrucât nu s-au efectuat sondaje nici până astăzi, nu se 
cunoaște ce ascunde interiorul. Înălțimea monumentului este de 
34m, diametrul de 140m, volumul de circa 99000m? - 
dimensiuni modeste comparativ cu Piramida Soarelui de la 
Teotihuacân (baza de 255x240m, înălțimea de 73m, volumul de 
840000m5), dar impresionante pentru o construcţie situată în 
mijlocul junglei.  „Piramida” din La Venta este unică în 
amândouă Americile - singurul monument relativ asemănător 
este uriașa piramidă tronconică de la Cuilcuilco (Mexic); dar cea 
din La Venta, în afara cazului că este un tumul, nu sugerează, 
cu aspectul ei de vulcan brăzdat de albiile lavei, decât o ipoteză 
- a fost ridicată pentru „îmblânzirea” unei divinităţi a 
Pământului, asociată de olmeci cu erupțiile vulcanice și 
cutremurele. Este interesant de remarcat, după cum constata 
Soustelle, că La Venta se află la 100 km de vulcanii din Los 
Tuxtlas și că în masivele Cerro Cintepec și San Martin Pajapan 
există numeroase vestigii olmece: capete uriașe, altare, urme 
de locuinţe. Dar săpăturile arheologice au demonstrat că 
așezările din munţi sunt ulterioare celor din La Venta, deci 
ipoteza migrării olmece din Sierra Madre în jungla Golfului ca 
urmare a unor catastrofe vulcanice nu pare valabilă. Totuși, 
olmecii au fost un popor de munteni - altfel de ce și-ar fi lucrat 
monumentele din piatră, cu atâta trudă, când aveau la 
dispoziție lemn în cantităţi nelimitate? Practic, așa cum 
observau Stirling și Coe, nici unul din specialiștii care s-au 


ocupat de această civilizaţie nu i-a putut găsi patria originară. 

Predilecția pentru pietre dure folosite ca unelte, arme și 
material de construcție și teama de vulcani nu se potrivesc 
cultului unui zeu-jaguar (animal specific junglei); ori poate că 
ultimul a apărut o dată cu stabilirea în zonele de selvă, unde 
jaguarul era atotputernic. Obsesia olmecilor privind această 
fiară era atât de mare, încât mai mult de jumătate din 
sculpturile, basoreliefurile și desenele lor rupestre reprezintă 
jaguari, oameni cu trăsături de feline, împreunări între femei și 
jaguari etc. Se remarcă faptul că olmecii au introdus primii 
această temă în Lumea Nouă, ea neexistând la viracochas, 
străvechea populaţie albă din vestul Americii de Sud; ulterior 
însă, aproape toate populaţiile indiene din ambele Americi au 
adoptat-o. Personaje mixte om-felină se întâlnesc în fortăreaţa 
Chavin de Huantar și pe Platoul San Augustin; statuete și 
desene reprezentând împreunări între femei și jaguari sunt 
frecvente la culturile Moche și Chavin (în anii 1000 î.e.n., cultura 
Chavin subordona existenţa omenirii zeului-jaguar, care, 
periodic, alegea femeile demne să-i nască urmași); aztecii și 
mayașii aveau mituri legate de biruinţa jaguarului asupra 
întregii lumi vii de pe planetă; apașii pueblo și unele triburi din 
Matto Grosso închideau fete în vizuinele de pume și respectiv de 
jaguari pentru a „domoli” astfel fiarele. De altfel, doi cronicari 
scrupuloși, Fernăo Cardim (în 1585) și Gabriel Soares de Souza 
(în 1587) aminteau că au asistat adesea, ei și alţi portughezi, la 
ritualul împerecherii între jaguari și fete indience, la triburile din 
nordul Braziliei. Acesta nu era o simplă metaforă, actul sexual 
fiind pe deplin consumat, la fel ca în ceremoniile la care 
fuseseră martori spaniolii în satele apașilor pueblo. Cronicile 
menţionează că în cele mai multe cazuri fiarele își cruţau 
partenerele, câteodată silindu-le chiar să le însoţească în 
sălbăticie, unde indiencele trăiau ca surogate de femele- 
pereche ale felinelor (jaguarul și puma sunt monogami, și, de 
obicei, păstrează aceeași pereche, dacă este posibil). De aici nu 
a mai fost decât un pas până la legenda „oamenilor felină” (cat- 
people), atât de frecvent întâlnită în cele două Americi și 
născută, probabil, în vremea olmecilor... 

Cine au fost olmecii? Lumea lor, insuficient cunoscută, a 
trecut, se pare, printr-o fază formativă (anii 2500-1500 î.e.n.), 
una de fixare a stilurilor și tradiţiilor (1500-1200 î.e.n.), una 


clasică, de maximă înflorire și expansiune (1200-600 î.e.n.) și a 
încetat să mai existe prin anii 400 î.e.n. Marile centre de 
ceremonii, La Venta și San Lorenzo au fost părăsite, aparent 
fără motiv, iar uitarea s-a așternut peste ele. Apoi, prin anii 300 
î.e.n., un val de ură și de violenţă distructivă s-a abătut asupra 
acestor aşezări pustii.  Populaţii necunoscute, poate 
mezoamericanii localnici, poate alţii veniţi din nord au depus un 
impresionant efort de a șterge orice urmă a civilizaţiei olmece: 
zidurile au fost doborâte, statuile și altarele sfărâmate, s-a 
încercat până și mutilarea capetelor colosale prin lovituri 
repetate cu blocuri de piatră, lăsate să cadă asupra lor de la 
înălţime. În final, totul a fost îngropat sub straturi groase de 
pământ. 

Inițial, arheologii au presupus că se produsese o revoltă a 
populațiilor neolmece din zona metropolitană, obligate la o 
muncă titanică și fără vreun sfârșit previzibil de către olmeci, 
pentru care construirea centrelor ceremoniale (cu complicatul 
lor ansamblu de clădiri, statui, sculpturi diverse, canale de 
drenaj, tumuli, „ofrande masive”, coline în formă de trunchi de 
con etc.) era mai importantă decât păstrarea unor relaţii bune 
cu triburile dependente sau aliate. Dar săpăturile anilor '70 au 
demonstrat că așezările olmece au fost părăsite înainte de 
furtuna devastatoare dintre secolele al Ill-lea și al II-lea î.e.n. De 
ce și unde au plecat olmecii, de ce și cine le-a distrus orașele 
pustii, din câte grupări de populaţii era compus întregul numit 
astăzi „lumea olmecă“ și ce relaţii se stabiliseră între aceste 
grupări, ce conflicte interne sau ce dușmani externi avea de 
înfruntat această lume, care-i erau scopurile, modul de viaţă, 
credinţele, forma de organizare politică și socială - toate rămân 
departe de a fi clarificate. 

Influenţa civilizației olmece asupra celor mezoamericane 
ulterioare (mayașă, toltecă, totonacă, aztecă etc.) este evidentă 
și incontestabilă. Dar cine îi influențase pe olmeci? Arta lor, 
sculptura, mica statuerie, scrierea (nedescifrată), stilul de 
veșminte și podoabe, urbanistica nu prezintă prea multe forme 
tranzitorii (capetele uriașe sculptate în perioada „formării 
stilurilor” și cele din perioada de apogeu nu vădesc nici o 
diferenţă de stil sau realizare), așa-numitele faze „formative” și 
„de cristalizare” (2500-1200 î.e.n.) fiind adoptate prin convenţie 
de către arheologii care nu s-au putut deprinde cu ideea că o 
astfel de civilizaţie uimitoare a apărut „din senin”. 

Cu excepţia influențelor antropologice (grupările albă și 
neagră), Lumea Veche nu pare să fi contribuit (sau în orice caz 


nu direct) la formarea populaţiei, societăţii și culturii olmece. 
Mici asemănări există, spre exemplu pectoralii (bucăţi de stofă 
împodobită cu pietre scumpe sau plăci de metal preţios purtate 
pe piept de bărbaţi), comuni demnitarilor olmeci și egipteni; la 
fel și obiceiul femeilor de a-și lăsa sânii sau întreg bustul 
neacoperit, comun în Egipt, Creta, Micene, Malta, Sardinia. Mai 
tulburătoare sunt însă monumentele „nr. 2“ din Potrero Nuevo și 
„nr. 18“ din San Lorenzo, reprezentând câte o dală de piatră, 
susţinută pe umeri de personaje masive, încovoiate sub povară. 
O reluare a legendei lui Atlas? Sculpturi pe această temă au mai 
fost găsite în Creta, Malta, Egipt, oferindu-le grecilor încă un 
personaj pentru fascinanta lor mitologie. Desigur, astfel de 
elemente sunt, momentan, prea puţine pentru a putea duce lao 
concluzie bine argumentată; nu este însă exclusă posibilitatea 
ca o parte dintre conducătorii olmecilor, acei „eroi”, „căpetenii 
războinice” sau „mari preoţi” asimilați statuilor europide de tip 
„Unchiul Sam“ și capetelor uriașe de tip negrid, mulatru ori afro- 
asiatic să fie urmași ai unor expediţii, contoare sau colonii 
atlante. 

Câte urme impresionante, câte dovezi incontestabile despre 
existenţa civilizaţiei „fiilor lui Atlas“ au rămas și stau astăzi la 
dispoziția cercetătorilor care nu sunt întotdeauna dispuși să le 
vadă?! Statuile monolitice din Honduras (7 m înălţime); uriașele 
piramide de la Sihuatan (Salvador), Cholula, Copân și Palenque 
(Mexic); sistemele de irigaţii ciudat de asemănătoare din 
Yucatan (Mexic), Nielta și Ronda (Spania), bazinul fluviului 
Orinoco (Brazilia), Egipt, Summer și Italia etruscă; picturile 
murale egiptene din timpul Regatului Timpuriu (3000-2778 
î.e.n.) și al Regatului Vechi (2778-2263 î.e.n.), arătând clar 
diferenţa antropologică dintre castele conducătoare (tip europid 
pronunţat) și populaţia autohtonă (tipuri negride, asiatice, 
orientale); folosirea unor elemente arhitecturale comune 
(construcţia în trepte, bolta falsă, arcada ogivală, lipsa 
mortarului) atât în jurul Mediteranei (Egipt, Creta, Grecia 
Miceniană, Malta, Sardinia, Summer, Fenicia), cât și pe coastele 
Europei de Vest (Spania, Portugalia, Franţa), pe cele est- 
americane (Mexic, Guatemala, Honduras, Brazilia), pe insulele 
atlantice (Canare, Bermude) și la ruinele scufundate descoperite 
în jurul acestora; tradiția căsătoriilor cosanguine la familiile 
conducătoare din imperiile americane precolumbiene și regatul 


egiptean; mumificarea similară a morţilor în Egipt, Sicilia, 
Sardinia, Malta, Canare și cele două Americi; prezenţa unor 
mumii de oameni albi și blonzi cu aceeași grupă de sânge în 
Egipt, Canare, Maroc, Sardinia, Sicilia și Mexic; toate acestea și 

multe altele nu pot fi negate sau incluse, nici măcar forţat, în 
vechile modele interpretative. 

Cercetări americane recente au pus în evidenţă, după analiza 
mumiilor vechi de 4-6000 ani ale unor prințese egiptene, 
prezenţa cocainei și nicotinei în organismul acestor tinere femei. 
Dar tutunul și coca, plante care cresc în America Centrală și de 
Sud, nu au ajuns în Europa până în secolul XVI e.n. (fiind ulterior 
exportate în Africa și Peninsula Arabică). Or, nicotină și cocaina 
se depun în organismul uman după ani de folosinţă regulată - 
ceea ce înseamnă că egiptenii antici au avut legături comerciale 
stabile cu amerindienii mii de ani înaintea „descoperirii” 
Americii de către Columb. Sau, că navigatori de pe coastele 
americane veneau regulat în bazinul mediteranean în anii 6000- 
3000 î.e.n. 

Dar ce nave și dispozitive de navigaţie permiteau astfel de 
călătorii? Un răspuns l-ar putea constitui așa-numita „mașinărie” 
descoperită în epava unei galere scufundate în anul 78 î.e.n., 
lângă insula greacă Antikythera. Aparatul constă dintr-o placă 
pe care se află o multitudine de roți dințate, ace mobile 
protejate de tocuri, plăcuțe gradate și o roată cu coroană 
dinţată, toate puse în mișcare de un arbore cilindric la care se 
atașa o manivelă. Roţile și cadranele se învârt cu viteze diferite 
și pot acţiona în grupaje independente datorită unui mecanism 
diferenţial selectiv. Insă această inovaţie, ce permite unei 
mașini mecanice să efectueze simultan două sau mai multe 
operaţii a rămas necunoscută europenilor până la 1575. 
Majoritatea părţilor componente ale aparatului sunt gravate cu 
formule matematice și date astronomice. „Mașinăria” a fost 
găsită în 1900, dar timp de șapte decenii modul de funcţionare 
și utilitatea ei au rămas un mister. Numeroși savanţi britanici, 
greci și americani au încercat asiduu să rezolve enigma, însă 
reușita a venit de-abia în 1971, când profesorul de Istoria 
Ştiinţei și Medicinei de la Universitatea Yale (S.U.A.), dr. Derek 
De Solia Price, a avut ideea să radiografieze aparatul cu raze X 
și gama, descoperind forma iniţială a pieselor de bronz și fier, 
sudate între ele după două milenii de stat sub apele Mării Egee. 
Dr. Price studia aparatul încă din 1951, pe când era profesor la 
Universitatea Cambridge (Marea Britanie), și găsise descrierea 
unei mașinării asemănătoare într-unul din manuscrisele inedite 
ale poetului englez Geoffrey Chaucher (autorul unei lucrări 


absolut neobișnuite pentru preocupările lui literare, intitulată 
Treatise on the Astrolabe - Tratat despre Astrolab și datând din 
1391). 

După reconstituirea aparatului, funcţiile sale au devenit 
evidente: prezenta ciclurile solare și selenare în corelație cu 
mișcările Pământului, precum și poziția tuturor planetelor 
sistemului nostru solar. Permitea, de asemeni, găsirea unor 
constelații importante, ajutându-i pe navigatori să calculeze cu 
precizie punctul în care se aflau și direcţia de urmat în timpul 
nopţii. Practic, „mașinăria de la Antikythera” poate fi 
considerată pe drept cuvânt precursoarea astrografelor și 
girocompaselor introduse în dotarea aviaţiei de bombardament 
aliate spre sfârșitul celui de-al doilea război mondial. După cum 
remarca doctorul Price: „A găsi un astfel de instrument este ca 
și cum s-ar descoperi un avion cu reacţie în mormântul lui 
Tutankhamon”. Dar era acest aparat construit de greci, de 
cretani, de egipteni? Sau fusese copiat după echipamentele de 
navigaţie atlante? 

Tradiţii scrise sau orale ale popoarelor străvechi confirmă 
existenţa unei „ţări a oamenilor albi“ în mijlocul Atlanticului, 
numită Atlan în America Centrală și de Sud, Ufa la triburile 
africane ashanti și yoruba, Aaru în Egipt, Avalon la celții britanici 
etc. Interesant de remarcat, toate aceste tradiţii, fie ele 
sumeriene, feniciene, egiptene, cartagineze, etiopiene, cretane, 
celte, africane, mayașe, quishe, guatemaleze sau honduriene 
afirmă că Atlantida a fost distrusă de erupții vulcanice, 
cutremure, valuri seismice și inundaţii postglaciare într-o 
perioadă cuprinsă între anii 10000-8000 î.e.n., dar grupurile 
scăpate de catastrofă, ca și cele din colonii, baze navale și 
contoare s-au răspândit atât în Lumea Veche, cât și în cea Nouă, 
contribuind major la civilizarea popoarelor de acolo, aflate la 
început de drum. 

Mulţi istorici resping aceste relatări, ca și pe cea a lui Platon, 
pe motiv că nu este posibil să fi existat în anii 15000-10000 
î.e.n., o civilizaţie de forța, bogăţia și nivelul tehnologic, cultural 
și social atribuite Atlantidei. Se consideră că unele elemente 
furnizate în „dialoguri” (datele despre armata, fortărețele și 
tezaurele atlante) nu pot fi decât fanteziste. 

Dar Tiahuanaco, Sacsayhuaman, Cerra Galan, Machu Picchu, 
cetatea miceniană Gla, nu sunt cu nimic mai prejos decât 
descrierile lui Platon, iar stilul de a placa zidurile de apărare ale 
orașelor, palatele și templele cu dreptunghiuri de aur sau argint 
masiv era întâlnit la toate imperiile sud și centro-americane 
precolumbiene, ba chiar în palatele cretane și miceniene, la 
apogeul civilizaţiilor respective. 

După Platon, armata și marina militară atlantă erau gigantice: 
480000 infanteriști, 120000 cavaleriști, 160000 oameni pentru 
echipajele carelor (10000 care grele de transport și 60000 care 
medii de luptă) și 240000 marinari (cu 1200 nave de război). 

La o societate de tip sclavagist-paternalist, rurală și agricolă, 
cum erau cele mai multe civilizaţii antice (un exemplu clasic ar 
fi cea egipteană), care nu dispuneau de mașini agricole capabile 
să sporească productivitatea, raportul între numărul de bărbați 
mobilizabili permanent și populaţia masculină totală nu putea fi 
mai mare de 1 la 20. Deci, la o armată de un milion de oameni; 
populaţia masculină ar fi trebuit să fie de 20 milioane, ceea ce 
ridică totalul populaţiei atlante la 40 milioane de oameni 
(considerându-se că, în condiţii normale de viață, numărul 
bărbaţilor era egal cu al femeilor). Prin comparaţie, în societăţile 
industrializate ale secolului XX, o armată naţională organizată 
pe baza recrutării obligatorii nu poate depăși, în timp de pace, 
10 din populaţia totală masculină, care este de obicei egală cu 
cea feminină. 

Dar în cazul Atlantidei calculul trebuie făcut în alte condiţii 
decât pentru Egiptul Antic. Aceasta în primul rând pentru că 
atlanţii erau nu doar agriculturi sau crescători de vite, ci își 
bazau economia pe meșteșugărie și comerţ. De asemeni, ca 
multe alte naţiuni insulare sau peninsulare din istorie (cretanii, 
micenienii, vikingii, britanicii), atlanţii își clădiseră un imperiu 
înainte de toate comercial, dispunând de baze și colonii în cele 
două Americi, Europa și Africa. Ceea ce necesita cheltuieli mari 
cu armata, flota și coloniștii, însă datorită schimburilor 


comerciale și, de ce nu, campaniilor de cucerire, aducea tezaure 
uriașe în patria-mamă. Nu este deci exagerat să admitem că 
imperiul atlant putea să întreţină o armată ridicându-se până la 
10 din populația masculină, trupe necesare controlului unor 
porţiuni imense din patru continente. In plus, unele surse 
egiptene (care nu au fost luate în seamă de Platon) afirmă că, la 
atlanţi, o parte din trupele de elită erau... femei. Şi dovezile 
existenţei unor grupuri de femei albe, extrem de războinice, în 
America Centrală și de Sud (perioada 7000 î.e.n. - 1500 e.n.), în 
Sardinia, Europa de Nord și Centrală (2000-1000 î.e.n.), Africa 
de Nord și de Sud (5000-1000 î.e.n.) nu pot fi contestate, ele 
constituind prezenţe istorice concrete. 

Scribii de la curtea din Thinis, capitala Egiptului în timpul 
dinastiilor 1 și 2 thinite (perioada Regatului Timpuriu, 3000- 
2800 î.e.n.) au consemnat faptul că guvernatorul unei nome 
(regatul fusese împărţit în 40 de regiuni administrative 
denumite astfel) situate pe coasta mării, la granița de vest, 
atacase echipajele a două corăbii scufundate de furtună. Cei 42 
de bărbaţi și cele 8 femei naufragiate pe plajele egiptene se 
împotriviseră cu „arme nemaivăzute, dintr-o piatră galbenă, 
strălucitoare” (probabil bronz, care n-avea să fie cunoscut în 
Egipt încă 14 secole de la relatarea scribilor) și uciseseră peste 
120 din soldaţii veniţi să-i captureze. Până la urmă, copleșiți 
numeric, bărbaţii și 3 dintre femei au fost masacrați. Cele 5 
supraviețuitoare, trimise la Thinis, au devenit sclavele 
faraonului. Toate erau blonde (ca și cadavrele celorlalți 45 din 
echipaje, aduse la curte ca trofee), având pielea albă și ochii 
albaștri. La Thinis au făcut senzaţie (fiind cu două capete mai 
înalte decât egiptenii), însă faima lor de luptătoare și 
încăpăţânarea cu care refuzau să se lase „domesticite” l-au 
determinat pe faraon să le vândă șefilor unor triburi nomade din 
deșertul libian. Potrivit scribilor egipteni, misterioșii războinici 
albi veneau „dintr-o cetate uriașă, cu ziduri de piatră înalte până 
la cer, aflată pe malul unei mări mai întinse decât marea 
noastră (Mediterana - n.a.) și situată la apus (vest - n.a.) de 
ea”. Întrucât la acea dată Atlantida dispăruse de mult în ocean, 
este probabil că navele veniseră dintr-o colonie atlantă de pe 
ţărmul vestic african sau de pe litoralul atlantic european. 

De altfel, în anul 506 î.e.n., negustorul Hasron aduce în 
Cartagina o sclavă cumpărată de la triburile berbere, care o 


luaseră la rândul lor de la o caravană venită din sud, dinspre 
Africa Neagră. Femeia părea de circa 30 de ani, era înaltă de 
aproape doi metri, avea un trup statuar, pielea albă, plete lungi, 
aurii și, lucru nemaivăzut în Cartagina, ochii ei erau verzi. 
Berberii spuneau că vine din Sud, unde femei și bărbaţi albi 
debarcaseră și purtau război cu triburile negre. Pentru 
frumuseţea și raritatea trupului ei, sclava a fost cumpărată de 
preoţii zeului Baal, care au sacrificat-o ritual, frigând-o la foc 
mic, într-o colivie de bronz, înaintea mulţimii venită să aducă 
ofrande zeului. S-ar fi putut crede că femeia era europeancă, 
dar singurul obiect pe care îl avea la ea (o brățară lată) fusese 
făurit dintr-un metal necunoscut cartaginezilor (nu era nici fier, 
nici bronz, aramă, aur sau argint). 

lată deci că există destule urme care să ateste prezenţa 
urmașilor unor coloniști albi, veniţi în Africa de undeva, de peste 
Atlantic. De altfel, Platon afirmă că imperiul atlant domina în 
anii 10000 î.e.n. Întreaga lume cunoscută de greci și de 
egipteni. Or asta se putea face numai cu o armată și o flotă 
impresionante. 

Imperiul lIncaș avea, conform extrem de amănunţitului 
recensământ din 1531, o populaţie de 10 milioane de oameni și 
întreținea o armată permanentă de 200000 de infanteriști, cu 
toate că teritoriile propice agriculturii erau puţine (din suprafaţa 
totală a imperiului circa 70 erau zone montane sau de selva) și 
că populaţia matură (bărbaţi și femei) trebuia să muncească la 
construcţia de fortărețe și rețele de drumuri măsurând mii de 
kilometri. 

În Atlantida, dacă ea a fost plasată pe linia Azore-Bahamas, 
situaţia se prezenta cu totul altfel. După Platon și egipteni, 
aproape două treimi din insulă (circa 200000 km? din cei 
350000km2?) erau o câmpie enormă, extrem de fertilă, restul 
fiind zone muntoase împădurite și vulcani activi, printre care 
faimosul Munte Atlas - „cel mai înalt din lume”. Acest vulcan 
legendar a fost identificat de Athanasius Kircher în lucrarea sa 
Mundus Subterraneus (publicată în 1665) cu grupul Azorelor, ale 
cărui nouă insule constituie într-adevăr piscurile unui masiv 
scufundat, cu înălțimea inițială de 5300 metri. (Astăzi, Pico Alto, 
vârful cel mai proeminent are 2320m deasupra apei, dar fundul 
Atlanticului s-a lăsat în zonă cu circa 3000m acum 11-12000 
ani.) Însă foști vulcani foarte înalţi se întâlnesc pe o arie pornind 


de la Munţii Atlas din Maroc, până la masivele din jurul Golfului 
Mexic - incontestabil, atât în zona Bahamas-Bermude, cât și în 
largul Azorelor au existat vulcani activi, deci ipoteza lui Kircher 
nu poate fi acceptată ca un postulat. 

Solul de origine vulcanică (tip loess) conţine săruri minerale 
cu efect stimulant pentru creșterea plantelor, iar climatul 
întreţinut de vulcanii activi (vapori de apă și dioxid de carbon), 
favorizează o fertilitate extraordinară. Umiditatea și dioxidul de 
carbon influenţează conţinutul de carbohidrați la plante și 
parfumul florilor - ceea ce duce la o mai bună polenizare a lor 
de către insecte. Rezultă fructe mai mari și mai dese pe tulpini, 
dar și creșterea numărului de plante pe unitatea de spaţiu. 
După descrierile lui Platon, insula avea păduri de foioase și 
conifere în nord, de palmieri, bambus și mangrove în sud. 
Abundau și copaci fructiferi care pot fi identificaţi cu cocotierii 
(Cocos nucifera) și cu bananierii (Musa paradisiaca). 

Atlanţii cunoșteau sistemul rotației culturilor și foloseau reţele 
de irigaţii enorme, complexe și foarte eficiente - garanţie, 
alături de climatul favorabil, a unor recolte ieșite din comun. lar 
fauna menţionată de Platon (elefanţi, aurochi, tapiri, cai, 
crocodili, urși, lei) constituia o resursă extraordinară. 

Dar, ceea ce este mai important, Atlantida era situată în 
vastul arc montan bogat în metale neferoase (aur, argint, cupru, 
staniu) care începe în Spania cu Sierra Morena, trece prin 
Madeira și Azore și se sfârșește în Mexic, sudul S.U.A. Și nord- 
estul Americii de Sud. Deci excesul de metal preţios folosit 
pentru a plăti armata, a construi baze maritime și fortărețe în 
colonii, a duce la bun sfârșit colosalele planuri urbanistice din 
patria-mamă, a acoperi zidurile de apărare, fortărețele și 
templele, nu era „fantezia“ lui Platon sau a scribilor egipteni. La 
Tiahuanaco, în anii 9000-7000 î.e.n., zidurile erau placate cu 
panouri de aur și argint - descoperirile arheologice o confirmă. 
Toltecii, incașii, aztecii, totonacii, mayașii aveau tezaure care 
întreceau orice închipuire a conquistadorilor; partea adusă în 
Europa a fost suficientă pentru a provoca o scădere dramatică a 
valorii aurului, precum și prima inflaţie catastrofală din istoria 
medievală! 

Nu trebuie uitate dovezile geologice. În „dialogurile” sale, 
Platon susținea că scufundarea Atlantidei s-ar fi produs în anii 
9560 î.e.n., or, geologii sunt de acord astăzi că marile 


transgresiuni marine posterioare glaciaţiei Wurm au început în 
anii 12000 î.e.n., atingând apogeul în anii 9000-8000 î.e.n. Chiar 
zone marginale din continentele cunoscute au fost înghiţite de 
ape: între „dorsala Atlanticului” și coastele actuale ale Americii 
și, respectiv, Europei se pot distinge, pe platoul continental, 
albiile croite de fluviile Hudson și Missisippi (S.U.A.), Loara și 
Sena (Franţa), Rin (Germania) etc., pe vremea când aceste fluvii 
și teritoriile pe care le străbăteau spre vărsare mai erau încă la 
suprafaţă. Porţiunile de albii submerse au lungimi de 100- 
400km! 

Un argument de majoră importanţă pentru demonstrarea 
existenţei Atlantidei îl constituie teoria lui Wegner. Conform 
acesteia, cele două gigantice platforme continentale situate la 
vest (America de Nord și cea de Sud) și respectiv la est de 
Atlantic (Europa și Asia) ar trebui să se poată îmbina perfect 
prin translatare. În realitate, pe o porţiune situată între 20° și 
40* latitudine nordică (adică mărginită la sud de linia Insula 
Puerto Rico - Insulele Capului Verde și la nord de linia New York 
- Insulele Azore - Lisabona), cele două zone de coastă nu mai 
sunt complementare, la fel ca pe celelalte porţiuni ce mărginesc 
Oceanul Atlantic. Mai precis, în dreptul țărmului american 
lipsește o bucată masivă de pământ, ce se întindea paralel cu 
linia delimitată de Miami-Bahamas în sud și respectiv Golful 
Delaware în nord. Zona absentă este prea mare pentru a fi 
umplută prin însumarea teritoriilor Insulelor Bermude, Bahamas, 
Azore, Canare și Madeira, singurele pământuri aflate încă la 
suprafaţă - în fapt era un teritoriu ce se apropia de dimensiunea 
Marii Britanii. 

De altfel, încă din anii 1883-1896, expediţia polară 
norvegiană condusă de Fridtjof Nansen a efectuat dragaje în 
zonele scufundate din jurul Insulelor Azore, Orkney, 

Harta punctului de întîlnire a celor 4 continente atlantice, 
prezentind zona în proiecție rectangulară paralelă. Se 
remarcă pata neagră (insula dispărută) necesară pentru a 
completa golul existent astăzi între platformele 
continentale aflate la suprafață (după Muck). 


Shetland și, mai la nord, Islanda, Faeroer și Jan Mayen. La 
adâncimi situate între 1000 și 2500 metri, norvegienii au găsit 
enorme cantităţi de cochilii, schelete și rămășițe fosilizate de 
animale specifice apelor puţin adânci - concluzia a fost că ele au 
pierit din cauza Unei „căderi“ bruște a fundului mării cu circa 
2000 metri, acum 10-15000 de ani. 

S-a mai observat că, atât în zona Azorelor, cât și în apropiere 
de Bahamas și Bermude, stâncile submarine (majoritatea de 
origine vulcanică) sunt ascuţite, abrupte. Aceasta nu se putea 
întâmpla decât dacă fundul oceanului s-a scufundat relativ 
recent, o perioadă mai mare de 20000 de ani producând cu 
certitudine profile rotunjite de eroziune. În sfârșit, în anul 1900, 
nava de cercetări Gauss a dragat o bucată de sediment din 
Romanche Trench (7300m adâncime), o crevasă ce pornește de 
la platoul continental liberian, traversează Dorsala Atlanticului și 
se pierde spre Cuba. În acest sediment s-a găsit globicerină - 
substanță secretată de microorganisme tip plancton, care 
trăiesc numai la adâncimi de 2000-4500m. Ceea ce înseamnă 
că Romanche Trench era, acum 10-15000 de ani, cu cel puţin 
2800 metri mai aproape de suprafaţă! 


Este cunoscut că în Atlantic există numeroși vulcani care au 
fost și, în unele cazuri, mai sunt încă activi; ei sunt plasați în 
Insulele Jan Mayen, Islanda, Azore, Capului Verde, Madeira, Sf. 
Helena, Tristan da Cunha, Diego Alvarez, Orkney de Sud, Antile 
și se continuă pe cele două continente opuse, cu lanţul vulcanic 
din Spania și, respectiv, cu uriașii vulcani din America Centrală 
și cu zona Charleston (Carolina), un important centru seismic de 
origine tectonică. Majoritatea probelor colectate din aceste 
regiuni au prezentat urme de erupții ce acoperă stratul 
corespunzător ultimei mari glaciaţiuni. Astfel se certifică una 
sau mai multe catastrofe vulcanice corespunzând (sau poate 
constituind motivul) sfârșitului Epocilor Glaciare, după cum au 
demonstrat cercetători reputați, ca Termier, Piggot, Pettersson 
și Muck. 

Ceea ce s-a întâmplat acum circa 10-12000 de ani a fost o 
explozie în lanţ a majorităţii acestor vulcani din Inelul 
Atlanticului Central. Cauzată de o deplasare a plăcilor tectonice 
continentale (după Pettersson) ori de impactul unui gigantic 
asteroid de 2x1011 tone în largul actualei coaste americane din 
zona orașului Charleston (impact de forța unei explozii 
termonucleare de 30000 de megatone - după Muck), catastrofa 
a schimbat nu doar aspectul Terrei pe suprafeţe enorme, ci și 
istoria lumii vii, în special istoria umanităţii. Efectele ei sunt 
cunoscute: grăbirea dezghețului calotelor glaciare, dispariția a 
mii de specii de plante și animale și favorizarea dezvoltării 
altora, distrugerea  protocivilizațiilor originare, Atlantida si 
Pacifida, și răspândirea grupărilor de supraviețuitori în toate 
continentele ca factori ce, au stat la baza înfloririi civilizațiilor 
„istorice”. 

Cum a fost posibilă o erupție de acest gen? Crusta solidă a 
Terrei are 40-50km grosime medie. În zonele cu vulcani activi 
ea se subțiază considerabil (fiind doar de 15-20km) și o astfel 
de regiune este cea cuprinsă în „Inelul Atlanticului”. Explozia 
simultană a mai multor vulcani din zonă, provocată în primul 
rând de ridicarea nivelului magmei, a deschis zeci de cratere 
prin care apele oceanului s-au revărsat peste lava cu 
temperaturi de mii de grade, ce ţâșnea din interiorul 
Pământului. Rezultatul: de la Jan Mayen în nord până la Tristan 
da Cunha în sud, inimaginabile cantităţi de lavă au mixat cu apa 
rece din adâncuri, producând vapori supraîncălziţi ce au urcat în 


atmosferă, ducând cu ei gaze toxice, particule de praf, bombe 
tectonice, milioane de metri cubi de piatră ponce, ridicând valuri 
tsunami de zeci, poate chiar sute de metri înălțime, formând 
nori negri de mărimea unui continent. 

Analizând rezultatele exploziei vulcanului Krakatoa din 
Strâmtoarea Sunda (26-27 August 1883), Otto Muck a constatat 
că: din cei 33km? ai Insulei Krakatoa, 20km? au fost spulberaţi 
de erupție; lava ejectată a avut un volum de 100kms; înălţimea 
coloanei de fum și cenușă a fost de 30km; valul tsunami care a 
străbătut Oceanul Planetar de la Capul Bunei Speranţe până la 
Capul Horn a avut 140m înălţime; tunetul exploziei a fost auzit 
pe o rază de 4200km în jurul insulei; masa de piatră ponce 
căzută în apă după erupție (circa 8x1010 tone) a plutit în 
Strâmtoarea Sunda timp de 2-3 ani, împiedicând navigația, 
după cum relata savantul suedez Svante Arrhenius. 

Extrapolând datele la erupția simultană a 25 de mari vulcani, 
Otto Muck a calculat că fenomenul a prezentat următoarele 
caracteristici: valuri tsunami de 400m înălțime propagându-se 
de la Polul Nord la Polul Sud și reverberând în Pacific, dar lovind 
cel mai greu coastele atlantice ale Americii de Nord și Centrale, 
Europei și inundând Mediterana până la a-i ridica temporar 
nivelul cu 100-200m,; zona de activitate vulcanică a acoperit 
500000km?; lava ejectată a avut un volum de 2 milioane km: și 
o greutate de 5x10” tone; datorită golirii rezervorului atlantic 
de magmă, fundul oceanului a colapsat în cavitatea goală, 
scufundându-se cu 2000-4000m de la Jan Mayen până la Azore 
și Tristan da Cunha și de la Bermude până spre Bahamas și 
Puerto Rico; peste 20 milioane de km? de apă au erupt sub 
formă de vapori fierbinți, nivelul Atlanticului a scăzut cu 40m; 
circa 3x10” tone de dioxid de carbon au fost eliberate în 
atmosfera terestră (de trei ori nivelul existent astăzi), ceea ce a 
creat un efect de seră cu rezultatul imediat al topirii ghețarilor 
ce acopereau parțial emisfera nordică; ploile care au inundat 
Europa, Nordul Africii, Orientul Mijlociu, cele două Americi și Asia 
Centrală au durat decenii, poate chiar secole, totalizând o 
cantitate de 2x10'€ tone apă și 3x10! tone cenușă vulcanică - 
împreună cu topirea calotei nordice, ele au provocat creșterea 
nivelului Oceanului Planetar cu 250-400m; a ridicat la 200- 
300km altitudine un ecran de particule fine care a ascuns 
Soarele pe o perioadă de 2-3 luni. 


În sfârșit, efectul cel mai direct a fost scufundarea Atlantidei, 
atât a pământurilor din zona Bermude - Bahamas - Puerto Rico, 
cât și a celor din zona Azore -Madeira - Canare. Speculaţii? 
lpoteze? Nicidecum. Dovezile abundă - numai că ele trebuie 
căutate. 

În 1898, o navă puitoare de cabluri transatlantice a scos, de 
la 3000m adâncime, într-un punct situat la 47* latitudine 
nordică și 29*40' longitudine estică (aproximativ 900km nord de 
Azore), fragmente de lavă vitrificată având o compoziţie chimică 
tipică bazaltului (tahilită). Bucăţile de lavă se află astăzi la 
Muzeul Şcolii de Mine din Paris și geologii consideră că ele nu s- 
ar fi putut forma decât la o presiune atmosferică normală, pe 
când zona era la suprafaţă; în plus, tahilita se dizolvă în apă 
sărată în maxim 15000 de ani, deci erupția trebuie să fi avut loc 
în anii 12000-9000 î.e.n., din moment ce fragmentele prezintă 
margini ascuțite, neerodate. Și nava rusă de cercetări 
oceanografice Mihail Lomonosov a găsit în Atlanticul de Nord, în 
apropiere de Azore, un munte submarin pe care există urme de 
vegetaţie fosilizată, veche (după estimările Mariei Klionova, 
profesor de mineralogie și geologie, aflată la bordul navei), de 
aproximativ 15000 de ani. După cum s-a menţionat, încă din 
1665 Athanasius Kircher susţinea că Azorele sunt munţi din 
Dorsala Atlanticului, scufundaţi cu mii de ani în urmă - fapt 
uluitor, pentru că aceste descoperiri au avut loc abia în secolul 
nostru, după ce fundul oceanelor a fost cartografiat cu mijloace 
moderne! 

În sfârșit, iată și  confirmări venind dintr-o direcţie 
neașteptată: zoologia. Este cunoscut faptul că unele specii de 
petreli (atât din familia Procellariidae, cât și din familia 
Hydrobatidae) fac adesea, în cursul migraţiilor dinspre 
Antarctica spre America de Nord și Europa, niște ocoluri 
inexplicabile, spre un anumit loc din Oceanul Atlantic, unde nu 
există pământ: o zonă situată la intersecţia diagonalelor care ar 
uni Brazilia cu Spania și respectiv Peninsula Florida cu Insulele 
Capului Verde. Or, petrelii, păsări în general marine, nu caută 
pământul pentru a se odihni sau a se hrăni, ci exclusiv pentru 
cuibărit - nu cumva, în memoria speciei le-a rămas imprimată 
existenţa unei întinderi de uscat situată în centrul Atlanticului, 
unde își puteau face cuiburile cu mii de ani în urmă? 

Al doilea caz deosebit de interesant este cel al anghilelor 


(ordinul Apodes, familia Anguillidae). Acești pești de apă dulce 
prezintă două forme ecologice ale aceleiași specii: anghila 
europeană (A. Anguilla) și cea americană (A. Rostrata) între care 
există diferenţe fiziologice absolut minore și nici o diferenţă, de 
comportament. Adulții ambelor specii migrează periodic până în 
mijlocul Atlanticului, mai precis în Marea Sargaselor, pe care o 
folosesc ca loc de reproducere și depunere a icrelor. Din icre se 
dezvoltă leptocefalii, peștișori cu aspect de frunză de salcie, 
care, după un timp, își schimbă forma și culoarea, devenind 
vermiformi și transparenţi ca sticla. Ei încep o migraţie inversă 
cu durata de trei ani, în care pier până la 70 din exemplare, în 
vreme ce caută marile fluvii și râuri europene. Doar femelele 
pătrund pe cursul acestor ape dulci, curgătoare, unde trăiesc 5 
ani, până ating maturitatea sexuală; masculii așteaptă în apa 
sărată din dreptul coastelor europene ca ele să se întoarcă. 
Împreună pornesc înapoi spre Marea Sargaselor, parcurgând 
traseul în doar 140 zile, în cadrul unei uriașe procesiuni, atacate 
continuu de păsări, cetacee și pești. Supraviețuitorii se 
acuplează, depun icrele și mor 


Etapele scufundării Atlantidei (după Muck): 

sus - insula are o suprafaţă situată deasupra apei (probabil cu 
altitudini de 40-1000 m) și este ancorată în cele două platforme 
continentale ce o flanchează, prin „dopuri” de magmă 
compresată; 

mijloc - enorme erupții vulcanice proiectează în aer magma 
(5x1015 tone), aruncând asupra continentelor american și 
african, uriașe cantităţi de apă și de gaze asfixiante. Baza 
insulei începe să se scufunde; 

jos - insula s-a afundat; la fel porţiuni din coastele celor două 


continente, precum și platformele continentale respective. 

Înainte de ieșirea noilor larve, odată cu care ciclul reîncepe. 
Migraţia anghilelor este de neînțeles pentru zoologi: chiar dacă 
larvele se folosesc de Curentul Gulf Stream ca să ajungă în 
Europa, călătoria este prea lungă și riscantă pentru specie. Oare 
nu este posibil ca acești pești să se fi îndreptat iniţial spre 
pământuri situate mai aproape de Marea Sargaselor, atât în 
zona Azorelor cât și în cea a Bermudelor, și pe care le caută 
zadarnic, de mii de ani, obligaţi de informaţiile conţinute în 
cromozomii specifici? 

Atlantida lui Critias și Platon n-a fost o legendă, după cum n- 
au fost „mituri” nici relatările despre Curentul Gulf Stream (cu 
ramurile caldă și rece), cele două Americi situate la vest de 
Atlantida și Marea Sargaselor, despre care Platon n-avea, 
teoretic, de unde să fi aflat ceva. Acest minicontinent este 
localizat relativ precis (deși viitorul rezervă în mod sigur alte 
surprize cu privire la întinderea și configuraţia sa geografică), 
dar tipul rasial al atlanţilor (care par să fi avut atât trăsături 
nordice, cât și mediteraneene) este încă incert, iar civilizaţia lor 
poate fi studiată numai prin intermediul „urmelor indirecte”, al 
influenței sale asupra  olmecilor, mavyașilor, egiptenilor, 
cretanilor, populațiilor din nordul și sudul Africii și din vestul 
Europei. Or, este sigur că mileniile și particularităţile locale au 
schimbat considerabil modelele inițiale, astfel încât despre 
cultura și civilizaţia atlanta nu se pot face decât presupuneri. 
Poate că descoperiri ulterioare vor completa imaginea despre 
această lume fascinantă; dar pentru ca ele să devină posibile 
este nevoie de cercetări susţinute, nu de încercări disperate de 
a ascunde adevărul. Căci, așa cum spunea Georges-Louis de 
Buffon: „Trebuie să adunăm fapte pentru a avea idei!” 


SANTINELELE CÂMPIILOR ÎNCEŢOȘATE 


Europa anilor 30000 î.e.n.: un continent greu încercat de seria 
marilor glaciaţiuni, pe jumătate acoperit de masele ghețarilor 
uniți (cea din Nord, principală, coborând de la Pol până la 
Tamisa și Elba, cele din Sud, zonele ghețarilor din Alpi și Pirinei, 
atât de întinse încât ajungeau la țărmurile Mediteranei). O lume 
a frigului, un peisaj aproape arctic în Nord, siberian în Sud, 
populat cu păduri de conifere, brazi, zade sau pini mereu gata 
să fie smulși de viscole. In sudul Europei însă (Spania, Franţa, 
ltalia, Portugalia, Grecia), unde gheaţa n-apucase încă să 
coboare, trăiau oameni. Nu cete de hominizi, luptând să 
supravieţuiască de la o zi la alta, ci oameni, primii demni de 
acest nume din istoria Terrei: Homo Sapiens fossilis. Apărută în 
condiții încă neelucidate, această specie, major deosebită de 
cele dinaintea ei, a fost prima care nu s-a mulțumit cu 
acomodarea la mediul înconjurător, ci a căutat să-l transforme 
după necesităţile sale, ajungând foarte repede să domine lumea 
vie a planetei. 

Specia anterioară, Homo neanderthalensis, deosebit de 
robustă și viguroasă, avea talia medie de 1,55m și prezenta o 
serie de adaptări foarte importante pentru supraviețuirea în 
perioada glaciară (pilozitate abundentă pe corp și pe faţă, oase 
groase, membre relativ scurte, însă puternice, tors dezvoltat în 
dauna supleţei și agilităţii), precum și o capacitate a cutiei 
craniene (1500cm:) sporită față de aceea a hominizilor 
dinaintea ei. Dar, cu toate că era o specie indiscutabil umană 
(după cum arată și 


Homo neanderthalensis (reconstituire de Koenigswald) 

diversitatea tipologică, indivizii descoperiţi la Schul - Germania, 
Gibraltar, Teșik Taş - Himalaya, Shanidar - Irak, Mont Carmel - 
Israel, Le Moustier și Le Chapelle aux Saints - Franţa diferind 
destul de mult unul de altul) întreaga conformaţie anatomică și 
mai ales cea craniană (orbitele proeminente, fruntea retrasă, 
maxilarele și dentiția de dimensiuni mari) aminteau pregnant de 
hominizi, făcând legătura cu aceștia, așa cum se poate constata 
analizând exemplarul de la Broken-Hill (Zimbabwe), care 
prezintă un interesant mixaj de trăsături neandertaliene și de 
Homo erectus. 

Homo Sapiens fossilis nu a fost o specie evoluată din Homo 
neanderthalensis. Cei dintâi (și principalii) reprezentanţi ai săi 
timp de aproape 10000 de ani, oamenii de Cro-Magnon, numiţi 
astfel după zona de 

Studiu comparativ al scheletelor la: 
1. Homo neanderthalensis găsit în Franţa (160 cm înălțime); 2 - aborigen 
australian (170 cm); 3 - Homo Cro-Magnon găsit în Spania (215 cm). 
Măsurători de Hermann Klaatsch. 


săpături arheologice din regiunea Dordogne (Franţa), în care au 
fost descoperite, în 1868, primele (și cele mai vechi) rămășițe 
ale lor, datând din anii 35 000 î.e.n., sunt, așa cum îi caracteriza 
paleontologul Richard Leakey, „un adevărat miracol al 
evoluţiei”. Transmis cu fidelitate omului european modern, 
aspectul lor se caracteriza prin trupuri zvelte, înalte (talia 
medie: 1,85 m), membre lungi, nepotrivite pentru căratul 
poverilor grele, oase subţiri, care nu permit susţinerea unui 
sistem muscular de o forță deosebită (comparativ cu al omului 
de Neanderthal), pilozitatea corporală redusă, adesea aproape 
nulă. Tălpile sunt înguste, iar mâinile au degete lungi și subțiri, 
fiind mai agile, însă lipsite de puterea mâinilor hominizilor, 
umerii, bazinul și toracele s-au strâmtat, tinzând spre 
verticalizarea siluetei. Pentru prima dată în evoluţia omului, 
femeile au șoldurile înguste și sânii rotunzi, bine dezvoltați (nu 
alungiţi, mărindu-se doar în perioada alăptării, ca la hominizi). 
Acest lucru denotă importanţa acordată sarcinii și alăptării și un 
mod de viaţă diferit față de celelalte specii, permițând mamei să 
se ocupe mai mult de copil, care era considerat altceva decât o 
obligaţie impusă de instinctul de conservare al speciei, după 
cum femeia nu mai era doar o femelă. De asemeni, acest fapt 
este semnificativ și pentru rolul deţinut de sexualitate în 
existenţa lui Homo Sapiens fossilis, rol care, în premieră la 
vieţuitoarele de pe Terra, nu este consacrat exclusiv procreării. 


Homo Sapiens fossilis europid este prima specie umană care 
prezintă diferenţe de culoare ale ochilor (negri, verzi, albaștri, 
căprui etc) și ale părului (blond, roșu, castaniu, negru etc.), 
precum și deosebiri majore în prognatismul facial și chiar în 
anatomia corporală, de la un grup de populaţii la altul. Multă 
vreme s-a crezut că aceste fenomene ar fi exclusiv rezultatul 
adaptării la un anumit areal sau mediu de viaţă, dar astăzi se 
știe că sunt determinate în primul rând de aranjamentul 
cromozomial și genetic al populațiilor respective și au apărut o 
dată cu ele, înainte de începerea procesului de adaptare. Alături 
de gruparea de Cro-Magnon, prin anii 26000 î.e.n. Încep să fie 
semnalate populaţiile care vor da naștere celorlalte tipuri 
europene: Bruinn-Brno și Piedmost (Moravia), Comb-Capelle, 
Chancelade, Laussel și La Madeleine (Franţa), Oberkassel 
(Germania), Murzak-Koba (Asia Centrală) și gruparea specific 
mediteraneană, alături de gruparea „negridă“ Grimaldi, ce se 
vor răspândi din Europa de Sud în bazinul Mediteranei, în Africa 
de Nord și Orientul Mijlociu. Amestecul acestor populaţii, datorat 
mai ales migraţiilor din perioada 15000-5000 î.e.n., facilitate de 
îmblânzirea climei, a dus la atenuarea diferenţelor între unele 
grupări sau chiar la apariţia altora noi; dar numeroasele 
arhetipuri iniţiale nu dispar. O astfel de diversificare este însă 
neobișnuită pentru lanţul evolutiv uman, speciile care constituie 
etapele sale fiind mai unitare din punct de vedere al tipologiei 
rasiale.  Remarcabila schimbare din punct de vedere 
antropologic pe care o aduce Homo Sapiens fossilis europid 
rămâne totuşi aspectul și  conformaţia cutiei craniene 
(capacitate medie: 1700-1800cm5), tipică omului modern și 
prezentând diferenţe semnificative față de craniile oricăror 
hominide. Chipul oval, regulat și bine proporţionat (prin 
retragerea  prognatismului, micșorarea foselor nazale și 
înălțarea osului frontal), alături de creierul mare, cu toate 
emisferele dezvoltate și un număr sporit de circumvoluţiuni, 
constituie o garanţie a inteligenţei, a curiozităţii creative, o 
dovadă a uimitorului salt evolutiv fără justificare sau tranziţie. 

Teoria antropologului englez Desmond Collins, ce consideră 
că Homo Sapiens fossilis a evoluat din Homo neanderthalensis 
fiind favorizat de procesul neoteniei (mecanismul biologic ce 
permite unor specii să păstreze caractere infantile sau 
neonatale pe parcursul vieţii și care a stat la baza evoluţiei 


omului din maimuţele antropoide) nu poate fi susținută nici cu 
probe arheologice (schelete dovedind tranziţia), nici cu 
argumente genetice, căci, într-un milion de ani nu s-ar produce 
decât 250 de mutații genetice, or transformările din anatomia 
oamenilor de Cro-Magnon au avut loc doar în circa 100000 de 
ani și sunt atât de importante încât necesită 2-400000 de 
mutații genetice cu caracter neotenic! 

Studiu comparativ al craniului la: 
1 - nou născut; 2 - maimuţă antropoidă; 3 - Homo neanderthalensis; 
4 - Homo sapiens Cro-Magnon. 
Rezultă clar influenţa neoteniei asupra procesului de umanizare. 

Nici un cercetător nu a reușit să explice în mod satisfăcător 
apariția oamenilor de Cro-Magnon în Europa și caracterele lor 
fizice, care nu pot fi considerate favorabile supravieţuirii în 
epoca glaciară. Intr-o perioadă când omului îi erau necesare 
membre rezistente, trup îndesat și vânjos, sistem muscular 
puternic și pilozitate abundentă, apare și prosperă o specie 
lipsită de aceste adaptări, în vreme ce specia care le posedă la 
superlativ și pare a fi rezultatul a 20 milioane de ani de selecţie 
naturală și evoluţie, se stinge fără nici un motiv, exact când 
devenise mai aptă să domine arealul său de viață. Aproape un 
secol s-a crezut că oamenii de Neanderthal au fost exterminați 


de către cei de Cro-Magnon; astăzi se știe că, în multe zone ale 
Europei, ei dispăruseră înainte de ivirea oamenilor de Cro- 
Magnon, în timp ce în Orientul Mijlociu (Shanidar) și în unele 
zone asiatice au fost găsite dovezi atestând convieţuirea 
pașnică, pe o perioadă de câteva mii de ani, a celor două specii. 

Este esenţial să amintim că sudul Europei, similar tundrei 
siberiene acum 30000 ani, nu putea susține populaţii mari, 
capabile să edifice o civilizaţie puternică. Aceasta pentru că 
triburile de vânători și culegători, prin forţa împrejurărilor 
nomade și reduse numeric nu aveau cum să treacă la viața 
sedentară, la construcţia de așezări importante. Pentru marile 
aglomerări umane - întreaga istorie o demonstrează - a fost și 
va fi nevoie de o zonă unde solul este fertil și constituie resursa 
unei considerabile producţii de alimente. Ceea ce nu era cazul 
regiunilor europene, chiar neacoperite de ghețari - vara se 
transformau în uriașe mlaștini, presărate cu lacuri și râuri 
provenite din topirea zăpezii, iarna deveneau câmpii îngheţate. 
Este deci evident că nu reprezentau cel mai propice teren 
pentru „nașterea” unei specii la care sedentarismul și atașarea 
de o zonă percepută ca teritoriu propriu începeau să devină 
mod de viaţă, o specie ca Homo Sapiens fossilis. 

Atunci de unde veneau oamenii de Cro-Magnon? Cele mai 
vechi așezări ale lor apar pe coastele atlantice ale Franţei, 
Spaniei și Portugaliei, în estuarele și deltele fluviilor sau marilor 
râuri care se varsă în ocean (Dordogne, Garonne, Charente, 
Guadalquivir, Tejo, Douro). Săpăturile confirmă „cucerirea” 
Europei și împingerea spre interior a 

Direcţia avansării omului de Cro-Magnon de pe coasta Atlanticului 
spre centrul Europei, confirmată de descoperirile arheologice. 
Linia punctată reprezintă limita scutului continental, cea continuă 
actuala configuraţie a coastei (arhivele Comisiei Humbolt). 


neanderthalienilor de către triburile de tip Homo Sapiens 
fossilis venite dinspre Atlantic și debarcate atât pe coastele 
iberice și bretone, cât și ulterior, în sud, pe țărmurile Italiei și 
Greciei. Unele grupări ajung în sudul Rusiei (de unde se vor 
întoarce în anii 20000-16000 î.e.n., prin Austria, până în Franţa, 
formând populaţiile tip Aurignac), altele vor trece în Siberia și 
chiar în America, amestecându-se cu mongolizii în anii 25000 
î.e.n. Este cunoscută descoperirea, în 1969, a scheletului de 
Cro-Magnon din „Mormântul de la Palli Aike“ (Ţara de Foc), 
eveniment de răsunet în arheologie și care a avut darul să 
zdruncine câteva teorii până atunci intangibile. Căci scheletul 
avea 10000 de ani, or, la acea dată Homo Sapiens fossilis nu 
exista, teoretic, pe continentul american! 

Evident, chiar dacă acești oameni veneau de pe pământurile 
atlantice astăzi dispărute (fie din zona Azore, fie din Bahamas) 
nu se poate pune problema ca vestigiile rămase de la ei să dea 
o idee exactă despre civilizaţia atlantă. După cum observa Otto 
Muck: „Ariile sud-vest europene bogate în urmele - vechi de 
30000 de ani - ale oamenilor de Cro-Magnon sunt aceleași cu 


cele menţionate de Platon ca fiind sub stăpânire atlantă în anii 
13000-10000 î.e.n. Însă dacă primii oameni de Cro-Magnon au 
fost într-adevăr coloniști atlanţi, vestigiile civilizaţiei lor 
europene de la începuturi (...) nu pot fi considerate 
reprezentative pentru nivelul atins de patria-mamă (...). Nu erau 
decât avanposturi ale civilizației ce pătrundea anevoie în noile 
teritorii, imense și ostile, cu excepţia abundenței de vânat. 
Acești «invadatori» pot fi comparaţi cu pionierii albi cucerind 
Marile Preerii nord-americane între secolele XVII și XIX (când 
trecea un interval considerabil între primele încercări de 
colonizare și reușita lor, iar nivelul general era net inferior celui 
din marile orașe stabile de pe Coasta de Est - n.a.) “ (Otto Muck, 
The Secret of Atlantis - Secretul Atlantidei). 

Oricum ar fi, noii veniţi trebuiau a se adapteze condiţiilor 
vitrege din patria lor adoptivă. Or, în ultimul deceniu, 
majoritatea cercetătorilor au ajuns la concluzia că 
supraviețuirea și succesul lui Homo Sapiens Cro-Magnon se 
datorează tocmai faptului că au ales altă cale decât adaptarea 
exclusiv biologică la un mediu ostil. Intr-adevăr, realizările 
acestei specii sunt impresionante. În afara descoperirii 
diverselor modalităţi de a produce focul și a rolului uneltelor 
(sapă, topor, harpon, undiţă, ac de cusut, răzuitoare, piuă, 
realizarea de mari basoreliefuri în pereţii de calcar ai unor 
peșteri din Europa și Asia. 

Arhitectura monumentală s-a manifestat prin ridicarea de: 
menhire (steiuri înalte de piatră, așezate în poziţie verticală și 
aliniate în șiruri lungi de zeci de kilometri), cum ar fi cele de la 
Carnac (Franța), do/imene (ansambluri de câte două pietre 
verticale pe care a fost plasată o a treia în poziţie orizontală, 
într-un echilibru perfect), asemeni celor de la Louth (irlanda), și, 
mai târziu, în Neolitic, crom/ehuri (incinte circulare de dolmene 
alăturate), cum este celebrul sanctuar de la Stonehenge 
(Anglia). 

Dincolo de valoarea lor artistică, atestând nevoia de frumos și 
un remarcabil simţ al esteticului, aceste realizări ridică o serie 
de întrebări la care nu s-au putut găsi răspunsuri mulţumitoare: 
cu ce mijloace tehnice și mai ales în ce scop a fost construit 
sanctuarul de la Stonehenge, ale cărui blocuri (cântărind zeci de 
tone) au fost aduse de la sute de kilometri distanţă; de ce 
statuetele Dogu din provincia Aomori (Japonia) sau unele 


basoreliefuri descoperite în Guatemala prezintă oameni 
îmbrăcaţi în costume tip scafandru greu, abundând în elemente 
tehnice inexplicabile pentru acea perioadă (căști cu vizoare și 
cartușe filtrante, aparate respiratorii, garnituri de etanșeizare, 
mănuși, cizme etc.), întâlnite în mai multe picturi rupestre din 
Europa, Africa, Asia și America de Nord; în sfârșit, de unde 
aveau oamenii de acum 30000 de ani cunoștințele astronomice 
și matematice pe care le dovedesc unele hărţi stelare sau 
calcule despre fazele Lunii, echinocţii, solstiţii etc., găsite 
gravate pe plăci de os sau chiar pe pereţii unor peșteri din 
Europa, Asia și America de Nord. A considera că niște triburi de 
vânători aflate la nivelul tehnologic al pietrei cioplite se 
preocupau de observaţii astronomice fără să aibă măcar noţiuni 
elementare despre planeta și Universul în care trăiesc este 
absurd. lar o omenire în continuă luptă pentru existenţă nu avea 
timpul și dispoziţia necesară pentru a ajunge la sinteza 
aprofundată a unor asemenea noţiuni, conștientizate ca atare - 
ele trebuie să fi provenit dintr-o altă lume, mai civilizată, mai 
bogată și mai stabilă decât cea europeană contemporană 
glaciației Wurm. 

Prin excelenţă (și necesitate) vânători, oamenii de Cro- 
Magnon cunoșteau multe despre obiceiurile, modul de viaţă și 
chiar fiziologia animalelor Europei  Cuaternarului târziu: 
mamutul, bizonul, zimbrul, rinocerul cu blană, boul moscat, 
elanul uriaș, ursul peșterilor, foca, lupul, calul, câinele sălbatic 
etc. Blana, părul, tendoanele, oasele, coarnele, carnea, absolut 
toată prada era folosită fără să se arunce nimic, numai astfel 
reușindu-se producerea armelor, uneltelor și veșmintelor care 
permiteau supraviețuirea în acea climă extrem de dură. O serie 
de arme (propulsoare pentru săgeți și sulițe) surprind prin 
ingeniozitate, unele unelte (topoarele de piatră) uimesc prin 
gradul de prelucrare neașteptat de precis, apropiat de 
meticulozitate, veșmintele și podoabele certifică un deosebit 
simţ al frumosului și funcţionalității. Dar există și o serie de 
realizări de natură tehnică, atât de ciudate, încât stârnesc 
stupoare în rândul arheologilor? 

Astfel, în multe zone ale Europei și Asiei au fost descoperiţi 
colți de mamut (care, după cum se știe, sunt pronunţat arcuiți) 
pe care oamenii de Cro-Magnon i-au transformat în lănci sau 
harpoane drepte, lungi de 2-4m. Cercetătorii moderni consideră 


că acest lucru a fost posibil numai printr-o „înmuiere” a 
fildeșului cu ajutorul unor substanţe chimice obţinute probabil 
din plante sau minerale încă neidentificate. După înmuiere, colții 
erau îndreptaţi și lăsaţi să-și recapete duritatea iniţială, apoi 
șlefuiţi, ciopliţi, ascuţiţi, în funcţie de întrebuinţarea lor 
ulterioară. Procedeul nu a putut fi reprodus în laboratoarele 
secolului al XX-lea, rămânând deocamdată o enigmă. 

În peșterile din Spania și Franţa, acolo unde se află 
capodopere de pictură rupestră, nu s-a descoperit nici o urmă 
de fum provenit de la torţe, focuri sau opaițe de seu. Faptul este 
cel puţin curios, întrucât în alte peșteri, unde nu există picturi 
sau desene, pereţii au fost adesea înnegriţi de fum (știut fiind că 
oamenii epocii glaciare târzii aveau nu numai torţe, ci și „lămpi” 
de piatră, foarte ingenioase). Majoritatea grotelor sunt foarte 
adânci, cea de la Niaux, spre exemplu, constituind un complex 
de „încăperi” legate între ele, care se continuă până la 1600m 
depărtare de intrare, sub dealurile de la poalele Pirineilor 
francezi. Or, Niaux conţine aproape o duzină de „săli” cu picturi 
rupestre considerate printre cele mai realiste și mai frumoase 
din întreaga Europă. Lumina necesară realizării lor nu putea 
veni în nici un caz de afară și nu a fost produsă prin arderea 
unor combustibili, sursa ei rămânând până astăzi necunoscută. 
Ipoteza explicativă, vehiculată în anii '60 de către o serie de 
arheologi și cercetători, printre care se remarcă francezul Jean- 
Pierre Adam, s-a dovedit o simplă speculație, lipsită de suport 
științific. Potrivit acestei ipoteze, fumul de la torţe, depus pe 
pereţii peșterilor sub formă de funingine fină, a fost consumat 
de o anumită specie de bacterii - evident, neidentificată. 
Argumentele împotriva acestei speculaţii sunt numeroase: 
imposibilitatea existenţei ace/eiași bacterii în toate peșterile din 
întreaga Europă, probabilitatea extrem de redusă ca pictorii să fi 
folosit acelasi lemn rășinos pentru torţe (ceea ce lărgește 
considerabil spectrul preferințelor alimentare ale bacteriilor în 
cauză), condiţiile diferite de umiditate, atmosferă și aerisire, 
structura geologică neuniformă a pereţilor, care nu favorizează 
răspândirea uniformă a bacteriilor, în sfârșit, absenţa urmelor 
de funingine impregnate în oxidul mineral cu care au fost 
realizate picturile. Dar cel mai important contraargument îl 
constituie faptul că în aceeași peșteră se pot întâlni unele săli 
(pictate) fără urme de fum, și altele (fără picturi), ai căror pereţi 


păstrează astfel de urme. Or, este greu de crezut că artiștii 
Paleoliticului cultivau specii de bacterii, folosite anume în 
vederea conservării „sălilor de expoziţie”! mai mult, imaginile 
de animale de la Niaux, Altamira, Lascaux sau Font de Gaume 
sunt atât de realiste, încât dau senzaţia că artiștii le-au pictat 
după modele vii. Or, este evident că nu s-ar fi putut aduce 
bizoni sălbatici la sute de metri în inima muntelui, deci omul 
preistoric i-a reprodus din memorie, demonstrând un simţ 
artistic într-adevăr remarcabil. 

Studiile paleontologului francez Henri Martin (1911-1913) și 
cele ale arheologului britanic Paul Bahn (1980-1983) au dus la 
concluzia că triburile Cro-Magnon domesticiseră caii și câinii 
încă de acum 30000 de ani (deci la scurtă vreme după apariţia 
acestor oameni ca specie). Câinii constituiau un ajutor la 
vânătoare, iar caii, o rezervă de carne pentru sezonul de iarnă, 
un mijloc de a se deplasa și a transporta poveri grele. 
lerbivorele domestice erau ţinute în ţarcuri construite în peșteri, 
ceea ce ar explica frumoasele picturi de cai descoperite în grote 
mai apropiate de suprafaţă, ca Marsoulas, ori cele de pe cursul 
râurilor. 

Dordogne și Garonne. Dar nu trebuie minimalizat talentul 
artiștilor anonimi: chiar dacă au avut cai vii înaintea ochilor, nu 
același lucru se poate spune despre mamuti, rinoceri, bizoni și 
celelalte animale mari prezente în aceste picturi! 

Cu atât mai mult nu pot fi trecute cu vederea desenele 
gravate la Lussac-Poitou (Franţa), unde se pot deosebi oameni 
redaţi realist (o raritate excepţională în arta rupestră 
europeană), îmbrăcaţi în haine asemănătoare celor moderne: 
pantaloni, pălării, sacouri etc. Analizate de specialistul francez 
Henri Breuil, desenele au fost apreciate ca „autentice și 
inexplicabile”! In plus, trebuie remarcată descoperirea 
profesorului Andre Leroi-Gourhan de la College de France, care 
constata că toate frescele din Franţa și Spania sunt așezate pe 
anumiți pereţi din anumite încăperi ale peșterilor, alese cu grijă 
pentru a oferi condiţii optime de conservare. Acest lucru atestă 
dorinţa lui Homo Sapiens fossilis ca realizările sale artistice să-i 
supravieţuiască, să reziste timpului - concept uluitor pentru o 
specie aflată la începuturile existenţei. 

In 1911, arheologul francez Louis Didon a descoperit în grota 
Blanchard de lângă orășelul Les Eyzies (Franţa), un fragment de 


os de ren. Obiectul, având o serie de incizii făcute cu migală, 
data de aproximativ 30000 de ani. Pentru mai bine de jumătate 
de secol a zăcut într-o vitrină prăfuită din depozitul unui muzeu 
de arheologie. În iulie 1965, osul a fost remarcat întâmplător de 
cercetătorul american Alexander Marshack, care l-a solicitat 
pentru o analiză microscopică. Studiind semnele gravate pe 
suprafața lui, Marshack a înţeles cu uimire că ceea ce se 
crezuse a fi un motiv pur decorativ era cu totul altceva. Intr- 
adevăr, cine ar fi decorat un os în 69 de puncte, cu mai multe 
unelte foarte fine, schimbându-și poziția de 24 de ori, și 
orientarea (direcţia) succesiunii de semne de două ori!? 
Cercetătorul american s-a gândit că era mai curând vorba de un 
model intenţionat, niște notații importante, poate un calendar 
sau anumite date care ar fi fost greu de memorat. Apelând la 
ajutorul unor astronomi, el a reușit până la urmă să 
demonstreze că inciziile descriau fazele Lunii pe o perioadă de 
câteva luni! Această descoperire extrem de importantă a 
dovedit că omul de Cro-Magnon avea noţiunea timpului și, mai 
mult decât atât, studia probleme cu un înalt grad de 
abstractizare, ţinând de matematică și astronomie. (Un calendar 
similar, vechi de 15000 de ani a fost găsit ulterior în grota La 
Marche din Franţa.) Or, până în deceniul șapte al secolului 
nostru se credea că aceste preocupări au început abia cu 
civilizațiile istorice: sumeriană, egipteană, incașă etc. 
Călăuzindu-se după o celebră remarcă a savantului francez 
Emile Duclaux („Dacă oamenilor din laboratoare le-ar fi teamă 
de revizuiri, atunci adevărul ar fi descoperit din pură 
întâmplare”), Marshack și soţia sa (profesor la Colegiul Hunter 
din New York) au desfășurat, între 1965 și 1975, o serie de 
investigaţii amănunțite în toate zonele arheologice importante 
pentru preistoria Europei, din Suedia până în Spania și Italia. Au 
examinat mii de unelte și obiecte, au fotografiat, filmat și 
studiat (cu microscoape de geolog, microscoape electronice, 
aparate de filmare în infraroșu și ultraviolet etc.) gravurile, 
picturile și sculpturile din principalele „grote cu picturi” 
europene.  Nemulţumiţi de datele adunate, și-au extins 
cercetările asupra tuturor grotelor și tuturor, obiectelor 
preistorice europene descoperite în secolul nostru, inclusiv cele 
din muzeele și colecţiile particulare. Ca urmare, au găsit soluţii 
la multe enigme legate de aceste obiecte și au făcut noi 


descoperiri în grote celebre, ca Peche-Merle, Rouffignac și Niaux 
(Franţa) sau El Castillo și La Pileta (Spania). Rezultatele acestei 
munci titanice sunt astăzi recunoscute și apreciate de toți 
arheologii, căci după cum scria revista americană National 
Geographic în mai 1975: „Marshack și-a adus o 


contribuţie majoră la clarificarea modului de gândire și a 
procesului evolutiv al speciei Cro-Magnon”. 

Principala problemă care l-a frământat pe cercetătorul 
american este imposibilitatea de a găsi un răspuns la 
întrebarea: de ce omul de Cro-Magnon a devenit un gânditor, un 
creator de artă și de ce opera cu simboluri abstracte? Există 
nenumărate interpretări ale picturilor rupestre și tot atâtea 
teorii asupra scopului în care au fost făcute. Până la Marshack, 
toate aceste păreri se încadrau însă în două curente principale. 

Primul, al cărui promotor și strălucit susţinător este eruditul 
abate H. Breuil, afirmă că picturile animaliere (majoritare în arta 
preistorică) constituie un ritual de vânătoare. Omul din Paleolitic 
reproducea imaginea animalului pe care dorea să-l vâneze (sau 
de care căuta să se ferească), „străpungând-o“ apoi cu lănci și 
săgeți, în credinţa că această „ucidere“ simbolică va fi urmată 
curând de una reală. Subsumată acestei teorii este și cea care 
consideră că imaginile respective sunt simboluri totemice - 
figuri de „animale-strămoși“ sau „animale-fraţi“ ai diverselor 
triburi. Oamenii preistorici ar fi crezut deci că invocând 
„legătura de sânge“ dintre ei și făpturile respective (prin 
ceremonii iniţiatice, dansuri rituale cu măști reprezentând 
animalul-totem etc.), acestea se vor sacrifica de bună voie 
pentru a-și hrăni „fraţii“ (sau, în cazul unor animale de pradă, le 
vor dărui o parte din agilitatea, viclenia și puterea lor). 

Teoria lui Breuil se bazează în special pe o paralelă făcută 
între modul de gândire al triburilor primitive descoperite de 
către exploratorii europeni între secolele al XV-lea și al XX-lea și 
un prezumtiv raționament similar al omului de Cro-Magnon. 
Desigur, o similitudine în motivarea acţiunilor (generată de 
cauze asemănătoare) nu poate fi respinsă. Dar Breuil pornește 
de la ipoteza că oamenii de Cro-Magnon se aflau pe o treaptă de 
civilizație compatibilă (tehnologic, cultural, social) cu cea a 
triburilor de vânători și culegători care trăiesc astăzi în Africa, 
Asia, Australia și America de Sud. Or, descoperirile din ultimele 
decenii arată că nivelul lui Homo Sapiens fossilis europid a fost 
superior nu numai altor populaţii primitive, dar și celui atribuit 
de noi unor popoare din antichitate. 

Sesizând toate aceste probleme, regretatul A. Leroi-Gourhan, 
cel mai cunoscut specialist contemporan în arta parietală, a 


formulat o nouă teorie, mai complexă, care ţine seama de 
inteligența, dorinţa de cunoaștere, volumul de informaţii 
(culturale, științifice etc.) și curiozitatea vădite de această 
populaţie uimitoare. In volumul său La Préhistoire de VArt 
Occidental (Preistoria artei occidentale), cercetătorul francez 
susţine că arta Paleoliticului este legată în primul rând de 
diviziunea lumii vii în masculin și feminin, reprezentarea 
simbolică a acestui cuplu etern fiind dovada încercării oamenilor 
de Cro-Magnon (pentru întâia oară în istorie) de a-și explica 
apariţia vieţii, organizarea ei pe diferite niveluri în lumea 
vegetală și animală etc. Bazându-se pe analize moderne 
(inclusiv interpretări furnizate de calculatoarele ultimelor 
decenii), teoria lui Leroi-Gourhan s-a dovedit în mare parte 
corectă, mai ales că statisticile arată un procent egal de figuri 
animaliere și simboluri feminine și respectiv masculine, din 
numărul total de imagini conţinute de peșterile din Europa. 

Teoria lui Marshack (inaugurând a treia categorie) vine să o 
completeze și să o extindă pe cea a lui Leroi-Gourhan. 
Considerând, ca și acesta, că grupurile de Homo Sapiens fossilis 
europid aveau o gândire mai complexă decât populaţiile 
primitive anterioare, contemporane și ulterioare lor, Marshack a 
reușit să demonstreze că arta Paleoliticului este o expresie a 
dorinţei de cunoaștere, un mod de stocare a informaţiilor 
acumulate (științifice sau culturale) și o oglindire a realităţilor 
sociale ale epocii în care au trăit artiștii anonimi. 

Un exemplu tipic: la Muzeul de Istorie Naturală din Tubingen 
(Germania) se află un grup de figurine vechi de circa 30000 de 
ani, descoperite în grota Vogelherd. Sculptate în fildeș de 
mamut, ele reprezintă un cal, un leu, un leopard, un urs, un 
mamut, un bizon și o siluetă feminină (mai stângaci executată 
decât animalele). Studiind calul la microscop, Marshack a 
constatat că statueta (ale cărei detalii fuseseră sculptate cu 
multă acuratețe) prezenta semnele evidente ale unei 
îndelungate utilizări (tocirea contururilor, „Șlefuirea” 
suprafeţelor rotunjite etc.). Pe umărul calului fusese gravat un 
semn care putea reprezenta o rană, ceea ce demonstra că 
figurina fusese „sacrificată” simbolic. Dar această incizie era 
netocită și bine conturată, deci a fost făcută după ani de zile în 
care statueta fusese intens folosită. Ceea ce elimină ipoteza 
unei motivații de genul celei formulate de Breuil. Galul de la 


Vogelherd nu a servit ca jucărie și nici ca obiect magic, menit să 
cheme hergheliile în capcane. El a fost utilizat ani în șir, poate la 
ceremoniile de iniţiere a tinerilor vânători, poate ca simbol 
masculin în dansurile rituale, poate drept calendar pentru 
sezonul de vânătoare al cailor; după care, când valoarea sa 
„documentară” a dispărut, a fost „casat“ prin semnul ultim, care 
îl declara impropriu folosirii. In orice caz, acest obiect este o 
dovadă de raţionament complex și propriu omului de Cro- 
Magnon. 

Toate elementele descoperite sau doar analizate de Marshack 
și Leroi-Gourhan nu fac decât să confirme faptul că arta omului 
de Cro-Magnon a fost prea puţin legată de magie. Simbolurile 
folosite aveau un corespondent real, precis, imaginile, realiste 
sau nu, exprimau lumea înconjurătoare, materială, pe care 
artiștii încercau s-o cunoască și s-o înţeleagă. Or, o astfel de 
atitudine raţională, opusă misticului, supunerii oarbe în faţa unei 
forțe superioare, nu poate decât să surprindă la o populaţie 
apărută în epoca glaciară, când natura îi era ostilă. De fapt, 
Homo Sapiens fossilis europid continuă să rămână o enigmă și 
puţinele lucruri aflate despre ei până astăzi nu fac decât să 
sporească misterul ce le învăluie originea și evoluţia. Ipoteza că 
acești oameni ar fi venit dintr-o altă zonă geografică, a cărei 
climă mai propice le-ar fi permis dezvoltarea unei civilizaţii 
remarcabile, pentru ca apoi, pierderea contactului cu patria- 
mamă și condiţiile extrem de dure din continentul acoperit de 
ghețari să ducă la o „involuţie” a nivelului de la care se pornise, 
nu este deloc absurdă. 

Una din fascinantele dovezi ale tehnologiei și culturii omului 
european timpuriu și una dintre cele mai nepătrunse enigme 
privind modul de gândire și motivarea acţiunilor acestei specii îl 
constituie ansamblurile arhitecturale pe care le-a lăsat 
posterităţii. 

Monumente megalitice există în aproape întreaga lume. 
Majoritatea lor au dimensiuni impresionante și sunt realizate din 
blocuri uriașe de piatră, fasonate sau nu, un element 
caracteristic constituindu-l absenţa mortarului. Dar mai ciudate 
și mai de neînțeles decât toate sunt cele aflate într-o zonă 
europeană restrânsă, ce se întinde pe teritoriile Franţei de Nord, 
Angliei, Irlandei și Scoției: menhirele, santinele tăcute ale 
câmpiilor verzi, dar sumbre, înecate în ceață cea mai mare 


parte a anului. 

Inițial simple steiuri de piatră neprelucrate, ce marcau 
probabil teritoriul tribal, menhirele au devenit curând un simbol. 
În spatele tuturor formelor de manifestare artistică ale 
oamenilor de Cro-Magnon se întrezărește o idee predominantă: 
aceea de a lăsa ceva în urma lor, o dovadă a faptului că au 
existat, într-o lume dușmănoasă, care încerca să răpună orice 
fiinţă vie. Şi menhirele nu sunt o excepţie. Treptat, stânca 
începe să fie prelucrată, cu unelte rudimentare, din piatră, ca să 
dea, din depărtare, impresia unei siluete solitare, oprită pentru 
o clipă sau pentru eternitate în mijlocul câmpiei, veghind, 
arătând drumul călătorului rătăcit, dându-i iluzia unei prezenţe 
familiare, prietenoase. 

Următorul stadiu sunt șirurile de steiuri de toate formele și 
mărimile, jalonând o linie uneori dreaptă, alteori sinuoasă, fără o 
destinaţie anume, ca un trib plecat spre capătul lumii și 
încremenit de viscole, undeva, în neștiut - simbol al destinului 
omului de Cro-Magnon, silit să rătăcească la nesfârșit într-un 
Univers ostil. Nimeni nu a putut da un alt sens șirurilor de stânci 
verticale, ce se deapănă de-a lungul multor kilometri la Carnac 
(Franţa) - nu sunt borne de hotar, nu marchează un drum, nu 
constituie o fortificaţie, nu au nici o legătură cu astronomia, 
geografia sau măcar cu logica. Nimeni nu a izbutit să găsească 
o întrebuințare practică sau ceremonială imensului cerc de 
menhire de la Glastonbury (Anglia) - nu există nici măcar 
legende despre realizatorii săi și scopul pe care l-au urmărit. 
Efortul de cioplire, de transportare (uneori pe distanţe de zeci 
de kilometri) și de ridicare în poziţie verticală a sutelor de stânci 
cu greutăţi de până la câteva tone fiecare, era considerabil, 
chiar pentru o populaţie mai numeroasă și mai bine organizată 
social decât triburile Paleoliticului târziu. Ce motivaţie a avut o 
asemenea întreprindere, aparent inutilă? 

Cu timpul, gradul de complexitate al monumentelor de acest 
tip sporește. Apar așa-numitele do/mene: două menhire 
apropiate peste care se așeza, în echilibru perfect, o dală 
dreptunghiulară, elipsoidală, discoidală sau chiar semisferică. 
Astfel de ansambluri deconcertante, aidoma unor ciuperci 
îngemănate, cum ar fi cele de la Louth (Irlanda) sunt presupuse 
a succeda menhirele; dar prezumția se bazează doar pe logica 
evoluţiei generale de la simplu la complex, nu pe vreo 


descoperire arheologică propriu-zisă. Ca și  menhirele, 
dolmenele nu pot fi datate decât aproximativ, după urmele de 
materii organice descoperite în jurul lor. Se consideră că au fost 
realizate tot în perioada de trecere de la Paleolitic la Neolitic, 
poate chiar cu puţin înainte de începutul epocii aramei. 
Raționamentul nu se susţine prin date certe, ci prin argumentul 
că numai o comunitate sedentară, de păstori și agricultori, cu un 
număr mare de oameni, o structură socială bine definită și 
dispunând de unelte de piatră de bună calitate, de scripeţi și 
pârghii (deci posedând unele noţiuni tehnice de bază în 
construcţii) putea duce la bun sfârșit o asemenea muncă 
titanică. Totuși, nimic nu poate demonstra cu certitudine că 
aceste ansambluri nu au fost realizate mai înainte, în Paleolitic - 
capcane ce folosesc principiul pârghiei și al scripetelui sunt 
prezente în picturi rupestre vechi de 30000 ani! 

In orice caz, întrebuinţarea lor rămâne un mister (nu erau 
construcţii ceremoniale, căci nimeni nu se putea urca pe ele, nu 
par a fi legate de vreun fenomen și nici nu prezintă urme de 
sacrificii rituale sau alte activități umane în jurul lor), după cum 
modul de realizare, în special echilibrul perfect în care stau și 
astăzi, după mii de ani, pietrele de deasupra, ridică multe 
semne de întrebare. O explicaţie posibilă ar fi construcţia unei 
rampe înclinate jur-împrejurul celor două picioare, pe care să fie 
trasă piatra-capitel, dar nicăieri nu s-au descoperit vestigiile 
unei asemenea rampe. In ceea ce privește scripeţii, este puţin 
probabil că frânghiile din piele ar fi rezistat la greutăţi de câteva 
tone și, chiar admițând această posibilitate, rămâne de 
neînțeles modul de fixare a pietrei superioare (odată ajunsă 
deasupra picioarelor), care nu este potrivită în scobituri 
speciale, ci pur și simplu se îmbină perfect cu suprafeţele, de 
multe ori neprelucrate, ale stâlpilor. (O astfel de piatră, în 
greutate de 160 tone, încununează cel mai mare dolmen din 
Franţa, care se află lângă Bournand, regiunea Loudun-Vienne, și 
are 17m lungime între laturile exterioare ale picioarelor!) Însă 
orice încercare de a da o explicaţie plauzibilă enigmei privind 
modul de transportare și ridicare a unor asemenea monoliţi 
devine superfluă înaintea celui mai impresionant menhir (sau 
„standing-stone“ cum îi spun englezii) din Wiltshire (și din 
întreaga Anglie de altfel). Având 19,5m înălţime și cântărind 
peste 340 tone, colosul, cioplit din bazalt cenușiu-albăstrui, 


desfide ideea că putea fi desprins din trupul muntelui cu unelte 
rudimentare ca topoarele de piatră și penele de lemn, iar apoi 
transportat și înălţat în poziţie verticală cu ajutorul unor 
trunchiuri de copac și funii din fâșii de piele împletite. A nu se 
uita că prima macara capabilă să ridice peste 300 tone a apărut 
abia înaintea celui de-al doilea război mondial, iar astăzi există 
puţine macarale care să poată deplasa mai mult de 900 tone (și 
asta doar dacă sunt plutitoare)! 

Uneori, ansamblurile arhitecturale megalitice, chiar cele mai 
vechi, capătă o complexitate și o monumentalitate ce 
impresionează la gândul formidabilului efort depus spre a le 
construi. Un exemplu clasic ar fi cel de la Avebury (Anglia): 
câteva sute de menhire dispuse în inele concentrice, la care duc 
alei drepte, pavate cu sfărâmături de piatră. Tot complexul este 
înconjurat de un val de pământ taluzat și un șanț adânc, iar nu 
departe de el se înalţă o imensă colină artificială, presărată, ca 
și dealurile din împrejurimi, cu gorgane ovale și rotunde - 
probabil mormintele unor căpetenii de vreme ce în încăperile 
zidite dinăuntru s-au găsit, alături de schelete, arme de piatră 
splendid șlefuite, vase de lut și podoabe. Interesant este faptul 
că o parte din schelete au craniile alungite, de tip Cro-Magnon, 
iar celelalte au cranii amintind de neanderthalieni, ceea ce 
atestă existența a două populaţii, una locală, tot mai puţin 
numeroasă spre sfârșitul Paleoliticului, alta venită de pe 
continent, din Spania și Franţa - oamenii de Cro-Magnon. 
Aceștia au adus și în insulele britanice o serie de elemente noi: 
construcţia corăbiilor lungi, a caselor din lemn și piatră, 
îmblânzirea câinilor, bovinelor, caprinelor şi porcinelor, 
cultivarea grâului, folosirea arcului și a praștiei, deprinderea de 
a realiza uriașe desene pe dealuri și câmpii, prin decuparea și 
decopertarea unor porţiuni de sol. Tot ei au umplut Anglia și 
unele regiuni din Scoţia și Irlanda cu monumente megalitice 
foarte asemănătoare celor din Franţa și Malta, fapt care atestă 
omogenitatea civilizaţiei europeano-mediteraneene ce poate fi 
numită pe drept cuvânt „lumea oamenilor de Cro-Magnon“ și, 
mai târziu, a urmașilor neolitici ai acestora. O lume la fel de 
unitară în spirit și mod de viaţă ca lumea romană de mai târziu 
sau Europa secolelor X-XV e.n. O civilizație remarcabilă, a unor 
oameni deloc „primitivi”, dacă au putut concepe și realiza opere 
de artă ca picturile de la Altamira, Niaux, Lascaux și Marsoulas, 


iar ulterior ansambluri de grandoarea celui de la Stonehenge. O 
lume căreia îi datorăm multe căci, așa cum scria Andre Maurois 
în Histoire D'Angleterre (Istoria Angliei): „Pelicula subţire a 
perioadei istorice se reazemă pe adâncile straturi ale preistoriei 
și nenumăratele generaţii de la care n-au mai rămas alte urme 
tangibile sau vizibile decât pietrele cioplite și ridicate în picioare, 
drumuri și fântâni, au lăsat moștenire omului o seamă de 
noţiuni, instituţii și cunoștințe fără de care continuarea aventurii 
civilizaţiei ar fi fost de neconceput”. 

Astăzi se consideră, pe bună dreptate, că prima pagină a 
istoriei europene nu este albă, ci a fost scrisă într-un alfabet 
care ne rămâne, încă, necunoscut. Până unde ajungea gradul de 
civilizaţie al oamenilor de Cro-Magnon? Cum au putut ei trece - 
dacă nu erau decât urmașii unor triburi primitive, de vânători- 
culegători -, de la menhire la concepţia dolmenelor simple, 
izolate, iar apoi la unirea acestora în crom/ehuri, construcţii 
complexe, infinit mai greu de realizat decât formele anterioare 
de monumente megalitice? Un ansamblu asemeni celui de la 
Stonehenge necesită prezenţa unei populaţii numeroase, 
deprinsă să acţioneze în comun sub conducerea unei autorităţi 
unanim acceptate - o imagine cu totul diferită de ceea ce se 
credea că a fost lumea preistorică, frământată continuu de 
conflictele haotice dintre triburi rivale. 

Stonehenge se află în câmpia Salisbury, la trei kilometri vest 
de orășelul Amesbury din sud-vestul 

A - Menhir (Carnac); B - Dolmen (Louth); C - Cromleh (Stonehenge - 
după Atkinson). 


comitatului Wiltshire, zona cea mai bogată în monumente 
megalitice și în vestigii arheologice neolitice de pe întreg 
teritoriul insulelor britanice. Astfel, în Wiltshire sunt localizaţi 
148 din cei 260 tumuli mari descoperiţi până în prezent în 
Anglia și Scoţia, numai în jurul Stonehenge-ului fiind concentrate 
câteva sute de încăperi mortuare de piatră și zeci de tumuli. 

Toate aceste urme lăsate de populaţii prea puţin cunoscute 
au suscitat din cele mai vechi timpuri un interes deosebit. 
Folclorul englez - de sorginte celtică și remarcându-se printr-o 
puternică originalitate - păstrează multe legende despre 
făpturile fermecate, zâne, spiriduși, gnomi și uriași care ar fi 
stăpânit câmpiile  Wiltshire-ului, despre  „castelele” lor 
subpământene și „cetăţile” de la suprafaţă. Cucerind Britania, 
romanii au fost uimiţi de măreţia unor construcţii în ruină, care 
nu păreau ridicate de celți, deși aceștia se foloseau încă de 
unele dintre ele. Mai târziu, saxonii lui Ethelbert, vikingii lui 
Canut și normanzii lui Wilhelm Cuceritorul au preferat să 
ocolească locurile unde se înălţau „pietrele vrăjitoarelor”... 

Dar nici istoricii romani, nici cronicarii saxoni nu pomenesc 
ceva despre Stonehenge. Acest nume apare pentru prima oară 
în scrierile lui Henry of Huntington, datând din secolul al XII-lea. 
In cronica sa, Huntington numește monumentul „a doua dintre 
cele patru minuni ale Angliei”, însă recunoaște că nimeni nu știe 
cine și de ce l-a construit. Un alt cronicar, contemporan lui, 
Geoffrey of Monmouth, consemnează în Historia Britanum 
(Istoria Britanilor) o legendă ce susţinea că, în secolul al V-lea, 
un general roman, ajutat de faimosul vrăjitor Merlin, a adus sute 
de blocuri de piatră din Irlanda (unde fuseseră cărate de către 
uriași tocmai din Africa) până la Stonehenge, locul ales pentru 
ridicarea unui monument în memoria soldaţilor căzuţi în luptele 
cu localnicii. (Romanii aveau într-adevăr obiceiul de a imortaliza 
o mare bătălie printr-un monument, dar ei își retrăseseră 
armata și administraţia în timpul domniei împăratului Flavius 
Claudius Constantinus: 407-411.) 

Primele studii amănunțite asupra Stonehenge-ului au fost 
făcute abia în secolul al XVII-lea, de către Inigo Jones (1573- 
1652), un faimos arhitect al regelui James |. Din ordinul regelui, 
Jones a efectuat o serie de cercetări care, astăzi, s-ar putea 
numi științifice, datorită seriozităţii și spiritului metodic pe care 
le-a manifestat acest om de o vastă cultură. Procedând după o 


metodă foarte apropiată de cele actuale, Inigo Jones a făcut 
măsurători, calcule de amplasamente, săpături în jurul pilonilor, 
chiar unele încercări de reconstituire teoretică. Observațiile sale 
s-au concretizat în cea dintâi lucrare consacrată integral acestui 
monument:  Stone-heng Restored  (Stone-heng restituit), 
publicată postum la Londra, în 1655. Din nefericire, concluziile 
arhitectului englez rămâneau tributare unei prejudecăţi izvorâte 
din educaţia sa clasică. Astfel, Inigo Jones considera că 
ansamblul reprezintă ruinele unui templu roman, consacrat 
zeului Coelus! Desigur, în secolul al XVII-lea nu existau 
mijloacele actuale de datare, însă pilonii ciopliţi rudimentar, 
nefinisaţi, forma monumentului, lipsa acoperișului și, mai ales, 
lipsa mortarului la îmbinări ar fi trebuit să dea de gândit unui 
arhitect care cunoștea construcţiile romane din Italia, Franţa și 
Anglia. Singura motivaţie a raţionamentului său este ideea că 
dintre toate populaţiile care s-au perindat până prin secolul al 
XII-lea e.n. În Britania, numai romanii ar fi dispus de geniul şi 
disciplina necesară realizării unui asemenea ansamblu 
arhitectonic. 

Următorul studiu de notorietate îi aparţine anticarului John 
Aubrey (1626-1697), originar din Wiltshire. Aubrey a descoperit 
centura celor 56 cavităţi circulare din interiorul incintei 
(înconjurată de un șanț lat și în centrul căreia se află 
monumentul propriu-zis). Aceste cavităţi îi poartă astăzi numele 
(„Gropile lui Aubrey“ - „Aubrey's Holes”), arheologii moderni 
recunoscând meritele modestului amator care, cu aproape trei 
secole în urmă a măsurat și cercetat ani de zile uriașa ruină, 
fără nici un ajutor. Concluziile lui Aubrey, deși mai logice decât 
ale lui Inigo Jones, erau și ele greșite: anticarul credea că ar fi 
fost vorba despre un templu construit și folosit de druizi, preoţii 
și conducătorii spirituali ai celților. În secolul al XVIII-lea, ipoteza 
lui Aubrey, preluată și extinsă de dr. William Stukeley în cartea 
sa Stonehenge: A Temple Restored to the Druids (Stonehenge: 
Un templu restituit druizilor - publicată la Londra în 1740), era 
considerată singura explicaţie posibilă privind proveniența și 
destinaţia monumentului. De altfel, Stukeley a făcut descoperiri 
importante: a) degajarea și cartarea „șoselei” („the Avenue”) - 
un drum pietruit, rectiliniu, cu pereţi laterali, care pornește de la 
intrarea de nord-est în Stonehenge (realizat din pământ taluzat 
și puternic tasat) și duce la Amesbury, aproape de Râul Avon; b) 


dezgroparea totală a „Pietrei Călcâiului“ („Heel Stone”), 
impozanta stâncă deasupra căreia răsare soarele la fiecare 
solstițiu de vară. Dacă aceste rezultate și datele obţinute după 
mai mult de 2 000 de măsurători trec volumul lui Stukeley în 
categoria surselor de prim ordin în ceea ce privește aspectul, 
forma și dimensiunile monumentului, concluziile doctorului 
englez despre poporul care l-a construit și scopurile sale s-au 
dovedit complet eronate. Astăzi se știe că druizii au venit în 
Anglia la peste 1000 de ani după terminarea Stonehenge-ului! 

In secolul al XIX-lea apare lucrarea lui Sir William Flinders 
Petrie, Stonehenge: Plans, Description and Theories 
(Stonehenge: Planuri, descriere și teorii), publicată la Londra în 
1880 și conținând rezultatele uneia dintre cele mai minuțioase 
cercetări asupra Stonehengeului. Desenele și catalogarea 
fiecărei pietre, executate cu deosebită precizie de către Petrie, 
constituie astăzi baza majorității sintezelor şi descrierilor 
consacrate monumentului. În 1872, James Fergusson lansase 
teoria (total nefondată) după care Stonehenge ar fi un 
monument funerar saxon. La începutul secolului nostru însă, 
profesorul William Gowland făcea primele săpături metodice în 
întreaga incintă, continuate și extinse în anii 1919-1926 de 
către colonelul William Hawley, care a cercetat și împrejurimile, 
descoperind indicii prețioase privind modul de realizare a 
impresionantului ansamblu. În sfârșit, în ultimele șapte decenii, 
numeroși arheologi, astronomi și ingineri din Marea Britanie, 
S.U.A. Și Franţa au studiat, cartat, măsurat și analizat fiecare 
metru pătrat al zonei în care se află monumentul (cercetări 
intensive desfășurându-se de altfel și în celelalte regiuni 
britanice bogate în construcţii megalitice). 

Rezultatele celor trei secole de cercetări permit astăzi 
schiţarea unei istorii relativ fluente a diverselor faze din 
construcţia ansamblului și elaborarea unor ipoteze privind 
modul de extragere, transportare, prelucrare și montare a 
megaliţilor, deși ambele categorii de probleme ridică încă 
destule semne de întrebare. Ceea ce arheologii și istoricii nu au 
reușit să clarifice însă este motivul pentru care a fost ridicat 
monumentul, cine anume, cum și, mai ales, cât timp l-a folosit. 
Datele arheologice confirmă că perioada de construcţie a 
ansamblului s-a împărţit în trei faze și a durat cam între anii 
2800-1100 î.e.n. Este probabil ca monumentul să mai fi fost 


folosit câteva sute de ani după aceea, dar nu există dovezi 
sigure în acest sens. În orice caz, 17 secole de istorie reprezintă 
un timp considerabil și, dacă se ţine seama de evenimentele, 
schimbările, răsturnările de valori ce au avut loc în oricare 
perioadă similară a istoriei cunoscute a majorităţii zonelor 
geografice și a tuturor popoarelor, rezultă o idee destul de clară 
despre dificultăţile ce se ridică înaintea arheologilor în 
explicarea acestei enigme. De ce populaţii diferite, cu un mod 
de gândire și de viaţă, tradiţii, tehnică, artă și noţiuni științifice 
aflate - teoretic - la niveluri foarte variate, au construit și utilizat 
monumente relativ asemănătoare, situate în același loc?! Căci 
un lucru este sigur. Stonehenge nu a aparţinut unei singure 
culturi și este tot atât de probabil să fi avut o funcţie unică de-a 
lungul celor aproape două milenii de folosire, după cum se 
poate ca fiece popor care l-a preluat să-i fi dat o altă 
întrebuințare. Un punct comun între aceste populaţii ar fi acela 
că ele aparţin grupărilor Cro-Magnon, Brunn și protonordice de 
pe continent și au venit în Anglia din Europa de vest; de 
asemeni, toate aveau legături cu lumea mediteraneană. Dar 
asta nu explică păstrarea amplasamentului monumentului, de 
vreme ce noii veniți modificau întotdeauna forma (deci poate și 
funcţia) anterioară a ansamblului. 

Forma actuală a Stonehenge-ului reprezintă rămășițele fazei 
finale de construcţie; aceste ruine au înfruntat eroic veacurile, 
deși au fost supuse unui proces destructiv continuu, începând 
din secolul al XIV-lea, fiind considerate „cea mai la îndemână 
carieră de piatră a Wessex-ului”, până prin 1890. Monoliţii erau 
luaţi, sparţi și folosiţi ca piatră de fundaţie sau la pavarea 
drumurilor, iar la 21 septembrie 1915, întreg monumentul a fost 
vândut într-o licitație publică pentru suma de 6 600 lire sterline 
(aceasta incluzând și terenurile din jur)! Din fericire, cel care l-a 
cumpărat, Sir Cecil Chubb, a făcut-o tocmai în vederea salvării 
lui și, în 1918, l-a donat naţiunii cu condiţia de a fi conservat 
pentru viitorime. 

Prima fază de construcţie a Stonehenge-ului a început cam 
prin anii 2800 î.e.n., odată cu poposirea pe aceste meleaguri a 
„Poporului de la Windmill Hill” (numit astfel după locul unde a 
fost descoperită prima așezare caracteristică lui), o populaţie de 


agricultori, păstori și vânători sedentari, veniţi probabil din 


Spania, care trăiau în case de lemn și piatră și dispuneau de 
unelte și arme din silex și coarne de cerb. Forma dată de ei 
monumentului a fost următoarea: o incintă rotundă uriașă, 
înconjurată de un șanț larg de 3-4 m, pe malul interior al căruia 
se ridica un taluz înalt de 1,8 m, construit cu bucăţile de sol 
calcaros scoase din șanț. lnăuntrul acestui rambleu s-a săpat, 
concentric, un cerc de 56 gropi cu diametrul de circa 1 m fiecare 
și cu o destinaţie neclară încă. Iniţial s-a crezut că ar fi servit 
drept lăcașuri de fundaţie pentru menhire, dat ipoteza s-a vădit 
eronată atunci când arheologii au descoperit că fuseseră 
umplute cu sfărâmături de calcar imediat după terminarea lor 
(simultană). Misterul a devenit și mai de nepătruns după găsirea 
unor resturi de incinerare datând dintr-o perioadă ulterioară 
ultimei faze de construcţie a monumentului, ceea ce înseamnă 
că aceste gropi erau localizate cu precizie, fiind redeschise și 
folosite la multe veacuri după săparea lor. leșirea din sanctuar a 
fost marcată printr-un dreptunghi pietruit, lung de vreo 30 m, la 
capătul căruia s-a ridicat un portal de lemn, dublat de un șir de 
pietre mai mici. 

În sfârșit, tot în prima fază a fost adusă și uriașa „Piatră a 
Călcâiului“ („Hee/ Stone” - a cărei provenienţă, mod de 
extragere și transportare rămân enigmatice), cântărind câteva 
zeci de tone și plasată în fața portalului, puțin spre dreapta, 
înconjurată de un șanț circular, taluzat. Incepând cu epoca 
modernă, Soarele răsare la solstițiul de vară perpendicular 
deasupra ei; cu peste patru milenii și jumătate în urmă însă, axa 
Pământului avea o altă înclinare, iar Soarele răsărea mai la 
nord, trecând doar razant peste creasta stâncii, care nu poate fi 
considerată deci un indicator solar. Calculele efectuate în 
ultimul deceniu arată că, de fapt, „Piatra Călcâiului“ indica 
răsăritul de Lună în cadrul aceluiași solstițiu, iar astronomii 
britanici sunt de acord că frecvenţa aliniamentelor majorităţii 
pietrelor din ansamblu spre anumite poziţii ale Lunii aduce 
dovezi importante în sprijinul afirmației că una dintre funcţiile 
Stonehenge-ului a fost aceea de observator consacrat studierii 
fazelor Lunii. S-a constatat chiar că, mutând într-o anumită 
secvenţă șase stâlpi indicatori pe lungimea cercului de „gropi 
ale lui Aubrey“ se putea determina apropierea unei eclipse de 
Lună sau de Soare de solstițiul de vară sau de cel de iarnă. 
Astăzi, toată lumea știe că Stonehenge este orientat pe axa 


răsăritul solstițiului de vară - apusul solstițiului de iarnă și a fost 
construit încă din prima fază ca să servească unor observaţii și 
calcule astronomice și calendaristice. Chiar și cei mai 
conservatori oameni de știință au acceptat ideea că 
monumentul, ca și multe alte ansambluri megalitice din Anglia, 
Scoţia și Franţa, se orientează după Lună și după Soare; 
întrebarea este însă cine anume și de ce dorea să cunoască 
date astronomice atât de precise în Neolitic. 

„Poporul de la Windmill Hill“ a fost ajutat, în a doua jumătate 
a fazei | de construcţie, deci începând cam de prin anii 2400 
î.e.n., de o populaţie venită din Franţa, care se stabilise tot în 
Wessex (după ce ridicase o primă așezare pe locul Bristol-ului 
de azi) și trăia în pace cu localnicii. Așa-numitele „triburi de la 
Bristol” aduseseră în Anglia datina îngropării morţilor în camere 
de piatră acoperite de tumuli; este probabil să fi fost nomade, 
compuse exclusiv din vânători (căci nu s-au găsit urme de 
locuințe stabile sau de practicare a agriculturii și creșterii vitelor 
în taberele lor descoperite între Avebury și West Kennet, ca și la 
Stonehenge), dar știau să construiască sanctuare în aer liber și 
chiar temple cu acoperiș, derivate din vechile dolmene. Această 
populaţie folosea arme de piatră șlefuită cu deosebită fineţe, 
dar nu cunoștea metalele. Or, se pare că tocmai ei i se 
datorează faza următoare de construcţie a monumentului. 

Perioada a doua a început prin anii 2100 î.e.n. În centrul 
incintei delimitate de șanț și taluz au fost ridicate două cercuri 
concentrice de „Pietre Albastre” („Blue Stones”). Această 
varietate de rocă numită dolerit sau tuf riolitic nu există în 
Wessex, cea mai apropiată sursă fiind Munţii Prescelly din 
Dyfed, sudul Walles-ului (Ţara Galilor), aflaţi la 386 km în linie 
dreaptă de Stonehenge. Cele 82 de „Pietre Albastre”, cântărind 
fiecare între 1 și 4 tone au fost, se presupune, decupate cu 
topoare și dălţi de silex, iar apoi aduse cu plute (pe porțiunile în 
care se întâlneau râuri) și, respectiv, târâte cu ajutorul unor funii 
de piele pe paturi din trunchiuri nefasonate, de-a lungul a zeci 
de kilometri. În 1984, ziaristul Robert Clarke și arheologul Pierre 
Mohen au încercat reconstituirea „a la Heyerdahl” a unui astfel 
de periplu. Beneficiind de participarea a 200 de voluntari, cei 
doi au reușit, folosind topoare de piatră și pene de stejar, 
decuparea unei dale de 32 tone dintr-un deal calcaros, apoi 
târârea ei pe o distanţă de 10 km pe niște tăvălugi de lemn. 


Operaţiunea s-a efectuat prin metoda tragerii (170 oameni cu 
odgoane) simultan cu împingerea-săltare (30 oameni cu pârghii 
de stejar). După aceasta, dala a fost ridicată la 2 m înălţime și 
așezată pe o altă piatră, cu ajutorul a 15 oameni care acționau 
leviere de lemn și a încă 50 care strecurau bolovani și trunchiuri 
sub ea. 

S-ar fi părut deci că problema este definitiv rezolvată. Dar 
valoarea unor asemenea reconstituiri constă în acurateţea cu 
care sunt executate, or puţine dintre ele respectă întru totul 
condiţiile presupuse obligatorii chiar de către experimentatori și, 
nu rareori, concluziile sunt forțate spre soluţionarea cu orice 
preț a problemei. Astfel, în experienţa din 1984 nu s-a ţinut 
seamă de o abatere majoră de la exactitatea faptică: doleritul 
este mult mai dur decât calcarul, iar decuparea lui dintr-o 
carieră montană, şi nu prin decopertarea stratului superficial al 
unui deal, ar fi fost greu de realizat cu topoare și dălţi de silex. 
Apoi, oamenii Neoliticului nu dispuneau de otgoane din fibră de 
Manilla, ci de funii de piele care nu rezistă la greutăţi mari. Este 
adevărat că „Pietrele Albastre” aveau 4 tone și nu 32 tone ca 
aceea folosită la experiment, însă ele au fost aduse de la câteva 
sute de kilometri pe un teren accidentat, încărcate și descărcate 
de pe plute, trase pe unele porţiuni ce au trebuit nivelate și 
amenajate în prealabil. Toate acestea se puteau face cu 
mijloace primitive, însă necesitau un număr de oameni de care 
nu dispuneau comunităţile mici, izolate din Neolitic. Unirea 
tuturor triburilor de vânători nomazi și a locuitorilor așezărilor 
de agricultori era obligatorie pentru asemenea realizări - dar ce 
motiv anume a stat la originea unei asemenea atitudini 
(teoretic) neobișnuite? De altfel, chiar și în acest caz, 
construcţia dura secole, ceea ce ridică un alt semn de întrebare: 
dacă mai este posibil ca, la un anumit moment istoric, populaţii 
diverse să se asocieze în vederea atingerii unui ţel comun, cum 
se face că generaţiile ulterioare au respectat și au continuat în 
timp opera începută cu zeci, chiar sute de ani înainte de venirea 
lor pe lume? Era civilizația Neoliticului nu numai unitară în 
gândire și interese, ci și capabilă să-și propună țeluri de viitor 
îndepărtat și să le îndeplinească? Era oare destinaţia sau chiar 
simpla existență a unor astfel de monumente considerată atât 
de importantă, încât să justifice un efort (fără vreo finalitate 
practică, subordonată necesităţilor imediate) susținut pe o 


perioadă de aproape două milenii? Nu cumva acești oameni 
erau urmașii (decăzuţi tehnologic și cultural, dar nu și spiritual) 
unei civilizaţii avansate, cu valori și mod de viaţă ce depășeau 
cerințele necesităţilor imediate, o lume din care veniseră în 
valuri succesive, între anii 35000-10000 î.e.n., grupările de 
Homo Sapiens fossilis? 

Revenind la experimentul din 1984, el mai prezintă un aspect 
care îl împiedică să devină o explicaţie etalon, unanim 
acceptată: ridicarea pietrei pe o stâncă fixă, găsită în acel loc. 
Dolmenele și cromlehurile (în special cel de la Stonehenge) sunt 
compuse din stâlpi aduși și plantați în locurile respective, peste 
care s-au așezat în echilibru perfect și fără a le influenţa 
stabilitatea ori verticalitatea, alte dale de piatră. Aceasta nu se 
putea face prin metoda ridicării treptate, cu bolovani sau 
trunchiuri având rol de pene, întrucât s-ar fi ameninţat 
stabilitatea pilonilor-picioare. Construirea unei rampe circulare 
în jurul pilonilor, cu peretele dinspre ei drept și celălalt înclinat, 
pe care să fie trasă dala de deasupra și potrivită cu precizie la 
locul său, este o soluţie ce necesită un consum de timp și de 
muncă depășindu-l de cel puţin două ori pe acela afectat 
ansamblului arhitectural propriu-zis. In afară de asta, nu s-au 
găsit nicăieri în Franţa, Scoţia, Irlanda sau Anglia urmele vreunei 
astfel de rampe în apropierea monumentelor megalitice. Mai 
rămâne posibilitatea folosirii unor palănci cu scripeţi și a unor 
frânghii extrem de rezistente - dar din ce material erau făcute 
frânghiile și cum arătau „macaralele neolitice” care permiteau 
ridicarea unor dale de 25-45 tone la 5-8m înălţime, cum este 
cazul celor datând din faza a treia de construcţie a Stonehenge- 
ului? (Un ultim detaliu, amuzant, privind experienţa Clarke- 
Mohen: sutele de trunchiuri folosite la transport, la patul de 
tăvălugi și ca pârghii sau leviere au fost achiziţionate de la un 
depozit de lemne, prelucrate gata și nu tăiate, așa cum ar fi 
trebuit, cu topoare de piatră. Aceasta nu pentru că 
experimentatorii n-ar fi găsit stejari în picioare în Anglia de azi, 
ci datorită faptului că știau, din încercările altor cercetători, câtă 
vreme durează retezarea și curăţarea de crengi a unui copac 
folosind unelte de silex!) 

Cercurile de „Pietre Albastre” nu au fost niciodată terminate 
în partea de vest - motivul rămâne necunoscut și de neînțeles 
dacă se iau în considerare celelalte date ale noii forme conferite 


monumentului. Astfel, axa care unea cele două intrări (prima, 
cea veche, iar a doua, opusă ei, marcată printr-o groapă 
adâncă, în care este probabil că a fost plasat un monolit de mari 
dimensiuni, dispărut ulterior), trecând prin centrul comun al 
cercurilor, corespundea direcţiei solstiţiu de vară - solstițiu de 
iarnă. Porțiunea pietruită de la intrarea cea veche a fost lungită, 
regularizată și astfel a luat naștere „Şoseaua” cu laturi paralele, 
care nu avea rolul de a facilita transportul pietrelor, așa cum s-a 
crezut iniţial, ci pe acela de a corecta, prin axa ei de simetrie, 
răsăritul Soarelui la solstițiul de vară. Astfel, Soarele se ridica 
deasupra liniei centrale a „Şoselei”, iar Luna deasupra „Pietrei 
Călcâiului” și datele celor două solstiţii puteau fi stabilite cu 
precizie. 

A treia fază de construcţie și folosire (2000-1100 î.e.n.) a avut 
două perioade. Prima (2000-1550 î.e.n.), datorată, după cum 
consideră Richard Atkinson, profesor de arheologie la Colegiul 
Universităţii Cardiff, așa-numitelor „popoare beaker”, a schiţat 
forma definitivă a monumentului. Urmele „popoarelor beaker” 
(venite la începutul mileniului al II-lea î.e.n., din Olanda și 
Renania) se întâlnesc în toată Anglia și Irlanda. Vânători și 
neguţători, acești emigranţi au adus ceva nou în istoria insulelor 
engleze: prelucrarea metalelor. Descoperirile arheologice 
confirmă însă că „beakerii” nu foloseau decât aurul și cuprul, 
pentru bijuterii, arme și unelte fine (vârfuri de săgeți, cuțite 
etc.), de mici dimensiuni. Topoarele, dălţile, vârfurile de lance, 
majoritatea obiectelor de uz casnic erau făcute tot din piatră 
bine șlefuită. Abia ulterior, prin contopirea acestei populaţii cu 
localnicii și sub influenţa civilizațiilor mediteraneene, în special 
cea cretană și cea miceniană, Anglia a intrat în epoca bronzului. 
Noul popor care a luat naștere în zona Stonehenge-ului, 
„poporul din Wessex” era pașnic, sedentar și avea o economie 
înfloritoare, bazată pe agricultură, creșterea animalelor și 
comerțul cu staniu și cupru, vitale pentru metalurgia bronzului, 
Britania fiind principala lor furnizoare pentru întreaga lume 
mediteraneană antică. Imaginile unui pumnal minoic și ale 
câtorva topoare de ceremonie miceniene, gravate cu stângăcie 
pe unul dintre pilonii de la Stonehenge și găsirea unor obiecte 
de provenienţă cretană pe ambele coaste ale Mânecii atestă cu 
prisosință legăturile din perioada ultimei faze de construcţie și 
folosire a monumentului, 1550-1100 î.e.n. Insă nu s-a putut 


demonstra existenţa unor așezări-colonii permanente, minoice 
sau miceniene în Anglia; de asemeni, rămâne sub semnul 
întrebării influența tehnicilor de construcţie și a arhitecturii 
cretane sau miceniene asupra „poporului din Wessex”, deși 
unele asemănări de stiluri nu pot fi negate. 

In cursul celor două veacuri ale fazei finale, Stonehenge a 
cunoscut transformări radicale, ajungând la o măreție 
inegalabilă în lumea britanică preistorică. În primul rând, 
cercurile de „Pietre Albastre” au fost demontate, pilonii de 
dolerit fiind scoși din incintă și depuși, la distanţe egale unul de 
altul, pe marginea exterioară a șanțului. Din carierele de la 
Mariborough Downs (nordul comitatului Wiltshire) aflate la 32km 
în linie dreaptă de Stonehenge, au fost aduse 77 de blocuri de 
gresie, cântărind în medie 26 de tone. (Uriaşii monoliţi erau 
neteziţi și fasonaţi chiar în incintă, cu ajutorul unor ciocane de 
lemn având dimensiunea capului cilindric de până la 35cm 
lungime și 25cm diametru!) Apoi, 30 dintre ele au fost ridicate în 
picioare și așezate în cerc, cu partea mai bine prelucrată spre 
interior, și pe fiecare pereche de pietre verticale s-a pus câte un 
buiandrug. Alţii făceau legătura între dolmenele astfel realizate 
încât, în final, cercul de stâlpi (denumit astăzi „Cercul Pietrelor 
de Nisip“ - „Sarsenstone' Circle”) era închis în partea de sus cu 
grinzi lipite una de alta la capete, ajungând să arate aidoma 
unei coroane răsturnate. Această operă arhitecturală a fost 
realizată, se presupune, doar cu pârghii și scripeţi de lemn și 
funii de piele; dar pietrele-buiandrug formau un cerc perfect 
orizontal, a cărui circumferință medie se afla, în orice punct, la 
5,3m înălţime, deși terenul incintei sanctuarului coboară în 
pantă spre intrarea principală. Fiecare buiandrug este fixat de 
pilonii-picioare prin ghermele cioplite în relief la capetele 
pilonilor, în așa fel încât să între exact în niște scobituri 
corespunzătoare, situate pe feţele inferioare ale grinzilor de 
deasupra. 

In interiorul „Cercului Pietrelor de Nisip“ s-a ridicat o potcoavă 
cu deschiderea spre nord-est, compusă din cinci trilitoni (de la 
grecescul tris=trei și /ithos=piatră). Aceștia sunt de fapt niște 
dolmene perfecţionate: câte doi stâlpi înalţi de circa 7m, cu un 
spaţiu de 0,3m între ei, deasupra cărora s-a așezat orizontal o 
dală dreptunghiulară, prinsă în ghermele. Toate cele 15 blocuri 
sunt de gresie cenușie, provenită probabil tot de la Mariborough 


Downs și cântăresc în medie 45 tone, ceea ce ridică mari semne 
de întrebare cu privire la modul de transport și asamblare. 
Arheologii sunt de acord astăzi că uneltele de bronz au jucat un 
rol minor, ba chiar că este puţin probabil să fi fost folosite la 
construcția monumentului. Este adevărat că gresia, mai moale 
decât doleritul, putea fi cioplită cu topoare de piatră; dar pentru 
a se desprinde un bloc de 45 de tone din trupul muntelui este 
nevoie de unelte mai bune sau de un număr de cioplitori de care 
nu prea dispuneau „popoarele din Wessex”. Efortul necesar 
pentru transportarea a aproape 100 de monoliţi cântărind în 
total circa 2800 tone presupune, de asemeni, mii de oameni și, 
mai ales, frânghii mai rezistente decât cele pe care le foloseau 
constructorii monumentului. Insă toate aceste obstacole pot fi 
învinse în timp: în loc de a extrage blocurile de stâncă într-o 
lună, popoarele „beaker“ și „Wessex“ o făceau probabil într-un 
an sau doi, în loc de a le târî până la sanctuar într-o săptămână 
se canoneau două-trei luni, înlocuind mereu frânghiile de piele 
ce se rupeau la fiecare sută de metri. Este și acesta unul dintre 
motivele pentru care arheologii consideră că perioadele de 
construcție durau câteva secole fiecare... În ceea ce privește 
ridicarea dalei-coronament în poziţie și potrivirea exactă a 
ghermelelor în lăcașuri, la niște blocuri de zeci de tone, o dată 
ce se exclude metoda rambleului circular, nu mai rămâne decât 
posibilitatea folosirii unor palănci cu scripeţi, dar ce frânghii și 
ce stâlpi de lemn ar fi rezistat la greutatea trilitonilor din 
„Potcoavă”?! 

În mijlocul „Potcoavei” a fost așezat un uriaş monolit de 
gresie, lung de 5 m și cântărind peste 40 de tone, numit astăzi 
„Piatra Altarului” („Altar Stone”), iar spre anii 1400 î.e.n., s-au 
mai ridicat un cerc și o potcoavă de „Pietre Albastre” situate 
concentric, în interiorul „Cercului Pietrelor de Nisip” și, 
respectiv, a „Potcoavei de Trilitoni”. Aceste pietre, provenite din 
cele folosite în faza a doua de construcţie, au fost frumos 
fasonate și uniformizate la înălțimi și diametre egale. (Așa-zisa 
„Piatră de Sacrificii” - „Slaughter Stone”, aflată azi lângă 
intrarea principală și despre care arheologii secolelor trecute 
credeau că a servit druizilor pentru ceremonii rituale, nu este 
altceva decât piciorul unuia din trilitoni, târât până acolo în evul 
mediu și abandonat pentru că era prea greu ca să poată fi scos 
întreg din incintă.) În sfârșit, ca o ultimă îmbunătăţire, 


„Șoseaua” a fost acoperită cu un nou strat de pietriș și 
prelungită până la malul Râului Avon. 

Istoria Stonehenge-ului dezvăluie mereu alte surprize. Timp 
de două secole s-a crezut că sanctuarul ar fi opera celților, 
datând deci din epoca fierului și aparţinând unui popor 
numeros, relativ bine organizat, o civilizație antică 
binecunoscută. In ceea ce privește destinația, monumentul 
părea, prin impresia de sumbră măreție pe care o lasă astăzi 
privitorului, ridicat anume pentru ceremonii magice, sacrificii 
umane, invocarea misterioşilor zei ai celților. În prima jumătate 
a secolului nostru, teoriile au început să devină mai realiste: 
perioada de construcţie era considerată ca fiind cuprinsă între 
1800-1400 î.e.n., deci în epoca bronzului, iar destinaţia se 
presupunea a fi legată de ceremoniile de înmormântare ale 
populațiilor locale. Abia datele acumulate în ultimele două 
decenii au permis o determinare mai precisă a anilor de debut 
ai ridicării monumentului: 2800 î.e.n., în plină epocă a pietrei 
cioplite. Astăzi se știe că, până în anii 1100 î.e.n., (adică o dată 
cu abandonarea sa de către populaţiile care l-au ridicat pentru 
un anumit scop, originar), Stonehenge nu a fost niciodată folosit 
ca loc de sacrificii, înmormântare sau alte ritualuri de acest gen. 
Importanţa acestui sanctuar a constat în faptul că permitea 
observaţii astronomice legate de Soare, Lună și ciclurile lor, 
traiectoria celestă a altor stele și planete, precum și calcule 
calendaristice care se puteau efectua numai din incinta și cu 
ajutorul elementelor arhitecturale componente. 

Cercetători de prestigiu, ca Gerald S. Hawkins (autorul 
cunoscutului volum Stonehenge Decoded - Stonehenge 
descifrat) sau cei ai „Grupului de la Glasgow” (prof. Ing. 
Alexander Thorn, dr. Ing. Archie Thorn, dr. Archie Roy, profesor 
de astronomie la Glasgow University și Evan Mackie, curator la 
Muzeul Hunterian) au dovedit, prin rezultatele a mai bine de 25 
de ani de studiu intensiv al centrelor, așezărilor și sanctuarelor 
neolitice și paleolitice din Anglia, Scoţia și Franţa, că oamenii 
„epocii de piatră” aveau temeinice cunoștințe de astronomie, 
algebră și geometrie pitagoreană (cu 2000 de ani înaintea 
nașterii lui Pitagora). Mai mult, aceste populaţii provenite din 
grupările Cro-Magnon și protonordice acordau o deosebită 
importanţă preocupărilor legate de astronomie, dovadă fiind 
uriașele construcţii dedicate observaţiilor asupra bolţii cerești, o 


adevărată reţea de „centre astronomice” parcă gândite la scară 
naţională. Dar populaţiile preistorice europene nu aveau - 
teoretic - noţiunea de teritoriu naţional sau unitate politică, de 
limbă și obiceiuri... Apoi se pune, cel puţin pentru Anglia, 
problema imposibilității efectuării observațiilor pe timp 
nefavorabil, or, climatul rece, neguros al insulelor britanice și-a 
câștigat un renume îndreptăţit. Însă în mileniul | î.e.n., istoricul 
grec Diodor scria că: „Britania, ţara de dincolo de Coloanele lui 
Hercule (Gibraltar - n.a.), unde s-a construit un templu rotund, 
consacrat zeului Apollo, are o climă blândă care permite 
poporului ei să obţină două recolte pe an”. Într-adevăr, s-au 
descoperit dovezi ale faptului că acum 5 000 de ani clima 
britanică era mult mai caldă și mai însorită decât azi, iar în sudul 
și estul Angliei, ba chiar în unele regiuni din Highland (Scoţia de 
Nord) au fost găsite urme ale unui cult al lui Apollo, de influenţă 
cert mediteraneană; numai că acesta a apărut la 3-4 veacuri 
după terminarea Stonehenge-ului. Nu este imposibil însă ca 
sanctuarul să fi fost preluat de populaţii ulterioare „popoarelor 
din Wessex“ și folosit ca lăcaș de cult închinat lui Apollo, după 
cum se poate ca druizii să-l fi transformat (deși pe vremea lor 
degradarea monumentului începuse deja) într-o incintă sacră, 
unde aveau loc ceremonii magice și, poate, sacrificii rituale. În 
orice caz, nu s-a descoperit nicăieri vreun indiciu că populaţiile 
paleolitice și neolitice locale ar fi avut astfel de practici. 
Stonehenge, santinelă a câmpiilor neguroase în ultimele două 
milenii, martor al măreției și decăderii succesive a celților, 
romanilor, saxonilor, danezilor și normanzilor, rând pe rând 
cuceritori și cuceriţi în Britania, a cunoscut și vremuri mai 
senine, când soarele veghea pe boltă neascuns de vreun nor, iar 
popoare născute din grupările de Cro-Magnon își avântau 
gândul și spiritul spre el, globul de foc ce dă lumină și viaţă 
Pământului. 

In 1978-1979 a avut loc un experiment ale cărei rezultate și 
desfășurare vorbesc de la sine: pe coasta de vest a Lowland-ului 
(Scoţia de Sud), nu departe de suburbiile orașului Glasgow a 
fost ridicat un ansamblu megalitic, pentru prima oară în Europa 
după mai bine de trei milenii. Proiectul, gândit și realizat de 
astronomul scoţian Duncan Lunan, sub egida Glasgow Parks 
Department și cu sprijinul Royal Navy, își propunea construirea 
unui observator astronomic identic celor din Neolitic, pentru a 


se verifica ipoteza Hawkins-Thom. Terminat în 1979, după 
îndelungi peripeții, ansamblul (o copie la scară redusă a cercului 
din jurul menhirului Brise de la Carnac - Franţa) constă din 16 
menhire  neprelucrate, înalte de 1,8m și așezate pe 
circumferința unui cerc cu diametrul de 12m, în jurul unei stânci 
înalte de 2,10m. Steiurile au fost extrase din carieră prin 
folosirea unei pulberi negre fabricată special (exploziv cu ardere 
lentă, care nu pulverizează piatra, ci o desface în blocuri cam 
cât un stat de om), transportate pe culmea Sighthill cu un 
elicopter Sea King și vehicule terestre de mare putere, apoi 
ridicate în poziţie verticală cu macaraua. Duncan Luncan 
spunea: „Construind această «miniatură» ne-am convins că, 
pentru oamenii primitivi, efortul necesar realizării unui singur 
ansamblu megalitic era comparabil cu trimiterea de către noi, 
astăzi, a unui echipaj uman pe Lună“ (OMNI, august 1980). 
Începând cu anul 1980 s-a putut verifica regulat 
funcţionabilitatea „observatorului”, care marchează răsăritul și 
apusul Soarelui la solstiţiile de vară și respectiv de iarnă, 
precum și apariţia pe firmament a unei stele de iarnă deosebit 
de strălucitoare, Rigel. Astfel s-a pus capăt, în sfârșit, opoziţiei 
arheologilor conservatori, ce refuzau să admită ideea că 
oamenii din Neolitic și Paleolitic ar fi avut cunoștințe de 
astronomie, matematică și geometrie. Adăugându-se 
constatărilor lui Marshack și reconstituirilor-machetă funcționale 
ale Stonehenge-ului, ansamblul de pe Sighthill vine să confirme 
încă o dată faptul că Europa „preistorică”, mai concret civilizația 
populațiilor provenite din Homo Sapiens fossilis era cu totul 
altceva decât se credea până nu demult. Pictorii de la Lascaux, 
sculptorii de la Vogelherd, arhitecţii și constructorii de la Carnac 
și Stonehenge, deși despărțiți de milenii și de distanţe uriașe, 
aparţineau unei singure lumi, unei comunităţi spirituale ce nu 
cunoștea graniţe, caracterizată prin curiozitate, îndrăzneală 
creatoare, nevoie de frumos, dorinţa de a înţelege Universul, de 
a lăsa ceva în urmă, o dovadă a perenităţii omului și omenirii. Şi 
nu este exclus ca obsesia acestei nevoi de a-și marca trecerea 
prin lume să aibă la bază șocul suferit la dispariţia patriei 
originare a strămoșilor veniţi, după toate aparențele, de undeva, 
din Atlantic. 


BLESTEMUL ZEILOR 


Creta: insulă veșnic scăldată de razele soarelui și stropii 
purtaţi de vânt dinspre talazurile Mediteranei. Un petec de 
pământ (250 km lungime și 50km lăţime maximă) la răscrucea 
drumurilor ce unesc Europa, Africa și Asia Mică. Un loc de 
întâlnire pentru navigatori și civilizații deopotrivă, zguduit 
adesea de catastrofe naturale ori de năvăliri străine, teatrul 
unor lupte crâncene, perpetuate de-a lungul istoriei, începând 
cu invazia aheenilor (secolul al XIV-lea î.e.n.). Și sfârșind cu cea 
nazistă (1941). 

Această insulă a fost leagănul uneia dintre cele mai 
fascinante civilizaţii mediteraneene antice. Dacă Egiptul a 
rămas inegalabil prin măreţia construcţiilor sale monumentale, 
iar Fenicia este considerată prima stăpână a mărilor și 
comerţului, Creta minoică poate fi numită, pe drept cuvânt, o 
lume a frumosului, a armoniei și a rafinamentului. Și toate 
acestea la un nivel uluitor, cu forme de tranziţie prea scurte și 
nesemnificative. Unii istorici încearcă să explice nașterea și 
rapida maturizare a civilizaţiei minoice tocmai prin situarea 
insulei într-o poziţie favorabilă pentru a primi influenţele tuturor 
marilor civilizaţii din jur, anterioare și contemporane: egipteană, 
sumeriană, feniciană. Alţii afirmă că aceste influenţe au deţinut 
doar un rol minor, iar cretanii le-au asimilat repede culturii pe 
care și-o  făuriseră singuri,  imprimându-i o uimitoare 
originalitate. Descoperirile arheologice demonstrează că, pe de- 
o parte, elementele preluate de la egipteni și din Asia Mică nu 
au avut decât un impact superficial, iar pe de alta, că spiritul și 
cultura cretană, deși de o incontestabilă originalitate, datorează 
multe unei alte civilizaţii, necunoscute încă, poate chiar cea 
atlanta. 

Muntoasă (cel mai înalt vârf din Munţii Ida atinge 2456m), și 
dispunând de puţine zone cu adevărat fertile, în nord, pe coaste 
și de-a lungul râurilor, insula beneficiază însă de o climă care 
permite cultivarea viței de vie, a măslinilor, a smochinilor și 
creșterea vitelor. În antichitate, munţii și pădurile ascundeau 
numeroase animale sălbatice (predominând cerbii și mistreţii), 
iar pescuitul a fost întotdeauna bogat, astfel că populaţia nu 
pare să fi cunoscut lipsurile. Existau în Creta zăcăminte de 
cupru, ba chiar aurifere; dar locuitorii se dovedeau nu numai 
buni agricultori sau meșteșugari, ci și excelenți navigatori și 


negustori, ceea ce explică situarea principalelor orașe pe 
coastă, Cnossos, Phaistos și Mallia fiind porturi celebre în lumea 
antică. 

Istoria civilizației minoice (a cărei descoperire i se datorează 
lui Sir Arthur Evans) este încă insuficient cunoscută, apariţia ei 
rămânând învăluită în mister, iar perioadele de bruscă înflorire 
fiind adesea întrerupte de cataclisme care distrugeau aproape 
complet societățile din momentele respective, fără a le 
împiedica refacerea ulterioară. lată o succintă prezentare a 
principalelor etape prin care a trecut civilizația autohtonă a 
Cretei antice: 

a) 4000-2800 î.e.n.: cele mai vechi urme de civilizaţie, o 
societate neolitică, înapoiată atât tehnic, cât și cultural (topoare 
de piatră, cuțite de obsidian, peșteri de locuit și peșteri-cimitir, 
etc.); 

b) 2800-2500 î.e.n.: apare metalurgia aramei (cauza 
presupusă - emigrarea unor populaţii din sud-vestul Europei). 
Centrele principale de prelucrare au fost descoperite în estul 
insulei, la Gurnia, Zakro și Vasiliki; 

c) 2500-2000 î.e.n.: cultura minoică timpurie - începe epoca 
bronzului și se consolidează structura societăţii sclavagiste. 
Vasele de piatră șlefuită și argilă, bijuteriile din aur, sigiliile, 
armele de bronz dovedesc o tehnologie superioară celei din 
Grecia continentală, din insulele Mării Egee sau din Asia Mică. 
Se folosește scrierea pictografică; 

d) 2000-1900 î.e.n.: perioada construcţiei simultane a marilor 
palate din Cnossos, Phaistos și Mallia, capitalele celor trei regate 
principale din insulă, apărute la începutul mileniului al Il-lea 
î.e.n; 

e) 1900-1700 î.e.n.: apogeul culturii minoice mijlocii - se 
generalizează metalurgia bronzului și roata olarului (apariţia 
ceramicii stil Camares), se cristalizează definitiv stratificarea 
socială în regatele de pe insulă. Palatele sunt împodobite luxos, 
flota cretană de război domină Mediterana orientală, iar cea 
comercială o concurează cu succes pe a fenicienilor, întreținând 
legături cu Egiptul, Fenicia, Grecia, Britania, Asia Mică, Africa de 
Nord. Abandonarea scrierii pictografice pentru scrierea liniară 
de tip A; 

f) 1700-1600 î.e.n.: o catastrofa (probabil de origine seismică) 
distruge flota, așezările, porturile și toate marile palate, lovind 


grav civilizaţia cretană prin anii 1700 î.e.n. Timp de o sută de 
ani, insula resimte din greu efectele crizei; 

g) 1600-1500 îe.n.: reîncepe perioada de înflorire și 
prosperitate. Marile palate sunt reconstruite, într-un stil 
arhitectural nou și prin metode foarte avansate pentru acea 
vreme, dar sunt distruse iarăși de o catastrofă naturală prin 
1500 î.e.n. De data aceasta însă, redresarea Cretei este mult 
mai rapidă;h) 1500-1400 î.e.n.: unificarea celor trei regate sub 
sceptrul dinastiei Minos din Cnossos. Apariția carului de luptă și 
a calului (aduse din Orientul Mijlociu), inventarea scutului în 
formă de opt și a sabiei lungi (rapieră). Reconstrucţia parţială a 
flotei, crearea unor splendide opere de artă - apogeul civilizaţiei 
minoice târzii și al metalurgiei bronzului în Creta. Așezări 
importante: Cnossos, Gurnia, Palaicastro. Colonii și contoare 
comerciale cretane pe toate coastele Mediteranei, ajungând 
până la țărmurile Atlanticului (Peninsula Iberică, Golful Biscaya), 
cele ale Mării Negre și chiar în Orientul Îndepărtat; 

i) 1400-1200 î.e.n.: invazia aheenilor, veniţi din Grecia 
continentală. Creta devine o parte a lumii miceniene, dar 
izbutește să-și păstreze autonomia politică și originalitatea 
culturii. Populaţia se elenizează doar superficial, palatul din 
Cnossos este jefuit și parțial distrus la început, se introduce 
scrierea liniară de tip B alături de cea de tip A. Invadatorii sunt 
însă uimiţi și impresionați de superioritatea culturii cretane, a 
tehnicii de construcţie a palatelor și a navelor, de prelucrare a 
metalelor și a ceramicii, de stilul operelor de artă, al 
îmbrăcăminţii, al ceremonialului de la curte etc. Ei adoptă 
majoritatea acestor noutăţi, sfârșind prin a fi asimilați, a se 
modela după obiceiurile celor cuceriţi, ba chiar a le răspândi pe 
continent. Creta nu este colonizată, urmele micenienilor fiind 
întâlnite mai ales la Cnossos, unde aveau o garnizoană 
puternică, portul și palatul fiind folosite de o dinastie venită de 
pe continent; 

j) 1200-1100 î.e.n.: dorienii (alungaţi de „triburile câmpurilor 
de urne“ din Peninsula Balcanică) pătrund în Grecia 
continentală, distrugând în parte civilizația miceniană, apoi 
ocupă întreaga Cretă. Noii invadatori aduc cu ei metalurgia 
fierului, dar și brutalitatea specifică marilor migratori: palatul din 
Cnossos (care cunoscuse o nouă epocă de înflorire sub aheenii 
„cretanizaţi”) este nimicit până la temelii, iar populaţia 


autohtonă decimată. Splendida civilizație minoică, lumea artei și 
a subtilităţii dispare definitiv din istorie, sucombând sub năvala 
hoardelor de jefuitori, mult mai înapoiaţi și mai insensibili decât 
aheenii sau oricare alt popor mediteranean. 

Sintetizând, s-ar putea spune că puţine civilizaţii cunoscute 
au avut parte de un destin atât de nemilos; iar cine cunoaște și 
înțelege esenţa societății minoice ar putea adăuga, atât de 
nedrept și de nemeritat... 

Creta, pământ cu o existenţă zbuciumată, a fost unul dintre 
locurile preferate de grecii antici pentru a-și plasa acţiunea 
legendelor cu zei, semizei și eroi. Fapt deloc surprinzător: 
civilizația minoică era atât de uimitoare pentru contemporani, 
încât considerau că singura explicaţie o constituia... ajutorul pe 
care zeii îl oferiseră dinastiei regelui Minos, rudă apropiată a lor! 
In rezumat, povestea acestei înrudiri s-ar fi desfășurat astfel: 

Preschimbându-se într-un taur uriaș, Zeus a răpit-o pe fiica 
regelui Feniciei, frumoasa Europa și a dus-o în Creta. Aici Europa 
a născut doi băieţi, Minos și Radamante, apoi, după ce a fost 
părăsită de stăpânul Olimpului (celebru pentru aventurile și 
necredinţa sa), s-a căsătorit cu Asterios, regele insulei. La 
moartea acestuia, cretanii l-au proclamat rege pe Minos, dar 
numai după ce tânărul și-a dovedit originea divină cerându-i 
unchiului său, Poseidon, zeul apelor, să-i trimită din adâncuri un 
taur alb, ca amintire a înfățișării luate odinioară de Zeus. 
Poseidon i-a împlinit ruga, poruncind însă ca taurul să-i fie jertfit 
tot lui, pentru a se reîntoarce în mare. Viclean și lacom, Minos a 
ascuns taurul, jertfind un animal oarecare, ceea ce l-a înfuriat 
cumplit pe unchiul său. Neputând să se răzbune fățiș pe fiul lui 
Zeus, Poseidon și-a plănuit cu grijă revanșa, lovind acolo unde 
nu se aștepta nimeni, cu cruzime, dar și 

(stadiu actual). 


cu o incontestabilă doză de umor. De vreme ce Minos ţinuse cu 
tot dinadinsul să aibă dovada înrudirii sale cu taurul divin, zeul 
mărilor s-a gândit să-i dea încă una, mai deosebită, despre care 
toată lumea să-și amintească în veci. Astfel încât, la nunta lui 
Minos cu Pasifae, una dintre fiicele Soarelui, Poseidon a vrăjit-o 
pe mireasă, făcând-o să se îndrăgostească și să se dea taurului 
alb, ascuns într-una din grădinile palatului din Cnossos. Curând, 
Pasifae a dat naștere unui monstru cu trup omenesc și cap de 
taur, care se hrănea numai cu carne de om. Pentru a scăpa de 
fiara ce înspăimânta întreg palatul, regele Cretei l-a chemat pe 
un faimos arhitect atenian, Dedal, cerându-i să construiască 
Labirintul, o pădure de ziduri și coloane înalte, fără acoperiș, 
unde și-a închis fiul, numit de toţi, Minotaur. Aici, monstrul 
primea un tain zilnic, compus la început din osândiţii la moarte 
și prinșii din războaie, mai apoi, când aceste două surse au 
secat, din tineri (băieţi și fete) trimiși ca tribut de diferite cetăți 
din Grecia continentală și insulară. Până la urmă însă, lumea a 
scăpat de coșmar mulţumită lui Teseu, fiul lui Poseidon și-al 
prințesei ateniene Etra. Tânărul erou, ajutat de Ariadna (fiica lui 
Minos) și Dedal, l-a răpus pe Minotaur și a reușit să iasă din 
Labirint, fugind apoi cu Ariadna. Mâniat, Minos i-a azvârlit pe 
Dedal și Icar, fiul acestuia, în Labirint. Atenienii și-au făurit aripi 
din pene lipite cu ceară și au pornit în zbor spre Grecia, dar Icar, 


ridicându-se prea mult în văzduh și-a atras pedeapsa lui Helios 
(Soarele), care l-a făcut să se prăbușească din înalturi. Între 
timp, taurul lui Poseidon, care se sălbăticise și pustia Creta, a 
fost prins de alt erou faimos, Heracles, fiul lui Zeus și-al reginei 
Alemena și dus în Argos (Grecia). 

Talentul de povestitori și fantezia inepuizabilă a vechilor greci 
sunt bine cunoscute. Dar constituiau toate aceste legende 
numai niște simboluri literare? Descoperirile arheologice din 
ultimele două secole tind să confirme ori să infirme unele 
elemente, deși nu întotdeauna cele previzibile. Spre exemplu, 
Creta nu putea pretinde în anii 1500 î.e.n., tribut de la Atena 
pentru simplul motiv că, la acea dată, statul atenian nici nu 
exista, el cristalizându-se prin anii 700 î.e.n. În schimb, 
Labirintul era într-adevăr o parte componentă a palatului de la 
Cnossos, dar având o cu totul altă întrebuințare decât cea pe 
care i-o atribuie legenda. In ceea ce privește zborul lui Dedal, el 
nu a fost desigur decât o fantezie, care dovedește însă cât de 
impresionați erau străinii de geniul tehnic al arhitecţilor și 
meșteșugarilor cretani. (Faptul că Dedal, Icar și Teseu sunt 
considerați atenieni, în tradiţii transmise de atenieni, nu 
înseamnă mare lucru...) 

Alte elemente îmbracă în metaforă realităţi confirmate istoric: 
aducerea primelor vite domestice din Asia Mică sau sudul 
Europei prin anii 2800 î.e.n.; puterea și prestigiul de care se 
bucura Creta în rândul micilor regate continentale sau insulare 
în anii 1800-1500 î.e.n., (este probabil că unele dintre ele 
solicitaseră protecţia flotei cretane și plăteau tribut); bogăţiile și 
autoritatea de necontestat ale regilor dinastiei Minos. 
Minotaurul nu este o simplă legendă. Încă din Paleolitic, picturile 
rupestre înfățișează oameni mascaţi în tauri și se știe că 
existau, atât în Europa și America de Nord, cât și în Africa, 
dansuri rituale legate de venirea primăverii, anotimpul trezirii 
naturii la viaţă și al fecundității. lubirea dintre fiica Soarelui și 
Taurul Mării era probabil un simbol de origine atlantă transmis 
prin intermediul egiptenilor (în Egiptul antic taurul a fost un 
animal sfânt, asociat de preferinţă lui Ra, zeul soarelui), dar 
cretanii au știut să-i dea o puternică nuanţă de originalitate, fapt 
normal, căci insula lor datora totul soarelui și mării. Numeroase 
vase pictate, fresce, bijuterii de aur, statuete și pocale din 
perioada 2500-1400 î.e.n., prezintă, aproape obsesiv, imaginea 


unui om cu cap de taur. Măști ceremoniale din bronz sau aur, în 
formă de cap de taur au fost găsite în câteva locuri (Cnossos, 
Phaistos, Haghia Triada, Mallia etc.). Cercetători prestigioși 
afirmă că în Creta minoică existau o serie de ceremonii legate 
de vechiul cult al soarelui, la care participau atât bărbaţi, cât și 
femei, purtând măști ce simbolizau soarele, marea, fertilitatea 
(elemente asociate într-un fel sau altul taurului, care nu era 
considerat însă o zeitate, ca în Egipt). Să nu uităm că în anii 
6000-2000 î.e.n., în Peninsula Iberică, în Sardinia și în sudul 
Franţei înflorea un straniu cult al „taurului ce dă viaţă”, în cadrul 
căruia, anual, fecioare alese anume erau silite să se 
împerecheze cu tauri sălbatici (aurochii sau Bos primigenius). 
Tradiția s-a continuat în Spania până la cucerirea romană, 
inspirând mai târziu câteva dintre cele mai crude spectacole 
organizate în Colosseum de Dioclețian și de Nero, care aveau o 
predilecție pentru legenda Europei - doar că transpunerea ei în 
viaţa reală, prin asmuţirea unui auroch în călduri asupra unei 
femei avea întotdeauna ca urmare sfâșierea pântecului 
nefericitei de către animalul înnebunit de excitare și de urletele 
din tribune. 

Cnossos: „Cap de auroch“ — rhyton (clorită). 


Dar ce se ascundea în spatele vălului mitologic, care era 


adevărata viaţă a societăţii minoice și de ce realizările acestei 
civilizaţii uimesc și astăzi, așa cum i-au impresionat pe grecii de 
acum patru milenii? 


Din punct de vedere antropologic, oamenii Cretei minoice 
aparţineau unui grup deosebit de cele din Grecia continentală 
ori insulară, Egipt și Orientul Mijlociu, constituind o populaţie 
foarte interesantă, redusă numeric, dar care s-a păstrat până în 
ziua de astăzi în Creta. Caracteristicile sale în antichitate erau: 
statura puţin mai înaltă decât a egiptenilor (însă arareori 
depășind 1,65 m), trupurile și membrele zvelte, trăsăturile de o 
fineţe uimitoare. Iniţial se crezuse că reprezentările de pe vase 
sau bijuterii, statuile și picturile minoice idealizează această 
frumuseţe (și, într-adevăr, există o exagerare, talia extrem de 
subţire a femeilor și bărbaţilor, dar ea se datorează unui canon 
estetic al epocii). Datele obținute în urma studiilor efectuate pe 
schelete descoperite în mormintele antice și informaţiile 
furnizate de cercetări comparative între actuala populaţie a 
Cretei și cea din Grecia continentală confirmă însă întru totul 
imaginea generală ce rezultă din arta minoică. Fizionomia tipică 
și astăzi cretanilor (chipul oval, alungit, bărbia retrasă, fruntea 
înaltă și înclinată, nasul drept, mai curând etrusc decât grec, 
ochii mari, denotând vivacitate și o inteligenţă deasupra mediei) 
se completează fericit cu o carnaţie în mod normal albă, dar 
adesea puternic bronzată, contrastând cu părul bogat și negru 
(purtat în epoca minoică în bucle tăiate scurt și inelate pe 
frunte, lăsate în șuvițe foarte lungi la spate, atât la bărbaţi, cât 
și la femei). De altfel, artiștii cretani aveau un deosebit de 
pătrunzător spirit de observaţie și izbuteau să fixeze cu 
exactitate caracteristicile fiziologice ale unui anumit tip rasial. 
Mărturie stau portretele propriei populaţii, cât și cele de greci 
continentali, negri, fenicieni sau egipteni descoperite la 
Cnossos. 

Bărbaţii nu erau foarte puternici, compensând forţa fizică 
printr-o agilitate remarcabilă, demonstrată atât de atitudinile în 
care sunt redaţi grafic, cât și de conformaţia membrelor și 
trunchiului, modul de luptă și tipul armelor adoptate. Femeile 
erau frumoase și delicate, după cum arată multe statuete și 
fresce descoperite la Mallia, Haghia Triada și, mai ales, la 
Cnossos (cum ar fi, de exemplu, un portret denumit „Micuța 
pariziană”, care, în pofida unor stângăcii, rămâne, în esenţă, 
definitoriu pentru cretanele din antichitate și, într-o mare 
măsură, chiar pentru cele de astăzi). Despre prototipul femeii 
din epoca minoică, profesorul german Friedrich Matz, un erudit 


cercetător al civilizaţiilor arhaice grecești scria, în volumul său 
Kreta, Mykene, Troja (Creta, Micene, Troia): „Ochii mari, 
întunecaţi, te privesc cu naturaleţe, inteligenţă și parcă o ironică 
mirare, de sub sprâncenele desenate cu finețe. Buze mici, viu 
colorate, nas îndrăzneţ, ușor ridicat și o bărbie delicată 
alcătuiesc împreună un profil deschis. Gâtul, lung și zvelt, 
poartă capul cu o siguranţă de sine și o graţie desăvârșită (...) 
Feminitatea extraordinară a acestor făpturi este subliniată de 
felul de a se așeza (foarte des cu picioarele îndoite sub corp), 
înclinarea bustului și a gâtului la ceremonii, la dans ori în timpul 
unei conversații, gesturile braţelor, mișcările degetelor, lungi și 
mlădioase. Există o lume întreagă de asemenea făpturi pline de 
temperament, vioaie, vesele, îndrăzneţe, care evoluează liber și 
natural, chiar în cadrul celui mai strict ceremonial de la curte. 
Pentru prima dată, eternul feminin este exprimat în toată 
frumuseţea lui, într-o manieră aproape occidentală”. 

Un asemenea tip uman, zvelt, fin, specific (deși unele 
trăsături ale sale se întâlnesc și la alte popoare mediteraneene), 
pare curios dacă este comparat cu imaginea general admisă 
despre omul neolitic și chiar cel antic. Or, reprezentările grafice 
din orice perioadă a civilizaţiei minoice (chiar cea anterioară 
primelor palate) redau același gen de personaje și fizionomii, 
îndreptăţind opinia profesorului Matz: „Tipul acestei rase de 
oameni nu este produsul unei epoci tardive, suprarafinate (și cu 
atât mai puţin decadente - n.a.) (...) El a apărut în Creta, 
probabil, încă înainte de cultura minoică timpurie”. Locul de 
unde a venit populaţia respectivă (care a adus cu ea și 
obișnuinţa folosirii metalelor neferoase) rămâne însă incert. 
Caracteristicile antropologice elimină Africa, Asia și Grecia 
continentală, iar printre popoarele din Orientul Mijlociu nu se 
numărau prea multe de navigatori în mileniul al Ill-lea î.e.n. 
Oricum, argumente de ordin istoric și cultural, la care se adaugă 
diferenţele majore privind concepţiile despre om, Univers, viaţă, 
societate și religie ale cretanilor, exclud Orientul Mijlociu, 
rămânând posibilitatea emigrării unei populaţii necunoscute din 
sud-vestul Europei, care a căpătat, sub influenţa mediului și a 
modului de viaţă, caractere fiziologice mediteraneene. Date 
strânse în ultimele două decenii argumentează ipoteza că 
populaţia venită din Creta prin anii 2 800 î.e.n., era un grup 
restrâns, care lăsase totuși urme în Peninsula Iberică și Franţa, 


în Sardinia și Malta. Tipul rasial, cunoștințele tehnice, arta și 
civilizaţia acestor oameni sugerează o societate avansată, poate 
chiar urmașii coloniilor și contoarelor atlante. 

Originalitatea Cretei minoice, atât de deosebită faţă de vecinii 
săi, se manifestă în toate aspectele și elementele care definesc 
o civilizaţie, de la cele mai mărunte, ca veșmintele și podoabele, 
până la artă (ceramică, pictură, sculptură), mod de viaţă, 
organizare socială, ceremonial de curte și religios, tehnica de 
construire a clădirilor și corăbiilor, arme și concepţia de 
întrebuințare a lor etc. 

Veșmintele purtate de bărbaţi erau simple și funcţionale: 
cizme înalte, din piele, și un fel de fustă scurtă care, în perioada 
ultimului regat minoic, se prezenta în două variante, cea de 
ceremonie (având partea din față mai lungă și împodobită cu 
broderii bogate) și cea de zi cu zi (căpătând forma unui short). 
Acest veșmânt, în general triunghiular, era susţinut printr-un 
cordon de piele cu ornamente metalice sau chiar făcut în 
întregime din metal preţios, din șiraguri de perle ori mărgele de 
sticlă. La ceremonii, membrii de sex masculin ai familiei regale 
și o parte dintre nobili purtau un fel de capișoane somptuoase, 
adesea în formă de coroană, brodate și împodobite cu perle, 
pene de păun, crini etc. Se pare că, aidoma egiptenilor, bărbaţii 
nu aveau în nici o perioadă a anului veșminte care să le acopere 
bustul. La război însă, purtau platoșe constând din pieptare fără 
mâneci, făcute din piele sau din mai multe straturi de pânză 
groasă și placate cu bronz, iar începând de prin anii 1600 î.e.n., 
pieptare din zale (tip solzi sau inele). Tot pentru luptă, niciodată 
la vânătoare sau la ceremonii se foloseau coifuri, întâi simple 
capișoane de piele garnisite cu colţi de mistreţ și ornate cu o 
coamă de cal, mai apoi, după 1500 î.e.n., adevărate căști de 
bronz sau aramă, protejând capul, ceafa și obrajii și având în 
vârf o măciulie în care se introducea un panaș dintr-o coadă de 
cal. Acest tip de coif, unul dintre primele apărute în istoria 
europeană a fost preluat de micenieni și a devenit celebru în 
urma răspândirii operei lui Homer, fiind folosit de greci și 
macedoneni până la începutul erei noastre. 

Veșmintele femeilor erau incomparabil mai variate, mai 
bogate și neașteptat de elegante, rămânând printre cele mai 
rafinate din întreaga antichitate. Cretanele aveau un anumit 
veșmânt pentru fiecare gen de activitate ori situaţie care se 


putea ivi. Pentru lucru, exerciţii acrobatice sau jocuri foloseau 
doar o fustă scurtă, un șorţ sau un cache-sex și o bandă de 
pânză pe frunte. Pentru vânătoare și unele dansuri de primăvară 
îmbrăcau rochii de pânză subţire, scurte, drepte (având mâneci 
scurte și o bandă lată, de culoare închisă, cusută la umeri, 
mâneci și tiv). Costumul de curte al prinţeselor, doamnelor 
nobile și preoteselor era în schimb de o bogăţie și o 
complexitate uimitoare. Se compunea de obicei dintr-o fustă 
lungă până la pământ, în formă de clopot, de care se prindeau 
uneori 4-6 rânduri de volane, un șorţ brodat și garnisit cu perle 
sau mărgele ori o eșarfa petrecută peste șolduri, o bluză-corsaj 
cu mâneci scurte, decupată în față pentru a lăsa sânii complet 
descoperiți (modă de origine atlantă, ulterior egipteană) și niște 
„pălării” conice ori semisferice (adesea ornate cu statuete de 
păsări ori de alte fiinţe, făcute din plăci subţiri de bronz sau de 
aur). Talia era strânsă cu panglici sau cordoane cu franjuri la 
capete, corsajul avea pe umeri un fel de galoane de aur sau 
perle și era deosebit de frumos brodat și împodobit. (Sandale nu 
se purtau decât la vânătoare și jocuri, rar la dans, niciodată la 
curte sau la ceremonii). Costume de curte atât de bogate și 
complicate n-au apărut până în Franţa lui Ludovic al XIV-lea și 
diferă total de orice veșminte de ceremonie existente în 
antichitate la popoarele mediteraneene. 

Podoabele jucau un rol deosebit de important în viaţa 
cretanilor. De la rege până la cel mai umil, indiferent de vârstă 
și sex, toți aveau podoabe, fie că erau făcute din aur, fie că 
rămâneau simple colane de crini - florile preferate în societatea 
minoică. Bărbaţii purtau (la ceremonii, la curte, la sărbători, 
uneori chiar și la activităţile zilnice) colane de flori, coliere din 
aur sau bronz, brățări la încheieturi, braţe și glezne. Ofițerii 
aveau numeroase insigne de aur pe pieptare (indicând probabil 
rangul militar și unitatea din care făceau parte), iar nobilii se 
întreceau în a folosi inele-sigiliu cât mai somptuoase, făcute din 
aur, dar mai ales tăiate dintr-o mare piatră semipreţioasă. 
Bijuteriile femeilor erau splendide: coliere, brățări, lănţișoare 
pentru prins părul, din aur, perle sau mărgele, diademe, inele și, 
mai ales, pandantive în formă de lei, capete de tauri, octopode, 
albine, rozete, crini etc. Dansatoarele, preotesele, soțiile și 
fiicele de nobili, femeile libere, chiar și sclavele aveau, fără 
excepţie, astfel de podoabe, mai bogate sau mai simple, dar 


nelipsite, după cum confirmă atât descoperirile din morminte, 
cât și frescele ori statuetele din toate perioadele minoice. 

Intr-o asemenea civilizaţie, plină de curiozitate, fantezie, 
îndrăzneală creatoare și spirit inventiv este normal ca 
meșteșugurile și mai ales arta să fi căpătat o dezvoltare 
deosebită. 

Ceramica lucrată în Creta, în special cea în stil Camares 
(numită astfel după peștera unde au fost descoperite primele 
vase de acest gen), este una dintre cele mai frumoase din zona 
mediteraneană, fiind depășită doar de cea egipteană și, mai 
târziu, de cea miceniană. Vasele sunt decorate cu motive 
geometrice, florale și animaliere, în general de culoare roșie, 
galbenă sau albă (în vreme ce fondul este negru). Un exemplu 
celebru rămâne „vasul cu 


Cnossos - „Fresca delfinilor“ (stadiu actual) 


caracatiţă” de la Gurnia (secolul al XVI-lea î.e.n.), una din 
capodoperele artei ceramice din toate timpurile, ce poate 
rivaliza chiar și cu porţelanurile pictate chinezești. 

Pictura, atât cea murală, cât și cea de pe vase, este 
superioară artistic manierei contemporane egiptene sau celei 
din Orientul Mijlociu și cu atât mai mult celei din Grecia 
continentală (inclusiv cea ulterioară, din Micene), fiind egalată 
doar de unele fresce din Tirint (Argolida), realizate în secolul al 


XIll-lea î.e.n. În perioada timpurie se folosea, pentru 
reprezentările umane, o convenţie împrumutată de la egipteni: 
pielea bărbaţilor era colorată în roșu sau brun, a femeilor în alb. 
In anii 1800 î.e.n. Insă, arta minoică se eliberează de această 
constrângere, personajele fiind pictate ca în realitate. Figurile 
sunt redate numai în profil, cu ochiul privit din față (stilul 
egiptean), dar trupurile au o mobilitate și o naturaleţe care nu 
poate fi găsită în frescele Egiptului faraonic. In plus, supleţea 
stilului, predilecţia pentru linii sinuoase, curbe ori spirale și 
faptul că personajele sunt surprinse aproape întotdeauna în 
mișcare, dă picturii cretane o notă de prospeţime care va fi 
întâlnită abia în „secolul de aur al lui Pericle”, apogeul perioadei 
clasice grecești (secolul al V-lea î.e.n.). Pictura epocii minoice 
introduce peisajul marin (dovadă a dragostei cretanilor față de 
mare), precum și reprezentarea foarte exactă a oamenilor și 
animalelor, chiar atunci când acestea sunt fantastice (cum ar fi 
cazul leului cu cap de păun din palatul de la Cnossos). 
Personajele frescelor? O lume impresionantă prin diversitatea ei: 
războinici, vânători, dansatoare, acrobaţi, regi, prinți, curteni, 
preotese, evoluând printre lei, cai, tauri, delfini, caracatiţe, 
fluturi, albine și pești viu colorați. O lume a frumosului, a 
delicateţei („Prinţul cu coroană de pene”, „Delfinii”, „Maimuţa 
care culege șofran“ și „Maimuţa albastră” de la Cnossos, 
„Fresca Maimuţelor” și „Fresca Antilopelor”, descoperite într-o 
casă din colonia minoică de pe Insula Thera, „Pisica pândind 
fazanul” și „Fata care culege flori” de la Haghia Triada etc.). Un 
univers care pare să fi gravitat în jurul a două elemente simbol: 
femeia și floarea. 

Sculptura, la început din piatră și lemn, trece, după anul 2000 
î.e.n., într-un stadiu nou, o dată cu folosirea faianţei (probabil 
preluată de la egipteni) și, mai ales, cu inventarea stucului 
(descoperire, se pare, autohtonă). Această pastă făcută din 
gips, var și pulbere de marmură este moale la origine și poate fi 
modelată în orice formă pentru ca apoi, în contact cu aerul 
uscat al insulei, să devină extrem de dură, deși casabilă. 
Cretanii foloseau stucul pentru a realiza basoreliefuri în vederea 
placării pereţilor, ornamente pentru tavane și frontoane, 
decoraţii exterioare pentru sarcofage și mobilă etc. Începând din 
mileniul al Il-lea î.e.n., statuetele, obiectele casnice, vasele 
(inclusiv cele mari, pentru păstrarea proviziilor) erau făcute din 


stuc, ceramică ori faianţă, mai rar din piatră, bronz sau aur. 
Mobila, din piatră sau lemn, cu încrustaţii de aur și argint, era 
masivă dar funcţională (laviţe-pat, jilțuri, dulapuri, cufere etc.). 
Existau și o serie de obiecte, cum ar fi pocalele sau vasele de 
ceremonie, realizate numai din aur, argint aurit sau bronz, după 
cum pentru altele nu se foloseau decât piatra, stucul, steatita 
sau ceramica, motivele acestei alegeri nefiind legate strict de 


Preoteasă reprezentind-o pe „zeiţa minoră cu șerpi“ (faianţă) 


destinaţia obiectului, ci de niște considerente rămase 
necunoscute. Dacă statuetele de bronz minoice sunt mai 
stângace, în schimb cele de faianţă (spre exemplu celebrele 
„preotese cu șerpi“ de la Cnossos) nu au egal în arta europeană 
contemporană lor, rivalizând cu cele egiptene și din Orientul 
Mijlociu. 

Arhitectura minoică, fără a atinge monumentalitatea celei din 
țara faraonilor ori pe a celor de la Tiahuanaco și Sacsayhuaman, 
era impresionantă și deţinea secrete care nu pot fi descifrate în 
întregime nici astăzi. Orașele, palatele, vilele nobilimii, turnurile 
care străjuiau din loc în loc coasta, clădirile consacrate 
ceremoniilor, marile depozite de mărfuri și alimente, 
rezervoarele de apă, mormintele boltite, sarcofagele poartă 
amprenta unei civilizații înaintate, egală Egiptului și 
Summerului. Există trei stiluri diferite în arhitectura cretană, 
identificate după cele trei perioade de construcție a palatelor: 
secolele al XIX-lea, al XVI-lea și al XV-lea î.e.n. Toate au însă în 
comun câteva elemente: a) lipsa voită de omogenitate și 
simetrie a ansamblului, având ca rezultat sporirea pitorescului; 
b) plasarea clădirilor sau așezărilor în așa fel încât să 
beneficieze, pe cât posibil, de o apărare naturală (munţi, râpe 
etc.); c) încercarea de a le face cât mai rezistente la cutremure 
prin folosirea unor grinzi, stâlpi și coloane din lemn tare, 
alegerea unui teren dur ca fundaţie sau construirea unei fundații 
de piatră; d) facilităţi deosebit de utile și funcţionale, denotând 
un concept 

Planul palatului de la Cnossos (după Evans). 


urbanistic modern; e) arta amenajărilor interioare, care atinge 
un rafinament ce egalează, ba chiar depășește realizările 
similare egiptene. 

Zidurile exterioare ale oraşelor atingeau grosimea de 2 m, 
fiind ridicate din blocuri mari de piatră. Ca şi cele egiptene, 
sumeriene ori feniciene, nu erau încununate cu metereze și 
dispuneau de foarte puţine deschizături. Străzile erau, se pare, 
pavate, iar în ultima perioadă de înflorire minoică, portul 
Cnossos (situat la 3-4 km de palat) dispunea de docuri și cheiuri 
din piatră în locul celor anterioare, din lemn. 

Palatele din Mallia, Haghia-Triada, Phaistos și, mai ales, 
Cnossos, dau însă adevărata măsură și esenţă a arhitecturii 
cretane. Zidurile exterioare erau construite din blocuri cubice, 
dintr-o piatră asemănătoare albastrului și așezate pe o fundaţie 
din dale de calcar. Ferestrele și ușile erau făcute din lemn (ca și 
o parte din grinzile și coloanele de susținere), placat cu aramă 
sau bronz. Ceea ce se remarcă în primul rând este lipsa de 


simetrie, de ordine dinainte plănuită. După cum scria Robert L. 
Scranton în lucrarea Aesthetic Aspects of Ancient Art (Aspecte 
estetice ale artei străvechi): „Palatul minoic lasă impresia unei 
structuri vegetale, asemănătoare cu un copac, unităţile sale 
componente fiind un fel de celule, decurgând una din alta, 
amestecându-se între ele (...). Un astfel de principiu arhitectural 
se opune organizării monoidale egiptene și orientale, unde 
întregul edificiu este conceput ca un ansamblu bine delimitat, 
subîmpărțit secundar”. Acest stil se reflectă în toată arta 
cretană, de la realizarea coloanelor ca pe un tot (neseparându- 
le clar de capitel și lipsindu-le de bază) și a vaselor de ceramică 
fără elemente distinct marcate (picior, pântec, umăr, gât, buză), 
până la pictură și sculptură, care dau mai curând senzaţia de 
fluid, decât de compoziţie ordonată în părţi individualizate, 
legate de un element central. Or, refuzul unui canon strict, 
respingerea ideii de limitare a fanteziei, improvizaţiei și libertăţii 
de creaţie sunt caracteristici definitorii pentru arta și gândirea 
cretană, ca și faptul că, pentru întâia oară în Europa antică, se 
manifestă un spirit total opus gândirii orientale, alegând omul ca 
factor de maximă importanță în universul înconjurător. 
Civilizaţiile contemporane cretanilor, atât cele din Orientul 
Mijlociu, cât și cele din Orientul Indepărtat, 

Cnossos — latura sudică a curții interioare și scara de acces spre capelă 
(după Evans). 


considerau [lumea supusă unei ordini  supratemporale, 
omniprezente, faţă de care omul nu constituia decât o entitate 
infimă, lipsită de importanţă. Adoptând pentru prima oară 
modul de gândire opus, antropocentrist, ce avea să ducă la 
înflorirea civilizației elenistice și, mai târziu, la deosebirile 
majore dintre cultura occidentală și cea orientală, cretanii 
vădeau un germene de materialism de factură raţionalistă și 
umanistă absolut neobișnuit pentru acea epocă. De remarcat 
că, în vreme ce marile religii monoteiste (creștină, islamică, 
mozaică) au ca punct de pornire Orientul Mijlociu, Europa a 
păstrat, nu doar în antichitatea greco-latină, în Renaștere și în 
epoca modernă, ci chiar în cele mai negre secole din istoria ei 
(V-XIV e.n.), o nestinsă flacără a raţiunii, opusă fanatismului și 
supunerii oarbe, tipic orientale, strecurate insidios în Imperiul 
Roman, odată cu apariţia creștinismului. 

Revenind la palatele și clădirile minoice se poate observa ușor 
că, după cum afirma Fr. Matz: „le lipsesc fermitatea, sobrietatea 
și monumentalitatea, ancorate în timp și în perenitate, proprii 
construcţiilor egiptene și celor din vechiul Orient, după cum le 
lipsește caracterul analitic și funcţional al arhitecturii grecești. 
Asocierea forţei și a mișcării cu iraţionalul amănuntelor 
componente, conferă ansamblului vraja unei lumi de vis sau de 
basm și permite intuirea în spatele său a prezenţei unor oameni 
cu un spirit remarcabil. Dar spiritul lor nu are nimic comun cu 
structura raţionalistă preluată de noi de la greci, după cum nu 
găsește puncte comune nici cu universul mitic al Orientului și 
Egiptului, de care este mai depărtat chiar decât de spiritul 
grec”. 

Sunt uimitoare nevoia aproape obsesivă de lumină, de 
deschidere spre exterior a cretanilor, evidenta lor claustrofobie. 
Ferestrele, terasele, logiile, balcoanele de tot felul, scările 
exterioare și interioare, flancate de coloane erau în număr mai 
mare decât la orice altă civilizație antică, după cum confortul și 
calitatea amenajărilor interioare nu aveau să mai fie întâlnite în 
Europa până în perioada de glorie a Imperiului Roman. Astfel, 
palatele erau canalizate, beneficiind de rezervoare și castele de 
apă, ţevi de ceramică ducând apa proaspătă spre încăperi și, 
respectiv, conducte pentru evacuarea apei reziduale sau a 
rămășițelor menajere. La Cnossos a fost descoperit primul closet 


cu apă și scaun cu capac din istoria cunoscută a omenirii 
(ulterior au fost găsite altele, la Mallia și Haghia-Triada). Toate 
băile, bucătăriile, closetele etc. Dispuneau de conducte-tip 
(78cm lungime și 38cm lăţime) zidite, prevăzute din loc în 


loc cu vane de control și întreţinere și ducând spre puțuri 
adânci, săpate în temelia clădirii. La acestea se adaugă 
sistemul de conducte care permiteau evacuarea și captarea 
apei de ploaie strânsă pe acoperișurile plate și stocarea ei în 

rezervoarele de la subsol. Pe drept cuvânt, Sir Arthur Evans 
afirma că nici în Anglia începutului de secol XX nu existau 
instalaţii sanitare mai complete și mai funcţionale decât cele 
minoice. 

Sistemele de încălzire cretane nu au putut fi egalate în 
eficienţă nici astăzi, acele canale în grilă, săpate în dalele de 
piatră ale podelei (ce aduceau aer cald de la o „centrală 
termică“ din subsol și îl difuzau egal în întreaga încăpere) 
rămânând fără rival. Mari încăperi sau gropi zidite erau 
destinate exclusiv vaselor înalte și pântecoase, pline cu 
alimente; palatele aveau grajduri (cu despărţituri speciale 
pentru carele de luptă și pentru depozitarea nutreţului), 
numeroase săli de baie cu bazine de marmură sau căzi de 
teracotă, subterane secrete pentru ascunderea tezaurelor, 
ţinerea unor ceremonii mai deosebite, refugiu sau evacuare în 
caz de asediu. (Aceste tuneluri întortocheate, întrerupte de 
ziduri sau gropi-capcană și susținute de coloane au dat naștere, 
probabil, legendei Labirintului). Pe coridoare existau dulapuri cu 
pereţii de piatră, bănci de marmură sau de lemn scump etc. In 
ziduri, podele și tavane erau practicate despărţituri subtil 
mascate şi niște „conducte ascunse”, care permiteau 
proprietarului clădirii să asculte și să observe tot ce se petrecea 
în fiecare încăpere. Un fel de variantă antică la sistemele de 
supraveghere  audio-vizuală moderne și încă una foarte 
eficientă, de vreme ce specialiștii au constatat că acele tuburi 
acustice de ceramică și canalele săpate în piatră aveau niște 
proprietăţi remarcabile, putând conduce sunetul la zeci, chiar la 
sute de metri fără a-l distorsiona ori a-i slăbi intensitatea. 

Ceea ce este remarcabil, majoritatea acestor instalaţii și 
amenajări erau prezente în Atlantida, după descrierea lui Platon 
(și parţial, la Tiahuanaco și Machu-Picchu): piscine, băi, instalaţii 
de încălzire a apei, sere, terarii, grădini zoologice, apeducte, 
rezervoare orășenești de apă, conducte și canale de evacuare a 
apei reziduale și gunoaielor menajere, toalete, grajduri cu 
bazine în care animalele erau spălate zilnic, ţevi și conducte de 
piatră cu dimensiuni standard etc. 

Sălile de primire din palatele cretane, mari, spaţioase și, 
desigur, încăperile familiei regale și ale curtenilor erau de o 
bogăţie uimitoare. Partea inferioară a pereţilor era acoperită cu 
plăci de piatră sau de marmură, încrustate cu aur și argint 


(ornamentele erau mai întâi săpate, în șanțuri se turna metalul 
preţios, apoi suprafața dalei se șlefuia până începea să 
lucească). Partea superioară a zidurilor (uneori și tavanele) era 
fie placată cu panouri de lemn scump, adus din Africa, Europa și 
Asia (abanos, chiparos, cedru), și ele încrustate cu aur, argint 
sau perle, fie acoperită cu ţesături 

brodate, fie pictată cu peisaje, fiinţe reale sau legendare, 
scene din viața Cretei ori alegorii (începând cu secolul al XVI-lea 
î.e.n., se introduc și basoreliefurile din stuc pictat). Podelele 
erau făcute din dale de piatră divers colorate, aranjate de obicei 
în motive geometrice și șlefuite cu migală, până ce căpătau 
aspectul unor uriașe suprafeţe de gheaţă multicoloră. 

Trebuie subliniat faptul că luxul și eficienţa locuinţelor și 
palatelor din Cnossos nu se întâlnesc la nici o altă civilizație 
contemporană sau anterioară cunoscută, cu excepţia celei de la 
Tiahuanaco și a descrierilor făcute de Platon în privinţa palatelor 
și cetăților atlante. 

Stilul de luptă terestru și naval și, în consecință, armele 


minoice prezintă și ele particularităţi interesante, reflectând 
întru totul concepţiile și modul de viaţă al vechilor cretani. 

După cum menţiona R. W. Hutchinson în volumul Prehistoric 
Crete (Creta preistorică), oamenii civilizaţiei minoice au fost 
primii mari constructori de nave din istoria Mediteranei (și 
poate, alături de chinezi, a lumii antice cunoscute). Vasele 
cretane, ale căror forme erau neașteptat de funcţionale, au 
influenţat toate civilizațiile cu ieșire la mare din zonă, 
contemporane și ulterioare: egipteană, feniciană, greacă, 
romană etc. Silueta zveltă, lungă și îngustă, osatura rigidă, 
rezistentă, chila și etrava plate, etamboul bine conturat, 
formând suportul pentru cârma cu pană (element uimitor, 
pentru că absolut toate navele mediteraneene antice, inclusiv 
cele de la începutul erei noastre, aveau rame-cârmă, mult mai 
nesigure, mai dificil de manevrat și mai ineficiente), cele două 
catarge cu câte o velă, mare și puntea superioară, sprijinită pe 
stâlpi, rămân caracteristicile navelor cretane de război. 
Lungimea lor ajungea probabil până la 30m, erau propulsate în 
principal prin vele și doar secundar prin 10-20 perechi de rame 
așezate pe câte un rând la babord și, respectiv, la tribord și nu 
aveau pintenul de la provă, invenţie feniciană sau asiriană, 
generalizată mai târziu la toate navele de luptă din Mediterana. 
Modelul de teracotă al unui asemenea vas a fost găsit în Grecia 
insulară, la Phylakopi și explică supremaţia cretană în zonă până 
în secolul al XV-lea î.e.n., când o catastrofă seismică, asociată 
probabil cu valuri de tip tsunami a distrus nu numai palatele și 
așezările de pe insulă, dar și flota de război, lăsând comerţul 
Mediteranei în mâinile fenicienilor, în timp ce Creta însăși cădea 
pradă lăcomiei aheenilor și, mai târziu, a dorienilor. 

Faptul că navele de luptă cretane erau acoperite pe toată 
lungimea, aveau cârme cu pană și câte două catarge ridică niște 
probleme speciale: nici o altă civilizație maritimă europeană, 
contemporană sau anterioară (și pentru 25 de secole nici 
ulterioară) nu a folosit asemenea elemente de tehnică navală. 
Cârma cu pană a apărut la joncile maritime chineze prin mileniul 
al II-lea î.e.n., și la viracochas (navigatorii Pacificului) mult mai 
înainte, dar aceasta nu explică prezenţa ei la navele minoice. 
Este posibil să fi fost transmisă cretanilor de urmașii ultimilor 
atlanţi - să nu uităm că navele de luptă atlante aveau 50-60m 
lungime, 200 de marinari și 100 de războinici la bord și se 


bazau, pentru propulsie, mai mult pe velatura arborată pe 2-3 
catarge. In orice caz, folosirea ei, ca și a pânzelor pe două 
catarge simultan implică o serie de cunoștințe marinărești și o 
obișnuință pe care popoarele mediteraneene n-o aveau: navele 
egiptene, grecești, feniciene, cartagineze și romane au păstrat 
catargul unic și ramele-cârmă, perpetuându-le până în secolul al 
X-lea e.n., la bizantini și vikingi. Cârma cu pană a rămas un 
secret minoic, ca și modul de luptă naval al cretanilor, care nu 
favorizau conceptul lovirii vrăjmașului la distanţă (nu existau 
catapulte și baliste, iar arcurile serveau numai la vânătoare, nu 
și la război) și, din moment ce nu dispuneau de pinten, 
practicau probabil procedeul abordajului. În mod paradoxal, ei 
își anulau astfel avantajul vitezei și manevrabilităţii superioare 
oricăror nave contemporane (datorat sistemului de cârmire și 
celor două catarge) și veneau în contact direct cu echipaje 
dispunând de o forţă fizică superioară. Explicaţia poate fi faptul 
că, pe de o parte, vasele cretane le imitau pe cele ale unei alte 
civilizaţii, mai avansate, fără să fi preluat toate secretele 
acesteia și, pe de alta, că războinicii minoici aveau o încredere 
oarbă în platoșele, armele, agilitatea și măiestria lor în luptă, ce 
surclasau incontestabil realizările oricăror alte populații 
mediteraneene. La aceasta se adaugă superioritatea numerică a 
echipajelor cretane faţă de oricare altele (din moment ce navele 
lor erau mai mari decât ale egiptenilor, fenicienilor și grecilor) și 
a însăși flotei minoice, care într-o perioadă a avut probabil mai 
multe vase decât egiptenii, fenicienii și grecii continentali la un 
loc. 

Fapt curios, navele de comerț cretane nu semănau cu cele de 
război. După cum se constată din reprezentările grafice 
(ceramică, picturi murale), ele erau rotunde, greoaie (concepute 
să transporte cât mai multă încărcătură în detrimentul vitezei și 
al supleţei de manevră), dispuneau de un singur catarg și una 
sau două rame-cârmă cu pala ascuţită, ceea ce întărește 
ipoteza că vasele de război nu erau o invenţie autohtonă. 
Raportul dintre lungime și lățime era de 3:1 (la navele de luptă 
8:1), exista o punte-acoperiș a calei, probabil completă, iar 
numărul de vâsle era redus, propulsia fiind asigurată mai ales 
de vela dreptunghiulară sau pătrată. Acest tip de navă a fost 
preluat și perfecţionat de fenicieni și, ulterior, de romani, 
rămânând principalul vas comercial al antichităţii, deși nesigur 


în navigaţie și foarte lent. 

În orice caz, se știe cu certitudine că, timp de câteva secole, 
flota cretană a dominat Mediterana, urme de colonii și contoare 
comerciale minoice fiind descoperite pe țărmurile Asiei Mici, ale 
Africii de Nord, ale Mării Negre, în Peninsula Iberică și cea 
Italică, în Cipru, Sicilia, sudul Franţei, ba chiar, după cum arată 
unele descoperiri recente, în Asia și America de Nord. 

În ceea ce privește armamentul terestru, civilizaţia minoică 
este plină de contradicții și surprize. Dacă între anii 2500 și 
2000 î.e.n., cretanii se preocupau prea puţin de arme, pacea 
domnind pe întreaga insulă, iar lăncile, cuţitele de bronz și 
arcurile fiind folosite doar la vânătoare, începând cu prima 
epocă a palatelor situaţia s-a schimbat radical. 

O dată cu înflorirea bruscă a civilizației minoice, îmbogățirea 
insularilor de pe urma comerţului, transformarea porturilor 
cretane în centre comerciale ale lumii mediteraneene și 
construirea fastuoaselor edificii, alte popoare au început să 
arunce priviri lacome asupra acestei mici ţări, aparent lipsită de 
apărare. In plus, contoarele și coloniile trebuiau protejate și asta 
n-o puteau face decât războinici bine înarmaţi. Dacă principalul 
scut al Cretei l-a constituit flota de război, armele individuale 
aveau un rol important în price bătălie, fie ea pe uscat ori pe 
mare. 

Tactica terestră a războinicilor minoici lăsa mult de dorit. Nu 
cunoșteau cavaleria, iar carele de luptă (aduse din Orientul 
Mijlociu, ca și caii) apărute la începutul secolului al XVI-lea î.e.n. 
Nu serveau de fapt la nimic, conducătorii vehiculelor folosindu- 
le doar ca mijloace de transport până la câmpul de luptă! Este, 
poate, greu de crezut, însă nobilii cretani veneau la bătălie în 
care, coborau, se așezau în fruntea formațiunilor de soldaţi și 
porneau la luptă pe jos, ca orice umil infanterist. Faptul că 
atlanţii aveau care de luptă, ba chiar și mari care de transport 
pentru infanterie - prima „motorizare” a pedestrașilor cunoscută 
în istorie -, precum și cucerirea Egiptului de către hicsoși în 
secolul al XVII-lea î.e.n., (datorată șocului produs de folosirea 
carelor de luptă) au fost lecţii care nu le-au dat de gândit 
cretanilor. După cum nici războaiele egipteano-hittite (secolul al 
XII-lea î.e.n.) nu i-au învăţat nimic pe aheeni: carul de luptă, o 
importantă armă grea ofensivă nu se potrivea cu 
individualismul, cu temperamentul și dorinţa de a se face 


remarcaţi prin fapte de arme personale, caracteristice pentru 
cretanii, micenienii și chiar grecii de mai târziu, întotdeauna 
înclinați să confunde legendele cu realitatea. Rezultatul: Creta a 
fost cucerită de aheeni, Micene de dorieni, iar Atena de 
macedoneni, deși fiecare din acești invadatori se aflau, în 
momentul respectiv, la un nivel tehnologic, cultural și social 
indiscutabil inferior statelor pe care le atacaseră. 

De fapt, cretanii, popor pașnic, nu pot fi acuzaţi pentru că nu 
au folosit arme și tactici ofensive. Ei nu au conceput niciodată 
mașinării de asediu pentru că nu au vrut să cucerească orașe 
sau cetăţi, nu au folosit caii și carele ca arme de șoc pentru că 
nu au năvălit vreodată asupra altor popoare, nu doreau să-și 
săgeteze vrăjmașii de la distanţă pentru că aveau despre luptă 
o concepţie cavalerească, poate romantică și absurdă, însă nu 
mai puţin curajoasă. Războiul pare să fi fost considerat un fel de 
întrecere sportivă între luptători, un duel între armate, care se 
compunea din mii de dueluri între indivizi. Această idee, 
evidentă atât prin conformaţia și tipul armelor cretane, cât și 
prin modul lor de folosire poate părea ridicolă, dar se potrivea 
perfect cu principiul de bază al societăţii minoice: „Trăiește și 
lasă și pe alţii să trăiască”. 

Armele individuale erau strict defensive: pumnalul, sabia, 
lancea și scutul. Pumnalul a devenit tot mai mult, între secolele 
al XX-lea și al XV-lea î.e.n., un obiect cu întrebuinţări zilnice (la 
masă, la vânătoare etc.) sau de paradă, nemaifiind folosit în 
luptă (de altfel suferise o serie de modificări semnificative: din 
drepte și groase, lamele ajunseseră curbe și subţiri, iar 
mânerele erau adevărate opere de artă). Lăncile, lungi de 1,70- 
2m, aveau vârfurile rombice sau în formă de frunză de salcie, 
subţiri și elegant prelucrate, cu marginile foarte tăioase; se 
foloseau probabil în lupta de apropiere, fiind mânuite astfel 
încât să anihileze adversarii mai puternici înainte ca aceștia să-l 
poată atinge pe purtător. Un scop similar avea sabia, principala 
armă a războinicilor cretani. 


Derivată din cuţitele de la începutul epocii bronzului, sabia a 
apărut în Europa prin anii 2000 î.e.n., și prima civilizaţie 
mediteraneeană care i-a ghicit valoarea în luptă a fost cea 
minoică. Săbiile din insulă difereau ca formă și mod de 
întrebuințare, atât de cele egiptene ori asiatice contemporane 


lor, cât și de cele ulterioare, ale Greciei continentale. Cretanii, 
oameni agili, însă nu deosebit de vânjoși, doreau să-și ţină la 
distanţă potrivnicii; se mișcau foarte iute, executând o scrimă 
complicată, căutând să nu fie atinși, iar în momentul când 
atenţia adversarului slăbea, îl străpungeau cu o lovitură bine 
țintită. De aceea, săbiile lor erau lungi (1m), înguste, cu o 
nervură mediană, tăișurile mai ascuţite la vârf decât în partea 
de jos și garda mică. Teaca, tot din bronz, era bogat 
ornamentată, ca și mânerele. O sabie descoperită la nivelul 
primului palat din Mallia are mânerul făcut din calcar placat cu 
aur și terminat cu un cristal de stâncă frumos șlefuit. Un alt 
exemplar, din perioada ultimului palat din Mallia, are pe mâner 
un relief de aur reprezentând un acrobat, iar garda i se 
prelungește în sus, de-a lungul lamei, asemeni unor coarne de 
taur. La Phaistos, Cnossos, în morminte și așezări din întreaga 
insulă au fost găsite spade splendid împodobite cu plăci de aur, 
faianţă, abanos, cedru, fildeș, cu agate sau cristale de stâncă. 
Specialiștii sunt de acord că aceste arme erau mai robuste, mai 
rezistente și mai tăioase decât săbiile de bronz egiptene, hitite, 
feniciene, aheene și chiar chineze și, în orice caz, superioare 
celor de fier ale dorienilor. (Paradoxal, metalurgia fierului nu 
izbutea să producă la început obiecte atât de bune ca 
metalurgia bronzului, care avea o tradiţie de milenii și prima 
jumătate a ceea ce numim „epoca fierului“ a fost dominată, 
calitativ, tot de armele și uneltele de bronz. Fierul prezenta însă 
un avantaj major: zăcămintele fiind foarte frecvente, iar 
tehnologia de obţinere relativ simplă, obiectele de fier erau mult 
mai ieftine decât echivalentele lor din bronz, putând fi produse 
repede și în număr mare.) 

Scutul înalt, în formă de opt a fost o invenţie cretană; nici o 
altă civilizație nu l-a preluat, pentru că se potrivea numai 
modului de luptă amintit. Proteja întreg corpul, de la bărbie 
până la glezne, iar scobiturile făcute în părţi, la jumătatea sa 
erau destinate să permită mânuirea lăncii și a sabiei. Acest tip 
de pavăză consta dintr-o ramă întărită cu nervuri longitudinale 
și transversale, curbându-se spre interior (astfel ca suprafaţa să- 
| acopere pe purtător ca o carapace), pe care se întindea o piele 
groasă și tare. O curea longitudinală, trecută pe deasupra 
umărului și un mâner fixat la mijlocul scutului permiteau 
manevrarea. Arma era incomodă și greoaie. Trebuia adusă în 


car și servea probabil la apărarea de săgețile, pietrele și sulițele 
adversarului, în faza apropierii celor două armate, iar mai apoi, 
în lupta cu lancea. Când se ajungea la săbii se pare că scutul 
era abandonat, războinicul punându-și nădejdea în agilitatea și 
iuţeala sa. Tipul de scut contrastează cu spada și conformaţia 
anatomică a cretanilor. La început s-a crezut că el a fost 
conceput tocmai pentru a compensa apariţia sabiei lungi (care 
împunge), deci a acoperi tot corpul. Dar săbiile minoice erau 
destul de ascuţite pentru a trece prin pielea de taur a acestor 
scuturi, care n-ar fi fost decât o povară inutilă și periculoasă în 
duelul cu alţi războinici cretani. Explicaţia paradoxului constă în 
aceea că, probabil, scuturile n-au fost inventate în timpul 
războaielor dintre regatele din insulă (care, de altfel, au fost 
doar niște lupte dinastice, purtate la scară militară redusă), ci 
mai curând după contactul cu populaţii exterioare numeroase, 
compuse din indivizi puternici și care foloseau arcul, praștia și 
sulița. 


Cnossos — „Mormîntul-templu“ (după Evans). 


Carul, se compunea dintr-o axă cu două roţi mari, o ladă 
deschisă la spate, o oiște și un jug pentru înhămarea celor doi 
cai. Intr-un car puteau sta doi oameni și este de mirare că nobilii 
minoici nu s-au folosit de experienţa egiptenilor, care preluaseră 
de la hicsoși acest vehicul de luptă (aveau echipaje formate 
dintr-un vizitiu, de obicei sclav, și un luptător care mânuia arcul, 


uneori lancea, chiar din goana carului). Un motiv poate fi acela 
că terenul insulei, pietros și accidentat nu permitea manevre și 
desfășurări de care asemeni deșerturilor din Orientul Mijlociu și 
câmpiilor asiatice. Insă exista și o altă cauză, aceea care i-a 
făcut pe cretani să nu-și folosească la maximă eficienţă navele 
de luptă, să nu adopte o tactică adecvată apărării palatelor 


aj 


(asediatorii erau lăsați să escaladeze zidurile, fiind răpuşi abia 
când ajungeau pe creastă sau la ferestre, cu lancea și sabia, ca 
pe câmpul de luptă, ceea ce nu ar fi izbutit să stăvilească 
valurile continue și masive de atacatori) și să nu considere arcul 


o armă onorabilă. Societatea minoică, pacifică prin excelenţă, 
nu voia să se preocupe de război, să-și perfecționeze stilul de 
luptă, să-și risipească inteligenţa, energia, timpul și bogăţiile 
pentru fabricarea de arme. Chiar săbiile, mândria nobililor 
cretani, par a fi fost mai curând un însemn distinctiv al castei, 
un obiect de folosință în scopuri individuale ca în Franţa lui 
Ludovic al XIII-lea. Asemeni mușchetarilor, bărbaţii din 
societatea minoică priveau războiul ca pe un concurs de 
îndemânare sau un mod mai ieșit din comun de a-și petrece 
timpul, atunci când se ivea ocazia. Abia în secolul al XV-lea 
î.e.n., dinastia Minos încearcă să schimbe câte ceva, îngrijorată 
de generalizarea conflictelor în zona mediteraneană. Se 
angajează trupe de mercenari aheeni, asiatici sau africani 
(negrii nubieni, în echipament cretan și sub comanda ofițerilor 
cretani, constituie o gardă regală foarte impresionantă, așa cum 
apare ea pe o frescă din Cnossos), armurierii și arhitecţii au de 
lucru ca niciodată până atunci, se fac eforturi disperate de a 
reconstrui flota de război, se experimentează noi arme și tehnici 
de luptă (scutul în formă de opt, formaţia de lăncieri pedeștri), 
se înmulţesc fortificațiile de sprijin și capcanele în jurul cetăților. 
Dar este prea târziu: cretanii nu pot să ia în serios aceste 
pregătiri, nu cred în pericol, iar atunci când aheenii și, mai 
târziu, dorienii atacă, elementul surpriză este total. 

Care poate fi explicaţia acestei atitudini, considerată de unii 
istorici drept o dovadă de decădere, de criză internă (socială, 
economică și morală) a unei societăți căreia invaziile i-au dat 
doar o ultimă lovitură și nu /ovitura hotărâtoare? 

In pofida numeroaselor descoperiri arheologice din ultimele 
decenii știm încă foarte puţine despre civilizația Cretei 
străvechi, care, „privită din perspectiva istoriei, rămâne mută la 
o sumedenie de întrebări ce par fundamentale”, după cum scria 
Friedrich Matz. Majoritatea informațiilor sunt deductive, 
bazându-se pe imaginile pictate pe vase, pe fresce, 
basoreliefuri, statui, obiectele şi armele găsite în morminte, 
vestigiile așezărilor din insulă, legendele grecilor, mențiunile 
fenicienilor şi egiptenilor despre societatea minoică și 
elementele preluate de aheeni în cadrul civilizației miceniene. 
Dar urmele palpabile nu oferă decât o viziune fragmentară, 
legendele una îmbrăcată în metaforă, iar micenienii au 
modificat unele invenții, tehnologii, stiluri artistice şi obiceiuri 


împrumutate, în timp ce altele nu i-au interesat deloc. 

O sursă sigură de informaţii s-ar fi dovedit istoria, literatura, 
mitologia, operele scrise chiar de cretani; însă arhivele și 
bibliotecile palatelor din Cnossos, Phaistos și Mallia nu au 
supravieţuit invaziilor și cutremurelor, de-a lungul a mai bine de 
trei milenii. S-au păstrat numai câteva fragmente de texte, dar, 
din nefericire, scrierea cretană veche n-a putut fi descifrată și, 
de aceea, civilizația minoică este departe de a fi înțeleasă în 
toată splendoarea și complexitatea ei. La început, prin anii 
2400-1900 î.e.n., scrierea era pictografică, probabil datorită 
influenței egiptene, dar cu totul deosebită de hieroglifele 
Egiptului faraonic. Incepând cu 1900 î.e.n., se adoptă scrierea 
liniară tip A (pe tăblițe de lut ars) într-un alfabet ideografic și 
într-o limbă necunoscută, foarte probabil neindoeuropeană. 
Această scriere va fi menţinută până la ocuparea insulei de 
către aheeni și chiar după aceea, până în secolul al XII-lea î.e.n. 
Aheenii au luat ca model alfabetul A și l-au adaptat limbii lor 
(greaca arhaică), inventând scrierea liniară tip B. Trebuie 
menţionat că scrierea pictografică din Creta a fost a patra 
apărută în istorie, după cea hieroglifică egipteană, cuneiformă 
asiriană și, respectiv, cea hieroglifică din Mohenjo-Daro. De 
asemenea, alfabetul de tip A și cel de tip B reprezintă un mare 
progres față de tipurile de scriere anterioare și nu au fost 
depășite decât de alfabetul consonantic fenician de 22 semne, 
care, preluat și modificat de greci și romani, stă la baza scrierii 
europene moderne. După descoperirea (1939) palatului lui 
Nestor de la Pilos (Grecia continentală) și găsirea unei arhive 
regale de tăblițe scrise în alfabetul 2? (ca și cele de la Micene 
sau o parte din 


Cnossos — Pavilion de primire (după Evans). 


cele de la Cnossos) s-a făcut un mare pas înainte, căci un tânăr 
arhitect englez, Michael Ventris, a reușit să le descifreze 
(folosind metodele de decodificare ale serviciilor secrete 
britanice). Ventris a murit curând, într-un tragic accident, dar 
cercetările sale au fost continuate de un elenist de marcă, 
profesorul John Chadwick, și astăzi, civilizația miceniană și-a 
dezvăluit o parte din taine. Nu și cea minoică însă, căci pentru 
descifrarea limbii cretane străvechi nu există nici un indiciu, ea 
neasemănându-se cu vreo altă limbă cunoscută, vie sau moartă. 
Puținele tăblițe descifrate (și acelea doar parţial) sunt scrise în 
alfabetul B și redactate la Cnossos, în epoca ocupaţiei aheene... 

Economia Cretei antice se baza la început pe agricultură (orz, 
mei, grâu, măslini, viță de vie, smochini, curmali etc.), creșterea 
animalelor (bovine, capre, porci, oi), pescuit, albinărit și 
meșteșugărie (legată în special de prelucrarea metalelor și 
olărie). Insă, o dată cu secolul al XX-lea î.e.n., comerţul câștigă 
treptat preponderența. Insula devine o ţară de navigatori și 
negustori, asemeni Angliei și Olandei din secolele al XVII-lea și al 
XVIII-lea e.n. Există, desigur, oameni cu preocupări mai 
„terestre”: nobili (mari proprietari funciari, războinici, curteni, 
reprezentanţii cultelor), oameni liberi (păstori, agricultori, 
meșteșugari), sclavi. Insă toate categoriile sociale simt o 
irezistibilă atracţie pentru mare, pentru aventură și cunoaștere. 


Oamenii liberi devin marinari, pescari sau coloniști, nobilii 
construiesc corăbii și finanţează expediţii, familia regală 
contribuie la deschiderea contoarelor comerciale, războinicii nu 
se sfiesc să facă negoțţ. Se poate desluși în aceste transformări 
suflul de energie și vitalitate al unei civilizaţii tinere. 
Rafinamentul și bogăţia etalate acasă nu ajung la stadiul de 
opulenţă gratuită al marilor imperii antice: Persan și Roman. 
Sunt mai curând dovada unei nevoi de frumos și al unui bun 
gust care se vor transmite prin aheeni în Grecia continentală, 
influențând puternic cultura elenistică, rămasă una dintre cele 
mai remarcabile din Lumea Veche. 

Unii istorici afirmă că societatea minoică ar fi fost în 
decădere, argumentând aceasta prin luxul armelor, obiectelor, 
veșmintelor și clădirilor, prin „efeminarea“ bărbaţilor, prin rolul 
important jucat de femei în viaţa insulei. Ideea nu se susţine la o 
analiză mai atentă. 

În primul rând, regatele cretane nu prezintă nici unul dintre 
semnele de decadenţă economică, politică și socială întâlnite la 
alte state în perioada dinaintea destrămării lor. Civilizaţia 
minoică nu avea uriașa pătură funcţionărească și preoțească 
neproductivă, pe care felahii și sclavii Egiptului antic trudeau din 
greu s-o întreţină, nu ţinea sub ocupaţie militară alte popoare, 
storcându-le de resurse, ca Imperiul Otoman, nu își edificase un 
imperiu comercial prea vast pentru posibilităţile sale asemeni 
Olandei, nu cunoștea criza politică internă și nici decadenţa 
morală de la sfârșitul Imperiului Roman sau, mai târziu, a celui 
Bizantin. Nu trata populaţiile cu care venea în contact cu 
cruzimea neomenească a asirienilor, nu avea trufia vană și 
oarbă a micenienilor, disciplina prea rigidă a Imperiului Chinez 
sau birocratismul exacerbat al Imperiului Incaș; nu practica 
sacrificii umane ca aztecii sau cartaginezii și nu era un 
anacronism menţinut în viaţă de contextul internaţional, ca 
Imperiul Austro-Ungar. 

Armele cretanilor nu erau ineficiente și luxoase; după cum a 
demonstrat specialistul englez A. Snodgrass, în comparaţie cu 
altele din perioada respectivă, calitatea lor impune și provoacă 
uimire. Faptul că nu erau folosite la maxima lor eficienţă, că 
tactica de luptă lăsa mult de dorit se datorează nu decăderii, 
lașităţii, incapacității ori trufiei, ci dorinţei de pace și unui spirit 
prea optimist, prea elevat, care nu admitea ideea că oamenii s- 


ar putea ucide între ei ca niște fiare. 

Contoarele comerciale erau locuri de schimb și nu de 
exploatare, asemeni celor portugheze. Nu au fost întâlnite urme 
de distrugere a coloniilor și centrelor de negoț (până în perioada 
marii invazii a „popoarelor mării”, când metropola însăși a fost 
cucerită), deci populaţiile autohtone se înțelegeau bine cu noii 
veniţi. Flota cretană de război nu a fost folosită pentru a supune 
vreunul din regatele vecine, ci pentru a proteja comerţul propriu 
și pe al altora de piraţii Mediteranei. Și atunci, unde sunt 
semnele „descompunerii”? Se uită prea ușor că insula a fost 
zguduită de catastrofe naturale în două rânduri, iar așezările ei 
au renăscut din ruine, mai fastuoase decât înainte. Ar fi fost 
capabilă de o asemenea performanţă o civilizație decadentă? 

In ceea ce privește aparenta „efeminare” a bărbaţilor și rolul 
deosebit acordat femeii în societatea minoică, lucrurile au o 
cauză mult mai profundă decât s-ar părea. Studiile din ultimele 
decenii au evidenţiat faptul că vechile popoare preindoeuropene 
din regiunile Mediteranei orientale păstrau încă puternice urme 
dintr-o organizare socială având ca element central femeia. Era, 
probabil, o moștenire a orânduirii gentilice matriarhale, apărută 
în Paleoliticul mijlociu și înlocuită (deși nu complet) de patriarhat 
abia în Protoneolitic. După cum scria profesorul Matz: „Civilizaţia 
palatelor cretane este expresia cea mai clară și mai înaltă a 
acestui tip de organizare socială. Desigur, afirmaţia nu trebuie 
înţeleasă ca susținând existenţa unui adevărat matriarhat. Însă 
nu încape nici o îndoială că, atât pe plan juridic, cât și pe plan 
social, existenţa individului rămânea subordonată faptului că, 
din punct de vedere fizic, el era descendentul mamei sale”. 

Aceasta explică probabil rolul pe care legendele grecilor 
continentali îl atribuiau femeii în istoria mitologică a Cretei: 
Europa, Pasifae, Ariadna sunt personaje principale în cadrul 
tradiţiilor respective, iar prezenţa lor este pe deplin justificată. 
Să nu uităm că societatea minoică avea mulţi zei, ca oricare 
civilizaţie antică (dar nici pe departe atât de mulţi ca ai 
Egiptului, spre exemplu) și existau culte legate de soare, mare, 
taur etc., însă toate dovezile arheologice vădesc pregnant 
preponderența cultului zeiţei-mamă originară. În plus, femeile 
dețineau majoritatea funcţiilor legate într-un fel sau altul de 
orice cult, fiind preotese, dansatoare, oracole etc. (O lungă 
perioadă, zeitățile cretanilor au fost exclusiv feminine: zeița- 


mamă a pământului, zeița muntelui, cea a arborelui, cea a 
mării, stăpâna animalelor, zeița nuda a păsărilor, cea a șerpilor 
etc. Chiar în dansurile legate de cuplul simbolic taur-femeie, 
elementul masculin era secundar, aproape de recuzită, asemeni 
șerpilor sau păsărilor sacre, fiind destinat doar a scoate în 
evidenţă rolul primordial al celui feminin în apariţia vieţii.) 
Mirenele, fie ele provenite din popor sau din nobilime, se 
bucurau de o libertate și o consideraţie ieșite din comun. 
Frescele, basoreliefurile și picturile de pe vase arată femei 
participând la vânătoare cu arcuri sau lănci, mânând carele, 
jucând un rol cel puţin egal cu bărbaţii atât în ceremonialul de la 
curte, cât și în viaţa de fiecare zi. Nu s-au găsit imagini sau 
dovezi arheologice, spre exemplu arme ori platoșe în 
mormintele femeilor, care să ateste că acestea ar fi luptat în 
războaie; însă numeroase fresce le reprezintă executând 
dansuri și acrobaţii foarte periculoase la ceremoniile legate de 
cultul taurului. Astfel, femeile și fetele luau parte alături de 
bărbaţi la cursele de călărie pe tauri neîmblânziţi sau dansau 
înaintea animalelor, stârnindu-le și ferindu-se cu dibăcie de 
coarnele ucigătoare, într-un fel de corrida antică. Cel mai 
adesea însă, participanţii la jocuri, acrobaţi profesioniști sau nu, 
executau un număr extrem de periculos: venind în faţa taurului, 
așteptau până când acesta își pleca fruntea ca să împungă, se 
propteau cu mâinile la rădăcina coarnelor și, profitând de 
mișcarea animalului care ţâșnea înainte, zvârlindu-și capul pe 
spate pentru a scăpa de povară, făceau un salt pe deasupra 
spinării lui, dându-se peste cap în văzduh și căzând pe partea 
cealaltă nevătămați. Sir Arthur Evans a consultat numeroși 
toreadori, matadori și chiar acrobaţi din întreaga lume, dar 
majoritatea au fost de părere că o asemenea performanţă este 
imposibilă. Și totuși, ea era realizată de către fragilii cretani, 
femei sau bărbaţi, fapt dovedit nu doar de mărturiile grecilor 
continentali, ci și de numeroase opere de artă minoice: pecetea 
găsită la Cnossos, paharul de aur de la Vaphio, și, mai ales, 
celebra frescă a „acrobaţilor” de la Cnossos, prezentând un 
bărbat și două femei care sar ori se pregătesc să sară pe 
deasupra unui taur uriaș. Un alt fragment de frescă din Cnossos 
arată o fată care stă cu capul în jos și corpul aproape vertical, 
sprijinindu-se în mâini de coarnele unui taur, iar artiștii minoici 
au surprins perfect expresia de maxim efort a figurii și de 


încordare a întregului trup, complet gol, cu excepţia unei benzi 
pe frunte și a două brățări late la glezne. 

Cercetări recente au dus la descoperirea unui fapt extrem de 
interesant pentru caracterizarea societăţii minoice: prin anii 
1600 î.e.n., apare și înflorește pe insulă o adevărată asociaţie 
profesională a femeilor pescuitoare de mărgean și bureţi. 
Scufundătoarele cretane erau echivalentul mediteranean al 
pescuitoarelor japoneze de perle, faimoasele „ama”; plonjând în 
adâncuri fără veșminte și fără altă armă decât un cuţit lung, 
ajutându-se la coborâre cu o piatră grea, ele stăteau 2-3 minute 
pe fundul apei, strângându-și recolta de mărgean, apoi se 
ridicau din câteva bătăi viguroase de picioare. Meseria era 
practicată numai de femei libere, în general din clasa de mijloc, 
uneori (probabil pentru a evada din cotidian) și de către tinere 
nobile. Unele picturi murale și vase de piatră gravate arată că 
pescuitoarele aveau pletele neobișnuit de lungi, ca un semn 
distinctiv și că, asemeni oricărui înotător profesionist ţineau 
picioarele lipite când se deplasau pe orizontală sub apă, 
unduindu-și trupul sinusoidal și vertical pentru a micșora 
rezistența fluidului la înaintare (tehnică aplicată de mii de ani de 
pescuitoarele japoneze de perle și „redescoperită” de către 
scafandrii lui Cousteau). 

Sfârșitul pescuitoarelor de bureţi a fost la fel de tragic ca al 
insulei: un fragment dintr-un vas pictat arată o barcă din care 
doi războinici invadatori (probabil dorieni) urmăresc cu atenţie 
mișcările subacvatice ale unei cretane legate cu o frânghie de 
glezne. Reduse la sclavie, obligate să trudească pentru noii 
veniți, scufundătoarele au pierit foarte curând, nu înainte să 
lase o imagine de neuitat în memoria grecilor continentali, ale 
căror legende le-au păstrat amintirea sub chipul naiadelor, 
sirenelor și celorlalte fiice ale apei. 

Interesant de remarcat, după distrugerea societăţii minoice, 
meseria de pescuitor submarin a devenit, în toată Mediterana, 
exclusiv masculină. Până după cel de-al doilea război mondial, 
pescuitul de mărgean și bureţi și-a păstrat faima și profesioniștii 
pe coastele europene ale Mediteranei și Mării Egee. Dacă de la 
începutul secolului XX a început să fie folosit tot mai mult 
costumul de scafandru greu de către scufundătorii europeni, pe 
coastele africane și în Orientul Mijlociu metoda antebelică era 
tot cea din Antichitate. lată ce povestea J. Y. Cousteau: „În 1939 


am căpătat o lecţie de modestie pe Insula Djerba, în sudul 
Tunisiei, de la un scufundător indigen în vârstă de 60 de ani; era 
un om pipernicit, ale cărui urechi supurau în permanenţă, dar a 
coborât sub ochii mei până la 42m adâncime cu ajutorul unei 
pietre și, susținea el, datorită rugăciunilor fierbinţi adresate lui 
Allah. După două minute și jumătate s-a întors la suprafaţă... 
Desigur, astfel de performanţe pot fi realizate numai de oameni 
deosebit de înzestrați: pe măsură ce scufundătorul gol coboară 
și presiunea apei crește, volumul aerului din plămânii lui scade. 
Or, plămânii se pot asemăna cu niște bășici închise în cușca 
toracelui ca în anvelopa unui balon. Poziţia coastelor face ca 
acest înveliș să fie perfect flexibil între anumite limite. La o 
adâncime de 30m însă, aerul din interiorul balonului nu mai 
ocupă decât un sfert din spaţiul pe care-l deţinea la suprafaţa 
apei; la o adâncime și mai mare poziția coastelor devine și mai 
puţin flexibilă, riscând să ducă la ruperea cutiei toracice, cu 
urmări care se pot ghici cu ușurință“ (Le Monde au Silence - 
Lumea Tăcerii). 

Cu toate aceste riscuri (inclusiv al accidentelor de 
decompresiune, al atacului rechinilor,  murenelor sau 
caracatițelor), cretanele au practicat meseria de pescuitor 
subacvatic timp de cinci secole, ducând faima „femeilor care 
trăiesc sub apă“ până în Egipt, Dalmația, Tunisia și Malta. 
Bravadă? Inconștienţă? Dorinţa de a depăși bărbaţii? Nimic din 
toate acestea. Pur și simplu, ca și în cazul periculoaselor jocuri 
cu taurii, participării la vânătoare, prezenţei în contoare și 
colonii îndepărtate, adesea nesigure, era vorba de fireasca 
afirmare a independenţei și demnităţii unor femei stăpâne pe 
destinul lor. Agilitatea și îndemânarea acestor făpturi zvelte nu 
le depășeau îndrăzneala, iar graţia cu care preotesele și 
doamnele de la curte își purtau complicatele toalete întregește 
un profil feminin atât de complex și de emancipat cum nu va fi 
altul mai bine de trei milenii. Se pare că multe cretane preluau 
atribuţiile și responsabilitatea soţilor plecaţi pe mare, iar altele îi 
însoțeau, stabilindu-se în orașele-colonii; în moda 
aranjamentelor interioare se simte o influență preponderent 
feminină; atât din inventarul mormintelor, cât și din analiza 
statistică a scenelor de grup și respectiv a personajelor 
individuale redate în diverse opere de artă rămase reiese clar că 
raportul femei/bărbaţi era egal din punct de vedere al 


importanţei sociale; în sfârșit, chiar faptul că prototipul masculin 
minoic nu cedează modei „eroice”, de „super-războinici”, tot 
mai apreciată în Grecia continentală, Asia Mică și Orientul 
Mijlociu (inclusiv obiceiului de a purta barbă) și continuă să 
prefere spiritul forţei brute, este grăitor. Dansurile în care un 
bărbat cu mască de taur mima posesiunea unei femei sau cele 
ale femeilor goale printre taurii sălbatici, abia capturați 
(reminiscenţe din Paleolitic), par să fi fost abandonate în 
perioada apogeului culturii minoice, lăsând loc unor dansuri de 
primăvară, mai graţioase și mai puţin violente. Participând la 
aceste adevărate balete, acceptând să fie reprezentaţi în fresce 
în atitudini vioaie, degajate, bărbaţii renunţau conștient și voit la 
alura hieratică de zei coborâţi pe pământ a faraonilor, nobililor și 
preoţilor egipteni, refuzând în egală măsură imaginea 
stăpânului tiranic, absolut, în casă și în societate, pe care o 
cultivau cu grijă micenienii și, mai ales, orientalii. 

Din nefericire, cretanii erau singurii în întregul bazin 
mediteranean care gândeau astfel. Puțin numeroși, prea 
înaintați moral, prea delicaţi, atât ca indivizi, cât și ca societate, 
oamenii din „ţara regelui Minos” n-au putut face faţă lumii 
brutale din jur. Influenţa lor asupra popoarelor contemporane și, 
prin intermediul cuceritorilor, a celor ulterioare, rămâne însă un 
fapt de necontestat. Artele, scrisul, tehnica olăritului și a 
prelucrării metalelor, arhitectura, construcţia navelor, până și 
moda vestimentară a antichităţii și evului mediu datorează 
enorm acestei civilizaţii despre care știm încă atât de puţin. 
Astăzi avem însă o imagine suficient de clară pentru a ne da 
seama că societatea minoică, unică prin rafinament și mod de 
gândire în Mediterana, a edificat o remarcabilă civilizație într-un 
timp extrem de scurt și aproape „din senin“ în termeni istorici și 
arheologici, etapele de tranziţie de la primitivism la o cultură 
uimitoare fiind insignifiante. O explicaţie ar fi, desigur, contactul 
și influenţele altor popoare; însă, cu excepţia carului, a calului și 
a vitelor, Orientul Mijlociu nu pare să fi exportat prea multe, iar 
elementele artistice și arhitecturale preluate de la egipteni sunt 
minore comparativ cu fondul autohton de imaginaţie și 
originalitate. Mai curând a fost vorba despre influenţa unei 
populaţii necunoscute din coloniile sau bazele navale atlante, 
scăpate dezastrului din 9500 î.e.n. Nu se știe dacă vom avea 
vreodată o certitudine, dar un lucru este sigur: Creta minoică, 


vis schubertian într-o lume cutremurată de acorduri wagneriene, 
a fost una dintre cele mai frumoase aventuri ale rasei umane. 
Civilizaţia ei, chiar dacă născută sub semnul blestemului zeilor 
invidioși pe fericirea pământenilor, rămâne un punct luminos în 
zbuciumata istorie a omenirii, o dovadă că, învins, Omul o poate 
lua iarăși și iarăși de la capăt, fie și numai pentru a sfida forțele 
atotputernice ale unui Univers hotărât să-l îngenuncheze înainte 
de a-l răpune. 


CETĂŢILE AURULUI 


„Ik ben u lieden spiegel“ sau, cum pronunţă flamanzii din Sud, 
„Ik ben ulenspiege!”: „Sunt oglinda voastră”. Nimic n-ar putea 
caracteriza mai fidel măștile mortuare ale regilor micenieni. 
Feţe aspre, parcă cioplite încă de când erau vii în piatra albă și 
dură a Argolidei, buze strânse dispreţuitor, crispare trufașă a 
obrajilor, o veșnică încruntare. Homer spunea că sceptrul 
suveranilor micenieni fusese făurit în Olimp și era moștenit din 
tată în fiu de-a lungul secolelor. judecând după chipurile de 
metal strălucitor, care privesc fără nici o îngăduinţă, după 
atâtea milenii, s-ar spune că dinastiile aheene erau convinse de 
originea lor divină. Și o dată cu ele, nobilimea, castă mândră și 
războinică, avea să ducă pe culmi, iar mai apoi în neant, 
civilizaţia din „cetăţile aurului”. 

Istoria Greciei peninsulare înainte și în cursul perioadei 
miceniene se poate sintetiza astfel: 

a) Cultura helladică timpurie: 

5000-2500 î.e.n.: epoca neolitică. Faza Sesklo. Populaţii 
preindoeuropene care folosesc unelte și arme din piatră cioplită; 

2500-2300 î.e.n.: epoca subneolitică. Faza Dimini. Prelucrarea 
pietrei capătă o deosebită calitate. Este folosită arama, mai întâi 
incidental, apoi tot mai frecvent; 

2300-1900 î.e.n.: începutul epocii bronzului. Apare aşa- 
numita „ceramică a firnisului primitiv”. 

b) Cultura helladică mijlocie: 

1900-1570 î.e.n.: populaţiile autohtone sunt asimilate de 
triburile indoeuropene (aheii și ionienii) care pătrund în Grecia 
dinspre nord. Distrugerea așezărilor de la Eutresis, Lerna, Asine, 
primele mai importante din peninsulă. Noii veniţi aduc cu ei 
forme de organizare socială, tehnici de prelucrare a bronzului și 
sisteme de valori diferite de cele cunoscute până atunci în 


Grecia. 

c) Cultura helladică târzie (miceniană): 

1570-1500  îe.n.: cultura miceniană timpurie. Epoca 
„mormintelor cu puț”. Puternică stratificare socială. Preluarea 
scrierii liniare A, a majorităţii armelor, a modei și ceremonialului 
de curte din Creta; 

1500-1400 î.e.n.: cultura miceniană mijlocie. Apariţia scrierii 
liniare B. Expansiunea miceniană în Asia Mică, Marea Egee și 
Creta. Construcţii ciclopice în Micene, Tirint, Pilos, Atena, Gla. 
Inventarea (sau preluarea din centrul și nordul Europei) a unui 
nou armament. Apogeul civilizației miceniene. Anumite arme 
(lăncile cu aripioare, coifurile cu creastă și obrăzare fixe), unele 
tehnici de mixare și prelucrare a bronzului, anumite obiecte 
(rhytonii de aur și argint), ca și elemente arhitecturale din 
cetăţile Gla și Tirint (cazematele, porţile „zwinger”, zidurile din 
blocuri ciclopice) atestă influenţa unei civilizaţii foarte înaintate, 
care nu (acea parte din lumea europeană, mediteraneană sau 
asiatică a anilor 2000-1000 î.e.n. Aceste elemente amintesc 
însă de (clinica atribuită de Platon atlanţilor, precum și de 
urmele lăsate de aceștia pe coastele Atlanticului și ale 
Mediteranei; 

1400-1150 î.e.n.: cultura miceniană târzie. Mormintele „cu 
boltă“ și fortificarea tuturor așezărilor miceniene. Se remarcă o 
anumită rigidizare a societăţii aheene, o sporire a fastului și a 
eforturilor de a impresiona prin aparenţe, semne sigure ale 
decăderii. Artiştii și meseriașii se plafonează, mulțumindu-se să 
imite creaţiile cretane, balcanice sau ale înaintașilor lor; 

1150-1125 î.e.n.: „Marea migraţie egeeană”. Valuri de 
populaţii grecești, mânate din urmă de „triburile câmpurilor de 
urne“ aneantizează societatea miceniană, cucerind Micene și 
Tirint. (Pilosul fusese distrus mai devreme, prin 1240 î.e.n.) Sunt 
oprite, ca și ilirii, înaintea fortificațiilor miceniene din Atena, de 
către regele Codros, dar asta nu mai poate salva o lume care s- 
a prăbușit în toată peninsula. 

După cum scria profesorul Matz: „Principalele realizări ale 
arhitecturii (și civilizaţiei - n.a.) miceniene sunt palatul-cetate și 
mormântul boltit. În ciuda numeroaselor influenţe minoice, ele 
rămân expresia unei lumi diferite, fapt resimţit nu numai în 
dominanta monumentală, ci și în intenţia originară a 
constructorilor. (...) în cetăţile miceniene totul urcă spre tronul 


suveranului, situat în megaron, în vreme ce sălile tronului din 
palatele cretane marchează simple respirouri în ritmica fluentă 
a spaţiilor”. 

Din câte se știe astăzi, după mai bine de un secol de săpături 
arheologice intensive (începute în 1876 de Schliemann), 
principalele cetăţi ale lumii aheene au fost Micene, Tirint, Atena 
și Gla; lor li se adaugă palatul, necropola și așezarea 
nefortificată de la Pilos. 

Micene se află pe o colină situată la câteva sute de metri de 
vârful Haghios Elias (807m) și la 15km de țărm. Are peste 350m 
lungime, a fost construită între anii 1350 și 1270 î.e.n., pe locul 
unei cetăți mai vechi, din perioada „mormintelor cu puț”, iar 
zidurile ei impresionante însumau probabil zeci de milioane de 
tone de piatră. Grosimea medie a zidurilor este de 6 m, 
înălţimea atinge 14m; sunt făcute din două paramente (ziduri 
mai subţiri, de fațadă) paralele, între care s-au așezat straturi 
alternative de pământ și pietre neprelucrate. Blocurile 
paramentelor au fost executate cu deosebită grijă - tăiate cu 
fierăstraie din bronz, apoi netezite cu ciocane de lemn. Partea 
superioară a zidurilor (aproximativ 2m) era făcută din cărămizi 
nearse și bârne groase de lemn și consta din două creste, 
probabil crenelate, între care se găsea un drum de rond, pavat. 
Cetatea nu are decât două porţi, una principală (celebra „poartă 
a leilor”), cealaltă mai mică, destinată accesului spre izvorul de 
care depindea aprovizionarea cu apă. Ambele porţi sunt apărate 
după sistemul „zwinger“ („clește“ în lb. Germană), caracteristic 
fortificațiilor europene medievale și rar întâlnit la cele antice. 
Sistemul constă în aceea că poarta nu se află pe același 
aliniament cu zidurile, ci este retrasă înăuntrul incintei - pentru 
a ajunge la ea, agresorul trebuia să străbată un pasaj flancat pe 
ambele părţi de ziduri și bastioane, de pe care apărătorii îl 
supuneau unui tir încrucișat, o adevărată grindină ucigătoare. 

„Poarta leilor”, cel mai cunoscut element arhitectural de la 
Micene, are o deschizătură pătrată, cu latura de 3m, delimitată 
de patru monoliţi masivi, dintre care cel mai mare, buiandrugul, 
măsoară 4,50m în lungime, 2,10m lățime, 1 m înălţime și 
cântărește 20 tone. Cele două canaturi ale porţii propriu-zise 
(făcute probabil din blăni groase de lemn, placate cu foi de 
bronz) se prindeau cu balamale direct în tocul de piatră și erau 
blocate printr-o grindă-zăvor, ale cărei capete intrau în găuri 


practicate în toc. Deasupra buiandrugului, zidul prezintă o 
deschizătură triunghiulară, realizată prin retragerea 
descendentă, în trepte, a blocurilor ce-l compun și astupată cu 
un relief săpat într-o placă de calcar cu grosimea de 0,70m. 
Acest relief, cel mai vechi găsit până în prezent pe teritoriul 
Greciei continentale, a fost lucrat cu dălți, sfredele și ferăstraie 
de bronz. El reprezintă doi lei ridicaţi pe labele din spate, cu cele 
din faţă sprijinite pe socluri ce susţin o coloană cretană cu 
capitel. Capetele animalelor erau executate probabil din bronz, 
se prindeau prin ghermele de placă și erau întoarse 


astfel încât să privească spre pasajul exterior care ducea spre 
poartă. De origine cretană, ideea de a așeza lei deasupra intrării 
într-o cetate sau un palat simboliza protecţia divină asupra 
incintei - micenienii, însă, nu vedeau în relieful heraldic decât 
un element menit să sporească măreţia zidurilor și să-i 
impresioneze pe străini. Poarta cea mică este un fel de copie la 
scară redusă a „Porții leilor” (dar fără basorelief); în afara lor 
mai există câteva tuneluri înguste, practicate în zidurile 
exterioare și camuflate cu blocuri de piatră, dar acestea serveau 
doar pentru ieșiri de noapte, acţiuni executate asupra taberei 


inamice de comandouri specializate, cu scopul de a stârni 
panică și dezordine. 

In incinta cetăţii se află o necropolă compusă dintr-un tunel 
împrejmuit de un zid circular, deasupra căruia a fost construită o 
terasă încununată de un alt zid, dublu, din dale mari, 
dreptunghiulare, de piatră albă. In tumul se găsesc 6 morminte 
regale, iar pe terasă se oficiau ceremoniile funerare. În 
apropierea necropolei, imediat lângă „Poarta leilor” a fost 
descoperită o mare magazie de cereale. Atât această clădire, 
cât și toate celelalte (corpuri de gardă, armurării, ateliere, 
locuinţele nobilimii și ale regelui) erau construite exclusiv din 
piatră și aveau etaje superioare sau care fuseseră concepute să 
urce în trepte terasele naturale din incintă. Sălile erau 
spaţioase, cu fresce pe pereţi și pardoseli de piatră șlefuită ori 
de stuc pictat. Tavanele se sprijineau adesea pe coloane 
cilindrice, clădirile aveau scări interioare și uși de lemn placat cu 
bronz sau aur; ferestrele par să fi fost însă mai mici și mai puţin 
numeroase decât la Cnossos, iar balcoanele lipseau aproape cu 
desăvârșire. Pe coronamentele clădirilor se aflau perechi de 
coarne de taur stilizate, lipite unele de altele, alcătuind un șir de 
pseudocreneluri - element arhitectural importat din Creta, dar 
care la micenieni își pierduse semnificaţia și importanţa inițială. 

Cea mai impozantă clădire era desigur palatul regal. Situat în 
centrul și, în același timp, în punctul cel mai înalt din incintă (35 
m deasupra nivelului „Porții leilor”!), avea o curte pardosită cu 
dale pătrate și mai multe corpuri cu câte 3-5 etaje convergând 
spre sala de primire și ceremonii, megaronul, centru vital al 
întregii cetăţi. Impresia generală este de masivitate și forţă - 
nimic asemănător cu eleganța și spaţialitatea luminoasă a 
palatelor minoice. 

Cetatea Tirint, la fel de impunătoare ca Micene, se află pe o 
creastă de stâncă situată la 1,5 km depărtare de mare. 
Inconjurat de două inele concentrice de ziduri, Tirintul avea o 
poziție aproape inexpugnabilă, dominând câmpia plată și 
coasta. Accesul înăuntru se făcea printr-o poartă clasică (în 
sensul celor grecești de mai târziu); de la ea pornea un drum în 
pantă spre a doua incintă, drum străjuit 


Micene — „Poarta leilor“ (stadiu actual). > 


la jumătate de un bastion ciclopic. Poarta incintei interioare era 
proiectată similar celei de la Micene: retrasă și păzită de un 
zwinger format din două ziduri mari, prevăzute cu terase 
crenelate. Clădirile erau concentrate mai ales în incinta 
interioară, unde se afla și palatul situat în punctul cel mai înalt 
al cetăţii. Palatul regal din Tirint era compus din două aripi (de 
fapt clădiri aproape complet separate) din care una este mai 
vastă și mai bogat împodobită decât cealaltă, deși au fost 
construite în aceeași perioadă. Acest fapt duce la concluzia că 
ea era destinată familiei regale și ceremoniilor de curte, cealaltă 
fiind folosită de cel care comanda cetatea în lipsa regelui. Fără a 
atinge nici pe departe confortul și rafinamentul palatelor 
cretane, cel din Tirint era superior celui din Micene (probabil mai 
vechi). Astfel, pereţii erau acoperiţi cu frize de alabastru 
ornamentat cu faianță albastră, importate din Creta, sala 
tronului avea coloane minoice, în clădirea principală exista o 
sală de baie (cu podeaua făcută dintr-o singură placă de calcar 
cu dimensiunile de 3x4x0,70 m), dispunând de canale pentru 
evacuarea apei și de o cadă mare, din argilă presată. Lipseau 
însă (ca în toate palatele miceniene) instalaţiile sanitare 


cretane: conductele de apă potabilă și caldă, toaletele, 
conductele, centralele și grilele pentru încălzire etc. Cu atât mai 
mult nimeni nu se gândise la piscine, bazine pentru pești și 
terarii - dacă micenienii nu erau preocupaţi de propria igienă, 
cum Să-i fi atras obiceiurile „decadente” ale civilizației minoice?! 

Zidurile de apărare ale celor două incinte sunt făcute din 
blocuri mari (atingând uneori 3-4 m lungime), șlefuite astfel 
încât să dea după îmbinare suprafeţe drepte, atât înspre 
exterior, cât și în interiorul cetăţii (stil identic celui de la 
Tiahuanaco). O dată cu sfârșitul secolului al XII-lea î.e.n., 
fortificațiile au fost completate de uriașe bastioane alungite, 
cazemate, coridoare și scări interioare zidurilor sau alipite lor și 
acoperite cu bolți ascuţite realizate în stil gotic (ciudată 
prezența acestui stil cu peste două milenii înaintea apariției 
sale...). Tot atunci s-au construit numeroase bastioane mici, 
semicirculare, unele cu bolți rotunde, adăpostind scări și ieșiri 
secrete, subtil mascate, gropi capcană, punți mobile - dovadă a 
preocupării aproape obsesive a suveranilor ahei pentru 
siguranţa personală. Dar nici aceste precauţii, nici zidurile 
groase de 6-8 m, nici garnizoanele permanente, aproape prea 
numeroase, de războinici de profesie n-au putut salva o lume 
condamnată de propria-i trufie, de pierderea simțului realităţii, 
de megalomania ce-și avea probabil originea în cuceririle facile 
dintre secolele al XV-lea și al XIII-lea î.e.n., datorate atacurilor 
prin surprindere împotriva unor popoare pașnice, 
cvasidezarmate sau nutrind o adevărată fobie a războiului. După 
cum observa scriitorul american Frank Herbert: „O lume se 
sprijină pe patru lucruri: învăţătura celor înţelepţi, dreptatea 
celor mari, rugăciunile celor umili și dârzenia celor bravi”. În 
clipa când fie și unul din acești stâlpi începe să se clatine - și în 
societatea miceniană se clătinau trei! — echilibrul devine 
precar. Regii atrizi aveau bogății fabuloase, victorii militare la 
care, în majoritatea cazurilor, nu contribuiseră cu nimic și prea 
multă putere asupra propriului popor și asupra celor cucerite. 
Rezultatul? Ca atâţia alţi șefi de state au început să se creadă 
egalii zeilor, iar pe câmpul de luptă o armată are nevoie de un 
general și nu de un iluminat... 

Cetatea construită de ahei pe locul unde mai târziu avea să 
bată inima civilizaţiei clasice grecești, Atena, era chiar mai 
puternică decât Micene și Tirint. De pe urma ei au rămas prea 


puţine vestigii, dar se știe că principalul său element s-a păstrat 
până după războaiele medice (cca 500-465 îe.n.), fiind 
cunoscut și sub numele de „zidul pelasgic cu nouă porţi”. Acest 
zid, gros de 7m și atingând probabil o înălțime de 20m, 
înconjura alte incinte, interioare, la care se ajungea printr-un 
drum barat de nouă porţi cu zwinger. În punctul cel mai înalt al 
cetăţii (unde atenienii au construit mai târziu Parthenonul, cel 
mai frumos templu al lumii grecești), se ridica palatul regal, 
înconjurat de cazemate și dispunând de puțuri de apă (unele 
săpate până la zeci de metri adâncime), scări și ieșiri secrete, 
drumuri de acces prevăzute cu capcane. Tradițiile ateniene 
ulterioare susțineau că fortificațiile ciclopice din perioada 
pelasgică erau de necucerit și, într-adevăr, descoperirile 
arheologice confirmă că valurile dorienilor și, mai apoi, cele ale 
ilirilor s-au frânt înaintea acestor ziduri. Dar poate că motivul a 
fost mai curând patriotismul atenienilor care-și apărau căminele 
decât tăria bastioanelor sau priceperea garnizoanei de 
mercenari aheeni. In orice caz, zidul pelasgic a rezistat cu 
succes, opt secole mai târziu, asaltului perșilor, care dispuneau 
de mașini de asediu și de mase de oameni mult mai mari decât 
dorienii sau ilirii, ceea ce poate da o idee clară despre valoarea 
arhitecţilor și constructorilor aheeni. 

Asemeni fortificaţiei pelasgice, misterioasa Gla, cea mai mare 
cetate miceniană, nu a fost cucerită niciodată. Situată pe o 
creastă de stâncă înaltă de 60-70 m, înaintând spre mijlocul 
lacului Copais din Beoţia, Gla avea incinta exterioară 

Micene - Curtea palatului, colțul de nord-vest (după Annual of-the 

British School at Athens, XXV) 
lungă de peste 700 m, iar zidul, făcut din blocuri de piatră dură, 
atingea 7-8 m lăţime și 14-20 m înălţime. Existau patru porți 
retrase în interior (protejate prin perechi de ziduri în zig-zag), 
bastioane uriașe, un palat cu două aripi perpendiculare, una 
lungă de 80 m, alta doar de 60 m, fiecare dispunând de un 
megaron propriu. Despre Gla se știu foarte puţine: a fost 
construită între anii 1300 și 1200 î.e.n., constituia un loc de 
refugiu și, în ciuda dimensiunilor impunătoare, n-a găzduit un 
număr mare de oameni. Deși dorienii nu au cucerit-o (se pare 
chiar că nici n-au asediat-o cu prea multă convingere), 
fortificația a fost abandonată prin secolul al X-lea î.e.n., din 
cauze necunoscute, după ce servise, o perioadă, drept 
închisoare pentru câteva sute de femei, păzite de o mică 
garnizoană de mercenari. Fragmentele scheletelor de sex 
feminin descoperite în camere subterane dotate cu lanțuri, 
rămășițele a ceea ce par să fi fost aparate de tortură, precum și 
bijuterii din 


Planul incintei fortificate din Tirint (după Rodenwaldt și Müller). 

Asia Mică, Egipt, Creta, Orientul Mijlociu și Bazinul Dunării, 
constituie indicii că prizonierele erau nobile venite ca ostatice 
sau capturate în raidurile miceniene asupra populațiilor cu care 
se învecinau „regatele aurului”. Gla a fost ridicată probabil tot 
prin munca prizonierilor, dar este greu de explicat cum s-a 
reușit deplasarea și montarea colosalelor blocuri de piatră 
exclusiv cu mijloace rudimentare. Este de semnalat și faptul că 
lacul Copais prezintă, ca și un râu de lângă Tirint, urmele unor 
intervenţii artificiale cu caracter monumental (canale, diguri, 
galerii subterane, rectificări de albie etc.) demonstrând încă o 
dată bogăţia și puterea dinastiilor aheene. 

Cultul strămoșilor lua, în lumea miceniană, forme relativ 
deosebite de cele din Creta, având o semnificaţie socială, 
caracteristică epocii „eroice”. După o scurtă perioadă de 
tranziție, în care aheenii construiesc morminte „cu puț”, 
asemănătoare celor tipice Greciei continentale până la venirea 
triburilor indoeuropene, se trece la realizarea mormintelor „cu 
boltă”, de structură similară mormintelor-temple din Cnossos 
sau tumulilor din Insulele Britanice, Franţa, Corsica, Sardinia, 
Malta etc., continuând în mod evident tradiţiile arhitecturii 
megalitice inițiate de oamenii de Cro-Magnon. 

Cel mai cunoscut monument de acest gen este așa-numitul 
mormânt sau „tezaur al lui Atreus“ (fondatorul cvasilegendar al 
dinastiei atride). El a fost construit prin anii 1300-1270 î.e.n., și 
este contemporan cu „Poarta leilor”, fortificațiile Micenei și ale 
Tirintului și zidurile exterioare ale cetăților Atena și Gla, 
rămânând cea mai mare construcţie fără stâlpi interiori de 
susţinere din Europa, până la Parthenon. 


Mormântul este situat la 500m sud-vest de „Poarta leilor”, 
înăuntrul unei coline cu panta de 30-45*. Un culoar descoperit, 
dromos-ul, lat de 6m și lung de 35m, cu pereţii paraleli, zidiţi din 
blocuri dreptunghiulare de piatră, se afundă în deal, ducând 
spre intrarea în mormânt. Fațada (11 m înălţime) este aproape 
identică „Porții leilor”, dar mult mai bogat împodobită. 
Deschizătura propriu-zisă are 5m înălţime, 2m lăţime la tocul de 
sus și 2,5m lăţime la prag. Ea era flancată (în antichitate) de 
două semicoloane de piatră verde, cu capitel superior, înalte de 
6 m și decorate cu motive geometrice în relief (una dintre ele a 
fost găsită nu departe de monument). Buiandrugul are 6 m 
lungime, adică acoperă nu doar intrarea, ci întreaga faţadă, 
susținând zidăria de deasupra, placa triunghiulară și 
ornamentaţiile (mici coloane, plăci de piatră albă și verde 
așezate alternativ, etc.). În spatele buiandrugului și în 
prelungirea sa, deasupra coridorului lung de 5m care duce în 
sala mare, se află un bloc colosal (8m lungime, 5m lăţime, 1,20 
înălţime, 100 tone greutate), elementul cheie în susținerea 
întregii bolți și a pământului de deasupra. Acest monolit, de 
dimensiuni comparabile celor de la Tiahuanaco ori 
Sacsayhuaman, pune probleme tehnice aproape insurmontabile 
în ceea ce privește transportul și, mai ales, plasarea sa în poziția 
finală - totuși performanţa a fost izbutită de constructorii 
micenieni. Este adevărat că ei cunoșteau atât roata, cât și 
pârghia și scripeţii, spre deosebire de incași sau de pascuani; 
dar ce frânghii și ce palănci ar fi rezistat la o greutate de 100 
tone?! Arheologii se întreabă cum a fost posibil ca o populaţie 
nu foarte numeroasă, care nu dispunea de masele de oameni 
puse în mișcare de împărații chinezi sau faraonii egipteni, să 
poată tăia, transporta și asambla enorme cantităţi de piatră 
dură (blocuri de 4-40 tone fiecare la cetatea Gla), să facă lucrări 
impresionante, ca acelea de rectificare a Lacului Copais și, în 
același timp, să nu contribuie direct la toate acestea (războinicii 
neparticipând la construcţii)... 

Interiorul mormântului constă din două săli. Prima, cea mare, 
destinată ofrandelor și ceremoniilor cultului morţilor, este o 
semisferă cu diametrul de 14,50m și înălțimea de 13,20m. 
Pereţii ei sunt realizaţi prin suprapunerea unor șiruri de blocuri 
dreptunghiulare, cioplite astfel încât să formeze o suprafaţă 
curbă. La distanţe egale în zid se află găuri dreptunghiulare în 


care se prindeau probabil ornamente masive de bronz. Din 
această sală se pătrunde (printr-o poartă asemănătoare intrării, 
însă având doar 2,50m înălţime) într-o încăpere mai mică, în 
care se depuneau rămășițele pământești ale defuncţilor și 
obiectele de trebuinţă în lumea morţilor. Se remarcă faptul că 
atât bolțile sălilor, cât și plafonul coridorului susţin o zidărie 
exterioară compusă din blocuri de 1-5 tone fiecare și masa 
enormă a peretelui colinei propriu-zise. Este ca și cum bolțile 
catedralelor Sf. Petru din Roma ori Sf. Paul din Londra ar trebui 
să suporte greutatea unui strat de pământ și bolovani gros de 
peste 100 m! 

Micene - Mormîntul „Tezaurului lui Atreus“, cu dromos și fațadă (stadiu actual). 


Din punct de vedere strict arhitectural, deși mormintele cu 
boltă sunt vizibil inspirate din monumentele megalitice 
europene (având probabil ca punct de pornire dolmenele), ele 
rămân specifice micenienilor, în special prin concepţia de 
gradare concentrică a întregului ansamblu spre un punct 
central, ordonator al întregului spațiu: megaronul la palate (și 
palatul la cetăţi) și, respectiv, sala boltită la morminte. Acest 


element se va transmite arhitecturii clasice grecești, celei 
romane și, mai târziu, majorității stilurilor europene, 
deosebindu-le de cele din alte continente. Este, alături de 
meritul de a fi inspirat //iada lui Homer, una dintre puţinele 
moșteniri durabile lăsate civilizaţiilor viitoare de lumea Micenei, 
„cea bogată în aur”. 

Micene - Masca funerară a unui rege, „mormîntul cu puț V“ (aur). 


Scheletele găsite în morminte, cele cinci măști mortuare de 
aur (toate masculine) descoperite la Micene și, mai ales, 
frescele și vasele de ceramică pictată permit stabilirea unor 
diferenţe antropologice considerabile între aheeni și cretani. 
lnălțimea medie a primilor era mai scăzută (1,50m), dar atât 
constituţia bărbaţilor cât și a femeilor era mult mai robustă. 
Trupurile  îndesate,  vânjoase, oasele groase, rezistente, 
îmbinarea evidentă a unor trăsături mediteraneene cu altele 
specific nordice, absenţa oricăror caractere negride sau 
orientale sunt proprii micenienilor și se vor transmite, în mare 
măsură, grecilor continentali de mai târziu. Astfel, pe una dintre 


măști (singura ce redă un chip cu barbă) se poate distinge clar 
cel mai clasic profil grec, la care linia frunţii se continuă direct 
cu cea a nasului. Celelalte măști redau și ele tipul dolihocefal, cu 
frunte înaltă, nas drept, pomeţi puţin proeminenţi, buze subţiri 
și ochi apropiaţi. Bărbaţii purtau părul scurt, mustață și barbă, 
după cum reiese atât din picturile murale de la Tirint și Micene, 
cât și din imaginile de pe faimosul „vas cu războinici” găsit în 
palatul din Micene. Femeile prezintă aceleași diferenţe faţă de 
cretane: trupuri puternice, sâni mari, forme statuare, bărbie 
plină, bine conturată, expresie voluntară, dârză, fără nimic din 
graţia jucăușă a „Micuţei Pariziene”. Poate că, așa cum scria 
prof. Matz, „specificul dintotdeauna masculin și războinic al 
civilizaţiei miceniene se răsfrânge întrucâtva și asupra chipurilor 
de femei”. Dar în frescele aheene femeia este atât de des 
reprezentată la vânătoare și în preajma războinicilor, încât pare 
îndoielnic să nu fi căpătat ceva din asprimea acestor 
îndeletniciri masculine. 

Prinţesele și nobilele din Micene, Tirint, Pilos sau Gla vânau, 
supravegheau treburile casnice, participau la ceremoniile de 
curte sau religioase, însă nicăieri nu s-a găsit vreo imagine care 
să le arate dansând, jucându-se sau conversând cu vioiciunea 
celor din Cnossos ori Haghia-Triada. Nici acrobaţiile sau 
ritualurile de primăvară nu par să le fi atras pe mândrele 
partenere ale nu mai puţin demnilor „coborâtori din zei”. Insă, 
cu tot fastul veșmintelor și podoabelor, cu toată prezenţa 
numeroasă în fresce înfățișând viaţa de curte, un lucru este 
evident: femeile, chiar reginele, nu aveau decât un rol secundar, 
periferic în societatea aheană, fiind considerate mai mult sau 
mai puţin proprietatea bărbatului. Fără libertatea cretanelor, 
prinţesele miceniene nu erau decât prizonierele propriului palat 
în lipsa stăpânului (fie el tată, frate sau soţ), umbre ale acestuia 
când se întorcea. Ceea ce nu le împiedica să încerce a-și 
consolida prin orice mijloace influenţa și poziția, rezultatul fiind 
conflictele și dramele sumbre, sângeroase care l-au inspirat pe 
Homer și despre care amintesc Pausanias și Herodot. Cine 
seamănă vânt culege furtună - în această privință regii și 
războinicii micenieni au avut exact ce au căutat. Nimeni nu-și 
poate închipui o prinţesă cretană - care își alegea singură soţul 
- fugind de-acasă asemeni Elenei de la Menelau ori ucigându-l 
asemeni Clitemnestrei pe Agamemnon. Constrângerea naște 


întotdeauna împotrivire - cu atât mai primejdioasă, cu cât este 
mai puţin făţișă. Libertatea femeilor cretane, spiritul lor iscoditor 
și plin de fantezie, armonia ce domnea în familia și societatea 
minoică au contribuit decisiv la ridicarea acestei civilizaţii, și nu 
este exclus ca frumoasele și vitezele cretane să fi luptat alături 
de bărbaţi pentru a-și apăra casa și pământul natal. Confruntate 
cu o situaţie similară, spun rapsozii greci, femeile aheene nu se 
dovedeau la fel de hotărâte - nu din lașitate, ci pentru că nici 
măcar nu ar fi visat să înfrunte deschis un bărbat, fie el și 
vrăjmaș. 

Veșmintele femeilor se inspirau din portul minoic, dar erau 
mult simplificate: fuste scurte, strâmte și o cingătoare de piele 
pentru păstoriţe, rochii scurte și drepte la vânătoare, fuste lungi 
și bluze-corsaj cu mâneci, dezgolind partea din faţă a bustului, 
pentru viaţa de fiecare zi, ca și pentru cea de la curte. 
Rafinamentele (volane, șorţuri brodate, eșarfe, panglici, rochii- 
pantalon) au dispărut; moda feminină miceniană introdusese 
însă mantia, purtată în anotimpul rece sau la ceremonii 
funerare. Prinţesele și femeile nobile aveau enorm de multe 
bijuterii, dar fineţea discretă și bunul gust cretan lipseau cu 
desăvârșire pe continent. Podoabele sunt masive, greoaie, 
aproape barbare: diademe din foaie groasă de aur, ace de păr 
cu dimensiuni incredibile (21,5cm 

Tirint - „Fresca femeilor plecînd la vinătoare“ (după Rodenwaldt și Muler). 


lungime, 6,5cm diametrul „gămăliei” sferice din cristal de 
stâncă), cercei de 7-12cm lungime, lucraţi în aur nativ, coliere 
de aur cu elemente decorative din ametist, cornalină, agată, 
faianță, chihlimbar, nu întotdeauna șlefuite, brățări late 
(frecvente atât la bărbaţi, cât și la femei) și șiraguri de inele 
care se purtau legate cu șnururi la încheietura mâinii. Spre 
deosebire de motivele bijuteriilor cretane găsite în cetăţile de pe 
continent (octopode, delfini, crini, fluturi, lebede, vulturi, câini, 
cerbi, grifoni, sfincși, femei cu sau fără veșminte), cele 
miceniene au un caracter vădit „eroic“ (scene de bătălie sau de 
vânătoare, bărbaţi luptându-se cu lei uriași, feline 

Í Palatul din Tirint — Detaliu din „fresca femeilor“ (după Rodenwaldt si Müler). 
sfâșiindu-și prada etc.). In general, aheenii preferau cantitatea 


calităţii și valorile palpabile celor spirituale - faptul este evident 
și incontestabil, ținând poate și de natura mercantilă, lipsită de 
orice subtilitate a acestei lumi făurită prin arme și pentru arme. 
Veșmintele bărbătești nu erau foarte numeroase, dar se 
adaptaseră climei continentale, mai aspre. Șorţul minoic cedase 


locul unei haine cu mâneci scurte, strânsă în talie și a cărei 
poală garnisită cu ciucuri ajungea până la jumătatea coapsei, iar 
nobilii și regele aveau mantii lungi, prinse la umeri cu fibule de 
bronz sau metal preţios. La război se puneau jambiere de piele, 
acoperind piciorul de la gleznă până sub genunchi; spre 
deosebire de femei, care apar desculțe în mai toate frescele, 
bărbaţii purtau permanent sandale. Platoșe propriu-zise nu par 
să fi existat, rolul lor fiind suplinit de pieptare de piele sau 
plăcuţe de metal cusute de-a dreptul pe veșmânt. Doar în 
câteva morminte miceniene târzii, de pe continent și din Cipru, 
au fost găsite cnentide (apărătoare de forma jambierelor, dar 
metalice) și fragmentele unor platoșe și cămăși de zale cu solzi. 
Singura platoșă completă este cea descoperită în 1960, de 
cercetătorul grec Nicolas Verdelis, într-un mormânt de la Midea; 
ea nu este caracteristică zonei, ci seamănă cu platoșele atlante, 
descrise de egipteni. Coifurile, fie din colţi de mistreţ, fie din 
plăcuțe de bronz aveau obrăzare mobile și, ca ornament, 
panașe sau coarne; de la sfârșitul secolului al XV-lea î.e.n. Însă, 
încep să apară coifurile de bronz, mari, cu creastă și obrăzare 
fixe, preluate de la cretani. 

Armele miceniene sunt definitorii pentru această societate 
care transformase războiul într-un mod de viaţă, o condiţie 
esenţială a existenţei statului și individului, o principală sursă de 
venituri. Carul de luptă ușor, rapierele lungi și drepte, vârfurile 
de lance înguste, cu două muchii, pumnalele, deci întreg 
arsenalul minoic este prezent, dar nu satisface cerinţele 
războaielor de cucerire purtate de aheeni. Semnificativă în acest 
sens rămâne preluarea seriei de arme tipice atacului: sabia cu 
limbă la mâner, arcul, scutul rotund de infanterie, cuţitele de 
luptă, lăncile cu aripioare, care se puteau arunca la mare 
distanţă etc. 

Sabia cu limbă la mâner, apărută prin anii 1600 î.e.n., la 
civilizațiile bronzului din Europa de Nord și Centrală și adoptată 
rapid de micenieni, era o armă ofensivă, fiind destinată exclusiv 
lovirii (spre deosebire de rapiera cretană, armă de împuns, prin 
excelenţă defensivă). Lama ei lungă de 100cm este lată la bază 
și umflată în secțiune (dispunând de 3-5 nervuri) și face corp 
comun cu mânerul, unindu-se printr-o gardă elipsoidală. Astfel, 
punctul cel mai greu al sabiei îl constituie mânerul, ceea ce 
favorizează loviturile, atât ascendente, cât și descendente. 


Cuţitele de luptă, lungi de până la 70cm, proveneau probabil din 
Asia Mică. Având de obicei un singur tăiș și lama de forma 
jumătăţii unei frunze de salcie, ele posedă un centru de 
greutate situat la mijlocul lamei și se foloseau probabil pentru a 
despica  scuturile sau  platoșele adversarilor. Pumnalele 
miceniene, drepte, cu tăișurile și vârful deosebit de bine 
prelucrate, atestă utilitatea lor curentă, probabil nu atât pe 
câmpul de luptă, cât în comploturile de la palat - încă un 
simptom al nesiguranţei și racilelor interne. 

Lăncile lungi de 200cm, cu vârfuri de până la 60cm (din care 
30cm aripioarele romboidale, cu două laturi scurte și două 
foarte alungite) și arcurile, ale căror săgeți aveau vârfuri de 
silex și obsidian (abia din secolul al XIV-lea î.e.n., trecându-se la 
bronz), reprezentau categoria armelor de lovire la distanţă și 
par să fi fost des folosite, după numărul celor 


De sus în jos: trei lame de rapiere cretane, sanctuarul de la 
Arcalochori; două cuțite de luptă și un virf de lance, „mormîntul 
cu puț IV“ din Micene (bronz - după Matz). 
descoperite în morminte. De altfel, inventarul camerelor 
mortuare indică o adevărată manie a înarmării: adesea, 
războinicul poseda câte 2 lănci, 2 spade, 2-3 cuțite de luptă, 2-3 
pumnale, 2 scuturi, un arc și mai multe tipuri de săgeți, deci o 
cantitate dublă faţă de echipamentul standard, deja prea 
încărcat. Dacă la aceste arme funcţionale, de război, se adaugă 
cele de vânătoare și cele de paradă, imaginea începe să devină 
amuzantă. Desigur, colecţia completă nu era folosită nici măcar 


în campanie, dar chiar plecând la luptă cu o lance, o sabie, un 
cuțit de luptă, un arc, un pumnal și un scut, războinicul 
micenian poseda probabil cea mai vastă panoplie de armament 
individual din întreaga antichitate! 

Tactica terestră nu era mult îmbunătăţită față de cea cretană: 
formaţiuni de infanteriști încadraţi de nobili în care de luptă se 
năpusteau în dezordine asupra vrăjmașului, potopindu-l întâi cu 
o ploaie de lănci și săgeți, apoi încercând să-l răzbească în 
încleștări corp la corp. Nu se folosea forța de șoc a carelor (ele 
fiind uneori angajate în dueluri individuale, dar neacţionând 
niciodată coordonat), nu se cunoștea împărţirea infanteriei în 
corpuri specializate (arcași, lăncieri, săbieri etc.) cu rol 
prestabilit în desfășurarea bătăliei. Luptele, fie în câmp deschis, 
fie asedii nu prevedeau manevre tactice pe flancuri ci erau 
simple învălmășeli de războinici și arme, cel mai adesea factorul 
surpriză fiind determinant. 

În ceea ce privește flota, aheenii - deși nu se fereau de mare 
- nu par să fi fost un popor de navigatori, situaţie generată 
probabil de plasarea lor pe continent. De altfel, în istorie se 
cunosc puţine exemple de state continentale care să reprezinte 
o adevărată concurenţă pentru cele insulare: Olanda, Spania, 
Portugalia, Franţa chiar, nu au putut ţine piept multă vreme 
Angliei, forțată prin însăși poziţia ei geografică să stăpânească 
mările ori să piară... /liada pomenește despre o flotă 
impresionantă adusă de atrizi împotriva Troiei - 330 corăbii. Dar 
câte erau într-adevăr construite de ei și câte aveau echipaje 
aheene? Nici o descoperire arheologică nu-i prezintă pe 
suveranii și războinicii atrizi preocupaţi în mod special de 
navigaţie. Pentru acești oameni veniţi din inima continentului, 
corăbiile, flota rămâneau un mijloc și nu un scop. Comerţul juca 
un rol secundar, fiind aproape inexistent în economia unui stat 
care trăia din războaie de cucerire; în plus, prea puţini aheeni ar 
fi considerat demnă meseria de neguţător. Tezaurele din 
morminte, obiectele cretane sau egiptene sunt, fără îndoială, 
provenite din soldă sau din jaf. Corăbiile descrise de Homer 
seamănă mai mult cu navele comerciale minoice decât cu cele 
de război, fiind simple transportoare de trupe și nu vase de 
luptă. Condotieri în slujba cretanilor și pirați pe cont propriu, 
până prin secolul al XV-lea î.e.n., micenienii depind aproape 
exclusiv de flota acestora; după catastrofa care a distrus-o, sunt 


însă obligaţi să-și construiască corăbii proprii. O dată cu 
ocuparea Cretei, lucrurile se schimbă, datorită aportului 
meșteșugarilor și marinarilor minoici, iar lumea aheeană devine 
o putere în Marea Egee, ajungând să aibă relaţii comerciale cu 
Cipru, Cilicia, Siria, Ugarit, Tarent, Ischia, Sicilia, Egipt și chiar 
regatul hitit. Contoare comerciale stabile par să fi existat atât în 
Cipru, cât și în Siria, dar colonii în toată regula nu s-au 
descoperit decât în Rhodos, Cos și Samos, deci în insule mici, 
unde localnicii nu erau destul de puternici pentru a trata de pe 
poziţii egale cu micenienii (chiar și așa, aceste insule nu au fost 
niciodată ocupate în întregime). Se remarcă însă un lucru; fără 
corăbiile de război minoice (al căror secret nu le-a parvenit) și 
fără sprijinul echipajelor cretane, ce nu puteau uita invadarea 
ţării lor prin surprindere, suveranii atrizi nu au izbutit să domine 
Mediterana și n-au preluat nici una din coloniile sau contoarele 
minoice. Poate că și din acest motiv nu au intrat în conflict 
direct cu Egiptul, Fenicia, regatul hitit ori vreo altă putere din 
Orientul Mijlociu sau Asia Mică, nici măcar cu Troia, după cum 
credea Homer. Descoperirile arheologice și stadiul actual al 
cunoștințelor istorice despre structurile politice aheene confirmă 
faptul că ideea de imperiu le era străină acestor oameni, care, 
oricum, controlau un spaţiu prea vast pentru posibilităţile lor. 
Dar asta nu înseamnă că războinicii atrizi nu se aventurau în 
expediții de jaf pe ţărmuri îndepărtate sau că ar fi refuzat 
cuceriri facile. Lipsa flotei și, mai ales, a echipajelor 
experimentate, i-a silit să se orienteze spre nord, într-o 
expansiune terestră, lentă și riscantă, de vreme ce aveau de 
înfruntat triburi inferioare tehnologic, însă dispunând de o 
zdrobitoare superioritate numerică. Se poate spune că și acest 
caracter predominant terestru, în general nepotrivit cu poziţia 
geografică a lumii aheene, a fost una dintre slăbiciunile sale, 
una dintre cauzele care i-au provocat stagnarea și chiar 
decăderea. 

De fapt, civilizația miceniană a avut o viaţă scurtă, 
comparativ cu cea minoică - patru secole și jumătate (cca 
1570-1125 î.e.n.), iar dacă se exclud perioadele de început și de 
decădere rămân doar trei secole (1500-1200 î.e.n.). Prea puţin 
pentru a se cristaliza stiluri și structuri stabile, pentru a influenţa 
alte civilizaţii. Și totuși... Spadele și pumnalele miceniene erau 
imitate în Orientul Mijlociu, Asia Mică, Sicilia, în Balcani, câmpia 


Dunării și chiar dincolo de lanţul carpatic; structurile sociale și o 
parte din obiceiurile sau tradiţiile aheenilor s-au perpetuat în 
Grecia clasică; în sfârșit, însăși existenţa acestei „lumi eroice” a 
dat naștere nu doar legendelor și poemelor, ci unui sistem de 
valori și unui mod de comportament care avea să marcheze 
istoria grecilor și, poate, nu numai pe a lor. 

Așa cum observau toţi specialiştii (Higgins, Palmer, 
Rodenwaldt, Webster, Matz), economia regatelor atride rămâne 
una dintre cele mai curioase din istorie. Nefiind agricultori 
(datorită solului impropriu), neputându-și echilibra finanţele 
doar din păstorit (ocupaţie aproape exclusiv feminină), vânând 
de plăcere și nu din necesitate, refuzând meseria de neguţător, 
aheenii se bazau în special pe meșteșugari, adevărată castă, 
care știau să prelucreze bronzul ca nimeni alții în sudul Europei. 
Dar meșteșugarii din Micene și Tirint excelau în fabricarea de 
arme - produse pe care atrizii nu doreau să le exporte. 
Ceramica miceniană, singura concurentă a celei cretane în 
Grecia continentală și insulară, ba chiar în Asia Mică nu putea 
susține singură povara unei economii deficitare și nici pe cea a 
enormelor cheltuieli cerute de fastul de la curte, de construcţia 
cetăților și fortificarea lor. În aceste condiţii, aheenilor le 
rămânea un singur izvor (nesecat însă) de venituri: războiul. 

Impresionantele tezaure găsite fie în „mormintele-puţ“ din 
perioada de început, fie în palatele și „mormintele-boltite“ 
ulterioare (și trebuie amintit că toate acestea au fost jefuite încă 
din antichitate, iar ceea ce se descoperă de două secole încoace 
nu reprezintă decât rămășițele unor bogății fabuloase) sunt 
rodul unor neîntrerupte expediţii prădalnice cărora rapsozii greci 
de mai târziu au știut să le dea (chiar dacă nu întotdeauna 
suficient de convingător) acea turnură epică, aparent 
cavalerească, atât de înșelătoare pentru naivi. 

Dar dacă regatele din Micene, Tirint și Pilos nu au avut flote 
de război demne de a fi menţionate până la mijlocul secolului al 
XV-lea î.e.n., înseamnă că singura posibilitate de a-și transporta 
trupele rămânea flota cretană. Mai mult, chiar presupunând 
existența unor flote proprii de comerț și transport (fapt infirmat 
atât de toate descoperirile arheologice și  atestările 
documentare, cât şi de lipsa unor porturi continentale 
comparabile cu cele minoice), acestea nu puteau acționa fără 
acordul (fie doar tacit) al cretanilor, stăpâni pe Mediterana 


Orientală și pe Marea Egee. Legăturile dintre aheeni și Creta 
sunt atât de strânse, obiectele de provenienţă minoică atât de 
numeroase pe continent, influenţa (chiar dacă mai curând de 
suprafaţă) a modei, ceremonialului, stilului artistic și modelelor 
economico-financiare de comerţ atât de vădită, încât se pune 
întrebarea, pe deplin îndreptăţită, ce puteau oferi aheenii în 
cadrul acestor schimburi? Cretanii nu au importat arme 
miceniene - este posibil să fi luat în soldă trupe trimise de pe 
continent, dar nimic din istoria lor nu acreditează ideea că ar fi 
dus războaie de cucerire, fie și prin intermediul altora. După 
cum consideră Matz și Evans, explicaţia ar fi, probabil, aceea că 
aheeni erau angajaţi să contraatace populaţii și cetăţi ce 
puneau în pericol Creta sau comerțul ei ori să distrugă bazele 
terestre ale piraţilor din Mediterana, pe care flota cretană îi 
stârpea în larg. În astfel de situaţii, la soldă se adăuga și o parte 
considerabilă din pradă, ceea ce permitea suveranilor atrizi să 
tezaurizeze aurul care le dădea tăria, dar și slăbiciunea, ducând 
faima regatelor din Grecia continentală până departe, în inima 
Europei. Pentru populaţiile de la graniţa nordică, Peloponesul, 
Beoţia și Atica reprezentau tărâmuri fabuloase, unde orice era 
posibil, unde minunâţiile cretane și tezaurele miceniene se 
îmbinau într-o lume miraculoasă: cetăţi și palate de vis, femei la 
a căror frumuseţe se adăuga un rafinament necunoscut (și cu 
atât mai râvnit), arme splendide (și extrem de eficiente), ocazia 
de a intra în legătură cu alte civilizaţii, doar bănuite, însă tocmai 
de aceea fascinante: Creta, Egipt, lumea Orientului... 

Formele de organizare miceniene diferă de cele cretane, tipic 
matriarhale și prea puţin tensionate. După cum reiese din 
tăbliţele de la Pilos, pe continent, regele („wanax”) domnea în 
mod absolut, pe baza dreptului divin; atât nobilii („basileves”), 
cât și „sfatul bătrânilor“ (adunarea capilor de familie sau 
„geronsia”) aveau rolul de simpli consultanţi. De fapt, lumea 
aheană se împărțea în mai multe regate (Micene, Tirint, Pilos, 
Atena, Orchomenos etc.) ale căror dinastii erau de bună seamă 
înrudite, ceea ce nu le împiedica să rivalizeze între ele, uneori 
cu violenţă. Totuși, în Illiada se afirmă (iar istoricii moderni 
confirmă) că în faţa unui pericol sau a unei ofense comune, 
suveranii micenieni se uneau imediat. (Acest fenomen, ca și 
structura politică de 

Micene - Mînere da sabie îmbrăcate în i toale de aur, „mormîntul cu 
puț“ IV (stînga) și V (dreapta - după Matz). 


tip patriarhal sunt, de altfel, specifice populațiilor 
indoeuropene.) 

Astăzi se știe că, în ciuda caracterului expansionist al lumii 
miceniene, cuceririle sale au fost limitate la o parte din Grecia 
continentală și insulară, câteva din insulele Mării Egee și mici 
porţiuni de pe coastele Mediteranei răsăritene, chiar și în aceste 
condiții populaţia și garnizoanele aheene fiind prea puţin 
numeroase pentru a putea controla întregul teritoriu al 
regatelor. Este probabil cauza pentru care Creta nu a fost 
ocupată; autonomia insulei era aproape totală, atâta vreme cât 
furniza produsele de care avea nevoie metropola și nu îi făcea 
concurenţă pe plan comercial. Singura schimbare este 
înlocuirea scrierii liniare A cu scrierea liniară B în arhivele de 
curte; nu se poate ști exact dacă micenienii instalaseră o 
dinastie proprie (poate realizată printr-o mezalianţă cu dinastia 
minoică, deși pare de necrezut ca vreo prinţesă cretană să fi 
acceptat căsătoria cu un aheean) ori prinţul atrid nu era decât 
un guvernator militar, iar curtea de la Cnossos, după primele 


momente de dezorientare, își reluase viaţa de până atunci, 
încercând pe cât posibil să-i ignore pe năvălitori. Descoperirile 
arheologice atestă nu numai că în Creta nu s-a schimbat nimic, 
dar și că metropola continua să considere ca etalon de bun gust 
tot ce venea de acolo; singura concesie făcută comerţului 
propriu a fost scoaterea din circulaţie a ceramicii minoice și 
înlocuirea ei (cel puţin în ceea ce privește exportul) cu cea 
miceniană. 

Interesant de remarcat faptul că, la apogeul puterii aheene 
(secolele al XV-lea și al XIV-lea î.e.n.), când dinastiile atride nu 
aveau de cine să se teamă din exterior, se trece totuși la 
fortificarea suplimentară a cetăților ciclopice; în același timp, 
reședințe princiare ca aceea din Pilos și cartierele de bogătași 
din afara zidurilor Micenei și Tirintului sunt lipsite de orice 
protecţie. Paradox? Poate că explicaţia constă în mania 
grandorii care îi cuprindea tot mai mult pe suveranii atrizi și în 
siguranţa trufașă a nobililor și comercianților bogaţi, care nu-și 
puteau închipui că barbarii din Nord ar fi cutezat să le treacă 
graniţele. Poate că fortificațiile nu erau decât „mijloace de 
întărire a hegemoniei dinastiei în cauză”, după cum crede prof. 
Matz ori un semn al nesiguranţei generate de comploturile de 
palat. În orice caz, ele și-au dovedit utilitatea timp de două 
secole, amânând căderea cetăților până în anii 1150-1125 î.e.n. 

În ceea ce privește faimosul conflict al aheenilor cu Troia, 
acesta n-a fost, probabil, decât o legendă, după cum consideră 
atât Matz, Higgins și Desborough, cât 


Micene — Masca funerară a unui rege, „mormîntul cu puț IV“ (aur). 


și Palmer, Blegen și Kantor. Situată pe malul anatolian al Asiei 
Mici, cetatea avea, la apogeul puterii sale, o lungime de 200m, 
ziduri înalte de până la 26m (dintre care 8-9m soclul de piatră și 
15-17m coronamentul din cărămizi de lut întărit cu bârne de 
lemn), groase de 5-10m la bază și 3-4m la vârf. Zidurile erau 
prevăzute cu bastioane, iar cele două porţi fuseseră plasate 
între niște contraforți de zidărie și aveau pragul mai înalt decât 
baza zidurilor. Cetatea este specific asiatică, iar istoria sa, după 
câte se știe astăzi, s-ar putea sintetiza astfel: 

2600-2400 î.e.n.: Troia |. Inceputurile epocii de bronz; 

2400-2200 î.e.n.: Troia Il. Distrusă de un incendiu uriaș, ale 
cărui cauze rămân necunoscute; 

2200-1750 î.e.n.: Troia Ill-V. Perioadă de tranziţie spre o 
înfloritoare civilizație a bronzului; 

1750-1300 î.e.n.: Troia VI. Distrusă de un cutremur; 

1300-1240 î.e.n.: Troia VII A. Distrusă prin cucerire, în același 


timp cu distrugerea Pilosului și a cartierelor exterioare de la 
Micene și Tirint; 

1240-1100 î.e.n.: Troia VII B. Cucerită din nou, cam în aceeași 
perioadă cu căderea incintelor fortificate de la Micene și Tirint; 

După 1100 î.e.n.: Troia VIII. Începutul epocii fierului și al unor 
colonizări grecești succesive. 

Săpăturile la Troia au fost iniţiate în 1870 de H. Schliemann 
(căruia i s-a alăturat, începând din 1877, arheologul german W. 
Dörpfeld) și au durat până în 1894. O a doua mare campanie a 
fost cea condusă de americanul C. Blegen între 1932 și 1938. 
Toate datele obţinute infirmă posibilitatea unui conflict între 
aheeni și troieni. Troia IlI nu putea fi distrusă de aheeni, care nici 
nu pătrunseseră în Grecia în 2200 î.e.n.; suveranii atrizi nu se 
mai puteau gândi să 


Troia Il - Topoare de ceremonie (lapislazuli și nefrit). 


atace Troia VII A în 1240 î.e.n., când regatele lor erau zguduite 
din temelii de dorieni și alte triburi balcanice; în sfârșit, Troia VII 


B pierea o dată cu Micene și Tirint. Între 1600 și 1300 î.e.n., 
raporturile între aheeni și troieni par să fi fost relativ bune, deși 
nu foarte strânse - obiectele de provenienţă miceniană 
descoperite în Troia V și VI sunt puţine și de calitate inferioară. 
Troia însăși nu avea ce oferi lumii aheene, cu excepția aramei și 
cositorului necesare făuririi bronzului; dar pentru a le procura, 
suveranii atrizi nu trebuiau să pornească un război lung și 
riscant, în condiţiile lipsei unei flote militare adecvate. Astăzi se 
consideră că /liada a fost inspirată fie de un posibil conflict între 
aheeni și troieni pentru un post comercial de pe o insulă 
egeeană, fie de cucerirea Troiei VII A și respectiv VII B de 
aceleași popoare ce pustiiseră regatele atride. Lumea miceniană 
a întreprins destule atacuri împotriva cetăților continentale și 
insulare egeene și mediteraneene, dar niciodată n-ar fi comis 
nebunia de a provoca o putere egală sau superioară. Războinicii 
aheeni nu începeau o bătălie pierdută doar din motive de 
prestigiu; dacă au greșit din prea multă trufie, aceasta s-a 
întâmplat pe teritoriul propriu și datorită unei încrederi excesive 
în tăria fortificațiilor și superioritatea civilizaţiei lor comparativ 
cu „barbarismul” invadatorilor. 

Religia micenienilor are puncte comune cu cea minoică, dar 
nu foarte multe. Alături de Hera, Atena și Demeter, venerate și 
la Cnossos, apar Zeus, Poseidon, Ares, Hades, deci cele mai 
importante zeități masculine din Olimpul grecilor de mai târziu. 
Afrodita cretană nu le spunea nimic războinicilor aheeni, însă 
Hermes și Dionysos fuseseră adoptați. Ceea ce introduce nou 
lumea „eroică” este cultul unor strămoși (reali sau nu), care se 
remarcaseră prin fapte de arme - de aici se vor naște Heracles, 
Teseu, lason și alţi eroi, deveniți după moarte semizei. Se pun 
astfel bazele superbei mitologii grecești, atât de încărcată de 
simboluri și atât de profund umanistă. Dar, la micenieni, 
elementele sale sunt mai simple decât la rafinaţii atenieni de 
mai târziu: de o parte lumea zeilor, puternici și inaccesibili, de 
cealaltă lumea umbrelor din regatul subpământean al morţilor. 
Toate acestea sunt, desigur, rezultatul structurii patriarhale a 
triburilor indoeuropene; co-existenţa cultului unei zeițe mamă a 
Pământului şi Naturii, de origine evident  matriarhal- 
mediteraneană apare surprinzătoare, o excepție inexplicabilă 
încă. 


Micene — „Capul de leu“, rhyton, „mormîntul cu puț IV“ (aur). 

Despre arta miceniană nu sunt multe de spus. Relieful 
monumental de la Micene, realizare singulară în arta greacă 
până în secolul al Vl-lea î.e.n., se impune nu doar prin 
îndrăzneala dimensiunilor, ci și datorită senzaţiei de viaţă, de 
agilitate și forță, pe care îl dau formele suple, într-adevăr feline 
ale statuilor. Frescele, în special cele de la Tirint („Procesiunea 
femeilor”, „Vânătoarea de mistreţ”, „Femei plecând la 
vânătoare”) prezintă o siguranţă vădită a liniei, atinsă de cretani 
după secole de perfecționare și căutări, însă surprind printr-o 
rigidizare pronunţată, rezultatul încorsetării fanteziei și libertăţii 
de creație a artiștilor, siliţi să rămână între limitele unui canon 
strict, tradițional. Animalele și plantele din „Vânătoarea de 
mistreţ” sunt mai curând ornamentale decât naturale, prin 
contrast cu delfinii și caracatița de pe pardoseala de stuc a 
megaronului, pictată probabil mai înainte, când stilul cretan 
influenţa încă arta miceniană. Spre sfârșit, frescele devin atât 
de schematice, încât personajele (oameni, plante, animale) se 
preschimbă în simple siluete lipsite de orice consistenţă și 
trăire. Impresia de producţie de serie, industrială, predomină și 
întărește ipoteza decăderii rapide a societății aheene, 
preocupată mai mult de menţinerea unei ficțiuni decât de ce se 
întâmpla în jurul ei. Această involuţie poate fi urmărită cel mai 
bine comparând ceramica din secolele XVI-XII î.e.n.; pictura de 
pe vase pierde treptat din naturalete, 


Micene — „Capul de taur“, rhyton, „mormîntul cu puț IV“ (argint, bronz și aur). 


liniaritatea și abstractizarea câștigă teren, pentru ca la „Vasul 
cu războinici” să se ajungă la figuri redate grosolan, aproape 
caricatural, la siluete și mișcări uniforme, parcă reproduse cu 
ajutorul unui șablon. 

Singura latură a artei miceniene care scapă de această 
epidemie de convenţionalism este cea legată de prelucrarea 
metalelor. Rhytonii (vasele de ofrandă) și pumnalele găsite în 
„mormintele-puţuri” de la Micene stau mărturie faptului că 
armurierii și orfevrierii aheeni se puteau ridica, atunci când li se 
îngăduia, la nivelul artei cretane și egiptene. Astfel, rhytonul de 
aur („Capul de leu”) și rhytonul de argint („Capul de taur”) din 
mormântul IV sunt nu numai tulburător de „vii”, prin expresie și 
naturaleţe, dar și adevărate capodopere ale orfevrăriei din toate 
timpurile. „Capul de taur” are coarnele și rozeta de pe frunte din 
foaie de aur; nările, ochii și buzele placate cu aur; urechile de 
bronz placate pe dinăuntru cu aur, pe dinafară cu argint. „Capul 
de leu” este făcut exclusiv din aur și șlefuit cu o fineţe de 
necrezut. În același mormânt s-au mai găsit pahare de aur, un 
rhyton de argint, decorat cu scene de la asediul unei cetăţi, o 
mască funerară de aur, o splendidă sabie cu limbă la mâner, 
inele-sigiliu și un pumnal de bronz lung de 23cm, pe cărui lamă 
sunt încrustate două scene de vânătoare. Măiestria gravorului a 
întrecut-o pe cea a armurierului: tăișul de bronz este aproape 
complet erodat (cu toate că lama își păstrează tăria), în vreme 
ce gravurile (un leu alergând după cinci gazele și cinci bărbaţi 
atacând un leu care apără fuga altor doi), realizate din aliaj 
neferos alb, galben și roșu și umplute cu niello (smalţ negru 
turnat în cavitatea incizată) se numără printre cele mai 
frumoase rămase din acea epocă. _ 

Dar asemenea excepţii sunt rare. Incepând din secolul al XIII- 
lea î.e.n., lumea aheană începe să decadă. Fenomenul apare 
istoricului de astăzi atât de evident, încât, prin anii '50, doctorul 
lani  Papadimitriu, arheolog de prestigiu internaţional și 
directorul Departamentului Naţional de Arheologie al Greciei, 
emisese ipoteza că distrugerea cetăților și palatelor nu s-ar fi 
datorat unei invazii străine, ci revoltelor păturii sărace (aliată cu 
sclavii), care nu mai putea suporta povara birurilor din ce în ce 
mai mari, necesare menţinerii fastului regal și al nobilimii, într-o 
perioadă când războaiele de cucerire încetaseră. Ipoteza nu a 
fost acceptată de ceilalţi istorici. În primul rând pentru că sclavii 


micenienilor nu erau atât de numeroși ca aceia din Roma 
contemporană răscoalei lui Spartacus (73-71 î.e.n.), iar pătura 
săracă nu avea nici curajul, nici priceperea, nici armele 
necesare pentru a înfrunta garnizoanele regale și nobilimea 
războinică. Apoi, pentru că, așa cum remarca profesorul Carl 
Blegen, este imposibil de conceput o organizaţie antică atât de 
vastă și atât de unită, încât să înceapă în același timp răscoala 
în Pelopones, Beoţia și Grecia insulară. Pilos, Orchomenos, 
Midea și cartierele exterioare din Micene și Tirint au căzut 
aproape concomitent. Un secol mai târziu, fortificațiile din 
Micene și Tirint, Troia, Creta și Rhodosul sunt cucerite, iar Gla și 


Atena sunt asediate fără succes. O nouă revoltă socială? In nici 
un caz. Ori prima reușise și atunci nu mai era nevoie de a doua, 
ori fusese înfrântă și, aidoma răscoalei hiloţilor din Sparta (399 
î.e.n.), nu s-ar mai fi repetat. 

Distrugerea simultană a tuturor regatelor exclude și ipoteza 
că unul dintre ele le-a cucerit pe celelalte. Pluralitatea 
formațiunilor statale și a ramurilor dinastiei atride era un fapt 


unanim acceptat în lumea aheană, chiar dacă relaţiile dintre ele 
nu rămâneau totdeauna cordiale. Ciocniri militare existaseră, 
mai ales în perioada 1500-1300 î.e.n., dar nu atinseseră 
proporţii de conflict durabil. Nici o descoperire arheologică nu-i 
prezintă pe aheeni cucerind cetăţi aheene; faptul ar fi fost o 
nebunie, între niște vecini invidioși și realitatea unui teritoriu 
prea mare comparativ cu numărul populaţiei și al garnizoanelor. 
Apoi, chiar presupunând că dinastiile din Gla sau Atena ar fi 
atacat prin surprindere Micene, Tirint, Orchomenos, Pilos, Midea, 
este puţin probabil să le fi distrus după victorie, în loc să 
conserve intacte faima și capacitatea lor de apărare. Având 
aceleași tradiții, apreciind aceleași valori, împărtășind concepţii 
militare, economice, administrative, artistice și religioase 
comune, atrizii n-ar fi riscat să clatine două simboluri ale lumii 
lor (invincibilitatea cetăţii ciclopice și a regelui), dând astfel un 
exemplu care putea fi urmat oricând de alţii. 

Contemporanii lui Homer, cei ai lui Pausanias și ai lui Tucidide 
credeau că prăbușirea lumii aheene s-ar datora invaziei 
dorienilor, plecaţi prin secolele XII-XI î.e.n., din nordul Balcanilor, 
pentru a se stabili în final în Doris (Grecia centrală) și în trei 
regiuni peloponesiene (Argolida, Laconia și Mesenia), unele 
grupări ajungând însă până în Creta și Rhodos. Această năvălire 
numită tradițional „întoarcerea Heraclizilor” (noţiune neclară 
încă, deoarece dorienii nu trăiseră niciodată în teritoriile 
deţinute de atrizi) a lăsat o rană adâncă în istoria timpurie a 
Greciei. 

De fapt, cucerirea regatelor miceniene, începută prin 1250 
î.e.n., și terminată prin 1100 î.e.n., reprezintă și astăzi o enigmă. 
Multă vreme s-a considerat că dorienii, deși aflaţi pe o treaptă 
inferioară de civilizație, au putut realiza această performanţă 
pentru că erau mai numeroși decât aheenii și aveau arme de 
fier. Dar descoperirile arheologice din ultimele decenii au 
demonstrat că triburile doriene propriu-zise nu puteau depăși, 
nici măcar egala numeric populaţia regatelor atride. In ceea ce 
privește armele, cele de bronz erau, după cum confirmă 
analizele metalografice moderne, incomparabil superioare celor 
de fier, care ajungeau să se tocească ori să se rupă în cursul 
unei singure lupte! (Este, probabil, unul dintre motivele pentru 
care aheenii nu adoptaseră fierul, celălalt fiind aspectul modest, 
lipsit de strălucire și fast al armelor realizate din acest metal, 


arme potrivite pentru barbarii din Nord, însă nu și pentru 
războinicii regilor înrudiţi cu zeii.) 

Rămâne, ca singură explicaţie, un puhoi copleșitor de 
năvălitori revenind la intervale scurte și atacând pe un front 
larg, atât pe uscat, cât și pe mare, forțând toate graniţele 
deodată, ca o viitură de primăvară, cu neputinţă de stăvilit. 
Ceea ce arheologii de astăzi consideră că s-a petrecut astfel: pe 
la 1250 î.e.n., a început, în estul Europei centrale, marea 
migraţie a purtătorilor civilizaţiei „câmpurilor de urne”, un 
amalgam de populaţii războinice (dintre care cele mai puternice 
erau triburile ilire), ce foloseau cu preponderență fierul, își 
incinerau morţii în loc să-i înhumeze și atacau de predilecție 
vecinii sedentari, păstori și cultivatori. „Triburile câmpurilor de 
urne“ erau atât de numeroase, încât i-au împins foarte rapid 
spre sud pe locuitorii Balcanilor și ai Greciei de nord-vest: tracii 
și, respectiv, dorienii, etolienii, focienii, locrienii (populaţii 
grecești). Aceștia au trecut, între 1240 și 1200 î.e.n., prin 
regatele atride, pustiindu-le, distrugând așezările, cartierele și 
palatele nefortificate, Creta, Rhodosul, poate chiar și Troia VII A, 
dar nereușind să cucerească marile fortărețe aheene. 

Ulterior, între 1200 și 1100 î.e.n., „triburile câmpurilor de 
urne“  năvălesc în Grecia peninsulară, în Pelopones, se 
răspândesc în Grecia insulară, trec în Asia Mică. Asaltează și 
distrug Micene, Tirint, Midea, Troia VII B, regatul hitit, pustiesc 
insulele din Marea Egee și Mediterana Orientală, apoi Fenicia și 
Palestina și ajung până în Egipt, unde sunt cu mare greutate 
oprite de Mineptah (în 1200 î.e.n.) și Ramses al Il-lea (între 
1160-1140 î.e.n.). Rezultatele acestei ultime invazii sunt, în 
principal, împărţirea teritoriului grec, ce capătă configurația 
etnică pe care o va păstra și în epoca istorică și emigrarea 
multor aheeni în insulele egeene și pe coasta Asiei Mici, unde 
aveau să fondeze colonii înfloritoare. 

Fapt uluitor, o serie de descoperiri arheologice atestă că 
populaţia din Pilos, Micene și Tirint, cunoștea încă din 1250 
î.e.n., iminenţa primei invazii. Arhivele de tăblițe scrise în 
liniarul B, găsite în 1939 la Pilos (traduse și publicate ulterior de 
Ventris și Chadwick), consemnează: orientarea activităţii 
armurierilor, a brutarilor și reparatorilor de care în direcţia 
producerii intensive și a stocării armamentului, proviziilor și 
mijloacelor de transport; sporirea cotei de bronz acordate 


fiecărui armurier, cu indicaţia de a fi folosită pentru producerea 
unui număr cât mai mare de săbii și lănci; mobilizarea, pentru 
necesităţile arsenalelor, a meșteșugarilor care lucrau pentru 
temple și chiar a artizanilor regali; trimiterea zidarilor în diverse 
puncte de importanţă strategică și tactică, pentru a construi 
fortificaţii sau a le consolida acolo unde existau; recrutări pentru 
completarea echipajelor navelor (câte 20 de războinici și 40 de 
vâslași per vas); planificarea expedierii femeilor și copiilor din 
familia regală, din nobilime și din pătura de meșteșugari și 
negustori înstăriți în locuri sigure de refugiu și aprovizionarea 
acestora cu alimente; mobilizarea femeilor și copiilor din pătura 
săracă, precum și a sclavilor la pregătirile pentru un eventual 
asediu, în special la stocarea și conservarea cerealelor, fructelor 
și legumelor; avertizarea santinelelor, a patrulelor și posturilor 
fixe de observare de pe coaste și de la graniţe, despre pericolul 
invaziei din mai multe direcţii etc. 

Paradoxal, o parte dintre aheeni refuză să ia în serios 
ameninţarea: la Pilos, regina nu numai că nu părăsește palatul 
nefortificat, dar face baie în momentul începerii atacului, fiind 
surprinsă de cuceritori în cadă și luată în sclavie, iar în arhivă 
scribii continuă la registrul noilor proprietăţi atribuite de rege 
unor favoriţi până când focul cuprinde etajele superioare; în 
cartierele exterioare de la Micene, negustorii își ţin aurul pe 
masă, lângă registrele cu socoteli, iar soțiile de nobili se 
mândresc cu bijuteriile lor, înșirându-le înaintea prietenelor 
venite în vizită; în elegantele vile de lângă Tirint, curtezanele își 
invită cunoscuţii la ospăț, în timp ce două familii nobile își 
căsătoresc copiii de 19 ani (băiatul) și, respectiv 15 ani (fata)... 

Găsind dovezile acestor fragmente de viață normală, 
îmbinată cu pregătirile de respingere a atacului, arheologii s-au 
întrebat, desigur, de ce, într-un moment când întreaga populaţie 
a regatelor aștepta cu neliniște atacul barbarilor din Nord, 
dinastia atridă, nobilimea și privilegiaţii se ocupau ostentativ de 
păstrarea aparenţelor, chiar cu riscul vieţii?! Poate că familiile 
regale erau orbite de trufie și suficiență, însă războinicii nu 
puteau să nu-și dea seama de gravitatea pericolului, iar 
negustorii nu și-ar fi riscat averile pentru prestigiul sau toanele 
unui rege, fie el și de drept divin. Este greu de crezut că nobilii 
aheeni ar fi acceptat să-și pună în pericol soțiile și copiii, 
neevacuându-i sau lăsându-i să stea în afara incintelor 


fortificate, dacă s-ar fi temut că atacul va avea într-adevăr loc. 
Și atunci, care este explicația acestei atitudini ce frizează 
inconștiența? 

Regii atrizi aflaseră în mod sigur de înfrângerea populațiilor 
grecești din nordul peninsulei de către „triburile câmpurilor de 
urne”. Știau că acestea îi împingeau spre graniţele lor pe 
dorieni, locrieni și focieni; știau că, mai devreme sau mai târziu, 
mari mase de oameni le vor călca ţara. Dar este tot atât de 
sigur că îi priveau ca pe niște refugiaţi istoviţi de foame și lupte, 
gata să accepte orice pentru o bucată de pâine și pentru... 
protecţia trupelor aheene. Cât despre urmăritorii lor, gloatele 
necivilizate din Nord, una era să-i învingă pe dorieni și alta să 
atace zidurile inexpugnabile ale fortăreţelor lumii lui Atreus. Că 
mulțimile înnebunite de disperare nu pot fi oprite, ca și 
lăcustele, nu s-au gândit nici regii din Micene, Pilos sau Tirint, 
nici generalii lor. Că armele de fier, chiar inferioare calitativ sunt 
destul de ieftine pentru a fi accesibile oricui, că forţa de izbire a 
unei formaţii masive poate rupe o linie de luptători neobișnuiţi 
să acţioneze împreună ci deprinși să se remarce prin fapte de 
vitejie individuale, nu li s-a părut ceva demn de reflecţie 
tacticienilor aheeni. Fortăreţele, zidurile, oricât de înalte și 
impunătoare, au nevoie de garnizoane care nu-și subestimează 
inamicul. Trupele de elită și-au dovedit valoarea în cursul 
întregii istorii militare cunoscute și, nu o dată, forţe restrânse, 
dar bine înarmate și bine pregătite ori animate de un spirit de 
sacrificiu ieșit din comun au înfrânt inamici care deţineau o 
superioritate numerică zdrobitoare. 

Totul este ca armele sau tactica de luptă a unor astfel de 
trupe să fie adecvate scopului propus. Or, dacă armele 
miceniene rămâneau inegalabile, tactica de a se arunca în 
dezordine, frontal, fără un plan stabilit, fără manevre pe 
flancuri, fără nici o coeziune a liniei de luptă, asupra unui 
dușman de zece-douăzeci de ori mai numeros, s-a dovedit 
dezastruoasă. 

Războinicii aheeni nu concepeau că armele care le aduseseră 
de atâtea ori victoria nu-i vor ajuta să izbândească, mai ales pe 
teritoriul propriu și sub protecţia fortăreţelor ciclopice, care 
puteau rivaliza cu construcţiile din Egiptul Regatului Nou. 

De altfel ideea nu era cu totul absurdă, cu condiţia de a nu 
dispreţui adversarul. Nici triburile grecești din Nord, nici 


„triburile câmpurilor de urne“ nu aveau mașinării de asediu 
(catapulte, baliste, turnuri, berbeci). Neputând sparge zidurile, 
trebuiau 

să le escaladeze, or, în condiţiile date (protejat de metereze și 
bine aprovizionat cu arme), fiecare apărător putea ţine piept la 
cel puţin zece asediatori. Dispunând de suficiente provizii și de 
apă potabilă, fortărețele ar fi rezistat, teoretic, oricât. Dar... la 
Micene apa venea dintr-o sursă exterioară incintei fortificate 
(este adevărat, bine camuflată); palatul de la Pilos nu fusese 
prevăzut cu bastioane, singurele pregătiri efectuate în pripă 
fiind zidirea ferestrelor de la parter; vilele aristocrației, din afara 
fortificațiilor Tirintului erau înconjurate de grădini, dar nu și de 
garduri. Oare chiar credeau aheenii că năvălitorii vor fi atât de 
impresionați de măreţia cetăților, încât vor ocoli până și 
cartierele exterioare, sărace sau luxoase, deopotrivă lipsite de 
apărare?! 

i (după Rodenwaldt și Müller). 

In momentul atacului, posturile și patrulele de graniță au fost 
luate prin surprindere, deşi primiseră avertismente prealabile 
chiar de la palat; serviciul de ștafete n-a funcționat, nici măcar 
parţial; străjile orașelor (dacă existau) s-au trezit copleșite de 
mulţimea năvălitorilor. Cartierele exterioare sau reședințele 
nefortificate au căzut într-o noapte (exact timpul necesar jefuirii 
și incendierii lor), populaţia, bogată sau săracă, fiind masacrată 
(bărbaţii, copiii și bătrânii) ori dusă în robie (cazul femeilor între 


10 și 40 de ani, care au fost silite să meargă goale, cu lanţuri la 
glezne, în urma carelor cu prăzi). Incintele fortificate au rezistat 
ori poate că nici n-au fost asaltate prea insistent. Însă bătălia 
era pierdută deja: odată regatele pustiite, fortărețele nu și-au 
mai putut asigura nici proviziile, nici armele, nici mâna de lucru 
necesară întreţinerii și au intrat într-un declin ireversibil. Un 
secol mai târziu, ilirii au găsit regate-fantomă, vegetând în 
umbra zidurilor păzite de garnizoane demoralizate, care nu mai 
puteau stăvili valuri de atac masive și continue. Astfel au fost 
cucerite bastioanele de la Micene și Tirint, Troia VII B, astfel a 
căzut și regatul hitit, a cărui glorie apusese de mult. Lumea 
atrizilor, „a cetăților bogate în aur”, a personajelor epopeii 
homerice a dispărut pentru totdeauna din istorie, lăsând în 
urmă-i câteva măști cu expresii trufașe, ruinele unor construcţii 
monumentale, faima tezaurelor fabuloase (pe deplin întemeiată) 
și legendele despre eroii săi, în mod sigur, mai frumoase decât 
realitatea. 


AMAZOANE ȘI INDIENI BLONZI 


Indieni albi și blonzi în Matto Grosso, mumii și schelete de tip 
europid în Peru, polinezieni cu părul roșu, fortărețe construite 
din monoliţi de sute, chiar mii de tone fiecare, urcați pe 
platourile andine, acolo unde se avântă doar condorii, sute de 
statui uriașe pe o insuliță pierdută în Pacific, construcţii 
ciclopice, din blocuri de bazalt, pe recifele coraliere pacifice, 
corăbii de sute de tone, cu trei catarge și velatură complicată, 
brăzdând oceanele cu peste 15000 de ani în urmă... 

Legende? Nicidecum. Toate acestea și multe altele sunt 
urmele rămase de la faimoasa și enigmatica populaţie europidă 
(aparţinând grupărilor Cro-Magnon, uneori cu trăsături de 
Brünn, Předmost și protonordici), care a edificat o puternică 
civilizaţie, întinzându-se din America de Sud (la est) până 
aproape de coastele Australiei (la vest) și acoperind nu numai 
majoritatea arhipelagurilor polineziene, dar și pământuri mai 
mari, scufundate de cataclisme naturale acum 10-12000 de ani. 
Este vorba despre poporul pe care indienii aymaras, un vechi 
trib sud-american, îl numeau viracochas („oameni albi cu barbă 
roșie”) și care își spuneau ei înșiși „Fiii Soarelui”. 

Conquistadorii lui Cortez și Pizarro au fost primii europeni care 
au auzit despre misterioșii „fii ai Soarelui”, ce precedaseră toate 


civilizațiile amerindiene (aztecă, toltecă, incașă, mayașă, 
olmecă, Kotosh, Paracas, Chimu, Moche, Nazca, Chavin) și 
difereau atât antropologic, cât și ca limbă, obiceiuri, tradiţii, 
organizare socială, forme de manifestare artistică, nivel științific 
și tehnologic de indieni, populaţie predominant mongolidă 
venită din Asia între anii 70000-25000 î.e.n., când Strâmtoarea 
Bering era închisă de gheţuri și de regresiunile marine. Indienii 
nu știau prea multe despre viracochas și, după ce au înţeles că 
noii sosiți nu erau urmașii acestora, au refuzat să spună și ce 
știau. Spaniolii n-au putut afla decât că „fiii Soarelui” erau foarte 
asemănători europenilor, având pielea albă, părul blond sau 
roșcat, ochii albaștri și statura de 1,80-2m, total deosebită de a 
băștinașilor pe care-i întâlniseră până atunci. Dovezi ale 
existenţei lor abundau în Peru, Bolivia, Ecuador și Brazilia, iar 
civilizaţia viracochas fusese evident superioară celor mayașe 
sau incașe. De altfel, o parte dintre ei ajutaseră la fondarea 
imperiului incaș, devenind conducători și caste privilegiate, pe 
când alții coborâseră în selva amazoniană; însă cei mai mulţi 
porniseră peste ocean, pierzându-se în imensitatea Pacificului. 
Atât în scrisorile trimise de Cortez și Pizarro lui Carol Quintul, 
cât și în cronicile Conqguistei se recunoaște faptul că, fără 
confuzia provocată de asemănarea dintre spanioli și legendarii 
viracochas, ar fi fost mult mai dificil, dacă nu chiar imposibil de 
cucerit imperiile aztec și incaș. Indienii credeau că europenii 
veniseră din aceeași ţară situată undeva, dincolo de Ocean, de 
unde sosiseră „fiii Soarelui” conduși de cel pe care aztecii îl 
numeau Quetzalcoatl, mayașii Kukulkan, tamanacii Amalivaca, 
incașii Manco-Capac, caribii Bochica, iar ayamaras Viracocha, 
însă toţi îl descriau identic: un om alb, înalt, cu ochi albaștri, cu 
pletele și barba blond-roșcate. Poporul viracochas ar fi ridicat 
„fortărețele uriașilor”, Tiahuanaco și Sacsayhuaman, precum și 
„cetatea oamenilor zburători”, Cerra Galian, încă înainte de 
vremea când „valurile oceanului și ploaia au înecat o parte din 
Pământ” (referire evidentă la inundaţiile provocate de topirea 
gheţurilor după sfârșitul glaciaţiei Wurm, adică în perioada 25- 
10000 î.e.n.). Apoi a pus bazele statelor amerindiene, dându-le 
populațiilor primitive din zona Americii Centrale și de Sud 
cunoștințe științifice și tehnologice inestimabile (privind 
arhitectura și sistematizarea urbană, prelucrarea metalelor 
neferoase, agricultura intensivă și rotația culturilor, introducerea 


canalizării, a apeductelor și rezervoarelor de apă în orașe, a 
sistemului canalelor de irigație pe câmpurile cultivate), noţiuni 
avansate de medicină, astronomie, geografie, matematică 
(incașii făceau intervenţii chirurgicale pe cord deschis și operaţii 
de rinichi, iar mayașii știau că Pământul este rotund și se învârte 
în jurul Soarelui, că Universul este compus din galaxii și 
metagalaxii, estimaseră durata anului astronomic terestru la 
365, 242 zile și a celui venusian la 584 zile și efectuau calcule 
complexe cu numere de 11 cifre), un cod de legi, o 
administraţie perfecționată, un sistem de statistică a populaţiei, 
a resurselor și a rezervelor, egalat doar de sistemele 
computerizate moderne. În sfârșit, viracochas au lăsat stiluri 
artistice și arhitecturale bine cristalizate, împreună cu o 
impresie și un prestigiu de care au profitat din plin 
conquistadorii. 

Spaniolii au înţeles repede că albii cu plete roșii nu erau o 
simplă legendă. Contemplând cu uimire monoliţii de porfir în 
greutate de câte 200 tone fiecare, aduși de la zeci de kilometri 
depărtare pentru a fi plasați în vârful piscurilor Ollantaytambo și 
Ollantayparubo (Anzii Peruvieni) sau blocurile de bazalt ale 
fortăreţelor Tiahuanaco (aflată astăzi, la graniţa peruano- 
boliviană) și Sacsayhuaman, cântărind între 10 tone (cel mai 
Mic) și 20000 tone (cel mai mare), oamenii lui Pizarro au aflat că 
incașii nu-și aminteau să fi văzut orașele acelea altfel decât în 
ruine din cele mai vechi timpuri și erau tot atât de neștiutori ca 
și europenii în privinţa modului de transportare și ridicare a 
pietrelor. În general, indienii refuzau să vorbească despre 
„cetăţile uriașilor”, cum le numeau ei, însă câţiva, înșelaţi în 
buna lor credinţă, le-au divulgat spaniolilor ceea ce altora nu li 
se putuse smulge nici prin tortură: fortărețele fuseseră 
construite de „fiii Soarelui”. Conquistadorii văzuseră cu ochii lor 
câţiva nobili din casta căpeteniilor militare, care refuzaseră să 
se predea după uciderea lui Atahualpa și dezagregarea 
imperiului, iar acum le dădeau de furcă prin acţiuni de guerilă 
deosebit de îndrăzneţe - oamenii aceia înalţi, cu pielea mai albă 
decât a lor, cu plete roșii și ochi albaștri nu erau în nici un caz 
indieni. Văzuseră de asemeni două verișoare ale Marelui Inca, 
întâi la curte și apoi când acestea se sinuciseseră, aruncându-se 
de la ferestrele palatului abia cucerit: amândouă erau aidoma 
femeilor din Europa, neavând nici o trăsătură mongolidă. 


Ulterior aveau să descopere (și să jefuiască) mormintele familiei 
domnitoare şi ale castei „orejones“  („urechile-lungi”), 
căpeteniile războinice care  asiguraseră veacuri la rând 
supremaţia și fulgerătoarele succese militare incașe. (La 
apogeul său, în timpul domniei lui Huayna Capac, imperiul incaș 
se întindea de-a lungul coastei pacifice, de la nord de Quito - 
Ecuator, până la Rio Maule în Chile, deci între 5* latitudine 
nordică și 35* latitudine sudică și avea 24000km de drumuri 
largi, pietruite.) Toate mumiile bărbaţilor, femeilor și copiilor din 
mormintele „urechilor-lungi“ aparțineau rasei albe, având părul 
blond și cârlionţat; la fel și o parte din membrii dinastiei fondate 
de Manco-Capac. (De altfel, în 1970 au fost găsite pe coasta 
pacifică peruană, în Deșertul Paracas, mai multe peșteri 
mortuare conţinând sute de schelete și mumii ale unei populaţii 
evident europide, ce-și depusese morţii acolo prin anii 4000 
î.e.n., iar în 1930 se descoperise în nordul Mexicului o necropolă 
veche de câteva mii de ani, care ascundea aproape 800 de 
schelete de tip Homo Sapiens fossilis europid, dar având 
înălțimea medie de 2,44 m.) Mai la nord, în Ecuador, 
conquistadorii dăduseră peste triburi de indieni care purtau 
peruci din fibre de liană galbenă și își vopseau trupul în alb ca 
să semene cu căpeteniile lor, bărbaţi și femei albi, cu plete roșii 
și ochi albaștri. În Mexic, războinici albi au condus timp de 
câteva decenii rezistenţa împotriva spaniolilor, în special pe 
fostele teritorii mayașe (Peninsula Yucatan), iar Cortez însuși a 
întâlnit la curtea lui Montezuma o femeie albă pe care regele o 
luase prizonieră în ciocnirile cu niște triburi ce-i atacau mereu 
graniţele nordice. 

Pedro Pizarro, vărul Conguistadorului scria, în 1571, în cronica 
sa Descubrimiento y conquista de los Reinos del Peru 
(Descoperirea și cucerirea regatelor din Peru): „Femeile nobile 
din casta orejones sunt cele mai plăcute vederii; ele se știu 
frumoase și sunt într-adevăr. Părul lor, ca și al bărbaţilor este 
auriu ca grâul, iar pielea mai albă decât a doamnelor din Spania 
(...) Am văzut o femeie și un copil al căror ten avea o albeaţă de 
o puritate neobișnuită; indienii mi-au spus că aceștia ar fi 
urmașii idolilor (adică ai statuilor-coloane reprezentându-i pe 
„fiii Soarelui”, de la Tiahuanaco și Cuzco - n.a.) “. 

Soldaţii lui Orellana, trimis de Pizarro în căutarea legendarului 
Eldorado, au întâlnit un fluviu măreț, pe ale cărui maluri, printre 


numeroase populaţii indiene, trăia și un trib de femei albe, atât 
de războinice încât spaniolii au preferat să le evite după primele 
ciocniri (iunie 1542). Indienii din selvă, care se temeau mai mult 
de aceste arcașe neîntrecute decât de soldaţii îmbrăcaţi în fier 
și înarmaţi cu archebuze, le-au povestit conquistadorilor că 
misterioasele luptătoare veneau din orașe bogate în aur, 
puternic fortificate și luminate de „sori mai mici”, care 
„răsăreau” noaptea pe bastioane, făcând imposibil un atac prin 
surprindere. Spaniolii au botezat fluviul pe care îl descoperiseră 
Amazon în amintirea femeilor războinice descrise de Homer și 
au pornit în căutarea „orașelor aurului”. Nu s-au întors decât 
prea puţini, fără să fi găsit nimic. Dar, câţiva ani mai apoi, trupe 
spaniole descopereau și cucereau la izvoarele lui Rio Paraguay 
(Matto Grosso), o fortăreață apărată de indieni conduși de femei 
și bărbaţi albi și blonzi. Spaniolii au incendiat cetatea, fără să-i 
poată captura pe misterioșii războinici albi, care au atacat 
frontal cu atâta furie încât au spart cercul asediatorilor și au 
dispărut în junglă. Intr-un turn conic din mijlocul fortificațiilor, 
conquistadorii au văzut un mare glob translucid, care „lumina 
întreaga cetate, alungând întunericul pe sute de metri în jur”, 
după cum scria cronicarul Barco Centenerra. În incendiu, globul 
a dispărut, nemaifiind găsit niciodată. 

Mai târziu, portughezii, precum și mulţi aventurieri și 
exploratori europeni vor auzi nenumărate legende despre 
amazoanele albe sau războinicii viracochas, albi, cu bărbi și 
plete roșii, și despre cetăţile ascunse, pline de comori. Mult timp 
s-a crezut că enigmaticii albi ai pădurilor amazoniene nu trăiesc 
decât în fantezia populară, la fel ca și orașele secrete. De-abia 
în secolul nostru a fost descoperită, în Peru, Machu Picchu, 
fortăreaţa sacră a incașilor (atribuită lor, deși a fost construită 
cu cel 

Machu Picchu - Latura estică. 


puţin șase secole înainte de constituirea statului incaș, după 
cum au demonstrat cercetări recente), locuită numai de femei și 
căreia spaniolii nici nu i-au bănuit existenţa. Cu toate că putea 
adăposti zeci de mii de oameni, impresionanta citadelă din 
departamentul Cuzco (compusă din turnuri și bastioane 
tronconice, clădiri piramidale, ziduri de apărare groase de 6- 
10m, temple și cartiere întregi de locuinţe poligonale sau cubice 
în stil „pueblo”, toate urcând treptele unui masiv terasat 
artificial) nu a servit nici ca punct de rezistenţă, nici ca loc de 
refugiu. Săpăturile arheologice au demonstrat că în Machu 
Picchu au trăit doar câteva sute de femei, poate vestale ale 
cultului Soarelui; rămâne o enigmă motivul pentru care 
amerindienii au ridicat un oraș întreg (sau mai precis două, 
întrucât în 1982, la câteva decenii după descoperirea cetăţii 


propriu-zise, o echipă de arheologi sud-americani condusă de 
prof. Judino Zapata a găsit o altă citadelă, subterană - o uriașă 
reţea de galerii și săli săpate în stâncă, a căror destinaţie n-a 
putut fi stabilită) doar ca să slujească drept sanctuar, când 
nicăieri, nici măcar în Cuzco, templele nu reprezentau mai mult 
de o zecime din totalul spaţiului urban. 

In orice caz, Machu Picchu n-a fost decât prima surpriză 
rezervată de incași și de predecesorii lor arheologilor secolului al 
XX-lea. Astfel, în 1986 s-au descoperit, în urma unor 
cartografieri aeriene efectuate cu aparataj ultramodern, ruinele 
unui alt oraș necunoscut, situat la 115 km nord de Cuzco și la 
câteva zeci de kilometri de Machu Picchu. Acoperită în prezent 
de junglă, așezarea are o suprafață de două ori mai întinsă 
decât citadela sacră și, spre deosebire de aceasta (care este 
compusă din mai multe ansambluri arhitectural-urbanistice 
distincte), are un aspect unitar - un adevărat oraș, cu locuinţe, 
temple și palate, străzi pietruite, canale și apeducte, toate 
protejate de un zid monumental, lat de până la 12m. Săpăturile 
efectuate sub conducerea arheologului peruan prof. Alfredo 
Valencia au relevat asemănări evidente cu stilul Tiahuanaco, o 
vechime de câteva mii de ani și au dat la iveală depozite de 
arme din bronz de o calitate superioară la tot ce se descoperise 
până atunci în Peru. 

In 1979, o expediţie braziliană condusă de Roldao Pires 
Brandao a găsit în selvă, la granița braziliano-venezueleană, 
ruinele unei cetăţi înconjurată de ziduri și bastioane, precum și, 
la câteva sute de metri de aceasta, un ansamblu arhitectural 
compus din trei piramide în trepte având fiecare câte 150 m 
înălțime. Săpăturile au dus la descoperirea câtorva zeci de 
schelete ale unor femei tinere, alături de arme de piatră șlefuită 
și cupru (cuțite lungi, vârfuri de săgeți și lănci) și două statuete 
de femei goale, cu un harnașament complicat de curele pe corp 
și având cuţite-sabie la șold. Majoritatea scheletelor prezintă 
caracteristici anatomice europide, iar unele purtau plăci 
pectorale de aur, splendid cizelate și constituind un fel de cupe- 
apărători pentru sâni, precum și discuri bombate, ce protejau 
pântecele de lovituri. Deocamdată nu se știe cine a construit 
orașul, atribuit provizoriu incașilor (deși stilul urbanistic și de 
construcţie pare mai curând mayaș) - dacă se va confirma 
ipoteza cercetătorilor brazilieni, hărţile imperiului Marelui Inca 


vor trebui modificate, deoarece până acum nu se știa că 
frontierele sale se întindeau atât de departe în est. 

Acum câteva decenii, nava de cercetări oceanografice Anton 
Brunn a localizat și fotografiat în largul coastelor peruviene, la 
80km de Callao și la o adâncime de 2000m, zeci de coloane 
sculptate, din piatră albă (dintre, care unele erau încă în poziţie 
verticală). De remarcat că incașii nu foloseau coloanele în 
arhitectură decât ca monumente de sine stătătoare (coloane- 
statui, obeliscuri etc.). Cui aparţineau acești stâlpi cilindrici în 
stil egiptean?! 

În anul 1956 a fost descoperită, în urma unor explorări 
aeriene, cetatea Cerra Galian, construită în Anzii peruvieni, la 
6000m altitudine, acolo unde nici omul, nici vreun alt mamifer 
nu pot trăi din cauza rarefierii aerului și lipsei de oxigen. 
Singurele făpturi care se încumetă uneori, în zborurile lor 
solitare, la asemenea înălțimi sunt condorii. Totuși, cu mii de ani 
în urmă, o populaţie necunoscută a cărat milioane de tone de 
piatră în blocuri de 1-10 tone, pe o creastă unde nici astăzi nu 
pot ajunge decât elicopterele sau echipele de alpiniști încercaţi; 
pe o creastă aflată la sute de kilometri de cea mai apropiată 
sursă de apă (un lac provenit din topirea zăpezilor), stearpă și 
complet lipsită de viaţă, ca și piscurile dimprejur (ceea ce ridică 
probleme de nerezolvat privind hrana și combustibilul necesare 
constructorilor/locuitori). Cetatea este compusă dintr-un zid 
exterior înalt de 6-8m și lat de 3-4m, fără nici o poartă de 
acces, înconjurând câteva zeci de turnuri cilindrice (realizate, ca 
și zidul, din blocuri de granit șlefuite la exterior și îmbinate fără 
mortar), înalte de 12m și care nu dispun de uși sau ferestre, ci 
au o singură deschizătură dreptunghiulară în platforma ce ţine 
loc de acoperiș. In interior, turnurile sunt împărţite în mai multe 
nivele care comunică între ele prin scări în spirală. Nu s-au găsit 
nici un fel de obiecte, urme de populare sau rămășițe ale 
locuitorilor acestor ciudate clădiri lipsite de căldură, lumină și 
oxigen. Gradul de eroziune al suprafeţelor și ruinarea unor 
porțiuni de zid întăresc presupunerea că cetatea a fost ridicată 
cu mii de ani înaintea erei noastre. Dar de către cine? Populaţiile 
locale, aymaras, abia intrau în epoca pietrei cioplite la venirea 
incașilor! Tradițiile lor, transmise cuceritorilor și ulterior 
spaniolilor, numesc turnurile de la Cerra Galian: „casele 
oamenilor zburători” și le leagă de trecerea prin acele locuri a 


unor oameni albi cu părul blond, numiţi viracochas. Interesant 
de remarcat, aymaras cunoșteau existența unor popoare 
europide înainte de întâlnirea cu incașii, de la care ar fi putut să 
audă despre „fiii Soarelui”... 

Cetatea Zimbabwe (descoperită în 1868 de Adam Renders în 
estul Africii și veche de câteva milenii) este aproape aidoma, 
atât ca proiect urbanistic, cât și ca mod de realizare, cu Cerra 
Galian. Plasată pe mai multe terase care se retrag succesiv, 
Zimbabwe are ziduri de 7m înălţime, întrerupte din loc în loc de 
bastioane tronconice, înalte de 8-10m sau turnuri cilindrice, 
înalte de 12m (și având o singură deschizătură, în acoperișul- 
platformă). Un turn similar, dar conic este plasat în centrul 
fortificației și se ridică semeţ, dominând, cu cei 17m ai săi, 
întreaga incintă. Toate zidurile sunt făcute din cuburi mari de 
bazalt; acestea nu sunt îmbinate cu mortar, însă, datorită 
greutăţii lor, și perfecțiunii cu care au fost șlefuite și potrivite 
unul peste altul, rezistă fără să se fi clintit de mii de ani. Numai 
pentru reduta exterioară, ce șerpuiește în jurul întregului 
complex arhitectonic, asemeni celei de la Cerra Galian, dar și 
celor de la Micene, Tirint și Gla, într-un stil propriu cetăților 
ciclopice de tip viracochas, aheean și atlant, au fost cioplite 
circa 900000 de cuburi. Rezultatul: un zid înalt de 12m și lung 
de 257m pe care numai obuzierele grele l-ar putea distruge. 
Nimeni nu știe cine și când a construit această fortăreață; 
arheologii nu au găsit nici un obiect sau vreo dovadă 
concludentă de populare - există indicii privind practicarea, în 
afară și chiar în interiorul incintei, a unor ritualuri însoţite de 
sacrificii-ofrande, însă toate sunt de dată relativ recentă, 1000 
î.e.n. - 1600 e.n. Și aparţin triburilor negre din regiune -, iar 
tradiţiile locale nu pomenesc nimic despre istoria ei. În schimb 
se păstrează amintirea unor oameni albi, înalţi, care „știau să 
zboare“ și au trecut prin acele locuri cu multă vreme în urmă, 
„mai multă decât se poate spune”. 

In provincia San Martin (nordul Perului) există trei fortărețe 
străvechi (La Joya, Atuen și Cochabamba), construite într-un stil 
asemănător cu Zimbabwe și Cerra Galian: ziduri înalte de 7-9m, 
înconjurând bastioane tronconice și turnuri compuse din trei 
cilindri suprapuși, cu un diametru din ce în ce mai mic. Atât 
bastioanele, cât și turnurile au o singură deschizătură în 
acoperișul-platformă. Tradițiile indienilor aymaras (care găsiseră 


fortărețele în ruine la venirea lor) atribuie aceste maiestuoase 
construcţii unei populaţii albe, cu părul blond și ochii albaștri, 
chachapoyas, o grupare ce se  despărţise de restul 
viracochasilor, fiind chiar în conflict cu aceștia: 

În timpul faimoasei sale călătorii cu vasul Beag/e, Charles 
Darwin a văzut, în 1831, la Bahia Blanca, oraș argentinian situat 
la nord de Rio Negro și la câteva sute de kilometri depărtare de 
Buenos Aires, o serie de prizonieri capturați de armata lui Rosas 
în războiul împotriva triburilor din pampas. (Juan Manuel de 
Rosas, guvernator al statului Buenos Aires între 1829 și 1832 și 
dictatorul militar al Argentinei între 1835 și 1852, a fost 
iniţiatorul unei serii de războaie aproape neîntrerupte și 
deosebit de sălbatice, atât interne, cât și externe; este probabil 
însă că în nici unul dintre ele genocidul nu a atins proporţiile 
celui îndreptat împotriva populațiilor indiene, exterminate în 
proporție de 98 în mai puţin de două decenii.) Printre cei 
torturați și executaţi în public, Darwin a văzut trei „indieni” albi, 
înalţi de 1,80-2m, cu părul castaniu și trăsături europene - 
căpeteniile unor triburi răsculate. Impresionat de demnitatea cu 
care și-au înfruntat călăii, savantul englez (preocupat la acea 
dată mai mult de zoologie și botanică decât de antropologie) nu 
a remarcat însă decât în treacăt tipul rasial neobișnuit al celor 
trei. În schimb, trupele lui Rosas îi cunoșteau bine pe „șefii albi”, 
oferind pentru uciderea lor recompense triple față de cele 
stabilite pentru celelalte căpetenii. (Este de remarcat faptul că 
descendenţii poporului viracochas s-au situat în primele rânduri 
ale luptei indienilor sud-americani pentru libertate, mai întâi 
împotriva conquistadorilor spanioli și portughezi, apoi, în secolul 
al XIX-lea, împotriva armatelor braziliene, chiliene, argentiniene, 
paraguayene și a aventurierilor de tot felul care încercau să 
ocupe pământurile triburilor din selva, pampas și munţi). 

Începând din deceniul al șaselea al secolului nostru, mass- 
media din numeroase ţări a acordat tot mai multă atenţie știrilor 
despre misterioșii indieni albi, blonzi și cu ochii albaștri, care 
trăiesc în Matto Grosso, ultima junglă încă nedistrusă din lume. 
La început s-a crezut că ar fi vorba de aventurieri albi deghizați 
în indieni sau care s-au refugiat printre aceștia în urma unor 
delicte, apoi autorităţile braziliene au afirmat că, probabil, 
indivizii respectivi, femei și bărbaţi, sunt copii de fermieri, răpiți 
sau capturați în timpul unor raiduri ale triburilor nepacificate și 


care trăiesc de mici în mijlocul comunităţilor indiene, uitându-și 
originea. 

Apoi a venit șocul descoperirii unor triburi întregi de tip 
europid, cum ar fi acurinis, al căror teritoriu se situează pe 
cursul mijlociu al Râului Xingu, o regiune unde nici celebrii 
exploratori brazilieni, fraţii Villas-Boas nu au reușit să pătrundă. 
În 1968, Orlando Villas-Boas îi povestea lui Lucien Bodard, 
autorul unui volum de răsunet mondial, zguduitoare mărturie a 
genocidului ce continuă și în zilele noastre, Le Măâssacre des 
Indies (Masacrul indienilor):  „Acurinis au trupuri bine 
proporţionate, cu pielea albă, părul blond sau roșu și ochii 
albaștri. Sunt zvelţi și, dacă ar fi îmbrăcaţi, i-ai putea lua drept 
niște gentlemeni din Rio de Janeiro. Dar așa, complet goi și cu 
trupurile vopsite sunt înfricoșători. Neîntrecuţi trăgători cu arcul, 
înalți și puternici, dau dovadă de un curaj fără seamăn. Moartea 
nu îi înspăimântă. Se spune uneori că indienii din selvă sunt lași, 
pentru că recurg la viclenie, lovesc prin surprindere și nu se 
încumetă să atace albii înarmaţi cu puști. Ei bine, acurinis 
pornesc la atac frontal grupaţi în formaţii de 20-30 de oameni și 
nu dau 

înapoi nici în fața mitralierelor... Nu-și cunosc originea și nimeni 
nu le-o cunoaște. Nici măcar colanele de pene sau desenele 
care le împodobesc trupurile nu sunt la fel cu ale indienilor piei- 
roșii. Când misionarii și funcţionarii postului de la Tucuri i-au 
văzut pe primii acurinis, au crezut că aveau de-a face cu niște 
aventurieri albi, care s-au deghizat în indieni!” 

Ar mai fi de adăugat, poate, că acurinis au fost și rămân unul 
dintre cele mai hăituite triburi din regiunea Xingu: atât indienii 
piei-roșii, cât și aventurierii brazilieni se tem de ei, dar îi atacă în 
permanenţă, în special pentru a le răpi femeile, care se remarcă 
printr-o frumuseţe ieșită din contăm. Dar în Matto Grosso mai 
există și un alt trib de indieni albi, mai puţin cunoscut decât 
acurinis. Primul contact cu acești stranii locuitori ai pădurii a 
avut loc în 1977, când membrii unei expediţii anglo-braziliene s- 
au trezit înconjurați, la izvoarele Râului Araguaia, de o sută de 
albi blonzi, înalţi de doi metri, înarmaţi cu arcuri lungi, săgeți și 
lănci... Fără a fi vopsiți sau tatuaţi și fără vreo podoabă pe 
trupurile goale, de o perfecțiune statuară, războinicii, bărbaţi și 
femei la fel înarmaţi, i-au privit minute nesfârșite pe cei câţiva 
cercetători, cu o neascunsă curiozitate. Apoi, brusc, la o 
comandă rostită într-o limbă sonoră și melodioasă, indienii 
blonzi s-au retras tot atât de fantomatic și rapid cum apăruseră. 

Când știrea a ajuns la Brasilia și la Rio de Janeiro, 

specialiștii s-au străduit să potolească spiritele, afirmând că este 
vorba probabil de urmașii supravieţuitorilor unor expediţii 
portugheze dispărute cu secole în urmă. Însă între 1977 și 1979 
misterioasele „fantome albe” au fost văzute și fotografiate de 
piloți și parașutiști din F.A.B. (Armata Braziliană a Aerului), 
cercetători francezi, italieni, britanici sau brazilieni, misionari 
americani, căutători de aur și vânători. Oficiile guvernamentale 
au primit numeroase rapoarte despre ei, toţi cei care i-au 
întâlnit afirmând că membrii acestui trib necunoscut au părut 
blond și ochii albaștri, ceea ce anulează teoria originii 
portugheze. Este evident faptul că puţinii supraviețuitori ai 
expedițiilor nu puteau fi toți blonzi, tip somatic rarissim în 
Peninsula Iberică. 

În 1979, specialiștii de la F.U.N.A.I. (Fundaţia Naţională pentru 
Problemele Indienilor) au avut șansa de a intra pentru prima 
oară în contact direct cu acești indieni albi, în apropierea Râului 
Pixuma, situat la 700km de Brasilia. Tabăra expediției F.U.N.A.I. 
A fost timp de două zile gazda unui grup de peste o sută de 
indieni blonzi, femei, bărbaţi și copii, toți având ochii albaștri și 
pielea albă, fără podoabe sau tatuaje. Acest trib (numit de 
cercetători pixuma) vădea o indiscutabilă ascendență europidă, 
aparţinând tipologic și fiziologic rasei Cro-Magnon - Chancelade 
- Brunn nordic, înarmaţi (atât bărbaţii, cât și femeile) cu arcuri, 
lănci și cuțite lungi de piatră sau de os, splendid finisate, ciudaţii 
oaspeţi au manifestat un interes deosebit pentru obiectele 
metalice. Membrii tribului nu au vădit nici un fel de ostilitate sau 
teamă, dar s-au comportat tot timpul cu o rezervă prudentă, 
refuzând orice tentativă de a fi studiați medical. Cercetătorii au 
avut un dublu șoc: primul, provocat de constituţia atletică (talia 
medie de doi metri), pigmentaţia pielii, părul cârlionţat, blond- 
roșcat la bărbaţi și blond argintiu la femei, al doilea fiind limba 
vorbită de indienii pixuma, care nu se asemăna cu nici un alt 
dialect amazonian, amintind în schimb cele folosite și astăzi de 
triburile andine, urmașii incașilor. Prognatismul era tipic europid, 
femeile aveau sânii rotunzi, nu conici ca la populaţiile 
amerindiene mongolide și, ceea ce a uimit mai mult, pe 
mânerele cuţitelor de piatră erau incizate simbolul Soarelui cu 
16 raze și cel al Jaguarului. 

După două zile, tribul a dispărut din jurul taberei tot atât de 
fantomatic cum apăruse. Dovezile existenței sale (filme și 


înregistrări) au ajuns la Brasilia și... nimeni n-a mai auzit 
vreodată de ele. În schimb, indienii blonzi au mai fost văzuţi 
sporadic, până în septembrie 1982, de aproape trei sute de 
persoane. În anii 1983-1984, pixuma au dus un victorios război 
de  guerilă împotriva unui puternic grup de garimpeiros 
(„căutători de diamante”) care încercaseră să le invadeze 
teritoriul, iar în 1988, două triburi de indieni piei roșii 
nepacificate, în rândul cărora luptau tinere femei albe și blonde 
(fapt remarcabil mai ales prin aceea că nici la pieile roșii din 
America de Sud, nici la cele din America de Nord nu se cunosc 
de-a lungul istoriei prea multe cazuri de femei-războinici, 
aceasta fiind o atribuţie exclusiv masculină) au respins atacurile 
unor bande de mercenari ce căutau să ocupe zona cascadelor 
de pe Râul Xingu în numele unor concerne braziliene și 
internaţionale interesate de minereurile uranifere din regiune. 

Refuzul indienilor albi și al altor triburi de a se lăsa pacificate 
(mai precis de a fi închise în rezervaţii fără nici o sursă de 
existenţă în afara muncii de sclav pentru misiuni sau contoarele 
comerciale) este explicabil, ţinând seama de ceea ce le-au adus 
contactele cu „lumea civilizată” în ultimele patru secole: 
mizerie, umilinţe, boli și moarte. Căci masacrarea neîntreruptă a 
triburilor amazoniene (soldată, conform statisticilor oficiale, cu 
peste 1600000 de victime doar în secolul nostru) continuă și 
astăzi, sub patronajul binevoitor al S.I.P. (Serviciul pentru 
Protecţia Indienilor), fondat cu câteva decenii în urmă de către 
legendarul general Rondon (unul dintre puţinii comandanţi 
militari care și-au încheiat campaniile fără liste de pierderi 
proprii și fără rapoarte despre nimicirea inamicului, transformat 
în prieten și aliat credincios), tocmai în scopul de a-i apăra pe 
indieni de abuzuri și samavolnicii! 

Așa cum îi spunea un brazilian influent lui Lucien Bodard: 
„Odinioară, indienii existau cel puţin ca dușmani. Acum nu mai 
sunt nici măcar asta. N-au rămas decât indieni-argumente, care 
devin foarte curând indieni-cadavre”. Bodard constata la rândul 
său: „Anatema a fost aruncată asupra ucigașilor - marii señores 
care vând sau cumpără terenurile și bogăţiile junglei - chiar de 
către guvernul brazilian. Principalele capete de acuzare: genocid 
prin mitralieri și bombardamente aviatice, epidemii provocate 
prin dăruirea de rufe infectate cu bacili, distribuirea de alimente 
otrăvite, în special bomboane cu arsenic pentru copii. Astfel au 


fost lichidate triburi întregi, supraviețuitorii fiind supuși la torturi 
monstruoase sau vânduți ca sclavi. La acestea se mai adaugă 
jefuirea pământurilor, angajamente și contracte smulse prin 
forță sau sub influenţa alcoolului, prostituarea și torturarea 
femeilor. Aproape toate crimele prevăzute de Codul Penal 
brazilian au fost săvârșite, și asta datorită complicităţii S.I.P., 
transformat încetul cu încetul într-un instrument de nimicire a 
indienilor”. Într-adevăr, numai în cadrul anchetei din 1966-1967 
(devenită necesară după ce un incendiu misterios izbucnit în 
Brasilia distrusese arhivele S.1.P.) s-a întocmit un dosar de 5000 
de pagini (!) enumerând toate ororile comise de funcţionarii 
S.I.P., dintre care 200 au fost demiși pentru participarea la 
genocid și 134 pentru omucidere, alţi aproape 1000 fiind acuzaţi 
de violuri, torturi, complicitate la jafuri și abuzuri în 
administraţie. Anchetatorii au fost supuși la nenumărate 
încercări de șantaj și au primit 32 de ameninţări cu moartea, 
urmate de 11 tentative de asasinat ale unor ucigași plătiţi. 
Funcţionarii S.I.P. Daţi afară nu au fost însă și incu/pați, astfel 
că, la următoarea anchetă ordonată de guvernul brazilian, 
numărul delictelor împotriva indienilor era de: 982 asasinate; 16 
lichidări în masă; 27 cazuri de jefuire a pământurilor; 1142 
vânzări sau închirieri de sclavi; 672 cazuri de tortură sau 
mutilare și peste 1900 de violuri declarate de victime... La 
începutul secolului trecut existau 4 milioane de indieni 
amazonieni; în 1970 rămăseseră 250000, în 1985 doar 120000, 
care au scăzut la 70000 în 1995. 

Este oare surprinzător faptul că fraţii Villas-Boas au refuzat să 
conducă proiectata expediție care urma să-i contacteze „oficial“ 
pe indienii blonzi pentru a-i „civiliza”? De altfel, autorităţile nu s- 
au arătat prea dornice să insiste și uitarea i-a învăluit din nou pe 
ciudaţii acurinis și pixuma. Motivul acestei aparente lipse de 
interes nu este greu de ghicit: unul dintre principalele 
argumente în favoarea masacrării indienilor pentru a fi se fura 
pământurile a fost dintotdeauna „inferioritatea rasială a pieilor- 
roșii”. Or, această teorie atât de necesară „civilizatorilor” ce 
râvnesc ultimele terenuri amazoniene încă neocupate ar fi dificil 
de susţinut în privinţa unor „indieni albi”. Așa cum declara un 
funcţionar S.I.P.: „Mai bine să dispară, și problema se va rezolva 
de la sine...”. Mai ales că până în anul 2030 se preconizează 
defrișarea în proporţie de 90 a selvei braziliene, unul dintre 


plămânii verzi ai planetei, habitatul a zeci de mii de specii de 
vieţuitoare și plante unice în lume și patria ultimilor indieni 
amazonieni... 

Dar dovezi antropologice despre existenţa poporului 
viracochas nu se întâlnesc doar în America de Sud și Centrală. 
Debarcând în 1722 pe Insula Paștelui, exploratorul olandez 
Roggeveen a descoperit cu uimire, în afara impresionantelor 
statui (majoritatea lor în picioare pe vremea aceea) două 
grupuri distincte de populaţie: primii (cei mai numeroși) 
aparţineau rasei brune din Oceania, ceilalți (aparent o castă 
nobiliară) erau oameni albi foarte înalţi, având părul și barba de 
culoare roșie și urechile prelungite în mod artificial prin 
atârnarea în lobii lor a unor cârlige grele, de 10-15 cm lungime, 
procedeu similar celui folosit de „orejones”, căpeteniile albe din 
imperiul incaș. Oseminte de tip europid au fost găsite de 
expediția Heyerdahl între anii 1955-1956 în insulele Paștelui, 
Pitcairn, Rapaiti, Raivaevae și Marchize, ba chiar, în Insula 
Paștelui și Arhipelagul Marchizelor se mai pot întâlni și astăzi 
mici grupuri cu caractere europide destul de pronunţate. 
Oameni cu pielea albă și părul roșu au fost semnalaţi succesiv 
de către Tasman, Cook și La Perouse, de-a lungul lanţului de 
insule care face legătura între Peru și Tahiti, iar Cook menţiona 
prezența unei întregi grupări polineziene cu pielea de culoare 
deschisă și trăsături europene, pe care îi numea, datorită 
perfecțiunii lor fizice, „helenii mărilor australe”. Tradițiile 
acestor populaţii susțineau că strămoșii lor ar fi venit pe mare, 
dinspre Est, sub conducerea regelui-Soare, Kon-Tiki și a fiului 
său Rongo și se păstraseră atât de vii, încât Cook a fost primit 
cu braţele deschise, polinezienii considerându-l compatriotul lor 
Rongo, întors acasă după o călătorie care durase mai bine de un 
mileniu. Unde era însă faimoasa Pura („Partea de cer unde 
răsare soarele”), ţara din care plecaseră navigatorii albi ai lui 
Kon-Tiki Viracocha? 

După cum se pare, cele mai vechi urme lăsate de „fiii 
Soarelui” se pot întâlni pe platourile andine. Și este probabil că, 
dintre ele, cele mai impresionante rămân „fortărețele uriașilor”, 
Tiahuanaco și Sacsayhuaman. 

Tiahuanaco este situată astăzi la circa 22km de malurile 
lacului Titicaca, la 3825m altitudine, acolo unde presiunea este 
de două ori mai mică decât la nivelul mării, oxigenul se rărește, 


iar turiștii nu pot purta obiecte mai grele de 5kg decât cu 
eforturi chinuitoare. La mică distanță de primele ziduri se află 
un portal dreptunghiular, cioplit dintr-un monolit de andezit gri- 
verzui cu greutatea de 10 tone, înălţimea de 2,73m, lăţimea de 
0,5m și lungimea de 3,84m. Pe frontonul său au fost dăltuite 48 
de grupuri de figuri și simboluri așezate în casete pătrate, 
plasate succesiv pe trei rânduri, care flanchează silueta centrală 
a unui personaj înaripat. În casete sunt în total 1107 sculpturi, 
printre care capete de oameni (inclusiv europide), pume, 
condori, siluete humanoide cu aripi și... toxodoni. In spatele 
„Porții Soarelui” începe orașul: dale de andezit și bazalt, 
cântărind câte 100 tone, formează o fundaţie peste care se 
ridică spre cer ziduri de apărare lungi de sute de metri, 
compuse din cuburi de până la 60 tone, cu suprafeţe netede și 
îngrijit șlefuite, bastioane, statui în formă de coloană, turnuri și 
impozanta statuie monolitică, de 7,5m înălţime, a unui bărbat 
cu plete, barbă și trăsături inconfundabil europide. Peste tot, 
marile blocuri, prinse prin uriașe „șuruburi” de argint (după 
cronicile spaniole unele aveau până la 3 tone greutate) sau prin 
scoabe de aramă plasate atât în interior, cât și la exterior, sunt 
atât de bine îmbinate, încât între ele nu se poate introduce nici 
măcar lama unui cuţit. De sub pavajul străzilor (cuburi dure, 
cenușii) au fost scoase la iveală un fel de conducte 
dreptunghiulare, cu muchiile și colțurile rotunjite. Sunt 
executate dintr-o piatră albă care nu se întâlnește în regiune, au 
lungimea de 2m, pereţii groși de 0,5m și diametrul interior tot 
de 0,5m. Se compun din două bucăţi în formă de jgheab, 
așezate una peste alta, și sunt identice, de parcă ar fi ieșit de pe 
banda automată a unei uzine moderne. Unele blocuri din 
zidurile ce înconjurau cetatea sunt străbătute de canale în 
formă de „L“ sau „T“, săpate pe o faţă sau chiar înăuntrul lor și 
folosind probabil la captarea apei de ploaie. Printre ciudăţeniile 
de la Tiahuanaco, alături de statui cu fizionomii europide sau 
negride (ultimele având căști rotunde și amintind de faimoasele 
capete olmece), se numără și uriașele „fotolii” de bazalt din 
piaţa centrală, așezate pe platforme monolitice, de câte 8m 
înălțime. 

În ultimii ani, săpăturile și studiile sponsorizate de 
Universitatea din Chicago au dus la constatarea că Tiahuanaco 
era un port (lacul Titicaca fiind, acum 10000 de ani, de circa 


14000km?, deci de două ori mai mare decât astăzi), se întindea 
pe 6km?, avea peste 50000 locuitori permanenţi și era împărţit 
în districte bine delimitate: o incintă centrală ocupată de familia 
regală, nobilime, preoţii zeului Soare și o garnizoană de elită 
(incintă compusă din impozante palate, temple, grădini și 
sanctuare-labirint); un vast cartier comercial; o zonă în care 
erau concentrate atelierele producătoare de metal, arme, 
țesături, obiecte de artă, etc.; cartierele clasei de jos; zone cu 
destinaţie strict militară, adevărate baze și cazărmi pentru 
trupe; în sfârșit, zone administrative conţinând imense depozite, 
silozuri și rezervoare de apă. Se remarcă atât asemănarea cu 
aranjamentul arhitectural al cetăţii Atlantis, rezultat din 
descrierea lui Platon, cât și o șocantă identitate de principii 
urbanistice cu cetăţile miceniene Gla, Tirint și Micene, cu 
fortărețele Zimbabwe, Cerra Galan și Majes, ca și cu 
ansamblurile megalitice europene, toate concepute sub forma 
unor incinte concentrice în jurul unui element ordonator 
principal (de obicei palatul regal sau un templu sacru, adesea al 
Soarelui). 

De fapt, Tiahuanaco, situat în mijlocul așa-numitului 
„altiplano”, podiș enorm, împânzit de o reţea de irigație care îl 
făcea de zece ori mai fertil decât astăzi, era inima unui regat ce 
acoperea Bolivia, Peru, nordul Argentinei și nordul statului Chile. 
Armata acestui colos era formidabilă (soldaţii aveau săbii, lănci, 
scuturi și... căști rotunde, toate de bronz, caz unic în Americile 
precolumbiene!), iar regele poseda bogății atât de mari încât își 
putuse permite să placheze zidurile palatelor și templelor din 
incinta centrală, și chiar porţile orașului, cu dreptunghiuri de aur 
masiv, fixate în piatră cu piroane de aur (arheologii americani 
au găsit vârfurile a sute de asemenea piroane, adânc înfipte în 
blocurile de bazalt). 

Una dintre cele mai impresionante descoperiri recente din 
zonă este piramida în șapte terase-trepte Acapano, cu înălţimea 
de 75m și baza de 217x200m, ascunsă sub ceea ce se credea 
că este un deal de pământ. Piramida Acapano a fost realizată 
din sute de mii de dale din piatră roșie, aduse din cariere situate 
la zeci de kilometri depărtare, iar vechimea ei pare să fie mai 
mare de 9000 de ani. Printre cele mai importante construcţii se 
numără: Templul Soarelui (Kalasasaya), cu suprafaţa de 
150x130m, Palatul Sarcofagului, cu suprafaţa de 75x60m, 


Palatul Celor Zece Uși (Tuncu Punku), aparținând căpeteniei 
armatei (un viracocha) și având înălțimea de 20m și baza de 
170m?. Cuburile de bazalt și andezit, dalele enorme ale terasei- 
fundaţie și blocurile paralelipipedice ale unor ziduri exterioare 
ajung până la dimensiuni de 12x4m, cântăresc între 20 și 200 
tone fiecare și provin din cariere situate la 50-150km depărtare. 
Toţi specialiștii sunt de acord că transportul blocurilor de piatră 
necesare ridicării orașului ar fi astăzi aproape imposibil. Totuși, 
cu mii de ani în urmă, cineva le-a tăiat, fasonat, transportat și 
montat. Populaţia aymaras, care a trăit în zonă la începutul erei 
noastre nu știa nimic despre adevărații lui constructori. Dar se 
poate spune că Tiahuanaco, cu cei peste 50000 de locuitori ai 
săi a fost, în anii 8000-7000 î.e.n., cel mai mare și mai populat 
oraș din lume! 

Sacsayhuaman (situată la „doar“ 3500m altitudine), deși 
relativ apropiată de Tiahuanaco relevă o altă concepţie 
constructivă și urbanistică, mai asemănătoare celei adoptate 
ulterior de incași sau de aheeni. Cetatea ocupă mai multe 
platforme care urcă în trepte (ca la Machu Picchu) și sunt 
protejate fiecare de ziduri înalte de 18 m și lungi de 500-1000m, 
compuse din blocuri de câte 100-800 tone. Înăuntru, bastioane, 
palate (sau poate citadele) ruinate, străzi largi, pieţe rotunde și 
pătrate, labirinturi de străduţe întortocheate ca niște capcane în 
vecinătatea zidurilor exterioare, cartiere de clădiri în stil 
„pueblo“ din care n-au mai rămas decât pereţii etc. Ca și la 
Tiahuanaco, există reţele de canalizare și rezervoare de apă 
subterane, dar aici nu au fost găsite statui. În schimb, la mai 
puţin de un kilometru distanţă de cetate se află o dală enormă, 
având greutatea estimată la circa 20000 tone! A fost cioplită și 
desprinsă din munte, transportată până la locul unde este și 
rămâne cel mai mare monolit prelucrat de om, cunoscut până 
astăzi în lume (fiind de 10 ori mai greu decât faimoasa „Piatră a 
Sudului“ de la Baalbeck - Liban). Pe suprafeţele sale au fost 
săpate scări mărginite de balustrade decorate cu motive în 
spirală. Uluitor este faptul că treptele sunt orientate invers, 
adică scara „urcă“ în jos, deci nu poate fi folosită. S-ar crede că 
blocul este răsturnat dacă pe laturile lui nu ar fi sculptate din loc 
în loc scobituri ce par „scaune“ și sunt plasate în poziţia corectă, 
cu „spătarul” în sus. De altfel, acesta nu este singurul detaliu în 
aparenţă irațional: toţi monoliţii de la Sacsayhuaman au forme, 


mărimi și greutăţi atât de diferite, încât ar exaspera orice 
statistician. Pare imposibil să se găsească două pietre la fel - 
unele sunt prismatice, altele trapezoidale, cubice, rotunjite, 
altele au 12 sau 20 de laturi, și până la 40 de colţuri! Este greu 
de crezut, chiar cu evidenţa înaintea ochilor, că o asemenea 
diversitate de blocuri au putut fi potrivite și îmbinate atât de 
perfect încât par lipite. Numai zidurile în terase, puse cap la cap, 
ar măsura câţiva kilometri. Unele blocuri de piatră au 9m 
înălțime și 3m lăţime, cântărind sute de tone. Cutremurele nu 
au reușit să le clintească în mii de ani - Sacsayhuaman pare 
făcută să înfrunte veșnicia. 

Despre vârsta acestor două orașe - fortărețe nu se pot face 
nici măcar presupuneri. Gradul de eroziune al suprafeţelor și 
stadiul avansat de ruină al unora dintre clădiri (contrastând cu 
perfecta conservare a altora și a statuilor spre exemplu) ar 
indica o vechime de 15-20 milenii. Dar, pe vremea aceea, 
civilizațiile amerindiene cunoscute astăzi nu se născuseră, 
populaţiile locale (ca și cele din întreaga Americă de Sud de 
altfel) fiind la nivelul tehnologic și cultural al Paleoliticului 
timpuriu. O tulburătoare descoperire este, fără îndoială, 
reprezentarea inconfundabilă a unui toxodon pe zidul unei 
grădini regale din Tiahuanaco. Acest animal ierbivor lung de 
2,70m a trăit în Pliocen și Pleistocen pe teritoriul care, astăzi, 
constituie Republica Argentina. Numai că toxodonul a dispărut 
prin anii 100000 î.e.n., deci cu zeci de milenii înainte de venirea 
primilor indieni în America, peste Strâmtoarea Bering... 

Enigma privind modul de tăiere, extragere și ridicare din 
cariere, transportul și potrivirea pietrelor necesare zidurilor este 
totală. Cele mai diverse explicaţii au fost sugerate și respinse 
una după alta: munca sutelor de mii de sclavi (care nu existau), 
folosirea unor ferăstraie, scripeţi, macarale și cabluri de un tip 
necunoscut (făcute în mod obligatoriu din mii de piese metalice, 
produse de uzine care nu existau), unelte de fier sau oţel 
pierdute în cursul timpului (se știe că populaţiile sud-americane 
nu cunoșteau decât prelucrarea metalelor neferoase) etc. Până 
în anii '70, când antropologul peruan Francisco Aliaga a afirmat 
că deţine secretul unui procedeu incaș, bazat pe o mixtură de 
ierburi peruane cu ajutorul cărora se pot dizolva cele mai dure 
roci. 

El susținea că incașii sau populaţiile anterioare lor au înmuiat 


pietrele, transportându-le sub formă de pastă la locul turnării - 
astfel, toate problemele erau rezolvate. Mai mult, Aliaga afirma 
că, analizând la microscop mostre de piatră, a observat în 
compoziţia lor resturi de substanţe vegetale. Explicaţia 
antropologului peruan, dată la o reuniune științifică de la Lima, 
a fost primită cu entuziasm de arheologii dornici să rezolve o 
dată pentru totdeauna supărătoarele probleme legate de 
construcţiile megalitice (nimeni nu a observat pe moment că 
„reţeta de ierburi peruane” nu putea clarifica enigmele de la 
Stonehenge sau Baalbeck, decât în cazul în care incașii aveau 
firme ce exportau procedeul la scară internaţională). 

În scurtă vreme însă, vâlva s-a redus la un diapazon greu 
audibil, apoi ipoteza a fost acoperită cu o pudică uitare chiar de 
către cei mai fervenţi susţinători ai ei. Aceasta din mai multe 
motive: 1) Aliaga nu a dezvăluit „secretul soluţiei”; 2) „resturile 
de substanţe vegetale” erau de fapt urme rămase de la plante 
putrezite în cursul timpului (în proporţie foarte normală) și 
nicidecum dovada folosirii unui dizolvant în cantități masive; 3) 
monoliţii de la Tiahuanaco și Sacsayhuaman nu prezentau un 
aspect care să sugereze modelarea lor din pastă, ci o evidentă 
cioplire; 4) blocurile de gresie și bazalt au stratificarea geologică 
nemodificată de o eventuală topire etc. 

De altfel declaraţiile lui Aliaga erau curioase de la bun 
început: „În vremurile străvechi incașii dizolvau pietrele cu acel 
amestec, le frământau și le modelau în concordanţă cu forma 
dorită și necesităţile construcţiei”. Aceasta înseamnă nu o 
simplă înmuiere a unor suprafeţe pentru a „lipi“ blocurile între 
ele, ci transformarea rocii în pastă și turnarea ei în cofraje, 
asemeni betonului. Or, se pune întrebarea, cum este posibil ca 
nici unul dintre arheologii care au admis această posibilitate să 
nu se fi gândit că ar fi fost o nebunie din partea incașilor să fi 
turnat pasta în zeci de mii de cofraje de forme și mărimi diferite, 
pentru a realiza blocurile de la Sacsayhuaman?! Ce fel de forme 
erau acelea cu zeci de laturi și colţuri? Cum puteau ele să 
reziste presiunii masei vâscoase fără să se desfacă? De unde 
scândurile necesare unor asemenea cofraje? Ce fel de cutie de 
lemn ar fi rezistat la 60, 100 sau 800 de tone de pastă densă, 
turnată în interior? Cum de nu se solidifica pasta în cursul 
transportului fără benzi rulante și betoniere rotitoare și câte 
sute de mii de oameni ar fi trebuit să o care încontinuu, într-o 


permanentă goană, la 4000 m altitudine?! De ce nu au conceput 
constructorii fortăreţelor mai curând forme-tip, standardizate, 
mici și ușor de manevrat, pentru a face „cărămizi” de gresie 
topită? De ce construcţiile incașe sunt realizate în general din 
pietre mici, cioplite de mână și nu turnate? Chiar presupunând 
că erau înmuiate numai anumite feţe la montare, cum s-au 
putut păstra laturile și unghiurile drepte? 

Cum se aplica metoda turnării în cofraj la un bloc de 20000 
tone?! De ce nu se extindea această metodă Ut statui, statuete, 
obiecte de uz casnic din piatră etc.? |n sfârșit, de ce nici unul 
dintre arheologii care au susţinut ipoteza lui Aliaga nu a luat în 
considerare faptul că gradul de eroziune al suprafeţelor și 
ruinarea unor clădiri certifică ridicarea cetăților într-o epocă 
anterioară cu mii de ani fondării imperiului incaș?! 

Teorii recente, bazate în principal pe interpretarea unor 
afirmaţii făcute de câteva căpetenii incașe în perioada 
Conquistei, atribuie fortăreața Sacsayhuaman („Cuibul 
șoimului”) unei inițiative a primilor regi din familia Inca. Aceștia 
ar fi ordonat construirea ei (în secolele XIV-XV e.n., deci în doar 
o sută de ani) spre a servi ca loc de refugiu pentru orășenii din 
Cuzco în cazul unei invazii, în acea perioadă de războaie 
aproape neîntrerupte. Și astfel, cetatea cu cele trei terase 
principale ale sale, cu fortificațiile și colosalul turn cilindric din 
mijloc, cu blocurile de piatră totalizând zeci de milioane de tone, 
ar fi fost ridicată în câteva decenii, cu ajutorul unor simple 
pârghii de lemn și al unor butuci pe care se rostogoleau sau se 
târau monoliţii... Greu de crezut. Este posibil ca incașii să fi 
adăugat sau completat unele clădiri, dar în privinţa structurilor 
principale, nu numai că ei nu dispuneau de tehnica necesară 
deplasării unor blocuri atât de mari, nu numai că, în secolele al 
XIV-lea și al XV-lea se aflau în plină expansiune teritorială (fiind 
ocupați să cucerească și să organizeze după sistemul propriu 
statele învecinate), dar eforturile lor se îndreptau spre 
construirea aproape simultană a zeci de fortărețe gen Machu 
Picchu, ceea ce ocupa probabil mai toţi bărbaţii apți de muncă 
rămași disponibili după mobilizare. Ridicarea unei singure cetăţi 
ca Sacsayhuaman ar fi însemnat renunţarea la o campanie sau 
la toate citadelele mai mici. În afară de aceasta, faptul că stilul 
arhitectural de la Sacsayhuaman este asemănător celui incaș nu 
implică imposibilitatea ca fortăreaţa să fi fost anterioară 


imperiului, iar constructorii Marelui Inca să se fi inspirat după 
planurile ei. De altfel, stadiul de conservare a pietrelor și 
zidurilor atestă o vechime considerabilă (deși, probabil, nu chiar 
atât de mare ca a orașului Tiahuanaco), majoritatea mărturiilor 
incașe menţionând că „fiii Soarelui” au participat la proiectarea 
și ridicarea fortificațiilor efectiv și nu simbolic, cum s-ar fi 
întâmplat în secolul al XV-lea, datorită numărului mic de 
„orejones” rămași în imperiu. 

Viracochas erau o populaţie puţin numeroasă - caracteristică 
a speciei Cro-Magnon, prin contrast cu mongolizii. Este 
explicabil deci motivul pentru care răspândirea lor în grupuri 
mici pe un teritoriu imens, din Anzii peruvieni până la Yucatan, 
California și New Mexico la nord, Rio Negro în sud și Rio das 
Mortes - Rio Araguaia la vest a dus la o dispariţie aproape 
totală. Nu poate decât să surprindă că și-au păstrat 
caracteristicile etnice și antropologice în mijlocul unor civilizaţii 
amerindiene puternice și înfloritoare (o dovadă în plus a faptului 
că acestea li se considerau datoare) până la venirea 
conquistadorilor. În ceea ce privește supraviețuirea în selva 
amazoniană, acolo superioritatea tehnică și culturală n-avea nici 
o valoare în faţa formidabilei ostilităţi a mediului și a numărului 
infinit mai mare de triburi indiene care li se opuneau. Adaptarea 
„fiilor Soarelui” la condiţiile de selvă (chiar dacă a necesitat 
concesii făcute nivelului de civilizaţie) rămâne una dintre cele 
mai remarcabile performanţe ale acestui popor. 

În secolul trecut, marele savant și explorator german 
Alexander von Humboldt descoperea, în cursul expediției sale 
din America de Sud (1799-1804), la indienii din zonele Rio 
Negro, Orinoco și Guyana, cilindri mici de jad verde, translucid, 
foarte dur și sonor. Aceste obiecte, numite 
„Cougnantainsecouima“ („Pietrele Amazoanelor”) aparținuseră 
unor triburi de femei luptătoare, albe și blonde, care, dotate cu 
arcuri lungi și cuţite-sabie de aramă sau bronz, băgaseră 
spaima în războinicii indieni. Cilindrii erau folosiți ca amulete de 
triburile amerindiene întâlnite de von Humboldt; li se atribuiau 
proprietăţi curative și constituiau dovada vitejiei celor care le 
posedau, întrucât femeile luptătoare nu se predau niciodată, 
trebuind să fie ucise ca să li se ia armele și podoabele. Savantul 
german a observat că cilindrii aveau o gaură longitudinală și 
erau acoperiţi cu o scriere pictografică gravată pe toată 


lungimea lor, scriere total necunoscută, ce părea „opera unei 
mari civilizaţii, de mult apuse” și pe care indienii secolului al 
XIX-lea nu știau s-o descifreze. 

În aceeași expediţie, von Humboldt descoperea în 1801, în 
Munţii Encaramada, în selva de lângă orașul Caicara și în selva 
dintre Rio Casiquiare și Rio Orinoco (toate aflându-se pe actualul 
teritoriu al Venezuelei), stânci foarte înalte; numite de triburile 
locale „tepumerene” („pietrele pictate”), pe vârfurile cărora, în 
zone aproape inaccesibile sunt reprezentate Soarele, câteva 
constelații din Calea Lactee, jaguari, caimani, siluete umane în 
costume stranii, precum și desene indescifrabile, care par a 
constitui o scriere pictografică. 

De altfel, descoperirile savantului german nu sunt singurele în 
cele două Americi. Pe platoul arid de la Marcahuasi (Peru), la 
3800 metri altitudine au fost găsite stânci sculptate în formă de 
lei cu coamă, cămile (deci animale care nu au trăit niciodată pe 
continentul american) și glyptodoni argentinieni. Această din 
urmă făptură, mamifer în ciuda aspectului dinosaurian, semăna 
cu un enorm tatu (1,5m înălțime și 3,3m lungime) având o 
cuirasă de până la 10 cm grosime și o bilă ţepoasă în vârful 
cozii, ca la Ankylosaurus. Glyptodonul argentinian a trăit în 
Pliocen și Pleistocen și a dispărut în anii 15000 î.e.n., când, 
teoretic, nu exista nici o civilizație demnă de acest nume în 
America de Sud. 

În 1928, expediţia Doheny descoperea în nordul Statelor 
Unite, la ieșirea din faimosul Great Cannion, o vale laterală, 
adâncă, stearpă, complet lipsită de viaţă și numită de indienii 
din zonă „Hava supai“ („Pereţii pictaţi”). Impunătoarele faleze 
ce flanchează valea sunt literalmente acoperite cu desene vechi 
de peste 10000 de ani, reprezentând oameni la vânătoare de 
mamuţi și bizoni, dar și tyrannosauri, stegosauri, iguanodoni, 
făpturi dispărute teoretic cu milioane de ani înainte de apariţia 
omului. Culmea este că, în aceste desene, dinosaurii ţin coada 
dreaptă, în aer, în loc s-o târască pe pământ ca reptilele - or, 
asemenea reprezentări au apărut în atlasele de paleontologie 
abia în ultimul deceniu, după ce teoria dinosaurilor cu sânge 
cald și foarte activi s-a impus definitiv. Surpriza cea mare o 
constituie însă peretele de la ieșirea de nord a văii, pe care sunt 
reproduse un inconfundabil Tyrannosaurus Rex ridicat pe labele 
din spate și sprijinit în coadă, precum și harta Fluviului Amazon, 


cu toţi afluenții săi, unii descoperiţi abia după cel de-al doilea 
război mondial! Asemenea dovezi șocante s-au mai găsit doar 
lângă orașul mexican Acâmbaro, unde au fost dezgropate 
numeroase statuete de lut, vechi de circa 15000 de ani; printre 
ele, cai, rinoceri (!), cămile și brachiosauri ai Erei Secundare... 

Să fie toate acestea vestigii rămase de la grupurile 
viracochas, răspândite spre sudul și nordul continentului? Dacă 
nu, ce altă civilizaţie le-ar fi putut produce? Să fi fost 
„amazoanele” sud-americane  urmașele unor grupuri de 
viracochas sau de supraviețuitori ai Atlantidei? Trebuie 
menţionat faptul că, atât la viracochas cât și la atlanţi, femeia 
era egală bărbatului și avea un important rol în viaţa politică, 
militară, economică și artistică, așa cum rezultă din toate 
mărturiile directe sau indirecte despre aceste popoare sau 
despre cele pe care le-au influenţat ele. Prin contrast, la 
majoritatea populațiilor amerindiene de origine mongolidă, 
femeia era considerată inferioară, fiind marginalizată social. 

Dar nu toţi viracochas au rămas pe continent. De mai multe 
ori, grupuri - se pare numeroase, raportându-le la total - plecate 
de pe coasta peruană s-au avântat în necuprinsurile Pacificului, 
în cadrul acelei stranii diaspora, începută prin părăsirea cetăților 
andine și continuată prin răspândirea în cele două Americi pe la 
începutul erei noastre. lar una dintre escalele importante ale 
„fiilor Soarelui” a fost Insula Paștelui. 

Descoperirile făcute în cursul timpului, dar mai ales cele ale 
expediției lui Thor Heyerdahl au dezvăluit tainele unei civilizaţii 
pascuane impresionante. După cum se știe, cele mai vechi urme 
ale primilor locuitori („urechile lungi”) datează de prin anii 400 
e.n. Tradiția spune că flota lor a ancorat lângă coasta de esta 
insulei (la plaja Anakena) unde, mai târziu, viracochas au 
sculptat o splendidă sferă de piatră pe care au numit-o „Buricul 
de aur al insulei”. 

„Fiii Soarelui” aduseseră cu ei cunoștințe avansate de 
astronomie, navigație, arhitectură, matematică, fizică și 
agricultură, scrierea „rongo-rongo”, cultul Soarelui, precum și o 
serie de plante specifice continentului sud-american, care nu 
puteau să treacă oceanul decât păstrate în locuri ferite de 
umezeală și salinitate: batata (cartoful dulce american), trestia 
de zahăr, trestia Scirpus totora și planta medicinală Polygonum 
acuminatum - ambele specii de apă dulce. De altfel, originea 


continentală a  „urechilor-lungi” poate fi demonstrată și 
lingvistic, prin analiza celor trei denumiri ale insulei, preluate și 
traduse de polinezieni în limba lor: 

1) Te Pito o te Henua: „Buricul pământului”, sau mai precis, 
„Buricul insulelor”. Aceasta este cea mai veche denumire, 
explicată de Thor Heyerdahl prin faptul că insula (fiind cea mai 
apropiată de Peru) era considerată nu numai veriga de legătură 
cu patria de origine, ci chiar locul de la care se „trag” (simbolic) 
toate celelalte insule din Pacific (tradiţia polineziană numind și 
ea „naștere” descoperirea unei insule). 

2) Rapa-nui: „Rapa cea Mare” sau „Patria Mare”. Este un 
obicei comun tuturor popoarelor să numească prima lor patrie 
„Marea Patrie”, iar pe cea unde au emigrat „Mica Patrie” sau 
„Noua Patrie”, chiar dacă ea este mai mare decât cea originară. 
Viracochas nu s-au abătut de la regulă, botezând o insulă aflată 
mai la vest, „Rapa-iti”, adică „Mica Patrie”. Or, aceasta arată 
clar o deplasare de la est la vest, conformă cu mersul Soarelui. 

3) Mata-Kite-Rani: „Ochiul (care) privește (spre) cer“ sau 
„Vama cerului”. Luat ad /iteram numele nu are nici un sens, dar 
dacă se ţine seama de faptul că în polineziană „Rani“ nu 
înseamnă numai „cer”, ci simbolizează și patria originară a 
„urechilor lungi“ (regatul muntos al „regelui-Soare“ Kon-Tiki), 
problema ciudatei denumiri se clarifică. Insula Paștelui este 
avanpostul Polineziei spre America de Sud, un adevărat „ochi“ 
care „privește” pentru eternitate spre Peru. Este însă izbitor 
faptul că localitatea de pe coasta peruană care se găsește 
situată exact în faţa Insulei Paștelui (și paralel cu Tiahuanaco) 
are denumirea veche de „Mata-Rani“ („Ochiul cerului”). 

Polinezienii („urechile scurte”) au ajuns pe insulă între anii 
1100-1200 e.n., iar războiul dintre ei și viracochas a început 
prin 1600 și s-a sfârșit între 1660 și 1700 prin înfrângerea și 
masacrarea celor din urmă. A urmat apoi perioada luptelor 
fratricide între familiile polineziene și a canibalismului, care a 
durat până în 1862, când insula a fost depopulată de un atac al 
vânătorilor de sclavi din Peru și de o catastrofală epidemie de 
vărsat de vânt, ce a redus numărul locuitorilor de la 2000 în 
anul 1800 la 111 în anii 1880-1900. 

Contactele cu lumea din afară au fost următoarele: 

— 1722: descoperirea insulei de către expediţia olandezului 
Roggeveen; 


— 1770: trimiși de viceregele Perului, spaniolii lui Don Felipe 
Gonzales de Haedo o iau în stăpânire „în numele regelui 
Spaniei” și... pleacă; 

— 1771-1772: alte două expediţii spaniole (venite tot din 
Peru) îi cartografiază coastele și teritoriul; 

— 1774: vizita expediției engleze a căpitanului Cook; 

— 1786: vizita expediției franceze a contelui de la Pérouse; 

— 1804: vizita expediției rusului Liseanski; 

— 1805: primul atac al unui vas nord american (Nancy) al 
vânătorilor de foci. Sunt capturați 30 de oameni (20 bărbaţi și 
10 femei) dintre care nu se va mai întoarce nici unul; 

— 1811: escala balenierei nord-americane Pindos. Echipajul 
răpește, torturează și ucide câteva femei tinere; 

— 1817: vizita expediției ruse a amiralului von Kotzebue; 

— 1820-1860: escale sporadice ale unor nave sud-americane; 

— 1862: marele atac al convoiului de vase aparţinând unor 
vânători de sclavi pentru minele de guano din Peru. Sunt uciși 
aproape 400 de oameni și capturați alţi 1000 (inclusiv regele 
Maurata și familia sa), dintre care se vor întoarce peste un an 
doar 15 supraviețuitori, bolnavi de vărsat; 

— 1863-1868: debarcarea și activitatea misionarului catolic 
Eugene Eyraux, ce distruge, în 1864, vestigii de nepreţuit 
rămase de la viracochas, printre care majoritatea tăblițelor 
„rongo-rongo“ și câteva sute de statuete „păgâne”, dar 
creștinează întreaga populaţie, „operă de importanţă capitală”, 
după cum o elogia Vaticanul; 

— 1868: escala navei britanice Topaz, care va aduce apoi la 
British Museum splendida statuie pascuană „Bărbatul care 
sparge talazurile”; 

— 1868-1870: stabilirea pe insulă a mai multor misionari 
catolici și a căpitanului Dutrou-Bornier; 

— 1870: conflicte violente între susținătorii căpitanului și cei 
ai misiunii. Se reaprinde flacăra războiului civil. Până la urmă, 
misiunea și o parte din credincioși emigrează pe insula 
polineziană Mangareva, iar alţi indigeni, conduși de aventurierul 
alb Brander pleacă în Tahiti; numai 111 rămân pe insulă, cu 
Dutrou-Bornier, asasinat ulterior, în somn, de un polinezian 
invidios; 

— 1871: escala navei rusești Vitiaz, care va aduce în Europa 
una dintre primele tăblițe „rongo-rongo“ recuperate; 


— 1872: escala navei franceze F/ore, avându-l la bord pe 
scriitorul Pierre Lotti, care a fost profund impresionat de 
vestigiile civilizaţiei pascuane și de drama de pe această insulă; 
nava a îmbarcat un cap uriaș de piatră aflat astăzi la Muzeul 
Omului din Paris; 

— 1875: escala navei chiliene O'Higgins; 

— 1877: expediţia solitară a francezului Adolphe Pinart; 

— 1882: escala navei germane Hyaena, care colectează din 
ruinele de la Orongo o serie de obiecte de artă pentru muzeele 
din Berlin și Dresda; 

— 1886: escala navei nord-americane Mohican, avându-l la 
bord pe arheologul A. Thomson, care studiază și apoi duce la 
Muzeul din Washington o statuie monolitică și câteva dale de 
piatră pictate cu motive pascuane specifice; 

— 1888-1900: explorarea și anexarea insulei de către 
comandorul Don Policarpo Toro din Marina Statului Chile, care o 
transformă în pășune guvernamentală, destinată aprovizionării 
Marinei Militare cu carne de oaie. Sunt trimiși trei reprezentanţi 
oficiali (guvernatorul, doctorul și preotul) și o mică garnizoană; 

— 1914: vizita expediției britanice a Katherinei Routledge; 

— 1914: revolta pascuanilor conduși de Anata, preoteasă a 
cultului soarelui, pe care nici cuceritorii polinezieni, nici preoţii 
catolici nu-l putuseră învinge. Chilienii îneacă revolta în sânge; 

— 1934: vizita expediției franco-belgiene a lui A. Métraux și P. 
Lavachery; 

— 1955-1956: marea expediţie a lui Thor Heyerdahl; 

— 1963: vizita expediției franceze a lui Francis Mazière; 

— 1970-1992: vizite sporadice ale unor cercetători americani 
și europeni (printre care și Cousteau). 

În 1964, pe Insula Paștelui existau 47000 oi, 1000 cai, 1000 
vaci, 50 militari chilieni și... 1000 de indigeni care trăiau în satul 
Hangaroa, înconjurat cu sârmă ghimpată și aveau nevoie de 
autorizaţia specială a guvernatorului pentru a circula după ora 
18 pe teritoriul propriei lor patrii. În anii '80, cercetătorii 
europeni găseau situaţia prea puţin schimbată. 

Istoria insulei între anii 400 și 1800 a fost sintetizată de 
Heyerdahl astfel: „Se disting trei perioade bine delimitate în 
enigmatica istorie a Insulei Paștelui. Mai întâi a existat un popor 
înzestrat cu o cultură specifică și cu o tehnică de construcţie 
tipică incașilor (de fapt, exploratorul norvegian vorbește despre 


ceea ce au învăţat incașii de la viracochas - n.a.), care a clădit 
monumente și construcţii fără egal în istoria ulterioară a insulei. 
Blocuri uriașe de bazalt dur au fost tăiate ca niște felii de brânză 
și potrivite unele într-altele fără vreo crăpătură sau scobitură, 
adevărate fortărețe în formă de altar, cioplite pe alocuri în 
trepte, străjuind vreme îndelungată, cu zidurile lor înalte și 
armonios clădite, de jur-împrejurul insulei. 

După aceea a urmat o epocă nouă. Structura clasică (în 
sensul asemănării cu Tiahuanaco și alte fortărețe sud-americane 
- n.a.) a acestor construcţii a dispărut în bună parte, fie prin 
dărâmări, fie prin schimbările aduse. Noii meșteri au ridicat 
platforme înclinate, pardosite și proptite cu ziduri interioare. În 
vârful acestor edificii reclădite, care, adesea, deveneau și 
necropole, erau așezate statui uriașe cu chip omenesc. 

Și deodată, în toiul acestui gigantic efort, totul s-a oprit pe 
neașteptate. Insula a fost bântuită de un val de războaie 
(început prin anul 1600 - n.a.), căzând pradă canibalismului, 
viața culturală s-a curmat brusc și, în același timp, a început 
ultima perioadă, cea tragică, a Insulei Paștelui. Nimeni n-a mai 
șlefuit lespezi mari de piatră, iar statuile au fost doborâte la 
pământ și pângărite (de obicei li se retezau capetele și li se 
făceau găuri în dreptul inimii, pentru a fi «ucise» în mod 
simbolic - n.a.). Bolovani și steiuri de stâncă au fost îngrămădite 
de-a lungul zidurilor ahu-urilor (edificiile construite de 
viracochas - n.a.) în chip de monumente funerare, iar mărețele 
statui prăvălite au servit adesea drept boite improvizate pentru 
noi necropole. Era un lucru făcut de mântuială și lipsit cu 
desăvârşire de orice pricepere tehnică” (Thor Heyerdahl, Aku- 
Aku). 

Realizările „urechilor lungi” între anii 400-1200 e.n. Sunt 
aproape incredibile. O populație de 2000 de oameni a cioplit 
aproape 1000 de statui având între 2 și 60 tone greutate (dintre 
ele, 600 aparțin celei de-a doua perioade de creație, fiind 
faimoșii uriași cu „pălării roșii” a căror fizionomie nu se poate 
întâlni în altă parte pe Terra, cu excepţia Insulelor Solomon). În 
același timp au fost construite 11 complexe fortificate sau ahu- 
uri (dintre care cele mai mari sunt ruinele de la Vinapu, Vaihu, 
Tepeu, Anakena, Hekii și Hotuiti); un „sat sacru” ce îndeplinea 
de fapt rolul de observator astronomic (Orongo); o reţea de 
drumuri de-a lungul coastelor și spre interiorul insulei (rămase în 


stare funcțională și astăzi), precum și uriașul „Șanț al lui Iko”, 
lucrare defensivă care separa peninsula Poike și avea 4-5000m 
lungime, adâncimea de 4 m, lăţimea de 13 m, pereţii zidiţi 
(după ce, în prealabil, pământul fusese întărit prin ardere), iar 
malul dinspre Poike taluzat și prevăzut cu un val de apărare. De 
asemenea, viracochas au descoperit o reţea de peșteri și galerii 
subterane (fostele pungi și canale de scurgere a lavei) 

pe care le-au amenajat și le-au mărit, transformându-le într-o 
adevărată fortăreață subpământeană, cu dimensiuni ce nu pot fi 
nici măcar bănuite. (Membrii expediției lui Heyerdahl au vizitat 
45 de peșteri și aveau dovezi despre existenţa altor 20, dar 
presupuneau că băștinașii cunosc cel puţin 200, toate 
adăpostind sculpturi în piatră ori servind ca ascunzători și 
necropole.) 

În privinţa ahu-urilor fortificate și a teraselor de zid, căpitanul 
Cook scria cu uimire că ele erau „alcătuite din blocuri mari de 
bazalt, cioplite și șlefuite cu atâta precizie, încât se îmbinau 
perfect, fără mortar, mai bine decât la cele mai frumoase clădiri 
din Anglia”. Trebuie remarcat faptul că toate construcţiile și 
statuile din prima perioadă de creaţie sunt realizate din bazalt 
negru sau tuf roșu, în vreme ce batalionul de uriași din a doua 
perioadă provine din carierele de piatră galben-cenușie de la 
Rano Raraku (unul dintre piscurile care au fost în trecut vulcani 
activi). 

Statuile monolitice caracteristice primei perioade, cum ar fi 
cea roșie, decapitată, de la Vinapu sau uriașul de 10m înălţime 
de la Rano Raraku (ambele descoperite de expediţia Heyerdahl) 
nu au nimic în comun cu cele 600 de gigantice torsuri umane, 
fără picioare, fără veșminte, cu mâinile împreunate pe pântece 
și cu figuri stilizate. Până la venirea lui Heyerdahl se credea că 
primele reprezintă un fenomen singular și spontan, iar populaţia 
iniţială a Insulei Paștelui nu a avut nici o legătură cu America de 
Sud, Asia sau Oceania. După ce au fost găsite zeci de statui 
îngropate în pământ, de factură asemănătoare cu cele de pe 
continentul sud-american, unele enigme au început să se 
clarifice. Thor Heyerdahl a fost întâiul care a intuit și reconstituit 
traseul urmat de constructorii de la Tiahuanaco și 
Sacsayhuaman; porniţi spre Pacific, aceștia au colonizat 
succesiv insulele Paștelui, Pitcairn, Rapaiti, Raivaevae, Tahiti, 
Marchize și Hawaii, unde au lăsat dovezi certe ale trecerii lor 
(fortărețe, terase, necropole, statui, oseminte, sculpturi și 
obiecte foarte asemănătoare), transmițând de asemenea 
caracterele genetice  europide unei părți a populaţiei 
polineziene. 

Faptul este istoric și indiscutabil. La Vinapu, câmpia pe care 
fusese găsită statuia-coloană decapitată, s-a dovedit a fi terasa 
de fundaţie a unui templu ruinat, cu suprafaţa de 130xI50m, 


dimensiuni comparabile (având în vedere întinderea teritoriului 
pascuan) cu cele ale marilor piramide mayașe. Uriașul de la 
Rano Raraku (un bărbat îngenuncheat, cu șezutul pe călcâie, 
odihnindu-și mâinile pe coapse și privind în zare), poartă o 
pelerină scurtă, cu deschizătură pătrată la gât și este aidoma 
statuilor îngenuncheate împrejurul capului bărbos, sculptat în 
tuf roșu, al regelui Kon-Tiki-Viracocha, care se află la 
Tiahuanaco. Chipul său nu seamănă cu feţele alungite excesiv 
ale armatei de piatră a „urechilor lungi”, ci mai curând cu 
sculpturile din America de Sud și Centrală, aducând aminte și de 
uriașii Budha ciopliți de hinduși în defileele Hinducușului: bărbaţi 
așezați, cu mâinile pe genunchi, privind zarea într-o atitudine 
meditativă... 

Spre vest, statui de acest tip au fost găsite în Arhipelagul 
Hawaii (uriași de 4-10m, ciopliţi din bazalt negru și tuf roșu), iar 
în Peninsula Hivaoa (Marchize) s-au descoperit câteva statui în 
Valea Paumao, precum și complexul arhitectonic de la Oepon, 
cuprinzând terase și ziduri din lespezi masive de andezit, pe 
care au fost urcate sculpturi monolitice din bazalt (cea mai mare 
atingând 2,5m înălțime). Tot în grupul Marchizelor, pe Insula 
Nukuhiva (în Valea Taipi), Heyerdahl a găsit 11 statui cu chipuri 
grotești, datând probabil din anii 1300 e.n. Una dintre ele este 
un monstru cu două capete, singurul de acest gen din Pacific. 
Toate au fost cioplite din tuf roșu și așezate pe platforme de 
zidărie asemănătoare celor pascuane. Se remarcă faptul că 
populaţiile ulterioare, majoritar polineziene, rezultate în urma 
amestecului cu grupuri asiatice, nu au mai ridicat niciodată 
asemenea monumente, care necesitau un considerabil consum 
de energie. 

Pe Insula Pitcairn există ruine de terase, temple și sculpturi în 
stâncă și o statuie roșie de 1 m înălțime (trebuie amintit că 
răsculații de pe celebra navă britanică Bounty, ajunși aici în 
1791 au găsit insula pustie și au aruncat în mare aproape toate 
statuile, dărâmând totodată templele foștilor locuitori). În Insula 
Ponape, din grupul Carolinelor, la poalele vulcanului Talakale, se 
găsesc ruinele unei fortărețe ciclopice, ale cărei ziduri și terase 
sunt construite din blocuri de bazalt cu latura de 6 m și 
greutatea medie de 20 tone. Majoritatea provin din cariere 
situate la câțiva kilometri depărtare, iar unele dintre ele au fost 
ridicate la 20 m înălţime, ceea ce ar fi necesitat mijloace tehnice 


și un număr de oameni pe care nu-l putea furniza populația 
insulei (astăzi atingând aproape 1000 de locuitori). In Insulele 
Solomon există numeroase statui ce par copii de mici 
dimensiuni ale coloșilor de pe Insula Paștelui: aceleași torsuri cu 
mâinile încrucișate pe pântece, aceleași fizionomii aspre, 
aceleași conciuri de tuf roșu pe creștet... 

Printre cele mai tulburătoare descoperiri făcute de expediţia 
Heyerdahl în Insula Paștelui se numără un cap mare de piatră, 
care zăcea cu faţa în jos, pe jumătate îngropat în pământul de la 
poalele vulcanului Rano Raraku. Când a fost scos la suprafaţă, 
arheologii nu și-au putut crede ochilor: fizionomia aparţinea 
tipului de mulatru europo-negrid, caracteristic unora dintre 
sculpturile olmece. Buze groase, nas lătăreţ, „pungi” mari sub 
ochi, expresie dură și impenetrabilă... 

A urmat apoi dezvăluirea secretului peșterilor funerare și Thor 
Heyerdahl s-a pomenit cu sute de statuete și sculpturi în piatră, 
despre care nimeni nu bănuise că ar exista pe meleagurile 
pascuane. 


Printre ele se disting prin ciudăţenie și frumuseţe: trei capete de 
bărbaţi cu trăsături europene, cioplite împrejurul unei pietre 
rotunde, în așa fel încât părul unuia se contopește cu barba 
următorului, ca în basoreliefurile asiriene; un cap de asiatic, cu 
pomeţi proeminenţi, ochi oblici și mustăţi lungi și subţiri, după 
moda manciuriană; balene reprezentate în maniera civilizaţiei 
Nazca (dar fără mâini antropomorfice și capete de om pe 
coadă); caimani și șerpi culebra din America de Sud; câini, lupi, 
homari, pinguini dintr-o specie antarctică; făpturi cu cocoașă, 
barbă de ţap și zâmbet viclean, aducând cu satirii din mitologia 
greacă; feline ce puteau fi lei sau pume, dar în nici un caz 
jaguari. 

Ulterior i-au fost aduse alte statui remarcabile: doi oameni- 
fregată ținând în mâinile lor împreunate o pisică; o pasăre cu 
ciocul lung, plin de dinţi ascuţiţi, amintind de Archaeopterix 
lithographica, singura pasăre de pe Terra ce a avut dinți, dar 
care a dispărut în Jurasic; un bărbat cu picioarele depărtate, 
genunchii îndoiţi și braţele ridicate deasupra capului, gata să 
lovească; pești legaţi cu frânghii, în stilul celor reprezentaţi pe 
ceramica incașă sau chiar preincașă; capete de femei 
aparținând speciei Cro-Magnon, ba chiar reproducând tipul 
somatic scandinav; un războinic cu pelerină de pene, călare pe 
o broască ţestoasă, aidoma celor din basoreliefurile mayașe. Un 
interes deosebit a stârnit o sculptură singulară, reprezentând o 
balenă cu fălcile căscate, 


Similitudini între scrierile: A - hindusă; B - viracochas; C - chineză 
(după von Geldner). 


presărate cu dinţi (deci o orca sau un cașalot), a cărei coadă se 
termina cu un craniu omenesc, în vreme ce spinarea purta o 
colibă de trestie în formă de corabie. Sub pântecele animalului 
erau cioplite șase sfere, iar de-a lungul flancurilor sale se 
distingeau dungi paralele de la care urca o scară ducând spre 
ușa pătrată a colibei de pe spinare. Asemenea motive artistice 
nu se întâlnesc decât într-un singur loc din lume: printre 
desenele uriașe de la Nazca și pe splendida ceramică antică de 
acolo. De altfel, Heyerdahl a primit și câteva ulcioare înalte de 
piatră, cu toarte rotunde, reproduse probabil după ceramica 
sud-americană, obiecte phalice similare celor găsite în Turcia, 
Irak, Egipt sau Israel, precum și zeci de statuete ale unor bărbaţi 
cu fizionomii europide, însă având lobii urechilor prelungiţi 
artificial, într-un mod similar zeilor din mitologia hindusă, 
statuete supranumite „Moai-kava-kava“ („Oamenii cu urechi 
lungi”). 

Populaţia albă de pe Insula Paștelui avea o scriere ideografică 
foarte complicată, prin care consemnase pe tăbliţele „rongo- 
rongo“ („lemnele care vorbesc”, cum le-au numit mai târziu 
polinezienii), istoria, legendele și cunoștințele dobândite în 
milenii de existență. Din nefericire, luptele dintre cele două 


populaţii, precum și cele ulterioare, dintre urmașii polinezienilor 
au dus la distrugerea unei părţi din tăblițe, iar restul au fost arse 
în 1864 de către Eugene Eyraux, adevărat fiu spiritual al lui 
Torquemada. Într-un acces de demenţă fanatică, Eyraux a 
reeditat în plin secol al XIX-lea isprăvile Inchiziției, făcând să 
dispară în câteva zile istoria scrisă a unui întreg popor și nu s-a 
mulţumit cu atât, ci a pus să fie răsturnațţi puţinii coloși de 
piatră rămași în picioare la Rano Raraku, probabil pentru a nu le 
mai vedea expresia dispreţuitoare cu care îi urmăreau zelul de a 
șterge vestigiile lăsate de viracochas. 

Astăzi nu mai există decât vreo două duzini de tăblițe rongo- 
rongo în muzeele lumii, și lingviștii încearcă zadarnic să le 
descifreze. Unele progrese au fost obţinute după ce Thor 
Heyerdahl a intrat în posesia unui manuscris în care unul dintre 
băștinașii ce  învăţaseră să scrie în secolul al XIX-lea 
consemnase traducerea parţială a ideogramelor în limba 
polineziană, cu caractere latine. Alt pas înainte l-a constituit 
descoperirea savantului vienez Robert Heine von Geldner, care 
a stabilit că o serie de semne pascuane corespund scrierii antice 
chineze, precum și celei hinduse (un număr de 10 ideograme 
fiind comune celor trei alfabete). Dar, cu toate eforturile 
cercetătorilor francezi, austrieci, norvegieni și ruși care studiază 
tăbliţele pascuane de peste cinci decenii, scrierea rongo-rongo 
n-a putut fi descifrată satisfăcător, atât datorită faptului că 
traducerea dată de pascuani lui Heyerdahl este incompletă, cât 
și lipsei arhivei ce cuprindea, după unele estimări, peste 10000 
de tăblițe. Cele rămase continuă să tacă și doar similitudinile cu 
vreo limbă cunoscută, vie sau moartă, le-ar putea dezlega taina 
- de aceea se acordă o deosebită importanță continuării 
cercetărilor pe drumul deschis de von Geldner. 

Printre cele mai incredibile vestigii rămase de la „urechile 
lungi“ se numără cele 1000 de statui uriașe de pe Insula 
Paștelui, care n-a putut asigura niciodată hrana pentru mai mult 
de 2000 de oameni. Dacă procentul de populaţie masculină 
reprezenta 50 din total și se presupune că, dintre aceștia, 
jumătate aveau între 15 și 45 de ani, rezultă maximum 500 de 
oameni. Deci toţi bărbaţii apți de muncă s-au ocupat exclusiv de 
cioplirea, transportarea și înălțarea statuilor. Desigur, la această 
cifră se poate adăuga una identică, a femeilor de aceeași 
vârstă, ceea ce ar însemna că toată populaţia în putere a 


insulei, 1000 de oameni, ar fi lucrat exclusiv la statui, zilnic, 12 
ore pe zi, timp de 800 de ani. Cine ar fi pescuit, cine ar fi 
cultivat câmpurile de batate și mai ales, cine ar fi ridicat 
fortificațiile, terasele sau templele?! Cine ar fi construit casele, 
plutele și corăbiile, cine ar fi săpat „Șanțul lui Iko”, cine ar fi 
produs unelte și veșminte, cine ar fi amenajat complexul de 
peșteri, observatoarele sau rețeaua de drumuri a insulei? Cei 
1000 de copii, bătrâni și bolnavi rămași?! Dar nu este nevoie să 
se avanseze cu presupunerile până acolo. Rămânând la cifra 
iniţială de 500 de bărbaţi, calculul este simplu: o statuie de 
mărime medie poate fi terminată, deplasată și ridicată în timp 
de un an de câteva sute de oameni, care muncesc fără 
întrerupere de la răsăritul la apusul soarelui. Așa să fie oare? 

Primii europeni care au văzut coloșii, expediţia lui Roggeveen, 
au fost atât de uluiţi, încât au preferat să considere că statuile 
erau modelate din lut și umplute cu pietriș. Următorii, spaniolii 
lui Gonzales s-au dovedit mai circumspecţi: au izbit cu sapele 
într-un colos. Piatra era atât de tare, încât au sărit scântei. 
Neputându-și explica misterul, spaniolii s-au gândit că, probabil, 
coloșii fuseseră ciopliţi la faţa locului, din stânci răspândite pe 
insulă (fără să-și dea seama că, oricum, steiurile respective ar fi 
trebuit ridicate, întrucât sub ele se construise platforma de zid a 
statuii). Cook și La Pérouse au fost mai realiști, înțelegând că 
statuile erau cioplite și aduse din cariere situate în munţii 
insulei, iar apoi ridicate pe platforme și (în cazul celor 600 de 
coloși din a doua perioadă de creaţie) „încoronate” cu mari 
conciuri de piatră roșie, cântărind între 1 și 30 de tone fiecare. 
Mijloacele necesare unei astfel de performanţe rămâneau un 
mister, întrucât indigenii sau strămoșii lor nu putuseră avea 
macaralele ori sistemele de pârghii și scripeţi de care se 
foloseau europenii în secolul al XVIII-lea. lar Cook era de părere 
că nici un sistem de macarale contemporan lui nu ar fi rezistat 
unor asemenea greutăţi colosale (110 tone statuia și conciul de 
la Rano Raraku). 

Primii cercetători ai secolului al XX-lea, Routledge și Métraux, 
au considerat că statuile erau cioplite din piatră moale, deci au 
fost ușor de realizat, însă recunoșteau că enigma transportului 
și a ridicării lor persistă (dacă ar fi încercat să repete experienţa 
spaniolilor, duritatea lavei pietrificate le-ar fi zdruncinat 
ipotezele, fără îndoială). În anii 1955-1956, expediţia Heyerdahl 


a întreprins cele mai serioase investigaţii efectuate până atunci 
în legătură cu uriașii de piatră. Urmărindu-și cu îndrăzneală 
principiul de a experimenta practic orice teorie pe care dorea să 
o susțină, cercetătorul norvegian a făcut ceea ce nimeni nu 
cutezase nici să viseze până atunci. A comandat indigenilor (mai 
precis urmașilor în linie directă ai unicului supravieţuitor al 
„urechilor lungi”, Ororoina) cioplirea, transportarea și ridicarea 
unei statui de mărime medie, cerându-le totodată să nu 
folosească alte mijloace decât cele avute la dispoziție de 
strămoșii lor. 

Cele trei experimente au decurs astfel: 

1) CIOPLIREA. Locul ales: cariera de la Rano Raraku. 
Desfășurare: o echipă de 6 oameni a lucrat timp de 3 zile, de la 
răsăritul până la apusul soarelui. Mijloacele folosite: bucăţi de 
piatră în formă de sâmbure de caisă (de fapt „dălţile“ rămase 
din vechime), burdufuri cu apă și bucăţi de piatră ponce. 
Metodă: s-a trasat un dreptunghi de 5 m lungime, în care s-a 
schițat conturul statuii, săpându-se șanțuri paralele şi 
îndepărtându-se apoi porțiunile dintre acestea. La intervale 
regulate, stânca era udată pentru ca praful și așchiile să nu-i 
stingherească pe cioplitori. Porţiunile terminate ale statuii erau 
netezite cu piatră ponce. Când „dălţile” de lavă vulcanică se 
toceau, erau sparte în două și ascuţite prin lovire. Rezultate: la 
sfârșitul celei de-a treia zi, torsul, chipul, mâinile și degetele 
uriașului fuseseră abia conturate (săpate la o adâncime de 
câţiva centimetri, dar nu degajate). Lucrul a fost întrerupt din 
cauza extenuării echipei. Pascuanii susțineau însă că strămoșii 
lor, obișnuiți cu această muncă, o puteau continua săptămâni 
întregi. Concluziile expediției Heyerdahl: două echipe a 6 
oameni fiecare ar fi reușit să termine statuia într-un an dacă 
lucrau în schimburi, fără întrerupere, zi de zi. Comentarii: este 
puţin probabil ca „urechile lungi”, oricât de deprinși ar fi fost cu 
un asemenea mod de lucru, să poată susţine ritmul timp de 12 
luni fără oprire. Este și mai puţin probabil ca aceasta să fi fost 
ocupaţia și scopul vieţii pascuanilor timp de 800 de ani, zi de zi, 
generaţie după generaţie. Apoi, o parte dintre statui erau 
abandonate la jumătate din „motive tehnice” (crăpături în 
stâncă, incluziuni de granit sau bazalt, prea dure pentru a fi 
cioplite etc.) și trebuiau începute altele. In sfârșit, erau necesari 
destui oameni care să proptească statuile cu grămezi de pietre 


pentru a nu se prăbuși peste cioplitori în timpul lucrului (uriașii 
erau sculptați în poziţie orizontală, începând de la suprafaţă și 
continuând în adâncime, până se ajungea să rămână suspendaţi 
pe o creastă subţire de piatră care făcea legătura între munte și 
spinarea lor). Rezultă că, în loc de 12 oameni, echipa trebuia să 
cuprindă în medie 30 de lucrători pentru o statuie de 5 m 
înălţime. lar dacă se adaugă și sculptarea conciului aferent, 
echipa atingea 50 de oameni. 

2) TRANSPORTAREA. Locul ales: câmpia plată a taberei de la 
Anakena. Desfășurare: o echipă de 180 de oameni a tras o 
statuie de 12 tone pe o distanţă de 200m în 20 minute. Mijloace 
folosite: pârghii și o parâmă de navă, care s-a rupt și a trebuit să 
fie pusă în două. Concluziile expediției Heyerdahl: cu ajutorul 
tălpicilor de lemn (un fel de sănii în formă de „Y“, cu bare 
transversale) și al unor frânghii groase, pascuanii ar fi putut 
transporta și greutăți mai mari. Comentarii: Lemnul necesar 
săniilor și pârghiilor, precum și coaja de copac din ale cărei fibre 
ar fi trebuit împletite frânghiile lipseau. (Asupra problemei 
lemnului în Insula Paștelui se va reveni ulterior.) Pentru o statuie 
cântărind 80 de tone ar fi nevoie, deci, de 1100 de oameni care 
s-o tragă și alți 100 care să îndepărteze obstacolele din calea ei, 
să o sprijine cu bârne și frânghii pe laterală etc. Aceeași echipă, 
totalizând mai mult de jumătate din populația insulei, trebuia să 
transporte ulterior conciul de 30 tone al respectivei statui. Şi, 
pentru ca viracochas să nu se plictisească, acest conci era adus 
din partea opusă a insulei, de la cariera din craterul Puna Pau, 
situat la 11 kilometri depărtare! În plus, statuile nu erau târâte 
numai pe o câmpie plată, ci trebuiau să urce și să coboare 
dealuri, râpe etc. 

3) RIDICAREA STATUII ȘI A CONCIULUI. Locul ales: tabăra de 
la Anakena. Desfășurare: o echipă de 11 oameni a ridicat o 
statuie de 30 tone în 18 zile. Mijloace folosite: 3 bârne rotunde, 
din lemn de stejar, cu diametrul de 15cm, frânghii și grămezi de 
pietre. Metodă: statuia a fost săltată cu ajutorul grinzilor, puţin 
câte puţin și sub ea s-au introdus pietre. Treptat, colosul a ajuns 
să stea pe o movilă tot mai înaltă, ancorat bine cu frânghii. În 
cele din urmă a lunecat, așezându-se în picioare pe platforma 
ce-i fusese destinată. Concluzia expediției Heyerdahl: Quod erat 
demonstrandum! Comentarii: pentru ridicarea unei statui în 
poziţie verticală, această metodă este valabilă, deși însuși 

Insula Paștelui - Statuie cu conci, așezată pe platformă 


recunoștea că ea comportă riscuri foarte mari, oricând putându- 
se întâmpla accidente. Dar cum au fost suite statuile pe terasele 
templelor? Cum au fost așezate conciurile pe capetele statuilor? 
Unica soluţie ar fi fost înconjurarea completă a coloșilor cu 
pietre și construirea unui al doilea turn de bolovani, pe care să 
fie urcat conciul, pentru a fi împins apoi pe capul statuii 
respective. Însă stabilitatea precară a acestor movile de piatră 
nu îngăduia o asemenea echilibristică, iar macaralele lipseau, ca 
și grinzile rezistente. 

Însumând rezultatele experimentului, se pot constata 
următoarele: pentru sculptarea, transportarea și ridicarea unei 
singure statui (și a conciului său) erau necesare 12-24 luni (în 
funcţie de mărime) și 100-1200 de oameni. Or, aceasta 
înseamnă că perioada celor 800 de ani nu ajunge nici măcar 
pentru terminarea statuilor, cu atât mai puţin pentru toate 
realizările vechilor pascuani. Chiar un răstimp dublu ar fi fost 
insuficient: este imposibil să ne închipuim un popor care număra 
2000 de oameni muncind zi de zi, generaţie după generaţie, 
secole de-a rândul, numai pentru a ridica o pădure de uriași 
împietriţi. Viracochas nu au fost niște sclavi abrutizaţi, niște 
roboţi executând o muncă de serie ci, în primul rând, creatori de 
frumos. Sculpturile din peșterile funerare, preocuparea de a-și 
perfecționa și înnoi stilul arhitectonic și sculptural o atestă cu 
prisosință. Cei 600 de coloși aveau pupile de piatră albă și 
priveau undeva în zare, spre oceanul nemărginit, și nu spre 
interiorul insulei: mărturie a viselor și dorinţei de cunoaștere ale 
celor care i-au desprins din trupul muntelui. Expediția Heyerdahl 
nu a aflat acest lucru, descoperit 24 de ani mai târziu de 
cineastul francez Patrice Berard, autorul unui faimos film despre 
Insula Paștelui, prezentat pentru prima oară în 1980, la „Muzeul 
Omului“ din Paris. Or, frumosul, arta adevărată, izvorâtă din 
dezlănţuirea cutezătoare a geniului uman, nu se poate ivi acolo 
unde omul nu creează liber, pentru sine și semenii săi. 
Constrânși să respecte niște cerinţe absurde, viracochas ar fi 
devenit meșteșugari și nu artiști. Ei nu au ridicat aceste 
monumente pentru gloria efemeră a vreunui rege (doar 
polinezienii le-au folosit ulterior ca necropole rezervate 
căpeteniilor), și nici pentru a servi ca lăcașuri de cult (cu toate 
că acolo se oficiau ceremoniile legate de cultul Soarelui). Scopul 
real al împlântării oștirii de uriași împietriţi în coastele insulei îi 


scapă omului modern tocmai pentru că nu știe aproape nimic 
despre „urechile lungi”. Un lucru este cert: ori populaţia insulei 
era de zece ori mai numeroasă (ceea ce ar fi fost absolut 
imposibil), ori viracochas au locuit insula milenii și nu secole 
(fapt neconfirmat de descoperirile arheologice de până acum), 
ori ei dispuneau de mijloace cu care puteau ciopli, transporta și 
ridica imense mase de piatră, mai repede și mai ușor decât ne 
putem închipui astăzi. 

Se cuvine menţionată aici o problemă care a revenit adesea 
în presa de la începutul anilor '80. Știri apărute la rubricile de 
senzaţie anunțau dezlegarea unuia dintre misterele pascuane: 
lipsa copacilor. Se afirma că Insula Paștelui a avut iniţial o floră 
„deosebit de bogată”, inclusiv „păduri de arbori Toro Miro”; dar, 
„în secolul al XVII-lea, au fost aduse aici capre și oi care, 
înmulţindu-se peste măsură, au devorat întreaga vegetaţie”. Nu 
se știe exact cine a lansat prima oară această inepţie, însă ea a 
fost reluată, fără a fi verificată în prealabil, de multe publicaţii 
(Stern, II Tempo, New York Times), precum și de câteva agenţii 
de presă (France Press, United Press Internaţional etc.). 
Confuzia provenea probabil de la comunicarea Universităţii din 
Goteborg, care anunţa că reușise să crească, din seminţele 
aduse în 1956 de Heyerdahl, câteva exemplare de Sophora Toro 
Miro. Grădina Botanică din acest oraș încredinţase trei butași 
cineastului francez Christian Zuber (realizatorul a numeroase 
filme de popularizare a științei), pentru a fi duși în Insula 
Paștelui, într-o încercare de a reface echilibrul ecologic al 
acestui petic de pământ aproape lipsit de vegetaţie. 

Interesant de remarcat, nimeni nu s-a ostenit să verifice dacă 
explicaţia dispariţiei copacilor, inserată o dată cu anunţul 
Universităţii, era corectă sau nu. În primul rând, insula nu avea 
nici un fel de oi sau capre (necunoscute polinezienilor) în 1722, 
când au descoperit-o olandezii. Roggeveen consemna că 
singurele animale domestice erau găinile, iar ca mamifere nu se 
întâlneau decât șobolanii. În 1786, La P&rouse a debarcat oi, 
capre și porci pe insulă, însă ele au fost mâncate de indigeni 
înainte de a apuca să se înmulțească. De-abia la sfârșitul 
secolului al XIX-lea, o dată cu anexarea la statul Chile, teritoriul 
pascuan a fost transformat în pășune pentru oi, dar crângurile 
de Toro Miro dispăruseră de mult. In sfârșit, nu se poate ști cu 
precizie ce anume se întâmpla în Insula Paștelui în secolul al 


XVII-lea, pentru simplul motiv că ea a fost descoperită în secolul 
al XVIII-lea! 

Mai uimitor este însă faptul că după aceste știri au apărut 
teorii conform cărora piatra necesară statuilor și construcţiilor 
de pe insulă a fost transportată de pe coastele munţilor cu 
ajutorul grinzilor cioplite din trunchiurile copacilor. O asemenea 
încercare de a elucida cu orice preţ o enigmă este total lipsită 
de spirit științific și chiar de logică. Misterele Terrei nu pot fi 
eludate sau trecute sub tăcere, iar metoda de a le găsi explicaţii 
forţate, vădit deficitare, nu aduce nimănui vreun folos. O 
enigmă ce nu poate fi dezlegată astăzi va deveni, poate, o 
simplă informaţie în manualele școlare ale deceniului următor, 
dar o afirmaţie științifică nu se face doar pentru o zi sau un 
sezon. În Insula Paștelui au existat crânguri de Hibiscus și Toro 
Miro: olandezii și spaniolii le-au văzut. Însă arbuștii acestor 
specii sunt mici și au trunchiuri subțiri; în sfârșit, ei cresc în 
pâlcuri rare și nicidecum în păduri. Nu au fost găsite nicăieri în 
insule urmele unei jungle tropicale. În ceea ce privește 
întrebuințarea, copacii erau folosiţi doar pentru unelte, foc și 
sculpturi în lemn. Imaginea unei statui de 60 tone transportată 
și ridicată cu ajutorul unor bârne de 10-20 cm diametru este de- 
a dreptul hilară, mai ales că, oricât de gros ar fi fost un astfel de 
trunchi, lemnul său rămâne o esenţă moale și nu poate rezista 
nici măcar la câteva sute de kilograme greutate. 

Se pare deci că va trebui să mai așteptăm până la clarificarea 
tuturor enigmelor Insulei Paștelui. Thor Heyerdahl a aflat într-un 
an mai multe decât se consemnaseră în ultimele două secole 
despre aceste locuri; însă nici el nu a putut să-i facă pe uriașii 
de piatră să vorbească. Mute rămân și tăbliţele rongo-rongo. 
Datarea statuilor și a construcţiilor este pur deductivă, 
atribuindu-li-se vârsta osemintelor și a rămășițelor de lemn ars 
găsite în apropiere și analizate prin metoda C14. Piatra însă, fiind 
materie anorganică, nu poate fi datată nici măcar aproximativ. 
Cele mai vechi urme organice (un foc de lângă „Șanțul lui Iko”) 
provin din anul 400 e.n. Dar expediţia Heyerdahl nu a putut 
efectua săpături în toată insula și la o adâncime prea mare. Nu 
a reușit să exploreze nici o zecime din complexul subteran, nici 
să caute sub terasele ahu-urilor. lar de la plecarea vasului 
norvegian nu s-au mai întreprins decât cercetări sporadice, 
neatingând anvergura celor din 1955-1956, deși descoperirile 


de atunci ar fi trebuit să stârnească interesul lumii științifice. 

„Mata Kite Rani“ îşi păstrează mai departe tainele, străjuite 
de sutele de coloși, tot atât de impenetrabili ca pe vremea când 
i-a văzut Roggeveen. Cea mai mare dintre statuile terminate are 
80 de tone greutate, 23m înălțime și un conci de 30 tone, iar din 
cariera de la Rano Raraku au fost extrași peste 500000m: de 
piatră. Și aceasta este numai una dintre carierele de pe insulă... 

La Simpozionul de Arheometrie, ţinut în vara anului 1980 la 
Laboratorul Naţional Brookhaven (S.U.A.), cercetătorul Joseph 
Davidovits de la Geopolymer Institute (Saint Quentin - Franţa) a 
prezentat o comunicare despre procedeul de realizare a unor 
construcţii megalitice prin înmuierea pietrei. După teoria sa, 
statuile pascuane, fortărețele incașe, sculpturile olmece, 
sanctuarul de la Stonehenge etc. Fuseseră realizate prin topirea 
unor mase imense de rocă sau folosirea unui amestec de argilă, 
apă, nisip și reactivi minerali. Materialul văscos astfel obţinut 
era turnat în forme și copt la temperaturi moderate (200* 
Celsius), căpătând ulterior o duritate și o rezistenţă ieșite din 
comun. Ca argumente, Davidovits prezenta rezultatele unor 
experienţe de laborator, în cursul cărora se dovedise că reactivii 
minerali alcalini (cum ar fi spre exemplu oxalaţii) pot dizolva 
piatra. Or, probe recoltate de pe suprafaţa unei statui pascuane 
și a „Porții Soarelui” de la Tiahuanaco conţineau urme de acizi 
oxalici. De asemenea, o analiză chimică a acestor probe 
sugerase ideea că structura moleculară a pietrei fusese 
schimbată, ca și cum exteriorul rocii ar fi trecut printr-o stare 
fluidă. Se mai amintea și faptul că tribul de indieni Huanka din 
America de Sud cunoaște metoda de a înmuia suprafeţele 
pietrelor cu ajutorul unui acid oxalic obţinut din frunze de 
rubarbă (Rheum officinale). 

însă, după cum spunea specialistul E. V. Sayre, de la 
Departamentul Chimie al Laboratorului din Brookhaven: „Teoria 
lui Davidovits este interesantă, dar i se pot aduce multe 
contraargumente“ (OMNI, septembrie 1982). Ceea ce nu 
amintea cercetătorul din Saint Quentin este faptul că acidul 
oxalic se poate obţine și din alte plante decât rubarba (care, de 
altfel, nici nu crește în Insula Paștelui). Or, urme ale acestui 
reactiv se găsesc în multe locuri din lume, în munţi, pe platouri 
stâncoase, în râpe, oriunde cresc asemenea plante. Prin ciclul 
natural, frunzele lor se usucă și cad la pământ, putrezind sau 


dizolvându-se în apa de ploaie; cu timpul, stânca de sub ele este 
impregnată cu o cantitate oarecare de acid. Faptul că indienii 
Huanka au remarcat acest lucru și se folosesc de el nu este de 
mirare, căci popoarele „netehnologice“ au un foarte ascuţit 
spirit de observaţie în ceea ce privește fenomenele naturale. 
Teoretic, nimic nu i-ar fi împiedicat pe viracochas sau pe incași 
să facă aceeași descoperire. Dar a susţine că blocurile de sute 
de tone din Tiahuanaco, Sacsayhuaman și Cerra Galian, statuile 
olmece şi pascuane ori monoliţii de la Stonehenge, 
Ollantaytambo sau Baalbek au fost realizaţi prin turnarea unei 
mase de rocă topită în cofraje de lemn în care să se poată 
introduce 80 sau 800 de tone de material vâscos este absurd. 
Apoi, forma cofrajelor nu putea asigura modelul detaliilor 
exterioare ale statuilor (ochi, gură, nas, urechi, căști, mâini etc.) 
și, respectiv, modelul unor blocuri de 10-24 de feţe cum sunt 
cele de la Sacsayhuaman. Constatarea că piatra din care a fost 
cioplită „Poarta Soarelui” a fost cândva în stare vâscoasă nu 
reprezintă nimic: majoritatea stâncilor de pe Terra erau, cu 
miliarde de ani în urmă, materie fluidă și fierbinte! Urme de acid 
oxalic se pot găsi în multe stânci neprelucrate din Anzi și alte 
masive muntoase din lume; rezultă oare că munţii au fost 
modelaţi de strămoșii omului?! 

Ar fi greu de explicat cum puteau pascuanii să „pună la copt” 
o statuie de 60-80 tone! Este de neînțeles de ce tradiţiile nici 
unui popor străvechi din Europa, Asia, Africa, Oceania și cele 
două Americi (adică tocmai continentele unde s-au găsit uriașe 
construcţii și sculpturi megalitice) nu păstrează vreo informaţie 
despre acest procedeu. Cum se poate ca fortăreaţa Machu 
Picchu să fie construită din blocuri dreptunghiulare de bazalt, cu 
forme și dimensiuni regulate și, în mod evident, tăiate de incași 
din carierele apropiate, iar Sacsayhuaman să fi fost realizată, de 
către aceeași incași, prin „modelarea și coacerea” unor blocuri 
de sute de tone?! Însă cele mai importante contraargumente le 
reprezintă tocmai carierele și aspectul blocurilor respective. |n 
cazul statuilor olmece și pascuane, al dalelor terasei de la 
Baalbek, al pilonilor sanctuarului de la Stonehenge, ai 
monoliţilor fortăreţelor incașe și preincașe, peste tot a fost 
identificat locul din care s-au extras și cioplit blocurile folosite. 
Expediția Heyerdahl a reconstituit traseul urmat de statuile 
pascuane de la Rano Raraku până la ahu-uri, încă din 1956. Şi 


iată că în anii 1970-1980 apar două teorii „știinţifice”, care nu 
iau în seamă dovezile și descoperirile făcute de-a lungul câtorva 
secole și nu constată evidenţa: blocurile de piatră ale 
construcţiilor megalitice prezintă urme de tă/jere și nu de 
turnare! Pentru că, uluitor, teoria lui Davidovits reia, după 
aproape un deceniu, faimoasa „explicaţie” a peruanului 
Francisco Aliaga, demonstrată ca total nefondată la scurt timp 
după apariţie. lar lumea științifică acordă credit acestui 
„remake“ pastișat doar pentru că el satisface nevoia de a găsi 
soluţii cu orice preţ, chiar în ciuda logicii, la o problemă care 
desfide încercări de a o rezolva vechi de peste un secol... 

O adevărată revelaţie a constituit-o și faptul că viracochas 
cunoșteau și construiau o multitudine de ambarcaţiuni: plute, 
corăbii, luntre, realizate din trestie și având o velatură 
complicată. Totul a început când, pe pieptul unuia dintre coloșii 
de la Rano Raraku, s-a descoperit săpată o corabie de trestie cu 
trei catarge și numeroase pânze, ce remorchează o mare 
broască ţestoasă. Se știa încă de la sfârșitul secolului al XIX-lea 
că, după tradiţiile pascuane, „urechile lungi” foloseau două 
tipuri principale de nave oceanice: a) corăbii cu carena 
fusiformă, prova înaltă, în formă de gât de lebădă și pupa 
aproape la fel de înaltă dar despicată la mijloc ca o coadă de 
rândunică, având 2 sau 3 punți, 3-4 catarge și un echipaj de 
aproape 400 de oameni (acest gen de vase se aseamănă cu 
cele pictate pe ceramica incașă, în mormintele egiptene și chiar 
cu drakkarele vikingilor); b) un fel de plute uriașe, joase, 
nepuntate, 


Pluta din bușteni de balsa a expediției „Kon-Tiki“. 


dar prevăzute cu 1-2 catarge și care puteau lua până la 20 tone 
încărcătură. Povestitorii susțineau că ambele tipuri erau 
construite din mănunchiuri mari de trestie și aveau pânze 
pătrate, făcute în cele mai multe cazuri din trestii ușoare, 
împletite perpendicular sau cusute vertical. Dar europenii nu 
văzuseră astfel de nave și, judecând după situaţia din secolele 
al XVIII-lea și al XIX-lea (perioada a treia, de războaie 
canibalice), se părea că locuitorii insulei nu erau un popor de 
navigatori. 

Nimeni nu bănuise măiestria la care ajunseseră viracochas în 
construcția de nave. Și iată că sub ochii membrilor expediției 
Heyerdahl au început să apară zeci de statuete reprezentând 
corăbii gen drakkar cu 1-3 catarge și plute ovale, rotunde sau 
pătrate, prevăzute cu un catarg. Apoi, pe trupurile uriașilor 
dezgropaţi și pe pereţii carierelor au fost găsite numeroase 
imagini de plute și corăbii, sculptate în piatră. In sfârșit, picturi 
murale de o mare frumuseţe, prezentând de asemenea două 
tipuri de nave au ieșit la iveală în cursul cercetării ruinelor de la 
Orongo. (Capacitatea de încărcare, plutire, rezistenţă la șoc și 
talazuri, precum și viteza de nebănuit a corăbiilor din trestie 
aveau să fie dovedite, două decenii mai târziu, de către 


expedițiile „Ra“ | și II, care, sub conducerea lui Heyerdahl, au 
traversat de două ori Atlanticul.) 

Analizând atât modelele unor plute din lemn de balsa 
construite după descrieri spaniole privind vasele incașe (copiate 
după navele de transport costier ale „fiilor Soarelui”), cât și 
modelele  corăbiilor pascuane, specialiștii au constatat că 
viracochas dispuneau de două invenţii care-i transformaseră în 
cei mai mari navigatori ai vremii. Prima o constituia sistemul de 
vele, extrem de judicios dispus și foarte complex, similar ca 
efect celui folosit de britanici la clipperele din secolul al XIX-lea 
(nave reprezentând apogeul artei constructorilor de corăbii cu 
pânze) și care permitea navigația și manevrele pe orice fel de 
vreme, lângă coaste, în larg, ca și în strâmtori, pe mare calmă și 
în timpul unui uragan. A doua era un ingenios sistem de cârmire 
cu ajutorul unui ansamblu de chile fixe și mobile, care sporea cu 
40 eficiența guvernării navei în comparaţie cu o cârmă clasică. 
Interesant de remarcat, acest sistem de chile seamănă mai 
curând cu derivele submarinelor decât cu cârmele folosite de 
vasele de suprafaţă până în anii '50... Cu nave de acest gen 
traversarea Pacificului nu dura mai mult de 3-4 luni, după cum a 
demonstrat expediţia „Kon Tiki“ în 1947, iar călătoriile spre 
Asia, Polinezia și Africa nu ar fi întâmpinat greutăţi deosebite. 

Diverși exploratori și cercetători, printre care Cook, La 
Pérouse, von Humbold, Heyerdahl, Bergier și von Däniken au 
observat succesiv un fapt ciudat: în Egipt, Peru, Insula Paștelui 
și Polinezia, zeul soarelui purta numele de „Ra“ și avea un rol 
deosebit de important în cadrul mitologiilor respective (ba chiar, 
în Peru și Insula Paștelui, reprezenta divinitatea supremă). Ideea 
legăturilor dintre aceste popoare pare deci a se impune, o 
dovadă elocventă fiind descoperirile din Insula Rapaiti (Polinezia 
Centrală). 

Ajuns în această insulă în 1956, Heyerdahl a iniţiat ample 
săpături, ceea ce i-a permis stabilirea certă a faptului că 
viracochas populaseră și teritoriul ei. Numeroși exploratori, care 
văzuseră sau chiar vizitaseră Rapaiti de-a lungul timpului (după 
ce fusese descoperită de căpitanul Vancouver în 1791), au 
consemnat faptul că pe culmile sale se găsesc 13 fortificaţii 
ciudate, asemănătoare cu piramidele mexicane sau cu piramida 
egipteană de la Saqqarah. Intr-adevăr, așa-numitele „castele” 
din insulă (dintre care cel mai impunător este Morongo Uta) se 


prezintă sub forma unei succesiuni de trunchiuri de piramidă din 
ce în ce mai mici, așezate unul peste altul. Stilul acesta de 
fortificaţie este tipic nu numai mavyașilor și aztecilor, ci și 
incașilor (Machu Picchu), poporului viracochas (unele bastioane 
și ziduri de la Tiahuanaco și Sacsayhuaman, ahu-urile pascuane 
etc.), apașilor pueblo din sud-vestul Americii de Nord, 
sumerienilor (zigguratele), atlanţilor (după Platon), egiptenilor (a 
fost forma iniţială a piramidelor, concepută de faimosul arhitect 
Im-Hotep), precum și, cu unele modificări, popoarelor Asiei 
(chinezi, hinduși, tibetani, indonezieni etc.). Avantajul militar al 
apărătorilor era acela că, în cazul în care etajul inferior cădea în 
mâinile dușmanului, etajele superioare (fără comunicaţie 
interioară între ele) puteau rezista în continuare. Atacatorii se 
vedeau siliți să continue asaltul sub o ploaie de proiectile și, pe 
vremea când nu apăruseră armele de foc, cucerirea unei 
asemenea întărituri se solda cu pierderi foarte mari pentru 
trupele agresoare. Eficienţa fortificațiilor de acest gen i-a 
impresionat pe cruciați în timpul campaniilor din Orient și pe 
spanioli în vremea cuceririi Americii de Sud și Centrale. (în plus, 
construcţiile în trepte sunt mai ușor de realizat, datorită faptului 
că fiecare etaj constituie o platformă - bază pentru cel superior, 
facilitând nu numai lucrul, dar și depozitarea materialelor și 
instalarea dispozitivelor cu care sunt ridicate acestea.) 

Rând pe rând, Vancouver, Moerenhout, Caillot și Stokes 
remarcaseră marile ziduri și terase acoperite de vegetaţie 
tropicală, care făceau ca vârfurile dealurilor din Rapaiti să pară 
modelate de mâna omului. Dar nimeni nu s-a gândit să le 
decoperteze până la expediția Heyerdahl. Când Morongo Uta a 
fost curăţat de plante și pământ iar zidurile de piatră brun- 
roșcată au strălucit în soare, arheologii și-au dat seama că 
aveau în faţă un sat fortificat, compus din șiruri de case 
construite pe terase suprapuse. lată cum descria exploratorul 
norvegian ciudata așezare: „Un șanț uriaș, cu un zid înalt de 
apărare în partea satului (stilul «Șanţului lui Iko» din Insula 
Paștelui - n.a.), tăia calea oricărui năvălitor venit dintre miazăzi. 
Sute de mii de pietre de bazalt dur fuseseră aduse din fundul 
văii spre a susţine terasele pe care se aflau șirurile de case, 
pentru ca acestea să nu se prăbușească în prăpastie în timpul 
ploilor însoţite de furtuni sălbatice, care bântuie Insula Rapaiti. 
Blocurile (necioplite) erau potrivite unele într-altele fără urmă de 


mortar. Pe alocuri, prin ziduri trecea un canal de scurgere și 
pietre lunguieţe ieșeau în afară formând un fel de scări de la o 
terasă la alta. Erau cam 80 de case în satul de la Morongo Uta, 
înălțimea întregii construcţii depășea 150m, iar latura de bază a 
terasei inferioare, pătrate, avea aproape 450m. Ne găseam 
așadar înaintea celei mai mari construcţii descoperite în 
Polinezia. După socotelile lui Bill (arheologul dr. William Mulley, 
profesor la Universitatea din Wyoming - n.a.), numai Morongo 
Uta trebuie să fi numărat mai mulţi locuitori decât întreaga 
insulă astăzi (278 de oameni în anul 1956 - n.a.).“ 

Pe insulă există 13 asemenea sate, toate situate pe culmi și 
legate între ele prin șiruri de case alcătuind un zid continuu, 
aidoma forturilor tip „creastă de cocoș” de la Port-Arthur, 
singurele care n-au putut fi cucerite de japonezi în timpul 
asediului din 1905. Terasele destinate agriculturii (prevăzute cu 
sisteme de irigație artificială), debarcaderele și crescătoriile de 
pește erau situate jos, în văi și pe ţărmuri. Practic, pentru trupe 
lipsite de arme de foc și în special de artilerie, sistemul de 
fortificaţii din Rapaiti era de necucerit. Dar cine îl construise? 
Thor Heyerdahl susţine că primii locuitori au fost un grup de 
„urechi lungi“ pascuani, supraviețuitorii scăpaţi din masacrul 
final. Desigur, terasele, modul de îmbinare a pietrelor, faptul că 
vetrele sunt dreptunghiulare, iar temelia caselor rotundă, ca în 
Insula Paștelui, în loc să fie de tip polinezian (case 
dreptunghiulare și vetre rotunde), aduce argumente serioase în 
favoarea ipotezei sale. Mai mult, arheologii expediției au 
descoperit o încăpere-sarcofag, sculptată într-o stâncă de lângă 
Morongo Uta; înăuntru se află un basorelief de 1 m înălţime, 
reprezentând un bărbat cu braţele ridicate, identic unei 
sculpturi din peșterile pascuariane. 

Este incontestabil faptul că „urechile lungi“ au populat 
Rapaiti, dar ei nu puteau veni doar din Insula Paștelui și în nici 
un caz abia în secolul al XVII-lea. În primul rând pentru că 
Vancouver a găsit fortărețele acoperite de pământ și vegetaţie 
în 1791, or, este imposibil ca în decursul unui singur secol 
viracochas să fi construit un complex arhitectonic de asemenea 
dimensiuni. Apoi, edificiile nu se puteau degrada într-atât și nu 
ar fi fost înghiţite de junglă în numai câţiva ani! În sfârșit, dacă 
doar Morongo Uta adăpostea 3-400 de oameni, populaţia totală 
a insulei trebuia să fi atins peste 3000 de locuitori. Dar, 


supraviețuitorii celor 2000 de viracochas pascuani nu puteau fi 
prea numeroși după câteva decenii de război (1600-1700)... 

Situaţia se prezintă oarecum similar în toate insulele 
polineziene unde s-au găsit urme ale „urechilor lungi”. Este 
foarte probabil ca o parte din grupul pascuan să fi migrat spre 
vest în secolul al XVII-lea, în timpul războiului cu „urechile 
lungi”. Dar numărul de oameni era prea mic pentru a lăsa 
vestigiile descoperite în Pitcairn, Rapaiti, Raivaevae, Marchize și 
Hawaii. Ele se datorează probabil unor valuri anterioare venite și 
din Insula Paștelui (în sec. V-XV e.n.), dar mai ales de pe 
continentul sud-american, în cadrul migraţiilor transoceanice din 
primele cinci secole ale erei noastre. 

Marile statui de piatră monolitice, fortărețele și așezările 
construite din blocuri ciclopice, îmbinate fără mortar, sunt 
elemente comune ale unei zone eliptice care se întinde de pe 
coastele de vest ale Americii de Sud și Centrale, până la 
țărmurile Australiei, acoperind aproape jumătate din bazinul 
Oceanului Pacific. 

In vestul Americii de Sud există șase incinte mai importante în 
care apar statui de coloși; Tiahuanaco (Bolivia), Taraka, Wari și 
Huaraz (Peru), Guayaquil (Ecuador) și San Augustin (Columbia). 
Insă fortărețele ciclopice unde nu au fost descoperite statui 
abundă: Sacsayhuaman, Cerra Galian, Chavin de Huantar, 
Majes, Sihuas, Machu Picchu etc. Dar, dacă aceste realizări mai 
pot fi explicabile pe un continent ce dispunea de resurse bogate 
și era locuit de zeci de milioane de oameni încă înainte de 
venirea europenilor, ele devin absolut de neînțeles în cazul 
insulițelor pierdute în imensitatea Pacificului. Căci mari piramide 
în trepte se pot întâlni în Samoa și Tahiti, iar statui ale regelui- 
Soare, Kon-Tiki au fost descoperite în Columbia Britanică, 
provincie din vestul Canadei și la Tiahuanaco, dar și în Fatu 
Hiva, insulă din grupul Marchizelor, unde există câteva zeci, 
cântărind 1-4 tone fiecare. Cine le-a putut ciopli și transporta la 
locurile lor, când populaţia insulei nu a depășit niciodată 1000 
de oameni?! Însăși concepţia arhitecturală a marilor construcţii 
și obsesia folosirii pietrei în mijlocul unei naturi luxuriante, a 
unei lumi prin excelenţă vegetale denotă trecerea prin insulele 
Sudului a unui popor format în spiritul sobru și în același timp 
sensibil la măreție, propriu muntenilor crescuţi pe platouri 
stâncoase, în umbra piscurilor care străpung norii. 


O menţiune aparte în acest sens merită straniile vestigii 
descoperite în secolul nostru pe Podișul San Augustin 
(Columbia), la 2000 m altitudine și studiate întâi de cercetătorul 
german Conrad Preus, apoi de numeroși arheologi francezi și 
columbieni. Pe o suprafaţă de câteva zeci de kilometri pătraţi 
sunt răspândite, în 30 de grupuri arhitecturale și sculpturale, 
sute de statui monolitice (dintre care unele depășesc 4 m 
înălţime, iar altele ajung până la 20 tone greutate), mari 
gorgane de pământ ce acoperă morminte boltite amintind de 
cele miceniene dar păzite de gorgone gotice, dolmene și statui 
tipice 

San Augustin — Statuie a unei făpturi felino-humanoide. 


pentru creaţia oamenilor de Cro-Magnon, sarcofage de piatră 
albă, lungi de 2-4m și o fântână monumentală, adevărată operă 
de artă, de fapt o stâncă semisferică în care au fost săpate zeci 
de bazine, havuzuri, canale și căderi în trepte, basoreliefuri, 
statui de animale neidentificabile și făpturi humanoide 
necunoscute pe Terra, dar și pești, broaște și reptile sud- 
americane. Fântâna are, probabil, peste 30 tone greutate și, 
alături de o uriașă broască ţestoasă dintr-o specie 
asemănătoare celor din Insulele Galapagos, rămâne cel mai 
impresionant dintre toate monumentele. Celelalte statui 
reprezintă animale ciudate, oameni cu cap de bufniţă sau de 
șoim (nu foarte diferiţi de unii zei egipteni) și, mai ales, idoli 
humanoizi cu ochi rotunzi și guri enorme, cu colţi de felină. 
Aceste ultime făpturi sunt redate de obicei în picioare, cu 
mâinile pe piept; unele capete seamănă remarcabil cu cele ale 
statuilor din Columbia Britanică, Marchize, Tahiti, Hawaii și Noua 
Zeelandă, altele sunt însă atât de uimitoare, încât nu pot fi 
comparate decât cu monștrii grotești din gravurile lui Goya sau 
din tablourile lui Bosch. Majoritatea statuilor au fost cioplite 
dintr-o piatră galbenă și dură (doar câteva sunt din rocă 
vulcanică neagră), apoi transportate 1-30km și dispuse în cadrul 
unor ansambluri al căror sens scapă cercetătorilor moderni. 
Până la începutul secolului nostru, Podișul San Augustin (astăzi 
Parc Arheologic Naţional) era acoperit de o junglă deasă; or, 
deplasarea unui monolit de 20 tone prin selvă ar necesita chiar 
și astăzi eforturi considerabile. Dar ceea ce frapează este în 
primul rând varietatea temelor, incredibilă, unică în lumea 
Americilor precolumbiene: practic, nici o statuie nu este la fel cu 
alta, nici ca dimensiuni sau formă, nici ca stil, subiect sau grad 
de prelucrare. Nu se știe absolut nimic despre civilizaţia căreia îi 
aparţin aceste opere de artă; perioada și motivul pentru care au 
fost realizate rămân o enigmă totală, întrucât pe Podișul San 
Augustin nu s-au găsit urme de populare. Mormintele-gorgane și 
sarcofagele de piatră sunt goale, nu există ruine ale vreunei 
așezări. Arheologii presupun că vestigiile datează din anii 500 
î.e.n. -100 e.n., dar asta numai pentru că, în general, cele mai 
vechi civilizații precolumbiene din zonă s-au cristalizat în acea 
perioadă. Ipoteza este însă hazardată: începuturile civilizaţiei 
olmece sunt în mod sigur anterioare anilor 2500 î.e.n., iar 
urmele lăsate de atlanţi și de viracochas ajung la peste 10000 


de ani vechime. De altfel, singura civilizaţie la care s-ar putea, 
eventual, raporta sculpturile de la San Augustin rămâne cea a 
poporului viracochas - deosebirile locale de stil nu pot ascunde 
apartenenţa la o formă de creaţie tipică, unitară din cele două 
Americi până în Noua Zeelandă. (Spre exemplu, statui 
reprezentând berze cu șerpi în cioc se pot întâlni și la San 
Augustin, și în Yucatan, dar și în Polinezia, unde... nu există 
șerpi!) 

Că navele „fiilor Soarelui” brăzdau Pacificul, în toate direcţiile, 
se poate dovedi cu argumente inatacabile. Cartoful peruvian, 
Ipomaea batatas, se întâlnește în Insula Paștelui, Polinezia, 
Hawaii și Noua Zeelandă; similar, tigva, Lagenaria vulgaris. Însă 
aceste plante, vitale în alimentaţia unor insulari care nu aveau 
la dispoziție decât peștele ca sursă principală de proteine, nu 
suportă apa sărată, deci nu au putut ajunge în insule decât 
aduse de corăbii. Mai mult, numele lor polinezian și maor 
coincide cu cel dat de indienii andini: kumara și, respectiv, kimi. 
Ceramica descoperită la Valdivia (Ecuador) este tulburător de 
asemănătoare, atât ca mod de realizare, cât și prin motivele 
decorative, culori sau formă, cu vasele culturii japoneze Jomon, 
ale cărei începuturi coboară până în mileniul al X-lea î.e.n. O 
serie de obiecte de artă și de cult (statuete, măști mortuare, 
vase etc.) găsite în Peru, Mexic, Guyana, Guatemala și Columbia 
sau în zonele fluviilor Orinoco și Rio Negro sunt realizate dintr- 
un jad verde, care nu se întâlnește în America, însă are o 
compoziţie asemănătoare celui chinezesc, iar unele statuete de 
la Mochica (Peru) și din Tiahuanaco reproduc tipuri somatice 
asiatice, arabe, europene și africane. 

Polinezienii și maorii aveau o atitudine de respect aproape 
superstițios faţă de „fiii Soarelui”, ca și indienii americani de 
altfel. Faptul că atât în Peru, cât și în Insula Paștelui, în Polinezia 
sau Noua Zeelandă, unele grupări asiatice au încercat adesea 
să-i masacreze pe „uriașii albi și blonzi” nu este paradoxal decât 
la prima vedere: dorinţa de a smulge tainele acestei populaţii 
uluitoare (dar redusă numeric) și nu în ultimul rând frumuseţea 
ieșită din comun a femeilor viracochas erau tentaţii puternice. 
La aceasta se adăugau probabil sentimentul de inferioritate, și, 
mai grav, diferenţa fundamentală în modul de a concepe viaţa și 
menirea omului pe Pământ. Polinezienii, copii răsfăţaţi ai naturii, 
care își dobândeau hrana zilnică printr-un efort minim, nu 


puteau înțelege nevoia aproape obsesivă a poporului viracochas 
de a crea, de a lăsa o dovadă a trecerii sale prin istorie, chiar 
dacă asta implica eforturi gigantice. 

Conflictele erau, deci, inevitabile, însă variau în intensitate și 
finalitate. Dacă unele grupuri de viracochas au fost distruse, 
altele, mai puternice sau mai războinice par să fi luat 
conducerea celor ce năzuiseră să le înrobească, devenind un 
model pe care mulţi s-au străduit să-l imite. Așa cum indienii 
piei-roșii din selva sud-americană își puneau peruci blonde și își 
vopseau trupurile în culori deschise, polinezienii și maorii căutau 
procedee cât mai eficiente de albire a pielii pentru a semăna cu 
admiraţii „fii ai Soarelui”. Astfel, în Insula Paștelui a existat până 
la începutul secolului al XIX-lea o ciudată ceremonie legată de 
cultul Soarelui, în cadrul căreia câteva fete erau alese să devină 
vestalele acestui cult. Închise într-o peșteră situată în adâncurile 
Peninsulei Poike (Ana o Keke sau „Peștera Inclinaţiei Soarelui”, 
denumită de polinezieni, mai târziu, „Peștera Fecioarelor Albe”), 
ele trebuiau să rămână izolate luni de zile, poate chiar ani, până 
când pielea li se albea destul pentru a semăna cu „fiicele 
Soarelui”. N-aveau voie să iasă din măruntaiele muntelui, iar 
hrana și apa li se aduceau exclusiv de femei; peștera era păzită 
și oricine se apropia de ea risca să fie ucis. Când fecioarele 
sacre neru erau scoase la suprafaţă, multe dintre ele 
înnebuniseră din cauza claustrofobiei sau orbiseră parţial, căci 
în peșteră nu pătrundea lumina zilei, iar opaițe nu se puteau 
aprinde datorită aerului și așa destul de viciat. Totuși, 
nefericitele rămâneau vestalele Soarelui; erau ascultate (sau cel 
puţin venerate), până și în perioada războaielor canibalice, când 
nici o făptură omenească nu se simţea în siguranţă pe Insula 
Paștelui. O dovadă în plus a influenţei exercitate de viracochas 
(chiar și după înfrângerea lor) asupra învingătorilor. 

Dar cine erau acești „fii ai Soarelui” și cum apăruseră în 
America? După unele legende incașe, viracochas veniseră 
dinspre Oceanul Pacific în corăbii sau plute uriașe. Nu cunoșteau 
animalele de călărie și povară folosite în Europa și Asia, 
metalurgia fierului, cultura grâului și, aparent, nici roata. Deci 
nu erau o populaţie europeană și nici atlanţii, după descrierea 
lăsată de Platon și după vestigiile influenţei lor asupra 
civilizaţiilor americane și mediteraneene, nu pot fi consideraţi 
legaţi direct de „fiii Soarelui”. Ceea ce duce la concluzia că 


aceștia trăiseră probabil pe un pământ de mari dimensiuni 
situat în mijlocul Pacificului și care dispăruse într-un cataclism, 
obligându-i să se refugieze pe continentul sud-american 
(aducând cu ei plante ca bumbacul, porumbul, arborele de 
cacao și cel de chinină, precum și o serie de cunoștințe 
științifice și tehnologice care uimesc și astăzi). 

Legende tahitiene, fijiene, maore, canace sau hawaiene 
amintesc de un pământ uriaș, având dimensiunile unui 
continent, situat în Pacific, asemeni unei punți de legătură între 
Africa, Polinezia și America de Sud. Potrivit tradiţiilor 
polineziene, acest continent era locuit în principal de două 
populaţii, una mongolidă și cealaltă negridă, aflate într-un 
permanent război, deși ambele reușiseră să atingă stadiul unei 
civilizaţii înfloritoare. De asemeni, exista acolo și un popor alb 
(ai cărui indivizi erau foarte înalți și aveau părul blond sau roșu), 
dar acesta era puţin numeros și nu se implicase în conflict. Cu 
10-12000 de ani în urmă, continentul a fost teatrul unor 
catastrofe naturale teribile (cutremure, erupții vulcanice etc.) 
care au culminat cu ridicarea oceanului și înecarea aproape 
completă a pământului în perioada transgresiunilor marine 
succesive glaciaţiunii Wurm. Numeroase documente străvechi 
confirmă aceste legende. Astfel, faimosul manuscris mayaș 
supranumit „Codex Troanus“ (având o vechime de 3000 de ani) 
notează că: „În anul 6 Can, în luna Zar, la 11 Muluc a început să 
tremure Pământul și a durat acel tremur fără contenire până la 
13 Chuen. Atunci, ţara dealurilor de argilă, Mu, și ţara Mound au 
pierit, zguduite de două ori și scufundate în mare pe timp de 
noapte. Fața stâncoasă a Pământului s-a ridicat și a coborât 
până ce s-a rupt și multe ţări au fost despărțite de prăpăstii 
uriașe. Multe insule și ţările Mu și Mound au dispărut sub ape 
după alte zguduiri, cu mulţi oameni. Asta a fost acum 8000 de 
ani”. Tăbliţele cu texte hinduse și sanscrite, descoperite în 
temple din India și în mănăstirile tibetane încă din secolul trecut 
confirmă prezenţa unui continent sau a mai multor insule legate 
între ele prin istmuri, situate în zona actualei Polinezii. În acest 
ținut, numit tot Mu, se aflau cetăţile unor puternice civilizaţii 
dispărute în urma cutremurelor repetate, care au provocat 
fragmentarea continentului și inundarea sa de valurile seismice. 
Folosirea aceleiași denumiri de către popoare aflate la mari 
distanțe (hinduși, mayași, tahitieni, maori) reprezintă un 


argument în plus în favoarea existenţei unei civilizaţii care a 
influenţat vădit cultura popoarelor din Pacific, America de Sud și 
Asia, ceea ce ar constitui o explicaţie rezonabilă în legătură cu 
enigma similitudinilor de necontestat între scrierea, arta, 
tehnica și tradiţiile unor populaţii din India, Polinezia, America 
de Sud și Centrală. 

Deci, o Pacifidă, similară, dar mult mai mare decât Atlantida 
pe care o descria Platon. Datele geologice și oceanografice 
obţinute în ultimele decenii tind să confirme această supoziție. 
Sondajele efectuate în preajma Insulei Tahiti, Arhipelagului 
Hawaii și Atolului Bikini au relevat prezenţa unor calcare 
coraligene la adâncimi de 400-600m. Dar, după cum se știe, 
coralii nu pot trăi sub 80m, din cauza iluminării și oxigenării 
insuficiente a apei, or, recifele cresc doar cu 30-35m într-un 
mileniu, deci fundul mării din acea zonă s-a scufundat acum 10- 
12000 de ani. In jurul Insulei Paștelui, pe o rază de 6-7km, 
adâncimea oceanului nu depăşeşte 150m. Suprafeţele 
platformelor sialice ale Insulelor Fiji, Noile Hebride, Noua 
Caledonie, Solomon și ale celor din lanţul ce se continuă spre 
Australia au fost fragmentate acum aproximativ 12 milenii, 
reducându-se la mai puţin de o treime. Restul s-a prăbușit în 
adâncuri ca urmare a unor seisme submarine de o intensitate 
formidabilă. 

Arhipelagul Hawaii și insulele ce fac legătura cu Midway „nu 
reprezintă decât vârfurile unui șir de munţi vulcanici scufundați 
treptat, dar care se înălţau odinioară deasupra apei, împreună 
cu platforma continentală înconjurătoare”, după cum scria 
revista National Geographic în ianuarie 1973. Însumând toate 
aceste date rezultă că în regiunea din centrul Oceanului Pacific 
au existat una sau mai multe mase continentale, întinzându-se 
spre vest până aproape de țărmurile Asiei, la est până dincolo 
de Insula Paștelui, și cuprinzând la sud Noua Guinee, iar la nord 
Arhipelagul Hawaii. 

Ipoteza este susținută și de numeroase argumente 
arheologice. Astfel, pe un atol situat în zona Insulelor Societăţii 
(între Tahiti și Raiatea), se află un templu construit din blocuri 
mari de bazalt, într-un stil asemănător celui mayaș. Dar bazaltul 
este o piatră care nu se găsește pe recifele coraligene din 
Polinezia, deci a fost adus de la mare distanţă cu plute sau 
corăbii (ceea ce pare absurd) sau... pe uscat, atunci când 


insulele erau unite într-un continent. O descoperire similară a 
fost făcută în Insulele Tonga (Atolul Tonga Tau), unde există un 
pod arcuit (sau poate un portal) de bazalt, în greutate totală de 
170 tone și un cromleh ruinat, ai cărui piloni mai susţin, încă, 
destule pietre-buiandrug de câte 25 tone fiecare. Vârsta acestor 
construcţii n-a putut fi determinată nici măcar aproximativ; în 
orice caz ele n-au aparţinut populaţiei autohtone, care se 
cifrează, din cele mai vechi timpuri, la câteva sute de oameni... 

În toamna anului 1868, la mina de cărbune din apropierea 
orașului Hammondsville (statul Ohio - S.U.A.), un lucrător pe 
nume James Parsons săpa într-un abataj nou, destul de apropiat 
de suprafaţă. Deodată, o masă enormă de cărbune s-a prăbușit 
înaintea lui, dezvelind un zid înalt de ardezie, acoperit cu 
inscripţii pictate. A doua zi, locuitorii din Hammonadsville au 
năvălit cu toţii să vadă ciudăţenia. Profesorii de la școala 
municipală și căpitanul Lassy, proprietarul minei, susțineau că 
inscripţiile semănau cu hieroglifele egiptene. Filonul de cărbune 
în care fuseseră găsite avea o vechime de aproximativ două 
milioane de ani. Din nefericire, la contactul cu aerul, 
ideogramele au început să se oxideze și, într-o lună vopseaua 
cursese pe perete amestecându-se și făcând scrierea de 
nedescifrat. Ştirea descoperirii din Ohio a ajuns târziu în marile 
orașe de pe coasta de est și, până când specialiștii s-au hotărât 
să se deplaseze la Hammondsville, au trecut aproape patru luni, 
timp în care inscripţiile dispăruseră complet, lăsând doar niște 
pete de culoare pe zid. Însă, judecând după câteva desene 
reproduse în ziarele vremii, semnele semănau mai curând cu 
cele de pe tăblițele „rongo-rongo“ decât cu hieroglifele 
egiptene. De asemeni, ele aduceau destul de mult și cu unele 
„litere” ciudate de pe „podul” găsit în Atolul Tonga-Tau. O 
scriere tipică pentru viracochas, întâlnită în cele două Americi și 
în insulele Pacificului, dar încă nedescifrată. 

Originari din Pacific sau de pe continentul american, din 
Atlantida sau Europa, viracochas rămân o enigmă. Civilizaţia lor, 
tipul somatic neobișnuit pentru zona de răspândire, nivelul 
cultural, tehnic și științific la care ajunseseră, chiar dispariţia la 
începutul mileniului nostru, se constituie în tot atâtea pete albe 
pe harta copilăriei omenirii. Dar un lucru este sigur: ca și 
civilizaţia atlantă, cea a „fiilor Soarelui” precede cu mii de ani 
așa-numitele civilizaţii istorice, care par a le datora foarte multe 


(dacă nu chiar totul) acestor două matrice originare, ambele 
denotând concepţii de viaţă și uzanţa unor valori de un 
umanism profund, rar întâlnite în Istorie. 


